| put = = E IES, “ 
A E AA 
SL ta 
o (aer Y & 
SV . 


Pagină intenționat goală 


ALTE TITLURI GĂSIŢI 
AICI 


Contact: 
blu.duaine(Oprotonmail.com 


Pagină intenționat goală 


Crezi că merit o cafea? 
Dă un clic mai jos 
și donează cît poți... 


P PayPal 


MULŢUMESC! 


MĂ AJUŢI ASTFEL SĂ CONTINUI 
SĂ SCANEZ, SĂ REDACTEZ, 

SĂ RESTAUREZ COPERŢI ȘI ILUSTRAȚII... 
TOATĂ ACEASTĂ MUNCĂ METICULOASĂ 
PENTRU CĂ, TU ȘI EU, 

ÎMPĂRȚIM ACEEAȘI PASIUNE PENTRU CĂRŢI. 


Pagină intenționat goală 


O mie și una de nopți 


Volumul | 


(Nopțile 1—24) 


Textul actualei versiuni reproduce ediţia Le livre des Mille nuits et une nuit, 
traduction litterale et complete du texte arabe par le dr. ]. C. Mardrus, Editions 
de la Revue Blanche, Paris, 15999, versiune coroborată cu traducerea în limba rusă 
Kniga tâsiaci i odnoi noci, perevod s arabskogo M. A. Salie, Gosudarstvennove 
Izdatelstvo Hudojestvennoi Literaturi, Moskva, 1959, și cu traducerea în limba 
germană Tausend und eine Nacht, aus dem Arabischen iibertragen von Max 
Henning, Druck und Verlag von Philipp Reclam Jun, Leipzig, 1895. 


Scan și corectură a ediţiei complete 
O 2009 Editura Erc Press 


Traducere și note de Haralambie Grămescu 


Format electronic și copertă: 
ANTON BUDILEANU 


Reproducerea integrală sau parţială a acestei publicaţii, precum și transmiterea 
ei sub orice formă sau prin orice mijloace, electronice, mecanice, fotocopiere, 
înregistrare sau stocare în orice sistem de recuperare, fără acordul scris al 
editurii, reprezintă o încălcare a drepturilor de copyright. 


UUID: 510a60f0-e850-4cc9-964a-e5c929d32764 
Data versiunii curente: 28-12-2023 


O BLU DUAINE PRESS, 2013 


R 


CUPRINS 


FACĂ-SE VOIA LUI ALLAH! 2 


POVESTEA CU SULTANUL $ȘAHRIAR 


ȘI CU FRATELE SĂU, SULTANUL ȘAHZAMAN 3 
Pilda cu măgarul, cu boul și cu gospodarul 12 

POVESTEA CU NEGUSTORUL ȘI CU EFRITUL 19 
Istorisirea celui dintâi șeic 23 
Istorisirea celui de al doilea șeic 28 
Istorisirea celui de al treilea șeic 33 

POVESTEA CU PESCARUL ȘI CU EFRITUL 36 
Povestea cu vizirul împăratului lunan 
și cu hakimul Ruian 45 
Șoimul sultanului Sindabad 52 
Povestea cu coconul de crai și cu ghula 54 
Povestea cu tânărul cel vrăjit și cu peștii 72 


POVESTEA CU HAMALUL ȘI CU CELE TREI COPILE 85 
Povestea celui dintâi saaluk 110 
Povestea celui de al doilea saaluk 21 
Povestea celui de al treilea saaluk 147 


Povestea istorisită de Zobeida, 
cea dintâi dintre copile 


Povestea Aminei, 
cea de a doua dintre copile 


POVESTEA CU FEMEIA CĂSĂPITĂ, 
CU CELE TREI MERE ȘI CU ARAPUL RIHAN 
POVESTEA CU VIZIRUL NUREDDIN, 


CU FRATELE SĂU, VIZIRUL ȘAMSEDDIN, 
ȘI CU HASSAN BADREDDIN 


GLOSAR 


168 


180 


197 


207 


Pagină intenționat goală 


Nota editurii 


În septembrie 1987, într-o dedicație făcută profesorului Alexan- 
dru Balaci, Haralambie Grămescu, poetul, cărturarul și tălmăcitorul 
fără egal în limba română a celor O mie și una de nopți, își exprima 
nădejdea ca, peste câţiva ani, să îi poată oferi acestuia toate poveștile 
Șeherezadei „într-o ediție completă și mai demnă“. Sperăm să împlinim 
dorința distinsului traducător și să oferim publicului român o ediţie 
demnă de valoarea acestui tezaur al literaturii Orientului. 


* 


O mie și una de nopți este o culegere de povestiri populare. Două 
documente — unul, în Muruj al'Dhahab, de istoricul arab Abu Hassan (Ali 
ibn Hussein al Masudi), din secolul al IX-lea, celălalt în Kitâb al-Fihrist 
de Muhammad ibn Is'hak al Nadim, din secolul al X-lea — menţionează 
că acest monument arab al literaturii de ficţiune a avut drept proto- 
tip o culegere persană, Hazâr Afsân (O mie de povești), pierdută acum. 
Din această carte au fost preluate artificiul folosit de Șeherezada și o 
parte dintre subiecte. 

Povestitorii care au abordat aceste teme le-au prelucrat con- 
form religiei, moravurilor și spiritului arab și după fantezia fiecăruia. 
Au fost adăugate și alte legende care nu erau persane, și unele care 
făceau parte din repertoriul povestitorilor, pur arabe. În O mie și una 
de nopți, este reflectată întreaga lume sunnită, de la Damasc la Cairo 
și din Bagdad în Maroc. Așadar, nu ne aflăm în faţa unei opere culte, 
ci a unei opere a cărei închegare lentă s-a făcut în conjuncturile foarte 
diferite în care a înflorit folclorul islamic. Deși își are originea în cul- 
tura persană, opera arabă a fost tradusă în persană, turcă, hindustană 
și s-a răspândit în tot Orientul și, de acolo, în toată lumea. 

După cum se precizează și în Nota editorilor din Le Livre des 
Mille nuits et une nuit: „Pentru prima dată în Europa, este oferită 
publicului o traducere completă și fidelă a Alf layla wa layla (O mie 
şi una de nopți). Cititorul va găsi o reproducere mot ă mot a textului 
arab.“ Același lucru îl face și ediţia de faţă. 


FACĂ-SE VOIA LUI ALLAH! 


ÎN NUMELE LUI ALLAH, MULT-MILOSTIVUL, 
MULT-IERTĂTORUL! 


Mărire lui Allah, stăpânul lumii! Și rugăciunea și pacea 
să fie asupra domnului celor trimiși, stăpânul și capul nostru 
Mohamed! Și de-a pururi fie rugăciunea și pacea asupra tuturor 
celor ai săi, laolaltă strânși până la ziua răsplății. 

Şi apoi: istorisirile celor de demult să fie de învățătură celor 
de acum, așa că oricine să vadă întâmplările prin care nu el, ci 
alții au trecut; atunci el va cinsti și va cântări cu luare-aminte 
vorbele neamurilor apuse și ceea ce li s-a întâmplat lor, și se va 
chivernisi. 

Încât slavă celui ce a păstrat povestirile celor de la înce- 
puturi ca învăţătură spre folosul celor din urmă! 

Căci chiar dintre atari învățături au fost scoase poveștile 
numite O mie și una de nopți, cu toate întâmplările de pomenire 
și cu toate pildele câte se cuprind în ele. 


POVESTEA CU SULTANUL ȘAHRIAR 
ȘI CU FRATELE SĂU, SULTANUL ȘAHZAMAN 


Se povestește — ci numai unul Allah este atotștiutor și atotîn- 
țelept, și atotputernic, și atotiertător — că, între câte s-au scurs și s-au 
perindat din vechimea vremilor și în curgerea veacurilor și a clipelor, 
a fost odată un sultan dintre sultanii din stirpea lui Sassan!!!, în ostroa- 
vele indienești și chinezești, stăpân de oștimi, de supuși, de slujitori și 
de multe sultanaturi. Și avea doi copii, unul mai mare, iar celălalt mai 
mic. Amândoi erau viteji neîniricaţi. Cel mai mare însă era un viteaz 
mai avan decât mezinul. Domnea peste ţările sale și cârmuia cu drep- 
Îl chema Șahriar!”. Cât despre fratele său mezinul, pe acela îl chema 
Șahzaman!”! și domnea peste Samarkand Al-Ajami”. 

Și treburile dăinuind tot așa neabătut, fiecare sălășluia în ţara 
lui; și fiecare în împărăţia lui cârmuia cu dreptate de douăzeci de ani 
asupra turmelor sale. Și erau amândoi până peste poate de mulțumiți 
și de fericiţi. 

Și nu conteniră să trăiască așa până ce sultanul mai mare fu 
cuprins de un dor fierbinte de a-l vedea pe fratele mai mic. Atunci îi 
porunci vizirului să purceadă la drum și să vină cu el. Vizirul îi răspunse: 

— Ascult și mă supun! 


[1] Dinastia Sassanizilor a domnit în Persia, începând din anul 226 până 
la cucerirea Persiei de către arabi în anul 651. Firește, în O mie și una 
de nopți, numele de persoane, de localităţi etc. Nu respectă întru totul 
realitatea, ele fiind adesea produse ale fabulării. 

[2] Sahriar (cuvânt persan) înseamnă „Șahul Cetăţii“. 

[3] Sahzaman (cuvânt persan) înseamnă „Șahul Veacului". 

[4] Samarkand — astăzi oraș în Uzbekistan; Al-Ajam — denumirea arabă a 
Persiei. 


Pe urmă plecă și ajunse cu bună pace, din mila lui Allah; intră 
la mezin, i se închină cu salamalekul5!”! trimis, și îl înștiinţă că sultanul 
Șahriar dorește fierbinte să-l vadă, și că rostul călătoriei ce-o făcuse 
era de a-l poiti să meargă în ospeţie la fratele său. Sultanul Șahzaman 
îi răspunse: 

— Ascult și mă supun! 

Pe urmă porunci să se facă pregătirile de plecare și să se ia 
corturile, cămilele, catârii, slujitorii și zahereaua de trebuinţă. Apoi îl 
ridică pe vizirul său în slujba de cârmuitor al ţării, și purcese la drum 
spre olaturile fratelui său. 

Și, pe la miez de noapte, își aduse aminte de un lucru pe care 
îl uitase la sarai; și făcu cale întoarsă, și intră în sarai. Și o găsi pe soţia 
lui întinsă în crivatul ei, îmbrăţișată de un rob arap din cisla lui de 
robi. La priveliștea aceea, i se înnegură lumea dinaintea ochilor. Și își 
zise în sineși: „Dacă o asemenea năprasnă s-a petrecut când eu nici nu 
am apucat să plec de-a binelea din cetatea mea, cum are să se poarte 
dezmăţata asta în vremea cât am să stau la fratele meu?“ Și își trase 
scurt sabia și, izbindu-i pe amândoi, îi omori pe chilimurile de pe crivat. 
Pe urmă se întoarse pe clipă pe dată și porunci purcederea taberei. Și 
plecă noaptea, și merse până ce ajunse la cetatea fratelui său. 

Atunci fratele său se bucură de venirea lui și îi ieși înainte și, 
întâmpinându-l, îi ură bună pace; și se învoioși până peste marginile 
voioșiei, și împodobi pentru el cetatea, și se porni să-i vorbească cu mare 
drag. Dar sultanul Șahzaman își aducea mereu aminte de fapta soţiei, 
și un nor de mâhnire îi adumbrea chipul; și se făcuse galben la obraz 
și se uscase la trup. Încât, atunci când îl văzu în starea aceea, sultanul 
Șahriar gândi în cugetul său că faptul se datora plecării sultanului 
Șahzaman departe de țara și de împărăţia sa și, nemaiîntrebându-l nimic 
în privinţa aceasta, îl lăsă în voia lui. Dar, într-una din zile, îi spuse: 

— 0, fratele meu, nu știu! Dar văd că trupul ţi se usucă și obra- 
zul ţi se gălbejește! 

EI răspunse: 

— O, fratele meu, port înlăuntrul făpturii mele o rană vie. 


[5] Salamalek — formulă de salut la mahomedani, care se rostește însoţită 
de o temenea; cuvântul provine din expresia arabă salam alaik ori 
salamaleikum: „pacea (sau mântuirea) fie asupra ta“. 


POVESTEA CU SULTANUL ȘAHRIAR ȘI CU FRATELE SĂU, SULTANUL ȘAHZAMAN 


Și nu îi dezvălui ceea ce văzuse că făptuise soţia lui. Sultanul 
Șahriar îi zise: 

— Tare doresc să mergi cu mine la vânătoare cu hăitași și cu 
cai, întrucât poate că așa are să ţi se mai ușureze pieptul. 

Dar sultanul Șahzaman nu voi să primească; și fratele său plecă 
singur la vânătoare. 

Or, la saraiul sultanului se aflau niște ferestre ce se deschideau 
spre grădină și, cum sultanul Șahzaman se sprijinise acolo în coate 
să privească, ușa de la sarai se deschise și ieșiră douăzeci de roabe și 
douăzeci de robi; iar femeia sultanului, fratele său, se afla printre ei, 
preumblându-se în toată frumuseţea ei strălucitoare. Când ajunseră 
la un havuz, se dezbrăcară toţi şi se amestecară laolaltă. Și deodată 
femeia sultanului strigă: 

— O, Massud! Ya, Massud! 

Și numaidecât se repezi la ea un arap negru și vânjos, care o și 
înșfăcă; iar ea îl înșfăcă la fel. Atunci arapul cel negru o răsturnă pe 
spate și o încălecă. La răsturnișul acela, toţi robii făcură și ei la fel cu 
femeile. Și toţi o ţinură așa multă vreme, și nu puseră capăt sărutărilor, 
îmbrăţișărilor, târnoselilor și altor lucruri asemenea decât când ziua 
ajunse în scapăt. 

La priveliștea aceea, fratele sultanului își zise în sineși: „Pe 
Allah! Năprasna mea este cu mult mai ușoară decât năprasna de aici!“ 
Și numaidecât lăsă amarul și mâhnirea să i se zvânte, zicându-și: „Chiar 
că asta-i nemăsurat mai mare decât tot ce-am păţit eu!“ Și, din chiar 
clipita aceea, se apucă să bea și să mănânce fără păs. 

Estimp, sultanul, fratele său, se înturnă de la vânătoare, și amân- 
doi își urară bună pace unul altuia. Pe urmă sultanul Șahriar luă seama 
la fratele său, sultanul Șahzaman, și văzu că i se întorseseră culorile în 
obraji și că se înviorase la chip; ba că și mânca vârtos, după ce atâta 
vreme se tot lingăvise la masă. Și se minună și zise: 

— O, fratele meu, te tot vedeam pâclișit la chip, și-acuma iacătă 
că ţi s-au întors culorile! Ia spune-mi ce-i cu tine. 

EI îi răspunse: 

— Am să-ți dezvăluiesc pricina mohorelii mele; da cruță-mă 
de a-ți istorisi pentru ce mi s-au întors culorile! 


Sultanul îi spuse: 

— Povestește-mi dintru-ntâi, ca să pricep, temeiul schimbării 
tale la chip și al zaiflâcului tău! 

EI răspunse: 

— O, fratele meu, află că, atunci când l-ai trimis pe vizirul tău la 
mine, ca să mă cheme dinaintea ta, mi-am făcut pregătirile de plecare 
și am ieșit din cetatea mea. Și pe urmă mi-am adus aminte că uitasem 
giuvaierul pe care hotărâsem să ţi-l aduc și pe care ţi l-am dăruit la 
sarai; așa că m-am întors din drum și am găsit-o pe soția mea culcată 
cu un rob arap, dormind pe chilimul de pe crivatul meu! Și i-am ucis 
pe amândoi, și am venit la tine, și eram tare pătimit de gândul acelei 
întâmplări; și-acesta-i temeiul gălbejelii mele dintâi și al pâclișelii mele. 
Cât despre pricina întoarcerii culorii mele, cruță-mă de a ţi-o dezvălui! 

După ce îi ascultă vorbele, fratele lui spuse: 

— Mă rog ţie, în numele lui Allah, să-mi mărturisești pricina 
care ţi-a înviorat chipul! 

Sultanul Șahzaman îi înșirui atunci tot ceea ce văzuse. Și sul- 
tanul Șahriar zise: 

— Mai înainte de orice, se cade să văd cu chiar ochii mei! 

Fratele său îi zise: 

— Atunci fă-te că pleci la vânătoare și la gonăcit; și ascunde-te 
la mine, și ai să fii martor la zamparalâc, și ai să te încredinţezi cu 
chiar ochii tăi! 

Și pe clipă sultanul puse pristavul domnesc să pristăvească 
plecarea; și oștenii ieșiră cu corturile afară din cetate; iar sultanul ieși 
și el, și se trase în corturi, și le spuse robilor săi cei tineri: 

— Să nu intre nimeni la mine! 

Pe urmă se străvesti și ieși pe ascuns și porni spre sarai, acolo 
unde era fratele său, și, când ajunse, șezu la fereastra care da către 
grădină. Și nici nu se scursese un ceas, când roabele, înconjurând-o 
pe stăpâna lor, intrară deodată cu robii și făcură tot ceea ce spusese 
Șahzaman, și petrecură în zamparalâcuri până la vremea asrl-ului. 

Când văzu ceea ce văzu, minţile sultanului Șahriar își luară 
zborul din capul lui; și îi spuse fratelui său Șahzaman: 


[6] Asr (în limba arabă) — vremea zilei când soarele începe să coboare spre 
amurg. 

— Hai să plecăm și să vedem care-i ursita noastră pe drumul 
lui Allah; întrucât nu se mai cade să avem vreo treabă cu scaunul de 
domnie până ce nu vom izbuti să dăm de vreun ins care să fi trăit vreo 
păţanie ca a noastră; altminteri, chiar că moartea noastră ar fi mai de 
dorit decât viaţa! 

Iar fratele său îi răspunse precum se cuvenea. Pe urmă se furi- 
șară amândoi printr-o ușă tainică afară din sarai. Și nu conteniră a 
drumeţi zi și noapte până ce, într-un sfârșit, ajunseră la un copac din 
mijlocul unei pajiști singuratice, aproape de marea cea sărată. În pajiș- 
tea aceea se afla un ochi de apă dulce; și băură din apa aceea și șezură 
să se odihnească. 

Nici nu apucase să treacă un ceas de vreme, că marea începu 
să se zbată și, deodată, țâșni din ape o trâmbă de fumegai negru ce se 
ridică spre cer, apoi se răsuci către pajiștea lor. La atare priveliște, fraţii 
se înspăimântară și se cățărară cât putură de sus în vârful copacului, 
care era tare înalt, și începură să iscodească cu privirile cam ce putea 
să fie. Or, iacătă că trâmba de fum se preschimbă într-un ginn!”!, înalt 
la stat, mare la cap și lat în piept, și ducând pe creștet o ladă. Puse 
piciorul pe pământ, veni către pomul în care se aflau ei și se opri sub 
pom. Săltă atunci pleoapa lăzii și scoase afară o cutie mare pe care o 
deschise; și numaidecât se ivi o copilă nurlie, strălucitoare de frumu- 
seţe și luminoasă ca soarele, întocmai precum spune poetul: 


Lumină-i fața ei, ca-n beznă-o dulce trecere de rază! 
Neîntinata ei lumină ai lumii zori îi luminează. 
Se-aprind de mândra-i strălucire pe bolta cerurilor sorii, 
Iar lunele-și culeg seninul din ochii ei, surâzătorii! 


[7] Ginn, în folclorul arab, înseamnă „duh”, „spirit”, „înger bun sau rău”. 
Mitologia arabă preislamică era plină de tot soiul de asemenea făpturi, 
care au dăinuit în folclor și după ce păgânismul primitiv a fost înlocuit 
cu mahomedanismul monoteist. Ginnii care s-au supus poruncilor lui 
Allah reprezintă ceea ce în mitologia creștină poartă denumirea de îngeri; 
cei care s-au răzvrătit împotriva lui Allah au fost pedepsiţi de puterea 
divină și au devenit demoni — dușmani oamenilor. După concepţia 
islamică, duhurile acestea sunt grupate în cinci cete: marezii, (cei mai răi 
și mai înfricoșăcori), efriții (dracii), şeitanii (demonii cei mari), ginnii (în 
accepţiune îngustă: duhuri), gianii (îngerii). În genere însă termenul de 
ginn sau efrit se folosește cu sensul de „duh”, „spirit”. 


Destrame-se deci taina-n care o-nchid aceste văluri rare, 
Să i se-nchine fermecate pământurile la picioare! 

Si-apoi, sub fulgerarea blândă din ochii ei, venind aproape, 
Aprinse lacrimi, ca O rouă, să-i spele umedele pleoape! 


După ce se uită îndelung la copila cea frumoasă, ginnul îi spuse: 

— O, crăiasă a domniţelor! O, tu, cea pe care te-am răpit în chiar 
noaptea nunții tale! Tare aș vrea să dorm oleacă! 

Și ginnul, punându-și capu-n poala fetei, adormi. 

Atunci copila își ridică fruntea în sus, înspre vârful pomului, 
și îi văzu pe cei doi sultani aciuaţi printre ramuri. Săltă pe dată capul 
ginnului de pe genunchii ei, îl puse pe pământ și, sculându-se în 
picioare sub pom, le spuse prin semne: 

— Daţi-vă jos, și nu vă fie frică de efrit. 

Ei îi răspunseră prin semne: 

— Oh! Asupra-ţi fie Allah! Cruţă-ne de năprasnă! 

Ea le zise: 

— Allah fie cu voi cu amândoi! Daţi-vă jos cât mai repede, că de 
nu, îl trezesc pe eirit, iar el are să vă omoare cu moartea cea mai cruntă. 

Atunci ei se speriară și coborâră la ea; iar ea veni spre ei și le 
spuse pe dată: 

— Hai, însuliţi-mă vârtos și strașnic! Că de nu, îi dau de știre 
elritului. 

De spaimă, sultanul Șahriar îi spuse fratelui său, sultanul 
Șahzaman: 

— O, fratele meu, săvârșește tu mai întâi ceea ce poruncește! 

EI răspunse: 

— Nu săvârșesc nimic până ce nu ai să-mi dai tu pildă, ca mai 
mare! 

Și amândoi începură să se îmbie unul pe altul, făcându-și semne 
din ochi. Atunci copila le zise: 

— Ce vă tot hâiţi așa? Dacă nu vă apucaţi pe dată de treabă, îl 
trezesc numaidecât pe efrit! 

Atunci, din pricina spaimei lor faţă de efrit, îi făcură amândoi 
ceea ce li se poruncise. Când sfârșiră tot, copila le spuse: 

— Chiar că bine vă mai pricepeți! 

Pe urmă, scoțând de la brâu un săcuțţ, trase din el un gherdan 
alcătuit din cinci sute șaptezeci de inele cu peceţi, și îi întrebă: 

— Ştiţi ce este aceasta? 

Ei răspunseră: 

— Nu știm. 

Ea atunci le spuse: 

— Toţi stăpânii acestor inele s-au însulit cu mine pe coarnele 
cele nesimţite ale acestui efrit. Așa că daţi-mi și voi, amândoi fraţii, 
inelele voastre. 

Atunci ei, scoțându-și-le de pe degete, îi înmânară amândouă 
inelele. Ea atunci zise: 

— Aflaţi că efritul de colea m-a furat în noaptea nunţii mele, m-a 
închis într-o cutie și, punând cutia într-o ladă, a cetluit lada cu șapte 
lacăte, și m-a dus apoi în adâncul mării mugitoare, unde se zbat și se 
izbesc valurile. Dar el habar nu are că, atunci când o femeie dorește 
ceva, nimica nu poate s-o supună. De altminteri, și poetul spune: 


Prietene, nu fi încrezător 
Femeilor! Căci toate-bune, rele! 
Atârnă doar de potca toanei lor! 


Iubirea lor minciună-i, și în ele 

Dă vicleșugul glas și chicotește, 

Şi-i canură-n veșmintele acele. 

Smerit, la ce-a grăit Yussuf' gândește! 
Și că Eblis”! pe-Adam!!! I-a izgonit 
Din pricina femeii lui, fireşte. 


Iar altul spune: 


Nimic nu vei alege de-i sta la dojenit! 
Pentru că-ndrăgostitul, chiar mâine, scos din fire, 
Aceleași patimi, bietul, va căuta smintit. 


[8] Yussuf este forma arabă a numelui frumosului Josif din Biblie. 

[9] Eblis (sau Iblis) — diavolul. 

[10] Adam, cel dintâi om pe care, în mitologia creștină și arabă, Dumnezeu 
l-a creat „după chipul și asemănarea sa“, și care a fost izgonit din Rai 
pentru că, îndemnat de Eva, soţia sa, a mușcat din „mărul cunoașterii 
binelui și răului“. 


Să nu zici niciodată: „Eu unul, în iubire, 
N-am să mă port ca tonții ce umblă-ntr-o ureche.“ 
Să nu zici vorbele-astea prostești şi fără şire. 


Ar fi minune mare și fără de pereche 
Să vezi scăpând vreodată din vrăjile muierii 
Bărbat întreg la minte și neciupit de streche. 


La atare spuse, cei doi fraţi se minunară până peste marginile 
minunării și își ziseră unul altuia: 

— Când un efrit ca acesta, și în pofida puterniciei sale, a păţit 
ocăruri mult mai amarnice decât ale noastre, iacătă o pildă ce poate 
să ne slujească de mângâiere! 

Atunci, pe dată o lăsară acolo pe tânăra nevastă și se întoarseră 
fiecare la cetatea lui. 


Când ajunse în saraiul său, sultanul $ahriar porunci să se reteze 
capul soţiei sale și, în același chip, și gâturile roabelor și ale robilor ei. 
Pe urmă îi porunci vizirului să-i aducă în fiecare noapte câte o copilă 
fecioară. Și în fiecare noapte căpăta astfel câte o copilă fecioară și îi 
răpea fecioria. lar când se sfârșea noaptea, o omora. Și nu conteni să 
facă așa vreme de trei ani în șir. Încât lumea fu cuprinsă de ţipetele 
de jale și de vaierul spaimelor, și toți se pribegiră cu fetele câte le mai 
aveau. Și nu mai rămase în cetate nicio fată în stare să slujească la 
năpada nărăvitului. 

În atare împrejurări, sultanul îi porunci vizirului să-i aducă 
o copilă, ca de obicei. Și vizirul plecă și căută, da nu mai găsi nicio 
fată; și, mohorât de tot, ugilit de tot, se duse acasă, cu sufletul plin de 
spaimă din pricina sultanului. 

Or, vizirul avea chiar el două fete pline de frumuseţe, de nuri, 
de strălucire, de desăvârșire și de dulce gingășie. Pe cea mare o chema 
Șeherezada!!!, iar pe cea mai mică o chema Doniazada!!”. Cea mai mare, 


[11] Am păstrat numele sub forma aceasta, dat fiind că așa s-a încetățenit în 
tradiția noastră, deși corect este Sahrazada, adică „Fiica Cetăţii”. 


[12] Doniazada sau Duniazada, adică „Fiica Lumii“. 

Șeherezada, citise cărţile, cronicile, poveștile cu domnii de demult și 
cu istoriile noroadelor de odinioară. Se mai spune că avea o sumede- 
nie de cărţi de istorie despre neamurile din vremurile apuse și despre 
domnii din străvechime și despre poeți. Și era tare iscusită la povestit 
și tare dulce de ascultat. 

Când îl văzu pe tatăl său, Șeherezada zise: 

— Pentru ce te văd așa de schimbat, încărcat de povara neca- 
zurilor și a mâhnirilor? Află, dar, o, părinte al meu, că poetul spune: 


O, tu, cel năpădit de greu, 
Alină-ţi chinurile-amare. 
Nimic nu dăinuie mereu 

În lumea noastră toate pier: 
Oricare bucurie moare, 

Se uită orişice dureri. 


Când auzi vorbele fiică-sii, vizirul îi povesti tot ce se întâmplase, 
de la început până la sfârșit, cu sultanul. Atunci Șeherezada îi zise: 

— Pe Allah! O, părinte al meu, mărită-mă cu sultanul, întrucât 
sau voi trăi, sau voi fi preţul de răscumpărare pentru fetele muslemi- 
nilor!!*! și spășenia lor din mâinile sultanului. 

Atunci el îi zise: 

— Allah fie asupra-ţi! Nu te da astfel primejdiei! 

Ea îi zise: 

— Așa se cade să fac, neabătut! 

Atunci el zise: 

— la seama, să nu paţi ce au păţit măgarul și boul cu gospodarul! 

Șeherezada întrebă: 

— Ce-au păţit? 

Iar vizirul spuse: 

— Ascultă! 

Și povesti: 


[13] Muslemin sau moslemin (de la cuvântul arab moslem) — „credincios, 
fidel“, echivalent cu „musulman“. 

Pilda cu măgarul, cu boul și cu gospodarul 


Află, o, copila mea, că a fost odată un negustor stăpân pe bogă- 
ţii mari și pe turme de vite, însurat și tată de copii. Allah Preaînaltul îl 
mai dăruise și cu priceperea graiurilor vieţuitoarelor și ale păsărilor. 
Or, acareturile acelui negustor se aflau într-un colț de țară mănos, pe 
malul unei ape. lar la gospodăria lui mai avea un măgar și un bou. 

Într-o zi, boul veni la staulul unde sălășluia măgarul și văzu 
staulul măturat și stropit cu apă; ieslea era plină cu orz bine mărun- 
țit și cu paie tocate mărunt; și măgarul sta bine la odihnă; și arareori 
stăpânu-său încăleca pe el, dar și atunci numai când avea de făcut 
vreun drum care se întâmpla să fie mai grabnic, și măgarul se întorcea 
repede la tihna lui. Or, în ziua aceea, gospodarul îl auzi pe bou cum 
îi spunea măgarului: 

— Mănâncă și te desfată! Și fie-ţi de bine, și cu folos, și cu bună 
mistuire! Eu trudesc și tu te hodini; mănânci orz mărunţit bine și te 
îndopi! lar dacă vreodată și vreodată stăpânu-tău încalecă pe tine, te 
întoarce acasă numaidecât! Pe când eu nu mă îndop decât cu aratul 
și cu truda la roata morii! 

Atunci măgarul îi zise: 

— Când vei ieși la câmp și când ţi se va pune jugul pe grumaz, 
să te prăvălești la pământ și să nu te mai scoli nici măcar dacă te-or 
bate; iar când vei fi sculat, repede să te prăbușești iar, pentru a doua 
oară. Și atunci, dacă te vor duce îndărăt în staul și dacă ţi-or da boabe, 
tu să nu mănânci nimic, ca și când ai fi bolnav. Străduiește-te așa, nici 
să nu mănânci, nici să nu bei, vreme de o zi, sau de două, sau de trei. 
În felul acesta, ai să te odihnești de trudă și de caznă! 

Or, negustorul era acolo și le auzi vorbele. Iar când argatul veni 
la bou să-i dea nutreţul, văzu că nu mănâncă mai nimic; și dimineaţa 
când să-l ia la arat, îl găsi bolnav. Atunci negustorul îi spuse argatului: 

— la măgarul și pune-l să are în locul boului, până deseară! 

Și omul se întoarse, luă măgarul în locul boului, și îl puse să 
are toată ziua. 

Când, la sfârșitul zilei, măgarul se întoarse la staul, boul îi mul- 
țumi pentru bunăvoință și pentru că îl lăsase să se odihnească de truda 
acelei zile. Ci măgarul nu-i răspunse niciun răspuns și se căi cu cea 
mai neagră căinţă. 

A doua zi, plugarul veni și luă măgarul și îl puse să are până la 
sfârșitul zilei. Și măgarul nu se întoarse decât cu ceafa zdrelită și vlă- 
guit de osteneală. lar boul, văzându-l în starea aceea, începu a-l potopi 
cu mulțumirile lui și a-l proslăvi cu laudele. Atunci măgarul îi spuse: 

— Trăiam în tihnă și desfăţ; și nimica nu mi-a cășunat răul, 
decât numai facerile mele de bine. 

Pe urmă adăugă: 

— Și se cade să știi că am să-ţi dau un sfat acuma și mai bun; 
l-am auzit pe stăpânul nostru cum spunea: „Dacă boul nu se mai 
scoală, trebuie să-l dau casapului să-l taie și să facă din pielea lui o 
tovală bună“. Și tare m-a cuprins grija de tine, și ţi-am spus că să știi. 
Pacea fie cu tine! 

Când auzi spusele măgarului, boul îi mulțumi și zise: 

— Mâine mă duc de bunăvoie cu ei să-mi văd de îndeletnici- 
rile mele. 

Și cu asta începu să mănânce, și înfulecă nutreţul tot, ba mai 
linse și ieslea cu limba. 

Și-așa! lar stăpânul lor le ascultase sporovăiala. 

Când se făcu ziuă, gospodarul ieși din casă cu soţia sa și se 
duse la sălașul boilor și al vacilor, și amândoi șezură jos. Atunci veni 
și argatul, luă boul și plecă. Văzându-și stăpânul, boul începu să bată 
din coadă, să se vântuie cu bolboroseli și să zburde zănatic în toate 
părţile. Atunci gospodarul fu cuprins de un râs atât de năprasnic încât 
se prăvăli pe spate. lar soţia îi zise: 

— Pentru ce pricină râzi? 

E] îi spuse: 

— Pentru o pricină pe care am văzut-o și am auzit-o, și pe care 
nu pot s-o dau în vileag fără a nu muri. 

Ea îi zise: 

— Trebuie numaidecât să-mi povestești și să-mi spui pricina 
pentru care râzi, măcar și de-ar fi să mori! 

E îi zise: 

— Nu pot să-ţi destăinuiesc pricina, întrucât mi-e frică de 
moarte. 

Ea îi zise: 

— Păi atunci nu râzi decât de mine! 

Pe urmă nu mai conteni să-l tot boscorodească și să-l tot îmbol- 
dească cu vorbe îndărătnice până ce, într-un sfârșit, gospodarul se văzu 
la mare ananghie. Atunci chemă să vie copiii săi dinainte-i și trimise 
să fie adus cadiul!“! și martorii. Pe urmă vru să-și întocmească adiata 
înainte de a-i dezvălui soţiei taina și a muri; întrucât o iubea pe soția 
sa cu o dragoste mare, dat fiind că ea era fiica unchiului său dinspre 
partea tatei!” și mamă a copiilor lui, și că mai și vecuise cu ea o sută 
și douăzeci de ani de viaţă. Pe deasupra, trimise să fie chemate și 
toate rudele soţiei și toți megieșii din preajma sa, și le povesti tuturora 
pătărania lui și că, de cum va spune taina, are să moară! Atunci toți 
oamenii care se aflau acolo îi spuseră femeii: 

— Allah fie asupra-ţi! Lasă încolo asemenea treabă, nu cumva 
să-ți moară soțul, părintele copiilor tăi! 

Și ea le zise: 

— N-am să-i dau pace până ce nu are să-mi spună taina lui, 
măcar de-ar fi să și moară! 

Atunci ei nu-i mai ziseră nimic. Și negustorul se sculă de lângă 
ei și porni spre staul, în ogradă, ca să-și facă mai întâi spălările cele 
îndătinate și apoi să se întoarcă să-și spună taina și să moară. 

Or, gospodarul avea un cocoș strașnic, în stare să mulțumească 
cincizeci de găini, și mai avea și un câine; și îl auzi pe câine cum îl 
certa pe cocoș și cum îl ocăra și-i zicea: 

— Au nu ţi-e ţie rușine să fii vesel când stăpânul nostru are să 
moară? 


[14] La arabi, conform tradiţiei, orice act juridic trebuie să fie întocmit, 

în fața unor martori, de către cadiu, funcţionar public având sarcini de 
judecător și de notar. 

[15] În povestirile arabe se pomenește adeseori despre acest obicei, practicat 
din vremurile de demult, de a se căsători o fată cu vărul ei. 

Atunci cocoșul îi zise câinelui: 

— Păi cum așa? 

Atunci câinele îi spuse și lui pătărania, iar cocoșul îi zise: 

— Pe Allah! Stăpânul nostru e tare sărac cu duhul! Eu am cinci- 
zeci de neveste, și izbutesc să mă descurc, mai mulțumind-o pe una, 
mai dojenind-o pe alta! Iar el are numai o nevastă și nu știe nici calea 
cea bună, nici chipul cum s-o apuce pe ea! Or, asta-i tare lesne! Nu 
are decât să rupă anume pentru ea vreo câteva nuiele de dud, și să se 
năpustească în iatacul neveste-sii și s-o bată până ce muierea ori că 
moare, ori că își cere iertăciune; și nu are să se mai apuce să-l sâcâie 
cu niciun soi de întrebări! 

Așa zise cocoșul. Dacă auzi spusele cocoșului în taifasul lui cu 
câinele, gospodarului i se întoarse lumina minţii și luă hotărârea s-o 
chelfănească pe nevastă-sa. 


VA 


Aici vizirul se opri din povestit și îi spuse copilei sale, Șeherezada: 

— S-ar prea putea ca Măria Sa să facă și el cu tine cum a făcut 
gospodarul cu nevastă-sa! 

Ea îi zise: 

— Și ce-a făcut? 

Vizirul urmă: 


VA 


Gospodarul intră în odaia hărăzită soţiei sale, după ce rupsese 
anume pentru ea niște nuiele de dud și le ascunsese, și îi zise chemând-o: 

— Vino în odaia ta, ca să-ţi spun taina și ca să nu poată nime- 
nea să mă vadă; și pe urmă am să mor! 

Ea atunci intră cu el, iar el închise ușa de la odaie în urma lor 
și se năpusti asupra muierii cu lovituri spornice, până era s-o leșine. 
Ea atunci îi spuse: 

— lartă-mă! lartă-mă! 

Pe urmă începu să-i sărute amândouă mâinile și amândouă 
picioarele bărbatului ei, și se căi cu adevărat. Și atunci ieși cu el din 
odaie. Încât toţi cei de faţă se bucurară, și la fel se bucurară și rudele 
toate. Și toată lumea fu până peste poate de mulţumită și până peste 
poate de norocită, până la moarte. 


S 


Sfârși vizirul. lar Șeherezada, fiica vizirului, după ce ascultă 
povestirea aceasta a tatălui ei, spuse: 

— O, tată, vreau neabătut să faci ceea ce îţi cer! 

Atunci vizirul, fără a mai stărui, puse să se pregătească hainele 
copilei sale, Șeherezada, pe urmă se duse să-i dea de știre sultanului 
Șahriar. 

Estimp, Șeherezada o dăscăli pe sora ei mai mică și-i spuse: 

— Când am să ajung la sultan, am să trimit după tine; iar după 
ce ai să vii și după ce ai să-l vezi pe sultan că isprăvește treaba lui cu 
mine, să-mi spui: „O, sora mea, povestește-ne niscaiva povești, ca să ne 
trecem noaptea!“ Eu atunci am să-ţi povestesc niște povești care, de-o 
vrea Allah, au să fie temeiul izbăvirii fetelor musleminilor! 

După care, părintele ei vizirul o luă și se duse cu ea la sultan, 
iar sultanul fu mulțumit întru totul și îi spuse vizirului: 

— Mi-ai adus ceea ce trebuie? 

Și vizirul răspunse cu smerenie: 

— Da! 

Când sultanul vru s-o ia pe copilă, ea începu să plângă, iar 
sultanul îi zise: 

— Ce ai? 

Ea spuse: 

— O, Măria Ta! Am o soră mai mică, de la care aș vrea să-mi 
iau bun rămas. 

Sultanul atunci trimise după sora cea micuță, care veni și se 
aruncă de gâtul Șeherezadei, și într-un sfârșit se ghemui jos lângă 
pat. Atunci sultanul se sculă și luând-o pe Șeherezada, fecioara, îi răpi 
fecioria. 

Pe urmă începură să tăifăsuiască. 

Atunci Doniazada îi zise Șeherezadei: 

— Allah fie asupra-ţi! O, sora mea, povestește-mi o poveste cu 
care să ne trecem noaptea! 

Iar Șeherezada îi răspunse: 

— Din toată inima și ca o datorie de cinstire cuvenită! Dacă, de 
bună seamă, binevoiește să-mi îngăduiască sultanul nostru cel milostiv 
și dăruit cu purtări alese! 

Când auzi vorbele Șeherezadei, și cum de altminteri era muncit 
de nesomnie, sultanul nu fu potrivnic a asculta povestea Șeherezadei. 

lar Șeherezada, în acea întâie noapte, începu să povestească: 

Pagină intenționat goală 


POVESTEA CU NEGUSTORUL ȘI CU EFRITUL 


Șeherezada spuse: 

Mi s-a izvodit, o, norocitule sultan, că a fost odată un negustor 
printre negustori, stăpân peste bogății multe și peste deveruri negus- 
torești în toate ţările. 

Într-o zi, încălecă pe cal și plecă spre cele târguri pe unde îl 
chemau alișverișurile lui. Cum căldura se făcuse până peste poate, șezu 
jos sub un pom și, punând mâna pe sacul său cu merinde, scoase câte 
ceva de-ale gurii și niște curmale. Când isprăvi de mâncat curmalele, 
aruncă sâmburii cât colo; și deodată se ivi dinainte-i un efrit mare la 
stat, care, vârtejind o sabie, venea către negustor și striga: 

— Scoală-te să te omor, așa cum l-ai omorât tu pe copilul meu! 

Iar negustorul zise: 

— Când l-am omorât eu pe copilul tău? 

Efritul îi spuse: 

— Când ai aruncat sâmburii, după ce ai mâncat curmalele! 
Și sâmburii l-au lovit pe copilul meu în piept; și-așa s-a zis cu el și a 
murit într-o clipităl!!. 

[1] În traducerea lui M. A. Salie, aici se află următoarea intercalare: 
„Intr-adevăr, ai lui Allah suntem și la el ne întoarcem! oftă negustorul. Nu 
este putere și tărie la nimenea, numai la Allah cel Preaînalt și Preamărit! 
Dacă eu l-am omorât pe fiul tău, l-am omorât fără de voie. Mă rog ţie să mă 
ierţi.“ — „Trebuie să te omor negreșit", grăi ginnul, și îl înșfăcă pe negustor 
și, trântindu-l la pământ, ridică paloșul să-l omoare. lar negustorul izbucni 
în plânsete și strigă: „Lasă fapta aceasta în seama lui Allah!“ și prociti: 


Ursita are doua feţe: o față albă, alta neagră; 
Tot două părți și viața are: o parte dulce, alta acră. 
S-a spus demult că soarta lumii-i pidosnică și schimbătoare: 
„Mai tare îl lovește soarta pe-acel ce se ştia mai tare!“ 
Au nu vezi tu că vijelia, când bate zarea dușmănește, 
Îndoaie ierbile plăpânde, dar pe copaci îi prăbușește? 

Atunci negustorul îi zise efritului: 

— Să știi, puternicule eirit, că eu sunt un drept-credincios și că 
n-aș putea să te mint. Am multe bogății și am și eu copii și nevastă; pe 
deasupra, am acasă zăloguri ce mi-au fost încredințate. Îngăduie-mi 
dară să mă duc până acasă la mine, ca să le pot da celor îndrituiți drep- 
turile lor; după care, am să vin îndărăt la tine. Așa că ai făgăduiala și 
jurământul meu că mă întorc pe urmă la tine. Și-atunci va să faci cu 
mine ce vei vroi. Și Allah este chezașul vorbelor mele! 

Atunci ginnul căpătă încredințare și-l lăsă pe negustor să plece. 

Și negustorul se înturnă în țara lui, se desfăcu de toate dato- 
rinţele sale, și înapoie cele de drept îndrituiţilor. Pe urmă destăinui 
soției și copiilor săi ceea ce i se întâmplase, și toţi se porniră să plângă, 
rudele, femeile și copiii. Apoi negustorul își făcu adiata; și șezu cu ai 
săi până la sfârșitul anului; după care se hotărî să plece și, ghemuin- 
du-și giulgiul la subsuoară, își luă rămas bun de la cei apropiaţi, de la 
vecini și de la rude, și porni la drum, cu ciuda în nas. Atunci începură 
toţi să-l bocească și să scoată ţipete de jale. 

lar negustorul își văzu de cale mai departe și ajunse la grădina 
cu pricina; și ziua aceea era întâia zi din anul cel nou. Or, pe când sta 
el jos să-și plângă năpasta, iacătă că un șeic bătrân!?! venea spre el, 
ducând de frânghie o gazelă. Se temeni dinaintea negustorului, îi ură 
viaţă rodnică și îi zise: 


Nu vezi cum marea zvârle-afară tot hoitul care-i gustă-amarul, 

Pe când la fundu-i doarme scoica în care-a râs mărgăritarul? 

Și dacă mâna soartei astăzi asupra-mi zăbovește cruntă 

Si cu mânie-mi taie calea și cu năpaste mă înfruntă, 

Să știi: nici norii de pe ceruri nu vor dura întotdeauna, 

Măcar că giulgiul lor cel negru umbrește soarele și luna. 

Cresc pomi înalți destui, pădure de crengi bătrâne și de mladă, 

Cu pietre se azvârle însă numai în cei ce poartă roadă. 

Oricât de aprigă-i năpasta ce-asupra-ţi negura-și deșartă, 

Să nu te sperii de necazul care ţi-a fost menit de soartă. 
Iar când negustorul isprăvi stihurile acestea, ginnul îi spuse: „Curmă-ţi 
vorba! Roagă-te lui Allah, că eu te omor negreșit!“ 
[2] Șeic sau șeih (în limba arabă șaikh) este, la arabi, căpetenie de trib sau 
șef de comunitate religioasă musulmană; prin extindere, termenul se 
folosește și pentru a denumi o persoană respectabilă, de obicei un bătrân 
venerabil. „Șeic bătrân“ este prin urmare un pleonasm, dar pleonasmele 

— Care-i pricina șederii tale, singur-singurel, în locul acesta 
bântuit de ginni? 

Atunci negustorul îi povesti ce păţise cu efritul și pricina șederii 
lui în locul acela. Iar șeicul, stăpânul gazelei, rămase tare uluit și spuse: 

— Pe Allah! O, fratele meu, credinţa ta este o credinţă mare! 
Iar povestea ta este o poveste atât de uluitoare încât, de-ar fi scrisă cu 
acul pe colțul de dinlăuntru al ochiului, ar fi prilej de chibzuire pentru 
cel ce cugetă smerit! 

Pe urmă șezu jos alături de el și zise: 

— Pe Allah! O, fratele meu, n-am să preget a rămâne lângă tine 
până când am să văd ce are să ţi se întâmple cu efritul. 

Și rămase, într-adevăr, și începu să tăifăsuiască cu el, și îl văzu 
topindu-se de frică și de spaimă, pradă unei mâhniri adânci și unor 
gânduri zbuciumate. lar stăpânul gazelei rămase mai departe acolo, 
până când deodată se ivi un alt șeic, care venea spre ei, ducând cu el 
doi câini ogari din soiul câinilor negri. Se apropie, le ură bună pace și 
îi întrebă de pricina șederii lor în locul acela bântuit de ginni. Atunci ei 
îi istorisiră povestea, de la început până la sfârșit. Și de-abia șezu el jos, 
că un al treilea șeic se îndreptă spre ei, ducând o catârcă de culoarea 
sturzului. Le ură bună pace și îi întrebă de pricina șederii lor în locul 
acela. lar ei îi istorisiră povestea, de la început până la sfârșit. Și nu ar 
fi de niciun folos s-o mai spunem și noi încă o dată. 

Într-acestea, un vârtej de pulbere se ridică și un vânt de furtună 
se abătu cu năprasnă, venind înspre mijlocul câmpiei. Apoi, când pul- 
berea se risipi, ginnul cu pricina se ivi, cu o spadă strașnic agerită în 
mână; și scântei scăpărau din pleoapele lui. Veni la ei și, înșfăcându-l 
pe negustor din mijlocul lor, îi zise: 

— Hai să te omor, precum l-ai omorât tu pe copilul meu, sufla- 
rea vieţii mele și focul inimii mele! 

Atunci negustorul începu să plângă și să se tânguiască; și tot 
așa și cei trei șeici începură amarnic să plângă, să geamă și să suspine. 

Da șeicul cel dintâi, stăpânul gazelei, se îmbărbătă într-un sfârșit 
și, sărutând mâna ginnului, îi zise: 

— O, ginnule, o, căpetenie a sultanilor ginnilor și cunună a lor, 
dacă am să-ţi istorisesc povestea mea și dacă ai să fii mulţumit de ea, 


21 


Întâia noapte... 


drept răsplată vei binevoi să-mi dăruiești o treime din sângele acestui 
negustor? 

Ginnul zise: 

— Da, de bună seamă, preacinstitule șeic! Dacă îmi vei istorisi 
povestea, și dacă o voi găsi vrednică, voi binevoi să-ţi dăruiesc o treime 
din sângele acestuia! 

Istorisirea celui dintâi șeic 


Şeicul cel dintâi spuse: 

— Află, o, puternicule efrit, că gazela de colea este fiica moșului 
meul”|, și este de o carne și de un sânge cu mine. M-am însurat cu ea 
încă de pe când era copilă și am trăit laolaltă aproape treizeci de ani. 
Și Allah nu mi-a dăruit de la ea niciun urmaș, încât am luat o cadână, 
care, din mila lui Allah, mi-a dăruit un băiat frumos ca luna la răsări- 
tul ei; avea niște ochi vrăjitori, și niște sprâncene îngemănate, și niște 
mâini, și niște piciorușe desăvârșite. A crescut încet-încet, până ce a 
ajuns un băietan de cincisprezece ani. La vremea aceea, am fost nevoit 
să plec la un târg depărtat, chemat de un alișveriș pricopsit. 

Or, fata moșului meu, gazela de colea, era dăscălită din copilăria 
ei la vrăjitorie și la meșteria fermecătoriilor. Cu meșteșugul farmazoniei, 
l-a preschimbat pe fiul meu în vițel, iar pe roaba mama lui, în vacă; pe 
urmă i-a pus sub paza ciurdarului nostru. 

Eu, după un răspăs lung de vreme, m-am întors de pe drumuri. 
Am întrebat de fiul meu și de mama lui, iar fiica moșului meu mi-a spus: 

— Roaba ta a murit; iar fiul tău a fugit, și habar nu am încotro 
s-a dus! 

Atunci, vreme de un an, am stat ghebejit sub mâhnirea din 
inima mea și sub lacrimile din ochii mei. 

Când veni sărbătoarea din an a Zilei Jertfelori“, trimisei vorbă 
ciurdarului să-mi aleagă o vacă mai grasă; iar el îmi aduse o vacă 
grasă — și era chiar cadâna mea, cea vrăjită de gazela de colea! Atunci 
îmi suflecai mânecile și poalele mantiei și, cu jungherul în mână, 


[3] Povestitorul arab se exprimă de obicei eufemistic. El nu spune „soţia 
mea“, „fiul meu“ etc., ci: „fiica moșului meu“, „mama fiului meu“ sau „fiul 
soției mele“ etc. 

[4] Sărbătoarea Jertfelor sau Marea Prăznuire a lui Allah se celebrează 

în „luna hagialâcului“ (a douăsprezecea lună, după calendarul lunar 
musulman). Atunci hagiii, înaintea plecării la Mecca, sunt datori să aducă 
prinoase de jertfe. 

mă pregătii să jertfesc vaca. Deodată vaca începu să se tânguie și să 
plângă cu potop de lacrimi. Atunci mă oprii; și îi poruncii văcarului 
s-o înjunghie el. Ceea ce și făcu; pe urmă o jupui. Da nu găsirăm în ea 
nici grăsime, nici carne; numai pielea și oasele. Atunci mă cuprinse 
căinţa că o jertfisem; da la ce îmi mai slujeau căințele? Pe urmă o 
dădui ciurdarului și îi spusei: 

— Adu-mi un vițel mai gras. 

Iar el mi-l aduse pe fiul meu cel vrăjit în vițel. 

Când mă văzu, viţelul își rupse frânghia, veni în goană la mine 
și se prăvăli la picioarele mele; și ce gemete! și ce plânsete! Atunci mi 
se făcu milă de el, și îi spusei ciurdarului: 

— Adu-mi o vacă, și dă-i drumul viţelului! 


S 


Când povestea ajunse aici, Șeherezada văzu zorii mijind și, sfi- 
oasă, tăcu, fără a se prilejui mai mult de îngăduinţă. Atunci sora ei, 
Doniazada, îi zise: 

— O, sora mea, ce dulci, și ce gingașe, și ce miezoase, și ce 
zemoase la gust sunt vorbele tale! 

lar Șeherezada răspunse: 

— Şi ele nu sunt chiar nimic pe lângă ceea ce am să vă povestesc 
la amândoi, noaptea următoare, dacă am să mai fiu cumva în viaţă și 
dacă sultanul va binevoi să mă păstreze! 

lar sultanul își zise în sineși: „Pe Allah! N-am s-o omor decât 
după ce am să aud urmarea poveștii ei!“ 

Pe urmă sultanul și Șeherezada își petrecură noaptea toată 
îmbrăţișaţi. După care sultanul se duse să ocârmuiască treburile jude- 
țelor lui. Și îl văzu pe vizir purtând sub braţ giulgiul menit copilei sale 
Șeherezada, pe care o și socotea moartă. Ci sultanul nu-i spuse nimic 
în privinţa aceasta, și urmă să împartă dreptatea și să căftănească pe 
unii în slujbe, și să-i mazilească pe alţii, și tot așa până la sfârșitul zilei. 
Iar vizirul rămase nedumerit și până peste poate de uluit. 

Când divanul!”! se sfârși, sultanul Șahriar se întoarse în saraiul 


sau. 


[5] Aici cuvântul divan (de origine persană) are sensul de „ședință de 

lar când fu cea de a doua noapte, Doniazada îi spuse surorii 
sale Șeherezada: 

— 0, sora mea, isprăvește-ne, mă rog ţie, povestea cu pățania 
negustorului cu ginnul! 

lar Șeherezada răspunse: 

— Din toată inima și ca o cinstire datorată! — și numai dacă 
sultanul îmi îngăduie. 

Atunci sultanul îi spuse: 

— Poţi să vorbeşti! 

Ea spuse: 


VA 


A ajuns până la mine, o, norocitule sultan, o, dăruitule cu gân- 
duri cinstite și drepte, că, după ce negustorul îl văzu pe vițel plângând, 
inima lui fu cuprinsă de milă, și îi spuse ciurdarului: 

— Lasă vițelul printre vite! 

Întocmai! Iar ginnul se minuna cu mare minunare de povestea 
aceea uluitoare. Pe urmă șeicul, stăpânul gazelei, urmă: 

O, doamne al sultanilor ginnilor, așa s-au petrecut toate! Iar fiica 
moșului meu, gazela de colea, se afla de faţă, vedea toate și spunea: 

— Oh, trebuie să jertfim viţelul, întrucât este destul de gras! 

Și eu nu puteam, de milă, să mă hotărăsc a-l jertfi; și îi poruncii 
ciurdarului să-l ia îndărăt; iar ciurdarul îl luă şi se duse cu el. 

A doua zi, ședeam tolănit, când păstorul veni la mine și îmi zise: 

— O, stăpâne al meu, am a-ţi spune un lucru ce are să te bucure, 
iar vestea mea cea bună are să-mi aducă o răsplată. 

Îi răspunsei: 

— De bună seamă. 

EI spuse: 

— O, strălucitule negustor, o am pe fata mea care este vrăjitoare 
și a învăţat vrăjitoria de la o muiere bătrână care sălășluia la noi. Or, 
ieri, când mi-ai dat viţelul, am intrat cu el la fata mea. Și fata, numai 
ce l-a văzut, că și-a și acoperit obrazul cu vălul și a început să plângă 
și apoi să râdă. Pe urmă mi-a spus: 

judecată“. Alteori el denumește sala în care se ţine ședința. 

— O,taică, atâta de mult a coborât prețul meu în ochii tăi, încât 
lași să intre așa la mine bărbaţii străini? 

Eu am grăit: 

— Păi unde sunt bărbaţii aceia străini? Și pentru ce ai plâns și 
pe urmă ai râs? 

Ea mi-a spus: 

— Viţelul pe care îl ai cu tine este fiul stăpânului nostru negus- 
torul, da e vrăjit. Și maică-sa cea mașteră l-a vrăjit așa, și pe el și pe 
maica lui odată cu el. Și nu m-am putut opri să nu râd de chipul lui de 
vițel. lar dacă am plâns, a fost din pricina mamei viţelului, cea jertfită 
de părintele lui. 

La vorbele acestea ale copilei mele, am fost până peste poate 
de minunat și am așteptat ca pe foc ivirea dimineţii, ca să vin să-ți 
dau de ştire. 

După ce auzii spusele ciurdarului, o, puternicule ginn, urmă 
șeicul, plecai cu el degrabă, și mă simţeam beat fără vin, de potopul 
de bucurie și de fericire ce mă năpădea, de a-mi vedea iarăși feciorul. 
Când ajunsei, așadar, la casa păstorului, copila îmi ură bun-venit și îmi 
sărută mâna. Pe urmă veni la mine vițelul și se rostogoli la picioarele 
mele. Atunci îi spusei fetei ciurdarului: 

— Este adevărat ceea ce povestești despre vițel? 

Ea spuse: 

— Da, hotărât, stăpâne al meu! Este fiul tău, pojarul inimii tale! 

Eu îi zisei: 

— O, copilă binevoitoare și săritoare, dacă îl dezlegi pe fiul 
meu, îţi voi da toată turma și toate bunurile pe care le am în seama 
tatălui tău! 

Ea zâmbi la vorbele mele și îmi spuse: 

— O, stăpâne al meu, nu vreau să primesc bogăţia decât cu două 
învoieli: cea dintâi este să mă mărit cu fiul tău! Iar cea de a doua este 
să mă lași să vrăjesc și să leg pe cine vreau! Fără de care nu răspund 
de izbânda strădaniei mele împotriva ticăloșiilor soţiei tale. 

Când auzii, o, puternicule ginn, vorbele fetei văcarului, îi spusei: 

— Fie! Și, pe deasupra învoielii, vei avea și bogăţiile care se află 
sub mâna părintelui tău! Cât despre fiica moșului meu, îţi îngăduiesc 
să faci ce vrei cu sângele ei! 

Când auzi vorbele mele, fata luă un lighenaș de aramă, îl umplu 
cu apă și rosti asupra apei niște descântece vrăjitorești; apoi stropi 
vițelul și îi zise: 

— Dacă Allah te-a zămislit vițel, să rămâi vițel, fără a-ţi schimba 
chipul! Dar dacă ești vrăjit, întoarce-te la chipul tău cel zămislit dintâi, 
și numai cu îngăduinţa lui Allah Preaînaltul! 

Așa grăi. Și numaidecât viţelul începu să se frământe scuturân- 
du-se, și se făcu iarăși făptură omenească. Atunci mă repezii la el și îl 
luai în braţe. Apoi îi zisei: 

- Allah fie asupra-ţi! Istorisește-mi ce a făcut fiica moșului 
meu cu tine și cu mama ta! 

Iar el îmi povesti toate câte păţiseră. Spusei atunci: 

— O, copilul meu! Allah, Stăpânul Ursitelor, ţi-a hărăzit pe cineva 
spre a te mântui și a-ţi mântui nedreptăţile! 

După care, o, mult-bunule ginn, îl însurai pe fiul meu cu fata 
ciurdarului. Iar fata, cu meșteșugul vrăjitoriei sale, o vrăji pe fiica moșu- 
lui meu și o preschimbă în gazela pe care o vezi! Iar eu, cum treceam 
pe aici, îi văzui laolaltă pe oamenii aceștia de treabă, îi întrebai ce fac 
și aflai de la ei ce a păţit negustorul acesta, și șezui jos să văd ce va fi 
să urmeze. Și-aceasta-i povestea mea! 


Atunci ginnul strigă: 

— Povestea ta este destul de uluitoare: încât îţi dăruiesc trei- 
mea din sângele cerut. 

Tot atunci păși înainte cel de al doilea șeic, stăpânul celor doi 
ogari, și spuse: 

— Află, o, doamne al sultanilor ginnilor, că acești doi câini de 
colea sunt fraţii mei, iar eu sunt cel de al treilea. Or, când tatăl nostru 
a murit, ne-a lăsat moștenire trei mii de dinari”. Eu, cu partea mea, 
deschisei o prăvălie unde mă apucai să vând și să cumpăr. lar unul 
dintre frații mei se apucă de drumeţii, spre a face negoț, și lipsi departe 
de noi de-a lungul unui an, cu caravanele. Când se întoarse, nu mai 
avea nimic. Atunci îi zisei: 

— 0, fratele meu, nu te-am povăţuit eu să nu pleci nicăierea? 

Atunci el începu să plângă și spuse: 

— O, fratele meu, Allah, care este puternic și mare, a îngăduit 
să mi se întâmple acestea, încât acuma vorbele tale nu pot să-mi mai 
fie de niciun folos, căci nu mai am nimic. 

Atunci îl luai cu mine la prăvălie, apoi îl dusei la hammam!”! și 
îi dăruii un caftan falnic de soiul cel mai bun. Pe urmă șezurăm alături 
să mâncăm, apoi îi spusei: 

— O, fratele meu, am să fac socoteala agoniselii aduse de prăvă- 
lia mea de la un an la celălalt; și, fără a mă atinge de căpătâiul banilor 
dintâi, am să împart agoniseala pe din două cu tine! 

Și așa că făcui socoteala agoniselii de bani aduse de prăvălie, 
și găsii, pentru anul acela, un câștig de o mie de dinari. Atunci îi mul- 
țumii lui Allah, cel carele este puternic și mare, și mă bucurai cu cea 
mai strașnică bucurie. Pe urmă împărții agoniseala în două părţi pe o 
potrivă între fratele meu și mine. Și sălășluirăm laolaltă zile și zile în 
șir. Și iarăși frații mei hotărâră să plece, și vrură să mă facă să plec și 
eu cu ei. Și nu primii nicicum, și le zisei: 


[6] Dinar (din cuvântul grecesc dinarion) este numele unor monede din 
diferite țări și epoci; la arabi, dinarul era o monedă de aur, de mare valoare. 
[7] Hammam (cuvănt arab, însemnînd „baie caldă“) stabiliment de băi 
publice, baie turcească. 

— Au ce-aţi dobândit voi, neicușorilor, călătorindu-vă, ca să fiu 
ispitit să fac și eu ca voi? 

Ei atunci începură să mă cicălească; da fără de roadă, întrucât 
nu mă înduplecai nicicum. Dimpotrivă, rămaserăm mai departe fiecare 
la prăvălia lui, să vindem și să cumpărăm, vreme de un an întreg. Și ei 
începură iar să mă îmbie cu călătoriile, iar eu urmai a nu mă învoi — și 
așa ţinu șase ani întregi. Până la urmă, sfârșii a cădea la înţelegere cu 
ei în ce privește plecarea și le spusei: 

— O, fraţii mei, să numărăm câţi bani avem. 

Numărarăm și găsirăm cu totul șase mii de dinari. Le spusei 
atunci: 

— Să îngropăm jumătate din ei în pământ, spre a-i putea folosi, 
dacă ne-o lovi vreo năpastă. Și să luăm fiecare câte o mie de dinari, 
spre a face neguţătorie în mic. 

Ei răspunseră: 

— Allah fie asupra gândului tău! 

Atunci luai banii, îi împărții în două părți pe-o potrivă, îngro- 
pai trei mii de dinari, iar pe ceilalţi trei mii îi împărţii cinstit la fiecare 
dintre noi trei. Apoi făcurăm târguieli de felurite mărfuri, năimirăm o 
corabie, cărarăm pe ea toate lucrurile noastre și plecarăm. 

Călătoria ţinu o lună încheiată, la capătul căreia intrarăm într-o 
cetate, unde ne vândurăm mărfurile; și izbutirăm un câștig de zece 
dinari pentru fiecare dinar. Apoi lăsarăm cetatea aceea. 

Cum ajunserăm pe țărmul mării, văzurăm o fetișcană, îmbră- 
cată cu niște haine vechi și roase, care veni la mine, îmi sărută mâna 
și îmi zise: 

— O, stăpâne al meu, poţi să mă ajuţi și să-mi faci un bine? Și 
am să mă pricep și eu să-ţi întorc binele făcut! 

Îi spusei: 

— Da, hotărât! Îmi place să ajut și să îndatorez; ci să nu te socoţi 
silită a-mi întoarce îndatorinţa. 

Ea îmi răspunse: 

— O, stăpâne al meu, atunci însoară-te cu mine și ia-mă în ţara 
ta, și îţi voi închina sufletul meu. Îndatorează-mă, așadar, căci sunt 
dintre cele care știu prețul unei datorinţe și al unei binefaceri. Și să 
nu-ți fie rușine de starea mea săracă! 

Dacă auzii asemenea vorbe, mă prinse o milă adâncă de ea: 
întrucât nu este nimic care să nu se facă fără de voia lui Allah, carele 
este puternic și mare! O luai, așadar, și o îmbrăcai în haine scumpe; 
apoi așternui pentru ea, pe corabie, covoare strălucitoare și îi făcui o 
primire caldă și îmbelșugată, plină de cinstire. Apoi pornirăm. 

lar inima mea o îndrăgi cu o dragoste mare. Și de atunci nu mă 
mai săturam de ea nici zi, nici noapte. Și numai eu, dintre frații mei, 
puteam să mă bucur de ea. Încât fraţii mei se umplură de pizmă; și mă 
mai zavistuiau și pentru bogăţia mea și pentru bunătatea mărfurilor 
mele; și își aruncau privirile lacom spre tot ce aveam, și puseră la cale 
moartea mea și jefuirea banilor mei: căci Șeitan!”! îi făcu să-și vadă 
fapta în culorile cele mai frumoase. 

Într-o zi, pe când dormeam lângă soţia mea, fraţii mei veniră la 
noi, ne luară pe sus și ne aruncară pe amândoi în mare; și soția mea se 
trezi în apă. Atunci deodată își schimbă înfățișarea și se prefăcu într-o 
efrităl”. Mă luă atunci pe umerii ei și mă duse pe o insulă. 

Apoi pieri pentru toată noaptea, și se întoarse spre ziuă, și îmi 
spuse: 

— Nu mă mai cunoşti? Sunt soţia ta! Te-am luat și te-am scăpat 
de la moarte, cu îngăduinţa lui Allah Preaînaltul. Întrucât, să știi bine, 
eu sunt o ginnă și, din clipita când te-am văzut, inima mea te-a îndră- 
git, numai că așa a vrut Allah, iar eu sunt o drept-credincioasă întru 
Allah și întru Profetul, binecuvânteze-l și ocrotească-l Allah! Când am 
venit la tine în starea săracă în care eram, tu ai binevoit numaidecât să 
te însori cu mine. Și-atunci eu, în schimb, te-am scăpat de moartea în 
apă. Cât despre fraţii tăi, sunt plină de mânie împotriva lor, și trebuie 
să-i ucid neabătut! 

La vorbele acestea, rămăsei năucit de tot, și îi mulțumii pentru 
fapta ei, și îi zisei: 

— Cât despre pedepsirea fraţilor mei, chiar că nu trebuie! 

Apoi îi istorisii câte mi se întâmplaseră cu ei, de la început până 
la sfârșit. După ce îmi ascultă spusele, îmi zise: 

— Eu, în noaptea aceasta, am să zbor până la ei și am să le 
scufund corabia; și au să piară! 

[8] Seitan — unul dintre multele nume arabe date lui Satan-Amăgitorul. 


[9] În mitologia arabă, duhurile sunt sexuate, așa încât există ginni și ginne, 


30 efriți și efrite, ghuli și ghule etc. 


POVESTEA CU NEGUSTORUL ȘI CU EFRITUL 


Eu îi spusei: 

— Allah fie asupra-ţi! Să nu care cumva să faci așa, căci zice 
Părintele Zicalelor: „O, făcătorule de bine faţă de un netrebnic! Să știi 
că nelegiuitul este îndeajuns de pedepsit prin chiar nelegiuirea lui!“ 
Or, fie orice-ar fi, ei oricum sunt frații mei!“ 

Ea zise: 

— Trebuie numaidecât să-i ucid! 

Și zadarnic cerui îndurare pentru ei. După care mă luă pe umeri 
și porni în zbor, și mă lăsă pe prispa casei mele. Atunci descuiai ușile 
casei. Apoi scosei cei trei mii de dinari din tainiţa lor. Și îmi deschisei 
prăvălia, după ce trecusem cum se cuvine pe la cunoscuți și le rostisem 
urările îndătinate; și făcui alte târguieli de mărfuri. 

Când veni noaptea, închisei prăvălia și, întorcându-mă acasă, 
găsii câinii aceștia doi de colea legaţi într-un colț. Când mă văzură, 
se sculară și începură să plângă și să se lipească de hainele mele; și 
numaidecât veni în fugă soția mea care îmi spuse: 

— Sunt fraţii tăi. 

Eu spusei: 

— Da cine a putut să-i aducă în starea aceasta? 

Soția mea răspunse: 

— Eu! Am rugat-o pe sora mea, care este cu mult mai pricepută 
decât mine la descântece, și ea i-a adus în starea aceasta, din care nu 
au să mai poată ieși decât când s-or împlini zece ani. 

Pentru aceasta, o, puternicule ginn, vin pe țărmurile acestea, 
căci mă duc la cumnata mea s-o rog să-i dezlege, întrucât iacătă că 
s-au scurs cei zece ani. Când am ajuns aici, l-am văzut pe tânărul acesta 
de treabă, am aflat de păţania lui și n-am mai vrut să mă urnesc din 
loc până a nu vedea ce va fi să se petreacă între tine și el! Și-aceasta-i 
povestea mea. 


Ginnul grăi: 

— Este o poveste uluitoare, într-adevăr, încât îţi dăruiesc trei- 
mea din sângele de răscumpărare a omorului. 

Atunci păși înainte cel de al treilea șeic, stăpânul catârcei, și 
îi spuse ginnului: 

— Am Să-ţi istorisesc o poveste și mai minunată decât cestelalte 
două. Iar tu îmi vei dărui ce-a mai rămas din sângele de răscumpărare 
a omorului. 

Ginnul răspunse: 

— Așa să fie! 

lar cel de al treilea șeic spuse: 

— O, sultane, o, căpetenie de ginni! Catârca asta de colea este 
soția mea. Am fost odată într-o călătorie și am lipsit departe de ea 
un an întreg; și, când mi-am isprăvit treburile, m-am întors la vreme 
de noapte acasă și am găsit-o culcată cu un rob arap pe chilimurile 
patului; și amândoi ședeau și tăifăsuiau și se marghioleau și râdeau și 
se cuprindeau și se hârjoneau, zbânțuindu-se. De îndată ce mă văzu, 
se ridică iute și se repezi la mine, ținând un ulcior de apă în mână; 
boscorodi niște vorbe deasupra ulciorului, mă stropi cu apă și grăi: 

— Ieși din chipul tău și ia înfățișarea de câine! 

Și pe dată mă făcui câine; și mă alungă din casa mea. lar eu 
plecai, și de atunci nu contenii să tot rătăcesc, și ajunsei într-un sfârșit 
la dugheana unui măcelar. Mă strecurai înlăuntru și începui să rod la 
oase. Când mă văzu, stăpânul măcelăriei mă luă și plecă acasă la el 
împreună cu mine. 

Fata măcelarului, când mă văzu, își acoperi numaidecât obrazul 
cu iașmacul, din pricina mea, și îi zise tatălui ei: 

— Oare așa se face? Aduci un bărbat și intri cu el în casă! 

Tatăl ei zise: 

— Păi unde este bărbatul acela? 

Ea răspunse: 

— Câinele acesta este un bărbat. Și l-a vrăjit o femeie. lar eu 
pot să-l dezleg. 

La vorbele ei, tatăl spuse: 

— Allah fie asupra-ţi! O, fata mea, dezleagă-l! 

Ea luă un ulcior cu apă și, după ce îngână asupra apei câteva 
vorbe, mă stropi cu câteva picături și spuse: 

— leși din acest chip și întoarce-te la chipul tău dintâi! 

Atunci mă întorsei la chipul meu dintâi, și sărutai mâna copi- 
lei, și spusei: 

— Aș dori acuma s-o vrăjești pe soția mea, cum m-a vrăjit ea. 

Fata atunci îmi dărui un pic de apă și îmi spuse: 

— Dacă ai s-o găsești pe soţia ta dormind, stropește-o cu apa 
aceasta, și are să se facă după dorinţa ta! 

Și chiar că o găsii dormind, o stropii cu apă, și spusei: 

— Ieși din chipu-acesta și fă-te închipuirea unei catârce! 

Și pe clipă catârcă se și făcu. Și-i chiar catârca pe care o vezi 
colea cu chiar ochiul tău, o, sultane și căpetenie a sultanilor ginnilor! 

Atunci ginnul se întoarse înspre catârcă și o întrebă: 

— Este adevărat? 

lar ea începu să dea din cap și spuse prin semne: 

— Oh, da! Oh, da! Este adevărat! 

Toată povestea aceasta izbuti să-l facă pe ginn să se zgâlţâie 
de tulburare și de mulțumire, și să-i dăruiască bătrânului treimea de 
sânge din urmă. 


VA 


Aici, Șeherezada văzu zorii mijind și, sfioasă, își curmă vorba, fără 
a se prilejui mai mult de îngăduinţă. Atunci sora ei Doniazada îi zise: 

— O, sora mea, ce dulci, și ce drăgălașe, și ce gustoase, și ce 
zemoase sunt vorbele tale, în prospeţimea lor! 

Șeherezada răspunse: 

— Da ce sunt ele, măsurate cu cele ce am să-ţi povestesc în 
noaptea următoare, dacă voi mai fi în viaţă și dacă sultanul va binevoi 
să mă mai păstreze? 

lar sultanul își zise: „Pe Allah! Nu am s-o omor decât după ce 
am să aud urmarea poveștii ei, care poveste este uluitoare!“ 

Apoi sultanul și Șeherezada petrecură noaptea înlănţuiţi, până 
dimineaţa. După care sultanul plecă la sala divanurilor lui. lar vizirul 
și dregătorii intrară, și divanul se umplu de lume. lar sultanul judecă, 
și căftăni, și mazili, și își isprăvi treburile, și rosti porunci, și tot așa 
până la sfârșitul zilei. Pe urmă divanul fu ridicat, iar sultanul Șahriar 
se întoarse la saraiul său. 

lar când fu cea de a treia noapte, Doniazada zise: 

— O, sora mea! Spune-ne povestea până la capăt. 
lar Șeherezada răspunse: 

— Cu toată dragostea și bucuria inimii! 

Apoi urmă: 


VA 


Am aflat, o, norocitule sultan, că, după ce șeicul al treilea i-a 
istorisit ginnului istorisirea cea mai uluitoare dintre toate trei, ginnul 
s-a minunat cu minunare mare, s-a cutremurat de mulțumire și de 
tulburare, și a spus: 

— Îţi dăruiesc ce a mai rămas din răscumpărarea omorului. Și 
îl slobozesc pe negustor. 

Atunci negustorul, bucuros până peste poate, se duse dinaintea 
șeicilor și le mulțumi îndelung. lar ei, la rândul lor, îl firitisiră pentru 
slobozirea lui. 

Și fiecare se întoarse în ţara sa. 


S 


Și, urmă Șeherezada, povestea aceasta nu este mai uluitoare 
decât povestea cu pescarul. 

Atunci sultanul îi zise Șeherezadei: 

— Care poveste cu pescarul? 

lar Șeherezada spuse: 

Mi s-a izvodit, o, norocitule sultan, că a fost odată un pescar, 
om tare înaintat în vârstă, însurat, tată a trei copii, și tare sărac ca stare. 

Avea obiceiul să-și arunce năvodul de patru ori pe zi, nimic 
mai mult. Or, într-o bună zi, la vremea prânzului, se duse pe malul 
mării, își puse jos coșul, aruncă năvodul, și aşteptă răbdător până ce 
năvodul ajunse să se aștearnă pe fundul apei. Atunci strânse sforile și 
văzu că năvodul este tare greu, și nu izbuti să-l tragă până la el. Aduse 
atunci capătul năvodului înspre țărm și îl priponi de un ţăruș înfipt 
în pământ. Apoi se dezbrăcă, se scufundă în apă pe lângă năvod, și 
nu conteni a se trudi până ce-l scoase afară. Se bucură, se îmbrăcă la 
loc și, când se uită la năvod, văzu în el un măgar mort. La priveliștea 
aceea, se împăcă și grăi: 

— Nu este putere și tărie decât întru Allah cel Preaînalt și 
Atotputernic! 

Apoi spuse: 

— Ba chiar că darul acesta de la Allah este de-a mirărilea! 

Și îngână stihurile: 


De ce te-afunzi în bezna oarbă și în pieirea fără nume? 
Nu mai trudi, dacă nici pâinea n-o scoţi din truda ta pe 
lumel!! 

[1] În varianta tradusă de Salie, textul este mult mai dezvoltat: 


O, tu, ce te scufunzi în noapte și în pieire totodată, 

Tu îți chemi moartea: nu se-alege niciun nimic din truda toată 
Nu vezi tu oare apa mării, și-n mare peștii cum se-adună 

În mreaja care-i pescuiește sub umbra nopților cu lună? 

Și apa-n jurul lor se zbate și-i răsucește în vârteje, 

Iar ochii lor îi duc orbește înspre umflatele ei mreje. 
Neadormit, în noaptea udă, greu brațul trudei ostenește, 
Amarnic să adune-n mreje din mări grămezile de pește. 

Pe urmă strânse năvodul, îl stoarse de apă și, după ce isprăvi 
de stors, îl întinse pe jos. Pe urmă cobori în apă și zise: „In numele lui 
Allah!“ și aruncă iarăși năvodul în apă, și așteptă ca năvodul să ajungă 
la fund; încercă atunci să-l tragă afară, și băgă de seamă că năvodul 
atârna tare greu și trăgea la fund încă și mai și decât întâia dată. Incât 
socoti că prinsese vreun pește mare. Priponi atunci năvodul de ţăruș, 
se dezbrăcă, se scufundă iar, și făcu ce făcu până îl scoase afară; și 
aducându-l pe mal, găsi în el un chiup uriaș, plin cu mâl și cu nisip. 
La priveliștea aceea, se căină și rosti stihurile: 


O, voi, schimbări de soartă, staţi odată! 
Fie-vă milă-un pic de bieții oameni! 

Vai, ce blestem! Pe-acest pământ, răsplata 
Nu-i pe măsura faptei care-o sameni, 
Nici pe potriva ostenelii tale. 

Ca prostu-adesea am pornit asemeni 
Să-ncerc Norocul. Și aflai pe cale 

Că-n lume a murit demult Norocul. 

O, soartă tristă, ferecată-n jale, 

Oare-ai golit de înţelepţi tot locul, 
Lăsând doar proști la cârma lumii tale?” 


Iar cel care dormise-n tihnă ia peștele apoi și-l vinde, 
Stând la răcoare, fără truda și chinul celui care-l prinde. 
Unuia i se dă, altuia nu i se dă-cum vrea Prea-naltul, 
Cu trudă pescuiește unul, iar peștele-l mănâncă altul. 


Pe urmă spuse: „E limpede! Milostivirea vine neabătut, dacă vrea Allah 
măritul!" și prociti: 
Când nenorocul te supune, adăpostește-te-n răbdare. 
Așa-i cu-adevărat cuminte să facă-n viață fiecare. 
Biet robul nu se tânguiască: după prea bine vine-amarul, 
Iar noaptea nu-și va ține veșnic deasupra lumilor izarul. 
[2] În varianta tradusă de Salie, ultimele două versuri sună astfel: 
Pe câţi nerozi i-a poleit norocul! 
Câţi înţelepţi se sting în neguri goale! 
Iar în textul tradus de Henning, poezia citată sună cam astfel: 
Ajunge, cumplită osândă! 
Și tu, nenoroc, te îmbună! 
Mă zbat către-o soartă mai bună, 
Dar ea se precurmă flămândă. 
Mulţime sunt proștii pe lume, 
Ca ploaia de stele pe cer - 

Pe urmă aruncă chiupul cât colo, stoarse bine năvodul, îl netezi, 
ceru iertăciune de la Allah pentru pornirea lui de răzvrătire și se întoarse 
la mare a treia oară; aruncă năvodul, aşteptă până ce năvodul ajunse 
la fund și, când îl trase afară, găsi în el niște hârburi de oale și niște 
sticle făcute cioburi. La priveliștea aceea, pescarul iarăși rosti un stih 
de-al unui poet: 


O, poete, vântul norocos spre tine 

Au nu vezi, neroade, că nu-i dat să bată? 
Din condei de trestii şi din cânturi line 
Nu se-mbogățeşte nimeni niciodată. 


Și, ridicând capul spre cer, strigă: 

— Allah! Tu știi că eu nu arunc năvodul decât de patru ori. Or, 
iacătă că l-am aruncat de trei ori până acum! 

După care mai rosti o dată numele lui Allah și își aruncă năvo- 
dul în mare, și aşteptă până ce năvodul se așternu la fund. Iar de data 
aceasta, cu toate opintelile lui, nu mai dovedi să tragă afară năvodul, 
care se agăţă și mai strașnic de stâncile de la fund. Atunci pescarul 
strigă: 

Da câți înţelepţi fără nume 
În pulberea vremilor pier! 
[3] La Salie: 


Tu nu ai vreo putere, trudind și azi și mâine, 
S-agonisești vreodată amarnica ta pâine; 
Niciun condei la baștini nu izbuti să scrie 
Vreun chilipir cu care să scapi de sărăcie. 


Iar la Henning, poezia sună altfel, exprimând fatalismul vechii concepții 
orientale: 

Iacătă-ți partea: ridicarea prin trudă nu-ţi stă în putere; 

Nici iscusința, nici dirzia nu-ți dau nici fală, nici avere; 

Norocul și averea-s scrise de mai-nainte-așa cum sunt: 

Puţine pe pământ la unul, la altul mult prea mult pământ. 

Deșarta soartă îl împilă pe cel gingaș și simțitor; 

Pe ticăloși îi suie-n cinuri, pe cei cinstiți, în hula lor. 

O, vino-mi moarte! Chiar că viața e prea urâtă și scârnavă 

Când șoimii se târăsc prin mlaștini, pe când gâscanii zboară-n slavă. 

Să nu te miri când pe cei vrednici îi vezi bătuţi de sărăcie, 

Iar răii huzuresc-norocul cu mână oarbă soarta-l scrie; 

Trudește câte-o păsăruică din zori și până pe-nserate, 

Pe când o alta nici nu mișcă și-și umflă gușa cu de toate. 

— Nu este tărie și putere decât întru Allah!!“| 

Pe urmă se dezbrăcă, se scufundă în preajma năvodului și începu 
să-l descâlcească, până ce îl desprinse și îl scoase la mal. Îl desfăcu 
și găsi în el, de data aceasta, un vas mare de aramă galbenă, plin și 
nevătămat; gura îi era pecetluită cu plumb, în care era apăsată urma 
pecetei stăpânului nostru Soleiman ben Daud!”.. La priveliștea aceea, 
pescarul se bucură strașnic și își zise: „lacătă un chilipir, pe care am 
să-l vând în sukul!”! căldărarilor, întrucât trebuie să prețuiască pe puţin 
zece dinari de aur!“ Încercă apoi să tăgârțe în spinare vasul, și văzu 
că e prea greu, și își zise: „Trebuie numaidecât să-l deschid, ca să văd 
cu ce e plin și să-l golesc în sacul meu; și pe urmă am să vând vasul 
la sukul căldărarilor.“ Îşi luă, așadar, cuțitul și purcese să meremeti- 
sească, până ce despecetlui plumbul; după care răsturnă atunci vasul 
și îl scutură, ca să verse pe pământ ceea ce se afla în el. Și nu ieși din 
vas nimic, afară numai de un fum care se sui până în vineţeala cerului 
și se văluri pe faţa pământului. lar pescarul rămase uluit până peste 
poate. Pe urmă fumegaiul ieși cu totul afară, se închegă, se vârteji și 
se întruchipă într-un efrit, care ajungea cu capul până la nori, iar cu 
picioarele mătura ţărâna. Capu-i era ca o boltă, mâinile ca niște furci, 
picioarele ca niște catarge, gura ca o peșteră, dinţii ca niște pietroaie, 
nasul ca un ulcior, ochii ca niște masale; păru-i era răvășit și colbuit. La 
vederea acelui efrit, pescarul se înfricoșă, vinele începură să-i tremure, 
dinții i se încleștară amarnic, gura i se uscă, iar ochii în plină lumină 
nu mai deslușiră nimic. 


[4] La Salie, aici sunt intercalate următoarele versuri: 


La naiba, viață, dacă nu-ți schimbi zarul! 

Doar sărăcia-ți știu, şi-ntreg amarul! 

Dar când se scaldă viaţa-n zori de lapte, 

Potirul nopții uită-l ca pe-o noapte! 

„Ce-i fericirea“ mă întrebi, neroado? 

Îți dau numaidecât răspunsul: „Iat-o!“ 
[5] Soleiman ben Daud — Solomon, fiul lui David, personajul biblic, pe care 
îl vom întâlni adesea în O mie și una de nopți. După legendă, pe inelul 
de la degetul lui erau scrise cele nouăzeci de nume ale lui Allah, a căror 
cunoaștere conferea puteri vrăjite asupra tuturor ginnilor, păsărilor și 
vânturilor. De la numele lui s-a format cuvântul „solomonar“, cu sensul de 
vrăjitor. 
[6] Suk — cuvânt arab, echivalent cu turcescul „bazar“. 

Când privirile i se opriră asupra pescarului, efritul strigă: 

— Nu este alt Dumnezeu decât numai unul Allah, iar Soleiman 
este profetul lui Allah. 

Și, înturnându-se spre pescar, îi grăi: 

— Iar tu, o, măritule Soleiman, profetule al lui Allah, să nu mă 
omori, întrucât niciodată nu am să-ţi mai fiu nesupus și nu am să mă 
mai rocoșesc împotriva poruncilor tale! 

Atunci pescarul îi grăi: 

— O, uriașule răzvrătit și fățărit, cutezi să spui că Soleiman este 
profetul lui Allah? D-apoi Soleiman e mort de o mie și opt sute de ani, 
iar noi ne aflăm la sfârșitul vremilor! Ce-i, dară, cu povestea asta? Și 
ce tot trăncănești tu? Și care-i temeiul intrării tale în vasul acesta? 

La vorbele pescarului, ginnul spuse: 

— Nu este alt Dumnezeu decât numai unul Allah! Lasă-mă să-ţi 
aduc buna-vestire, o, pescarule! 

Pescarul zise: 

— Și ce ai tu să-mi bine-vestești? 

EI răspunse: 

— Moartea ta! Și chiar în clipita aceasta, și în chipul cel mai 
năprasnic! 

Pescarul răspunse: 

— Pentru asemenea veste, o, vătafule de efriţi, ești vrednic a ţi 
se lua îndărăt ocrotirea cerului! Și izgonească-te el din preajma noastră! 
Și pentru ce îmi vrei moartea? Și ce am săvârșit eu ca să mi se cuvină 
moartea? Te-am slobozit din vas, te-am izbăvit de îndelunga ședere în 
mare și te-am adus iară pe pământ! 

Atunci efritul zise: 

— Cumpănește și alege-ţi felul de moarte pe care îl preţuiești 
mai mult, și chipu-n care ţi-ar plăcea cel mai bine să fii omorât! 

Pescarul zise: 

— Care-i nelegiuirea pentru care să mi se cadă o atare pedeapsă? 

Efritul zise: 

— Ascultă povestea mea, o, pescarule. 

Pescarul zise: 

— Grăieşte! Și scurtează-ți vorba, întrucât, de nerăbdare, sufletul 
meu stă gata să salte din picior! 

Efritul spuse: 


— Află că eu sunt un ginn răzvrătit! M-am rocoșit împotriva lui 
Soleiman, fiul lui Daud. Mă cheamă Sahr El-Genni! lar Soleiman l-a tri- 
mis la mine pe vizirul său Assef, fiul lui Barkhi, care m-a luat, în pofida 
zbaterilor mele, și m-a dus între mâinile lui Soleiman. lar nasul meu, 
în ceasul acela, s-a făcut tare umil. La vederea mea, Soleiman chemă 
împotriva mea numele lui Allah și îmi ceru să trec la legea credinţei lui 
și să intru sub oblăduinţa lui. Și eu nu mă învoii. El atunci porunci să 
se aducă vasul acesta și mă închise în el. Pe urmă îl pecetlui cu plumb 
și tipări în plumb numele celui Preaînalt. Pe urmă le porunci ginnilor 
credincioși lui, care mă luară pe umeri și mă aruncară în hăul mării. 
Zăcășii o sută de ani în fundul apei, și îmi ziceam în inima mea: „Am 
să-l îmbogăţesc pe veci pe cel ce are să mă slobozească!“ Da cei o sută 
de ani trecură și nimeni nu mă slobozi. Când intrai în cel de al doilea 
răstimp de o sută de ani, îmi zisei: „Celui ce are să mă slobozească 
am să-i dezvăluiesc și am să-i dăruiesc toate comorile pământului!“ 
Și nimeni nu mă slobozi. Și patru sute de ani se scurseră, iar eu îmi 
zisei: „Celui ce are să mă slobozească am să-i îndeplinesc trei dorințe! 
Și nimeni nu mă slobozi!“ Atunci mă apucă o mânie înfricoșată, și zisei 
în sufletul meu: „Acuma am să-l omor pe cel ce are să mă slobozească, 
da am să-i îngădui să-și aleagă moartea!“ Și chiar atunci, iacătă, pes- 
carule, m-ai slobozit tu. Și îţi îngăduiesc să-ţi alegi felul morții tale! 

La spusele acestea ale eiritului, pescarul zise: 

— O, Allah! Ce lucru de-a mirărilea! A trebuit să fiu chiar eu 
acela care l-a slobozit! O, efritule, dăruiește-mi iertarea, și Allah are să 
te răsplătească! Iar dacă ai să mă dai pierzării, Allah are să-l stârnească 
pe vreunul, care să te dea pierzării și pe tine, la rându-ţi. 

Atunci efritul îi zise: 

— Păi eu, dacă vreau să te omor, o fac tocmai pentru că m-ai 
slobozit! 

lar pescarul zise: 

— O, șeicule al efriţilor, în chipu-acesta îmi plătești cu răutate 
binele ce ţi-am făcut! Încât nu minte nicidecum zicătoarea cea veche! 

Și pescarul rosti aceste stihuri cu tâlc: 

Vrei să guști pocalul cu amărăciuni? 

Fii atunci pe lume săritor și bun. 

Fu îți jur pe viață şi-ntru bună știință: 

Nu cunosc mișeii vreo recunoștință. 

Vrei să-ncerci? Încearcă! Ș-ai s-ajungi să pieri 
Ca Magir sărmana, mama lui Amer!”| 


Și efritul îi zise: 

— Gata cu pălăvrăgeala! Să știi că am trebuinţă neabătut de 
moartea ta! 

Atunci pescarul își zise în sineși: „Eu nu sunt decât un om, iar 
el este un ginn; da Allah mi-a dăruit o minte bine chibzuită, încât am 
să ticluiesc o șmecherie spre a-l pierde, un tertip de istețime de-al meu. 
Și-am să văd limpede dacă și el, la rându-i, va putea să încherbe ceva 
din nemernicia și din viclenia lui.“ Apoi îi zise efritului: 

— Chiar ai hotărât moartea mea? 

Efritul răspunse: 

— Deloc să nu te îndoiești! 

Atunci el zise: 

— În numele celui Preaînalt, care-i întipărit pe turaua lui Solei- 
man, mă rog ţie cu închinăciune să răspunzi cinstit la întrebarea mea! 

Când auzi numele celui Preaînalt, efritul rămase tare tulburat 
și tare cutremurat, și răspunse: 

— Poţi să mă întrebi, iar eu îţi voi răspunde cinstit. 

Atunci pescarul spuse: 

— Cum puteai să încapi tu întreg în vasul acesta în care de-abia 
dacă poate să-ți intre piciorul sau mâna? 

Efritul zise: 

— Au nu care cumva te îndoiești? 

Pescarul răspunse: 

— Păi nici că am să te cred vreodată, afară numai dacă te-aș 
vedea cu chiar ochiul meu cum intri în vas! 


[7] La Salie, versurile diferă: 


Când la un bine tu răspunzi prin rău, 
Pe viața mea, e vai de capul tău! 
Tu îi faci ticălosului un bine, 

VA 


Și tot atunci Șeherezada văzu zorii mijind și își curmă vorbele 
îngăduite. 
Iar când fu cea de a patra noapte, urmă: 


S 


Mi s-a izvodit, o, norocitule sultan, că, după ce pescarul îi spuse 
efritului: „N-am să te cred vreodată, afară numai dacă te-aș vedea cu 
chiar ochiul meu!“, efritul se cutremură, se scutură și se preschimbă 
iarăși într-un fumegai care se sui până în slava slăvilor, se strânse și 
purcese să intre în vas, fir cu fir, până la capăt. Atunci pescarul luă 
repede capacul de plumb tipărit cu pecetea lui Soleiman și astupă gura 
vasului. Pe urmă îl hăui pe eirit și îi zise: 

— Hei! Socotește și cumpănește felul de moarte în care ţi-ar fi 
mai pe plac să mori, că altminteri te arunc în mare și îmi zidesc pe țărm 
o casă, și n-am să las pe nimeni să pescuiască, ci am să-i spun: „Aici 
este un efrit; dacă îl vei slobozi, el va vroi să-l omoare pe slobozitorul 
lui și are să-i înșiruiască toate soiurile de morţi, lăsându-l să-și aleagă!“ 

Când auzi vorbele pescarului, efritul vru să iasă afară, dar nu 
izbuti; și văzu că era închis, cu turaua lui Soleiman deasupra-i. Pricepu 
atunci că pescarul îl închisese în temnița împotriva căreia nu puteau 
să biruiască nici cei mai slabi, nici cei mai puternici dintre efriţi! Și, 
înțelegând că pescarul îl cară spre mare, strigă: 

— Nu! Nu! 

lar pescarul zise: 

— Trebuie! Oh, trebuie! 

Atunci ginnul începu să-și îndulcească vorbele; se supuse și grăi: 

— O, pescarule, ce va să faci cu mine? 

EI spuse: 

— Să te arunc în mare! Întrucât, dacă ai sălășluit acolo o mie 
opt sute de ani, eu am să te ţintuiesc în afund până la ceasul Judecăţii 
de Apoi! Că oare nu te-am rugat eu să mă mântui, ca să te mântuie și 
pe tine Allah? Și să nu mă omori, ca să nu te omoare și pe tine Allah? 

Or, mi-ai tăgăduit ruga și te-ai purtat ca un descreierat! Încât Allah te-a 
dat pe mâinile mele. Și nu am nicio căinţă că te-am viclenit! 
Atunci efritul zise: 


— Deschide vasul și am să te potopesc cu binefaceri! 
EI răspunse: 


— Minţi, o, afurisitule! Și-apoi între mine și tine se petrece întoc- 
mai ce s-a petrecut între vizirul împăratului lunan și hakimul!*! Ruian! 
Iar efritul zise: 
— Da cine erau vizirul împăratului lunan și hakimul Ruian? Și 
ce poveste-i asta? 


Pescarul spuse: 

[8] Hakim (cuvânt de origine persană) — înseamnă „savant“, „învăţat“, dar 
mai frecvent „doctor“, „vraci“. 


Povestea cu vizirul împăratului lunan 
și cu hakimul Ruian 


— Află, o, efritule, că, în vechimea vremilor și în curgerea tim- 
purilor și a clipelor, a trăit în cetatea Farsului, în ţara rumannilor!”, 
un împărat pe nume lunan. Era bogat și puternic, stăpân peste oști, 
peste volnicii nemăsurate și peste războinici din toate neamurile de 
oameni. Și trupu-i era atins de o lepră care-i posomorâse pe toți vracii 
și pe toţi învățații. Nici băuturile de leac, nici hapurile, nici alifiile nu 
se dovediseră de vreun folos asupra lui, și niciun hakim nu putuse să-i 
dibăcească nimica tămăduitor. Or, într-o zi, sosi în cetatea împăratului 
lunan un hakim bătrân și vestit, pe nume Ruian. Era dăscălit în cărţile 
grecești, persienești, latinești, arăbești și sirienești; învățase meșteșu- 
gul vracilor și citirea stelelor, pătrunzându-le pe deplin și temeiurile și 
rosturile, precum și puterile lor bune ori rele; într-un sfârșit, învățase 
filozofia și toate tâlcurile doftoricești și alte multe învățături. Încât, după 
ce doctorul intră în cetate și petrecu acolo câteva zile, află de necazul 
împăratului și de lepra care, din voia lui Allah, îi vătăma trupul, precum 
și de neizbânda deplină a leacurilor tuturor hakimilor și învăţaţilor. 
Aflând acestea, doctorul își petrecu noaptea îngândurat tare. Și, când 
se sculă, dimineaţa — și de cum sclipi lumina zilei și soarele dădu bineţe 
lumii, această priveliște împodobită a celui Preabun!!!— se îmbrăcă 
în hainele lui cele mai frumoase și intră la împăratul lunan. Pe urmă 
sărută pământul dintre mâinile!!! împăratului și îi aduse urările de 


[9] Cetatea Farsului era capitala Persiei, pe cînd denumirea de țara 
rumannilor era dată stăpînirilor Imperiului Bizantin în Asia Mică, iar 
numele de rumanni sau, mai adesea, rumi, li se dădea tuturor bizantinilor. 
Așadar, „cetatea Farsului, în ţara rumannilor“ este o inadvertenţă. 

[10] La Salie: „Soarele dădu bineţe Giuvaierului celor buni“ — Giuvaierul 
celor buni fiind profetul Mahomed, care a spus: „Soarele nu răsare decât ca 
să mă salute pe mine.“ 

[11] În stilul metaforic specific povestitorului arab, expresia vrea să zică: „se 
temeni până la pământ și sărută pământul dinaintea împăratului.“ 

dăinuire în veci a puterii Măriei Sale și a milelor lui Allah și a tuturor 
celor bune. Apoi îi vorbi și îi spuse cine este, și zise: 

— Am aflat de boala care s-a încuibat în trupul tău, și știu că 
doctorii cei mulţi nu au izbutit să afle mijlocul de a o curma. Or, eu 
am să te vindec fără a-ţi da să bei niciun fel de băuturi de leac și fără 
să te ung cu alifii! 

La vorbele acestea, împăratul lunan se minună până peste fire 
și zise: 

— Cum vei face? Că, pe Allah!, dacă mă vei vindeca, am să 
te îmbogăţesc până în copiii copiilor tăi și am să-ţi îndeplinesc toate 
dorinţele, și vei fi tovarășul meu de ospeţe și prietenul meu. 

După care îl cinsti cu un caftan de fală!!7! și cu daruri, și îi zise: 

— Oare chiar ai să mă vindeci de boală, fără de fierturi și fără 
de iruri? 

EI răspunse: 

— Da, hotărât! Am să te lecuiesc fără de caznă și fără de oste- 
neli asupra trupului tău. 

Atunci împăratul se minună în chipul cel mai minunător și îi 
zise: 

— O, mărețe doctore, care zi și care clipă au să vadă împlinin- 
du-se ceea ce îmi povestești? Grăbește-te, o, copilul meu! 

EI răspunse: 

— Ascult și mă supun! 

Apoi cobori de la împărat și luă cu chirie o casă unde își aduse 
cărțile, praiurile și ierburile cele înmiresmate. Pe urmă făcu niște fierturi 
din prafurile și din buruienile și din dresurile lui, ciopli o măciucă scurtă 
și încovoiată, la mânerul ei făcu o scobitură în care înfipse o ţeavă de 
trestie plină cu praiurile; și tot așa întocmi și o minge de lemn. Când 
își sfârși cu totul treaba, se urcă la împărat, a doua zi, intră la Măria Sa 
și sărută pământul dintre mâinile lui. Pe urmă îl îndemnă să meargă 
călare pe meidan!!”! și să se joace acolo cu mingea și cu măciuca. 


[12] Dăruirea de haine scumpe era echivalentă cu conferirea unei înalte 
decoraţii și, de obicei, aceste haine erau împodobite cu pietre preţioase, 
ajungând adesea să valoreze preţuri fabuloase. Pe lângă haine, se mai 
dăruiau arme scumpe și cai împodobiţi cu întregul harnașament. 


[13] Meidan — arenă, teren de întreceri cavalerești și de jocuri. 

Și Măria Sa plecă însoţit de emiri!!! şi de curteni, de viziri și 
de mai-marii împărăției. Și, de cum ajunse pe meidan, doctorul Ruian 
veni și îi înmână măciuca, zicând: 

— la măciuca și apuc-o în pumn în chipu-acesta; lovește cu 
ea în pământul meidanului și în minge, din toate puterile tale. Și fă 
în așa fel, încât să ajungi a asuda și în palmă și în tot trupul. Și, în 
chipu-acesta, leacul va pătrunde în palma ta și se va împrăștia în tot 
trupul tău. După ce ai să asuzi, iar leacul va fi avut răgazul să lucreze, 
întoarce-te la sarai și-apoi du-te la hammam să te scalzi. Și-atunci vei 
fi vindecat. lar acuma, pacea să fie cu tine! 

Atunci împăratul lunan luă măciuca hakimului și o prinse cu 
mâna toată. La rându-le, călăreţii aleși săriră pe cai și îi aruncară min- 
gea. El atunci începu să gonească de-a călare după ea, s-o mâie și s-o 
lovească năprasnic, ținând mereu măciuca strânsă strașnic în mână. Și 
nu conteni a tot lovi mingea, până ce nu asudă bine și în palmă și pe 
tot trupul. Încât leacul pătrunse prin palmă și se împrăștie în tot trupul. 
Când doctorul Ruian văzu că leacul se împrăștiase în trup, îi porunci 
împăratului să se întoarcă la sarai și să se ducă la hammam să facă o 
scaldă pe dată. Iar împăratul lunan se întoarse numaidecât și porunci 
să i se pregătească hammamul. 1 se pregăti și, anume, cămărașii zoriră 
și robii grăbiră pe întrecute și așternură cearșafurile. Atunci împăratul 
intră la hammam și făcu o scaldă, pe urmă se îmbrăcă chiar înlăun- 
trul hammamului, de unde ieși spre a încăleca iarăși și a se întoarce 
la sarai să doarmă. 

lacă-așa cu împăratul lunan. Cât despre doctorul Ruian, acesta se 
întoarse acasă să se culce și el. Se sculă dimineaţa, sui la împărat, ceru 
îngăduinţa să intre, ceea ce împăratul îngădui, intră, sărută pământul 
dintre mâinile Măriei Sale și începu a-i prociti câteva stihuri cu tâlc: 


Dacă harul vorbei te-ar alege tată, 
EI a doua oară-ar înflori pe dată! 


Și-n afar' de tine, bine se-nțelege 
Că pe nimeni altul n-ar putea alege! 


[14] Emir (în arabă amir: „șef“) — titlu onorific dat căpeteniilor lumii 
musulmane, restrâns apoi numai la urmașii lui Mahomed. 

Strălucita-ți față, cu-al luminii joc, 
Ar umbri văpaia orișicărui foc! 

Fie ca mărită-ți faţă mult iubită 
Proaspătă să steie şi neprihănită! 
Prospețimea-i pună cute de lumină 
Pe obrazul vremii care va să vină! 


Darnic, tu cu daruri m-ai acoperit 
Ca un nor de ploaie dealul înverzit. 


Faptele-ți măreţe sunt de fală pline, 
Și Ursita însăși s-a-ndrăgit de tine! 


După rostirea stihurilor, împăratul se ridică pe cele două picioare 
ale sale și se aruncă plin de dragoste la gâtul hakimului. Pe urmă îl 
pofti să șadă lângă el și îl cinsti, dăruindu-l cu niște caftane de fală 
strălucite. 

Și chiar că, atunci când ieșise de la hammam, împăratul se uitase 
la trupul său și nu mai găsise nici urmă de lepră; iar pielea i se făcuse 
curată ca argintul neprihănit. Se învoioșise atunci de voioșia cea mai 
nemăsurată, iar pieptul i se lărgise și i se umflase. Când dimineaţa se 
luminase, împăratul intrase la divan și șezuse în jeţul său; iar dregătorii 
și mai-marii împărăției intraseră, și tot așa și doctorul Ruian, și-atunci 
împăratul, la vederea lui, se ridicase zornic și îl poitise să șadă alături 
de el. Atunci li se aduse amândurora mâncăruri, bucate și băuturi, cât 
ținu ziua toată. La căderea nopții, împăratul îi dărui hakimului două 
mii de dinari, fără a mai socoti și caftanele cele făloase și peșcheșu- 
rile, și chiar calul său de călărie. Și-așa, hakimul își luă rămas-bun și 
se întoarse la el acasă. 

Cât despre împărat, apoi el nu mai contenea să se mire cu mare 
minunare de iscusinţa vraciului și să spună: 

— M-a tămăduit pe dinafara trupului, fără să mă ungă cu nicio 
unsoare! Or, pe Allah! Acesta-i meșteșug adevărat! Se cade, așadar, să-l 
acopăr pe omul acesta cu binefacerile filotimiei mele și să mi-l iau de 
tovarăș și de prieten drag pentru totdeauna! 

Și împăratul lunan se culcă bucuros de toată bucuria lui, văzân- 
du-se teafăr la trup și mântuit de boală. 

Așa că atunci când împăratul veni dimineaţa și se sui în scaunul 
său împărătesc, capii neamului șezură în picioare dinainte-i, iar de-a 
dreapta și de-a stânga lui vizirii își încrucișară picioarele. Atunci tri- 
mise să fie chemat doctorul Ruian, care veni și sărută pământul dintre 
mâinile Măriei Sale. Atunci împăratul se ridică în cinstea lui, mâncă 
împreună cu el, îi ură viață lungă și îi dărui caftane de fală și încă alte 
lucruri. Pe urmă nu conteni a tăifăsui cu el decât la venirea nopții; 
și puse să i se dea, ca răsplată, cinci haine de fală și o mie de dinari. 
Și-așa se întoarse vraciul acasă, înălțând urări de bine pentru Măria Sa. 

Când se sculă dimineaţa, împăratul ieși și se duse la divan, și fu 
înconjurat de emiri, de viziri și de curteni. Or, printre viziri, împăratul 
avea un vizir cu înfățișarea grețoasă, cu chipul mohorât și de piază rea, 
cumplit, pârdalnic de zgârcit, zavistios și împietrit de pizmă și de ură. 
Când îl văzu pe Măria Sa cum îl poftește lângă el pe hakimul Ruian 
și cum îl potopește cu toate dărniciile, vizirul fu cuprins de zavistie și 
hotări în taină pieirea lui, precum grăiește zicala: „Pizmașul se oțărăște 
pe toată lumea, împilăciunea stă încârligată în inima pizmașului: tăria o 
scoate în vileag, iar neputinţa o ţine mocnită.“ Vizirul se apropie atunci 
de împăratul lunan, sărută pământul dintre mâinile Măriei Sale, și grăi: 

— O, doamne al veacului și al vremii, tu cel care i-ai învăluit pe 
toţi cu facerile tale de bine, ai la mine un sfat de însemnătate minu- 
nată, și pe care n-aș putea să ţi-l tăinuiesc fără a fi într-adevăr un fiu 
ticălos; dacă îmi poruncești să ţi-l dezvăluiesc, am să ţi-l dezvăluiesc! 

Atunci împăratul, tulburat întru totul de vorbele vizirului, zise: 

— Şi care-i sfatul tău? 

El răspunse: 

— O, falnice doamne, cei de demult au spus: „Cine nu vede sfâr- 
șitul și urmările, acela nu va avea de prieten norocul“. lar eu iacătă că 
tocmai bag de seamă că domnul meu dovedește lipsă de chibzuinţă, 
dăruindu-și binefacerile unui vrăjmaș, care râvnește nimicirea domniei 
sale, potopindu-l cu hatâruri și cu filotimii. Or, eu din atare pricină mă 
aflu la cea mai grea temere pentru Măria Ta. 

La vorbele acestea, împăratul rămase până peste poate de tul- 
burat, se schimbă la chip, și rosti: 

— Cine este cel care prepui tu că îmi este vrăjmaș și care ar fi 
fost potopit de hatârurile mele? 

EI răspunse: 

— O, Măria Ta, dacă ai adormit, trezește-te! Întrucât eu gândesc 
la vraciul Ruian! 

Împăratul îi zise: 

— Acela-i prietenul meu bun, și îmi este cel mai drag dintre 
oameni, întrucât m-a tămăduit cu un lucru pe care l-am ţinut în mână, 
și m-a izbăvit de gubăvia mea, care îi adusese la canon pe doctori! Or, 
hotărât!, nu se mai află altul ca el în veacul nostru, în lumea întreagă, 
nici în Apus, nici în Răsărit! Încât cum de cutezi tu să băsnești asemenea 
lucruri despre el? Că eu, chiar de astăzi, am să-i statornicesc simbrii și 
huzmeturi, cât să aibă o mie de dinari pe lună! Altminteri, de i-aș da 
eu și jumătate din împărăţia mea, tot ar fi prea puţin lucru pentru el. 
Așa că tare mă socot că nu spui toate astea decât din pizmă, cum stă 
istorisit în povestea care a ajuns până la mine, cu sultanul Sindabad! 


S 


În clipita aceea, Șeherezada băgă de seamă că se făcuse dimi- 
neaţă și se opri din istorisit. 

Atunci Doniazada îi zise: 

— O, sora mea, ce dulci și ce gingașe, și ce plăcute, și ce curate 
sunt vorbele tale! 

lar Șeherezada îi spuse: 

— Da ce sunt ele, măsurate cu ceea ce am să vă povestesc amân- 
durora, noaptea următoare, dacă voi mai fi în viață și dacă sultanul va 
binevoi să mă mai păstreze! 

Atunci sultanul zise în cugetul său: „Pe Allah! Nu am s-o omor 
până a nu auzi urmarea poveștii care-i o poveste minunată, într-adevăr!“ 

Pe urmă își petrecură amândoi noaptea înlănțuiţi, până la ziuă. 
Și sultanul plecă la sala de judecăţi, iar divanul se umplu de lume. Și 
sultanul judecă, și ridică în slujbe, și mazili, și dirigui, și isprăvi chibzu- 
ielile orânduite, și-așa până la sfârșitul zilei. Pe urmă divanul fu ridicat, 
iar sultanul intră în saraiul său. lar la apropierea nopții, împlini treaba 
lui obișnuită cu Șeherezada, fiica vizirului. 

Când fu cea de a cincea noapte, Șeherezada spuse: 

VA 


Mi s-a izvodit, o, mult norocitule sultan, că împăratul lunan i-a 
spus vizirului său: 

— O, vizirule, ai lăsat zavistia să intre în tine împotriva dofto- 
rului și vrei să-l omor, ca pe urmă să mă căiesc, cum s-a căit sultanul 
Sindabad, după ce a omorât șoimul! 

Vizirul răspunse: 

— Și cum s-au petrecut lucrurile? 

Atunci împăratul lunan povesti: 


5l 


Șoimul sultanului Sindabad 


Cică a fost odată un sultan dintre sultanii Farsului, și sultanul 
acela era mare îndrăgitor de petreceri, de preumblări prin grădini și 
de toate soiurile de vânători. Încât avea un șoim, pe care chiar el îl 
crescuse și de care nu se despărţea nici ziua, nici noaptea: căci, chiar și 
noaptea, îl ţinea pe pumnul său; iar când se ducea la vânătoare, îl lua 
cu el, agăţându-și la gât o ceșcuţă de aur, din care îi da să bea. Într-o 
zi, pe când ședea în saraiul său, deodată iacătă că vine mai-marele 
șoimarilor și îi spune: 

— O, doamne al veacurilor, acuma-i taman vremea de a merge 
la vânătoare! 

Atunci sultanul își făcu pregătirile de plecare și își luă șoimul 
pe mână. Pe urmă plecară și ajunseră într-o vale unde întinseră mrejele 
de vânătoare. Și pe dată o gazelă căzu în mreajă. Atunci sultanul zise: 

— Îl ucid pe cel pe lângă cine s-ar întâmpla să scape gazela! 

Pe urmă începură să strângă mreaja de vânătoare împrejurul 
gazelei, care veni atunci înspre sultan, se ridică pe picioarele de din- 
dărăt și își îndoi la piept picioarele de dinainte, de parcă ar fi voit să 
sărute pământul înaintea sultanului. Atunci sultanul își plesni palmele 
una de alta, spre a o face să fugă, și atunci gazela sări și zbură, trecând 
pe deasupra capului sultanului, și se cufundă în zarea pământurilor. 
Atunci sultanul se întoarse înspre străjeri și îi văzu cum își făceau cu 
ochiul în privinţa lui. La vederea aceea, îi spuse vizirului: 

— Oare ce au oștenii, de-și fac semne așa între ei? 

EI răspunse: 

— Își spun că ai jurat să-l dai morţii pe oricine va vedea trecând 
gazela pe lângă el! 

Și sultanul zise: 

— Pe viaţa capului meu! Trebuie să ne luăm pe urmele ei și 
s-o aducem îndărăt! 

Și sultanul porni calul în goană pe urmele gazelei; iar șoimul 
o izbea întruna cu ciocul în ochi, până ce o orbi și o ameţi. Atunci 

sultanul își luă ghioaga cea ghintuită, izbi cu ea în gazelă și o dobori; 
pe urmă descălecă, o înjunghie, o jupui și-i atârnă leșul la oblâncul 
șeii. Or, se făcuse cald, iar locul era pustiu, uscat și fără pic de apă. 
Încât sultanului i se făcu sete, și i se făcu sete și calului. Și sultanul se 
întoarse și văzu un copac, din care curgea o apă ca untul. Or, sultanul 
avea mâna acoperită cu o mănușă de piele; încât sultanul luă ceșcuţa 
șoimului de la gât, o umplu cu apă și o puse dinaintea păsării; și pasă- 
rea dete cu gheara în ceașcă și o vărsă. Sultanul luă ceșcuța a doua 
oară, o umplu și, gândind mai departe că păsării îi este sete, o așeză 
dinainte-i; și șoimul pentru a doua oară lovi cu gheara în ceașcă și o 
vărsă. Și sultanul fu cuprins de mânie împotriva păsării, și luă ceașca 
a treia oară, da o întinse calului; iar șoimul lovi cu aripa ceașca și o 
vărsă. Atunci sultanul zise: 

— Îngropa-te-ar Allah, o, tu, cea mai cobe dintre păsările de 
piază rea! Nu mi-ai dat nici mie tihnă să beau, te-ai păgubit și tu de 
apă, și l-ai păgubit și pe cal. 

Pe urmă îl lovi pe șoim cu sabia și-i reteză aripile. Atunci șoimul 
începu să salte capul și să grăiască prin semne: 

— Uită-te ce se află în copac! 

Și sultanul ridică ochii și văzu în copac un șarpe; iar ceea ce 
curgea era veninul lui. Atunci sultanul se căi că tăiase aripile șoimu- 
lui. Pe urmă se sculă, încălecă iar pe cal, plecă ducând cu el gazela și 
ajunse la saraiul lui. Aruncă atunci bucătarului gazela și spuse: 

— Ia-o și gătește-o! 

Pe urmă sultanul șezu în scaunul său împărătesc, având pe 
mână șoimul. Atunci șoimul scoase un piuit și muri. La priveliștea 
aceea, sultanul începu să se tânguie de jale și de amar că ucisese șoi- 
mul, care îl scăpase de la pieire. 

Și-aceasta-i povestea cu sultanul Sindabad! 


După ce ascultă istorisirea cu împăratul lunan, vizirul spuse: 

— O, mărite doamne plin de fală, ce rău am săvârșit, în care 
tu să fi văzut urmări năprasnice? Nu mă port cu tine așa decât din 
milă faţă de tine. Și ai să vezi tu adevărul spuselor mele! Dacă mă vei 
asculta, vei scăpa; de nu, ai să pieri, cum a pierit un vizir viclean, care 
a amăgit un cocon de crai. 

Craiul cu pricina avea un fecior tare împătimit de vânătoare și 
de goana de-a călare după vânat; și mai avea și un vizir. Craiul acela 
îi poruncise vizirului să fie lângă fiul său peste tot pe unde s-o duce. 
Într-o zi ca toate zilele, coconul plecă la vânătoare și în goana de-a 
călare după vânat, și cu el plecă și vizirul tatălui său. Și merseră amân- 
doi până ce nimeriră peste o fiară cumplită. Și vizirul îi zise beizadelei: 

-— Ea ta! Sari după fiara asta cruntă și ţine-i urma! 

Iar coconul domnesc goni pe urma fiarei până ce o pierdu din 
ochi. Și pe dată fiara se mistui în pustie. Iar coconul rămase năuc și nu 
mai știa încotro s-o ia, când iacătă că zări în susul drumului o copilă 
care plângea. Coconul o întrebă: 

— Cine ești tu? 

Ea răspunse: 

— Sunt fiica unui sultan dintre sultanii de la Ind. Pe când dru- 
mețeam prin pustie cu caravana, m-a potopit somnul și am căzut de 
pe cal, fără să-mi dau seama. Și m-am pomenit părăsită, singură-sin- 
gurică și tare buimacă! 

Dacă auzi vorbele fetei, coconul fu cuprins de milă și o luă pe 
spinarea calului, o puse la spatele șeii și plecă. Iar când treceau pe 
lângă niște năruituri, copila îi zise: 

— O, stăpâne al meu, aș vrea să cobor pentru o nevoie! 

Atunci el o cobori lângă năruituri; apoi, văzând că ea zăbovește 
prea mult și că se dovedea prea târomelnică, se duse după ea, fără ca 
ea să-l simtă; or, fata era o ghulă!!!”! Și le spunea copiilor ei: 

— O, copiii mei, astăzi v-am adus un băietan bine rotunjit! 

lar ei îi ziseră: 


[15] Ghulă — ființă demonică ce — după mitologia arabă — trăiește în locuri 
pustii, mai ales prin ruine și cimitire, hrănindu-se cu cadavre. Ghulii și 
ghulele pot să ia chip omenesc, spre a-i amăgi pe drumeţii singuratici și a-i 
mînca. 

— Oh! Adu-ni-l, o, maică a noastră, ca să-l înfulecăm în pân- 
tecele noastre! 

Când le auzi vorbele, coconul domnesc nu mai avu nicio îndo- 
ială în ce privește moartea lui; și vinele i se zbătură, și fu cuprins de 
spaimă pentru viaţa lui, și se întoarse. Când ghula ieși afară, îl văzu că 
era speriat rău de tot și că tremură, și îi zise: 

— Ce ai de ești speriat? 

El răspunse: 

— Am un vrăjmaș, de care mi-e frică! 

Și ghula îi zise: 

— Au nu mi-ai spus tu așa: „sunt un cocon domnesc?... 

El răspunse: 

— Da, într-adevăr. 

Ea îi spuse: 

— Atunci de ce nu-i dai niște bani vrăjmașului tău, spre a-l 
potoli? 

EI răspunse: 

— 0, nu se potolește cu bani, că nu se potolește decât cu sufletul 
meu! Or, tare mi-e frică de el, și sunt pradă împilării! 

Ea zise: 

— Dacă ești împilat, precum mărturisești, nu ai decât să ceri 
ajutorul lui Allah împotriva vrăjmașului tău; iar El are să te izbăvească 
de răutăţile vrăjmașului și de răutăţile tuturor acelora de care ţi-e frică! 

Atunci coconul domnesc ridică fruntea spre cer și zise: 

— 0, Tu, cel carele răspunzi împilatului care ţi se roagă, și îi 
dezvălui răul, fă-mă să biruiesc asupra neprietenului meu, căci tu ai 
putere peste toate câte le vrei! 

Când auzi rugăciunea, ghula pieri. lar coconul se întoarse la 
tatăl său craiul și istorisi îndemnul cel rău al vizirului! Și sultanul 
porunci moartea vizirului! 


« 


Apoi vizirul împăratului lunan urmă cu spusele acestea: 

— Tot așa și cu tine, o, Măria Ta: dacă ai să te încrezi în vraciul 
acesta, are să te facă să mori de cea mai rea dintre morți. Și, măcar 
că l-ai potopit cu hatâruri și ţi l-ai făcut prieten de inimă, el tot îţi 
pregătește moartea. Au tu nu vezi pentru ce te-a scăpat de boală pe 

dinafara trupului cu un lucru pe care l-ai ţinut în mână? Și nu socoți 
că a făcut-o numai ca să-ţi pricinuiască pieirea cu alt lucru pe care să 
ţi-l dea să-l ţii tot așa? 

Atunci împăratul lunan zise: 

— Drept spui! Să se facă după îndemnul tău, o, vizire de bun 
sfat. Întrucât este tare cu putință ca vraciul să fi fost venit ca o iscoadă 
furişată spre a-mi pricinui pierzarea. Întrucât, dacă m-a izbăvit cu un 
lucru pe care l-am ţinut în mână, poate prea bine să mă și piardă, de 
pildă cu un lucru pe care m-ar pune să-l miros! 

Pe urmă împăratul spuse vizirului său: 

— O, vizirule, ce se cuvine să facem cu el? 

lar vizirul răspunse: 

— Se cuvine să trimitem numaidecât pe cineva să-l cheme; și, 
când are să se înfăţișeze aici, se cuvine să-l izbim drept la cerbice; și 
ai să-i curmi astfel ticăloșiile și ai să te scapi de el, și ai să fii liniștit. 
Viclenește-l, dară, până a nu te vicleni el! 

lar împăratul lunan zise: 

— Drept spui, o, vizirule! 

Pe urmă împăratul trimise să fie chemat doctorul, care se înfă- 
țișă bucuros, neștiind ce hotărâse îndurătorul. Spune poetul în stihuri: 


O, tu, cel speriat de cruda Soartă, 

Te linişteşte! Nu știi tu cuvântul 

Că toată firea-—vie fie, moartă-— 

E-n mâna Celui ce-a zidit pământul? 
Căci ce e scris, e scris-și n-o să ardă 
Nimic vreodată-n lume legământul! 
Iar de ce nu ţi-e scris, de bună seamă 
Că nu ai pentru ce să-ţi fie teamă. 


Și, Doamne-nalt, pot eu petrece oare 
O zi să nu slăvesc a Ta-nălţime? 

Cui să-i păstrez atâtea daruri rare, 
Și glasu-mi de poet, şi-aceste rime? 
Tu daruri noi îmi dai, și fiecare. 
Primit din mâna ta, e-n întregime 
Mult mai frumos decât cel dinainte. 
Și, până să ţi-l cer, mi-l dai, Părinte! 

Când, deci, hakimul Ruian se înfăţișă, Măria Sa zise: 
— Ştii pentru ce te-am chemat să vii dinaintea mea? 


Si-atunci cum aș putea eu să nu cânt 
Mărirea Ta și să nu te slăvesc 

În sufletu-mi și-n ochii-a câte sînt? 

Ci n-am grumaz să pot-mărturisesc!— 
Și nici atâta har într-un cuvânt, 

Cât să te cânt și cât să dovedesc 
Povara darurilor fără număr, 

Pe care, Doamne, mi le pui pe umăr! 


O, tu, cel necăjit, încredințează 

În mâna lui Allah cel Înțelept 

Grijile tale! Sub eterna-i rază, 
Sufletul tău netemător și drept 

Va sta-ntre oameni răi ca sub o pază. 
Nu vrerea ta, să știi, ia lumea-n piept, 
Ci vrerea-n care-s toate câte-aștepți 
A Celui înțelept peste-nțelepți! 


Nu deznădăjdui! Alungă toate 
Tristețile și gândurile-amare! 

Oare nu știi că deznădejdea roade 
Chiar inima celui mai dârz și tare? 
Deci lasă tot! Un vis de rob nu poate 
Nimic în fața Celui veşnic mare. 


Tu-n voia sorții mergi-—și-ai să ai parte 


De darul fericirii fără moarte! 


lar doctorul răspunse: 
— Nimenea nu cunoaște necunoscutul, decât numai Allah cel 


Preaînalt! 


Măria Sa îi spuse: 
— Te-am chemat să vii la moartea ta și spre a-ţi lua sufletul! 
Și hakimul Ruian, la vorbele acestea, rămase uluit de mirare în 
cea mai mirată uluire, și grăi: 
— O, Măria Ta, pentru ce să mă ucizi, și ce greșeală a fost săvâr- 
şită de mine? 


Şi 


Măria Sa îi răspunse: 

— Se zice că ești o iscoadă și că ai venit să mă omori. lar eu voi 
să te omor, până a nu mă omori tu! 

Pe urmă strigă la armaș și îi zise: 

— Retează-i gâtul acestui hiclean și izbăvește-ne de ticăloșiile 
lui! 

Și doctorul spuse: 

— Cruţă-mă, și Allah te va cruța! Și nu mă omori, că te va omori 
și pe tine Allah! 

Pe urmă se mai rugă iară, cum am făcut și eu dinaintea ta, o, 
eiritule, fără ca tu să te înduri de mine; ba, dimpotrivă, ai stăruit să-mi 
vrei moartea. 

Apoi împăratul spuse hakimului: 

— Nu pot să mai am încredere și nici să mă mai știu liniștit, 
până nu te voi ucide. Întrucât, dacă m-ai tămăduit cu un lucru pe care 
l-am ţinut în mână, tare mă socot c-ai să mă ucizi cu vreun lucru pe 
care ai să mi-l dai să-l miros, ori în alt chip! 

Ci hakimul spuse: 

— O, Măria Ta, asta mi-e răsplata? Îmi dai răul pentru binele 
ce ţi-am făcut? 

Ci împăratul zise: 

— Este de trebuinţă moartea ta fără de zăbavă! 

Când hakimul se încredinţă limpede că împăratul îi voia moar- 
tea fără de izbavă, plânse și se mohori din pricina binelui făcut celui 
ce nu era vrednic de el. Că spune poetul în privinţa aceasta: 


Tânăra și smintita de Maimuna 

Nu are-n creier niciun pic de minte. 
Pe când cinstitul, vrednicu-i părinte 
Un înțelept rămâne-ntotdeauna. 
Priviți-l cum, în mâna cu-o lumină, 
Trece pe drum, ferindu-se frumos 
De praf, de murdării, de orice tină, 
Ca şi de-alunecușul păcătos. 


După aceea, armașul păși înainte, îl legă pe hakim la ochi și, 
trăgându-și spada, îi zise împăratului: 

— Cu îngăduinţa ta! 
58 


POVESTEA CU PESCARUL ȘI CU EFRITUL 


Și hakimul plângea mai departe și îi spunea împăratului: 

— Cruță-mă, și Allah te va cruța; și nu mă omori, ca să nu te 
omoare și pe tine Allah! 

Și îi spuse stihurile poetului: 


Zadarnice sunt sfaturile mele. 

Doar nătărăii dobândesc crezare. 

Fu numai Silă-adun şi supărare, 

Și râsetele gurilor mișele. 

Încât, de-oi mai trăi, mă voi feri 

Să dau vreun sfat. lar dacă am să mor, 
Rămâne-voi de pildă celor vii: 

Să-și pună lacăt straşnic gurii lor. 


Pe urmă îi spuse Măriei Sale: 

— Aceasta mi-e răsplata? lacătă că te porţi cum a făcut un 
crocodil! 

Atunci Măria Sa zise: 

— Da care este povestea acelui crocodil? 

Și hakimul zise: 

— OI, mi-e peste putinţă să ţi-o istorisesc, câtă vreme mă aflu în 
starea aceasta. Uf, Allah fie asupra-ţi! Cruță-mă, și Allah are să te cruţe! 

Pe urmă începu să verse lacrimi gârlă. Atunci câţiva dintre 
prietenii de inimă ai Măriei Sale se ridicară și grăiră: 

— O, Măria Ta, fă-ne hatârul sângelui acestui hakim, întrucât 
nu l-am văzut niciodată săvârșind vreo vină împotriva ta; dimpotrivă, 
l-am văzut cum te-a scăpat de boala care nu se da dusă de doctori și 
de învăţaţi! 

Împăratul le răspunse: 

— Voi habar nu aveţi de temeiul morţii acestui vraci: dacă l-aș 
cruța, aș fi pierdut fără de izbavă, întrucât cel ce m-a mântuit de boală, 
dându-mi să ţin în mână un băț, ar putea prea bine să mă ucidă, dân- 
du-mi să miros cine știe ce. Or, tare mi-e frică să nu mă omoare, ca să 
pună mâna pe plata tocmită pentru moartea mea; întrucât pesemne 
că-i vreo iscoadă care nu a venit aici decât să mă omoare. Așa că moar- 
tea lui este de nevoie. După care nu am a mă mai teme pentru mine! 

Atunci hakimul spuse: 

— Cruță-mă, ca să te cruțe și pe tine Allah, și nu mă omori, că 
Allah te va omori și pe tine! 


Ci, bre efritule, când hakimul se încredinţă că împăratul avea 
să-l omoare fără de izbavă, îi spuse: 

— O, Măria Ta, dacă moartea mea este chiar de nevoie, îngă- 
duie-mi răspăsul de-a cobori până la casa mea, spre a mă scutura de 
toate lucrurile și spre a le cere alor mei și vecinilor să se îngrijească 
de înmormântarea mea, și mai cu seamă spre a da în dar cărţile mele 
de leacuri. Și-apoi am o carte, care chiar că este temeiul temeiurilor și 
minunea minunilor, pe care vreau să ţi-o aduc peșcheș, spre a o păstra 
cu grijă în dulapul tău. 

Atunci împăratul îi spuse hakimului: 

— Şi ce carte-i aceea? 

EI răspunse: 

— Cuprinde lucruri de neprețuit, iar cea mai însemnată dintre 
tainele pe care le dezvăluie este aceasta: dacă îmi vei tăia capul, să 
deschizi cartea și să numeri trei foi, întorcându-le; să citești apoi trei 
rânduri de pe faţa din stânga, și atunci capul meu tăiat îţi va vorbi și 
îți va răspunde la toate întrebările pe care ai să i le pui! 

La vorbele acestea, împăratul se minună până peste marginile 
minunării și se înfioră de bucurie și de tulburare și grăi: 

— O, hakimule!... Chiar dacă am să-ţi tai capul, vei vorbi? 

EI răspunse: 

— Da, chiar așa, o, Măria Ta! Întrucât într-asta-i, cu adevărat, 
un lucru peste fire. 

Atunci împăratul îi îngădui să plece, ci între străji; și doctorul 
cobori la casa lui și își isprăvi în ziua aceea treburile, precum și în 
ziua următoare. Pe urmă se întoarse la divan, și tot așa veniră și emi- 
rii, vizirii, dregătorii, navabii!!€! și toţi capii împărăției, iar divanul se 
făcu ca o grădină plină de flori. Atunci vraciul intră în divan și se opri 
dinaintea împăratului, ţinând în mâini o carte tare veche și o cutiuţă 
de leacuri plină cu un praf. Pe urmă șezu jos și grăi: 

— Să mi se aducă o tavă! 


[16] Navab (în arabă nawwap, pl. de la naip)-— locţiitor sau reprezentant al 
sultanului. 

] se aduse o tavă; și vărsă pe tavă praful și îl întinse pe faţa ei. 
Spuse apoi: 

— O, Măria Ta! la această carte, dar să nu te slujești de ea, până 
ce nu-mi vei fi tăiat capul. După ce îl vei fi tăiat, așază-l pe tava aceasta 
și poruncește să fie apăsat peste praful acesta, spre a opri scurgerea 
sângelui; pe urmă să deschizi cartea! 

Și împăratul, în graba lui, nici nu-l mai ascultă: luă cartea și 
o deschise; și găsi foile lipite unele de altele. Atunci își duse degetul 
la gură, îl înmuie și izbuti să desfacă foaia dintâi. Și făcu tot așa și cu 
cea de a doua și cu cea de a treia foaie, și de fiecare dată foile nu se 
desfăceau decât cu mare anevoinţă. În chipu-acesta, împăratul desfăcu 
șase foi, încercă să citească, da nu putu să găsească acolo niciun fel 
de scriitură. Și grăi: 

— O, vraciule, nu se află nimic scris! 

Hakimul răspunse: 

— Întoarce mai departe în același chip! 

Și împăratul urmă a întoarce mai departe foile. Și nici nu se 
scurseseră bine câteva clipite, că otrava și începu să curgă prin sângele 
împăratului, chiar pe clipă și pe dată; căci cartea era otrăvită. Și atunci 
împăratul se prăbuși, cu zvârcoliri cumplite, și strigă: 

— Otrava curge. 

Și atunci pe loc, hakimul Ruian începu să ticluiască niște sti- 
huri rostind: 


Judecătorii-au judecat, vai mie! 
Dar încălcând și pravili și dreptate! 
Și totuşi, mare Doamne, nu se poate 
Dreptate niciodată să nu fie. 


La rându-le sunt judecați și ei! 
Dac-ar fi fost cinstiți și drepți cândva, 
Acum județul poate i-ar cruța. 

Ci ei au împilat fără temei, 

Și-acuma însăși soarta îi împilă 

Cu grea osândă, neștiind de milă. 


De scârbă şi batjocură-au ajuns. 
Și-i drept! Căci după faptă-—și răsplată! 
Temeiul soartei, cât de nepătruns, 


Tot se-mplinește-odată şi odată. ȘI 


Cea de a șasea noapte... 


Pe când Ruian, hakimul, sfârșea de rostit stihurile, împăratul 
căzu mort chiar în clipita aceea. 


— Or, o, efritule, acuma vezi și tu că, dacă împăratul lunan l-ar 
fi cruțat pe hakimul Ruian, Allah l-ar fi cruțat și pe el la rându-i. Și el 
nu a vrut, și și-a hotărât moartea. 

Iar tu, o, efritule, dacă ai fi voit să mă cruţi, te-ar fi cruțat și pe 
tine Allah. 


S 


În clipita aceasta a povestirii sale, Șeherezada văzu zorii sclipind 
și se opri sfioasă. Iar sora ei Doniazada îi zise: 

— Ce desfătătoare sunt vorbele tale! 

Ea răspunse: 

— Da ce sunt astea pe lângă cele ce am să vă istorisesc în 
noaptea următoare, dacă voi mai fi în viaţă și dacă sultanul va voi să 
mă mai cruţe! 

Și își petrecură noaptea aceea în bucurie desăvârșită și în des- 
fătare, până dimineața. Pe urmă sultanul se duse la divanul lui. lar 
după ce ridică divanul, se întoarse la sarai la ale sale. 

lar când fu cea de a şasea noapte, Șeherezada urmă: 


S 


Mi s-a izvodit, o, mult-norocitule sultan, că atunci când pescarul 
i-a spus efritului: „Dacă m-ai fi cruțat, te-aș fi cruțat și eu; dar tu nu 
ai vrut decât moartea mea, iar eu am să te las să mori întemnițat în 
vasul acesta, și am să te arunc în mare!“ — atunci efritul a strigat și a zis: 

— Allah fie asupra-ţi!, o, pescarule, să nu faci așa! Și cruţă-mă 
cu mărinimie, fără a mă certa prea tare pentru fapta mea, căci, dacă 
eu am fost ucigaș, fii tu binefăcător; iar zicalele vestite spun: „O, tu, 
cel care faci bine celui ce face rău, iartă toată nelegiuirea răufăcăto- 
rului!“ lar tu, o, pescarule, să nu-mi faci cum a făcut Umama cu Atika! 

Pescarul zise: 

— Și care-i pătărania lor? 

Efritul răspunse: 

— Nu este ceasul de povestit, câtă vreme sunt întemnițat; după 
ce ai să mă scoţi afară, am să-ţi spun pătărania lor! 

Pescarul zise: 

— A, nu! Trebuie numaidecât să te arunc în mare, fără a-ţi mai 
rămâne nici un mijloc de ieșire de acolo! Când mă rugam de tine și 
când îţi ceream îndurare, tu nu râvneai decât la moartea mea, fără 
ca eu să fi săvârșit nicio greșeală față de tine ori vreo mișelie; și nu-ți 
făcusem decât bine, căci te slobozisem de la popreală. Încât atunci 
când te-ai purtat așa cu mine, am priceput că erai de un neam ticălos 
la obârșie. Or, să știi bine că nu am a te arunca în mare, decât spre a da 
de veste despre purtarea ta oricui ar încerca să te scoată, iar acela are 
să te arunce îndărăt iarăși, și-atunci ai să zaci în marea aceasta până 
la sfârșitul vremilor, spre a te înirupta din toate soiurile de chinuri! 

Efritul îi răspunse: 

— Dă-mi drumul, întrucât acuma este ceasul a-ți istorisi poves- 
tea. Și-apoi îţi făgăduiesc a nu-ţi mai face vreun rău niciodată și am 
să-ți fiu de mare folos printr-o învoială, ce are să te îmbogăţească 
pentru totdeauna. 

Atunci pescarul luă seama la făgăduiala că, dacă îl va slobozi, 
efritul nu îi va mai face niciodată vreun rău, ci că îl va răsplăti printr-un 
ajutor. Pe urmă, după ce se încredinţă bine de credinţa și de făgădu- 
iala lui, și după ce îl puse să se lege față de el cu jurământ pe numele 
lui Allah Atotputernicul, pescarul deschise vasul. Atunci fumul porni 
să se înalțe, până ce ieși afară cu totul; și se preschimbă într-un efrit 
înfricoșător ca urâțenie la chip. Efritul izbi o dată cu piciorul în vas și 
îl aruncă în mare. Când văzu cum găvanul ia calea mării, pescarul fu 
încredințat fără de nicio îndoială de pieirea lui, se scăpă cu udul în 
șalvari, și rosti: 

— Asta chiar că nu este semn bun! 

Pe urmă încercă să-și întremeze inima și zise: 

— 0, efritule, Allah Preaînaltul a spus: „Trebuie să vă ţineţi 
jurământul, căci vi se va cere socoteală!“ Or, mi-ai făgăduit și mi-ai 
jurat să nu mă viclenești. Așa că, dacă ai să mă viclenești, Allah are să 
te pedepsească, întrucât Allah este luător-aminte; și, dacă e îndurător, 

nu este și uitător; și ţi-am spus ce i-a spus doctorul Ruian împăratului 
lunan: „Cruţă-mă, și Allah te va cruța! 

La vorbele acestea, efritul începu să râdă și veni dinainte.-i și zise: 

— O, pescarule, haide după mine! 

Iar pescarul purcese la drum după el, fără a prea crede în vreo 
scăpare, până ce lăsară cetatea departe în urmă și o pierdură din ochi; 
și urcară într-un munte, și coborâră într-o sihăstrie largă, în mijlocul 
căreia se afla un lac. Atunci efritul se opri și îi porunci pescarului să-și 
arunce năvodul și să pescuiască; iar pescarul se uită în apă și văzu o 
mulțime de pești albi, roșii, albaștri și galbeni. La priveliștea aceea, 
pescarul se minună; pe urmă își aruncă năvodul și, când îl scoase 
îndărăt, văzu în el patru pești, fiecare pește de altă culoare. La această 
priveliște, se bucură, iar eiritul îi zise: 

— Du-te cu peștii aceștia la sultan și dăruiește-i-i, iar sultanul 
are să-ţi dea pe ei cât să te îmbogăţești. Și-acuma, pe Allah!, binevo- 
iește a primi temenelele mele, întrucât iacătă că am uitat talâmurile 
cele alese, de când tot șed în mare, acuma-s mai bine de o mie și opt 
sute de ani, fără a mai vedea lumea de la faţa pământului! În ce te 
privește, tu să vii în fiece zi să pescuiești aici, da numai câte o singură 
dată pe zi! Şi-acuma, aibă-te Allah sub straja sa! 

Cu asta, efritul izbi cu cele două picioare ale sale pământul, 
care se întredeschise și îl înghiţi. 

Atunci pescarul se întoarse în cetate, minunat întru totul de 
cele ce i se întâmplaseră cu efritul; pe urmă luă peștii și îi duse în casa 
lui; apoi luă un ol de lut ars, îl umplu cu apă și puse în el peștii, care 
începură să zburde prin apa din ol. Pe urmă, așezându-și olul pe cap, 
purcese spre saraiul sultanului, precum îl învățase efritul. Când pescarul 
urcă la sultan și îi înfăţișă peștii, sultanul se minună cu minunare până 
peste fire, întrucât nu mai văzuse niciodată în viaţa lui ceva asemenea 
ca soi și ca bunătate, și grăi: 

— Să fie daţi peștii aceștia arăpoaicei noastre, bucătăreasa! 

Or, roaba aceea îi fusese dăruită sultanului ca peșcheș de numai 
trei zile de către împăratul rumannilor și nu avusese încă vreme să-i 
pună la încercare priceperea de bucătăreasă. Și-așa că vizirul îi porunci 
să pună la prăjit peștele, zicându-i: 

— O, arăpoaico, sultanul m-a însărcinat să-ţi spun așa: „Nu te 
păstrez ca pe o comoară, o, strop al ochiului meu, decât numai pentru 
zilele de mare bătălie!“ Or, fă-ne să-ţi vedem astăzi dovada măiestriei 
tale de bucătăreasă și bunătatea bucatelor tale: căci sultanul tocmai 
a primit un om aducător de peșcheșuri! 

Apoi vizirul plecă, după ce rosti toate îndrumările; iar sulta- 
nul îi porunci să i se numere pescarului patru sute de dinari. După 
ce vizirul îi numără dinarii, pescarul puse galbenii în poala cămășii 
și se întoarse acasă la nevastă-sa, întru totul mulțumit și bucuros. Pe 
urmă cumpără pentru copiii săi toate de câte puteau să aibă trebuință. 
Și-atâta, în ceea ce îl privește pe pescar! 


Și în ceea ce o privește pe arăpoaică, apoi ea luă peștii, îi curăţi 
și îi rândui pe tigaie; pe urmă îi lăsă să se prăjească bine pe-o parte, și 
îi întoarse apoi pe cealaltă parte. Dar deodată peretele bucătăriei se 
crăpă și lăsă loc să intre o copilandră cu mijlocelul suleget, cu obrajii 
plini și netezi, cu mândreţi desăvârșite, cu pleoapele sulemenite cu 
khol!'! negru, cu chipul luminos, cu trupul gingaș îndoit; avea pe cap 
o kufie!'5] de mătase cu ciucuri sinilii, cercei mari la urechi, brățări la 
încheieturi, iar pe degete, inele cu nestemate scumpe; și ţinea în mână 
o smicea!!” de bambus. Se apropie și, înfigând smiceaua în tigaie, grăi: 

— 0, peștilor, vă mai ţineţi făgăduiala? 

La priveliștea aceea, roaba leșină; iar copila își rosti întrebarea 
și a doua oară, și a treia oară. Atunci toţi peștii își ridicară capetele 
dinlăuntrul tigăii și spuseră: 

— Oh, da! Oh, da! 

Pe urmă cântară laolaltă stihurile acestea: 


De-ţi vei schimba vreodată gândul. 
La fel ni-l vom schimba și noi, 
De-ţi vei îndeplini cuvântul 

Și noi l-îndeplinim apoi; 


[17] Khol (din cuvîntul arab al-khol — alcool) — suliman făcut pe bază de 
pulbere de antimoniu, asemănător cu cel cunoscut sub numele de cârmâz. 


[18] Kufie-— năframă de aproape un metru pătrat. 
[19] Baghetă (n. red.) 

Dar de vei vrea să-nșeli orândul, 
Venim asupra ta puhoi! 


După stihurile acestea, copila răsturnă tigaia și ieși tot prin 
locul pe unde intrase, iar peretele bucătăriei se lipi la loc. Când roaba 
se trezi din leșin, văzu că tuspatru peștii se arseseră și se făcuseră negri 
ca de cărbune, și își zise în sine: „Săracii pești! Nici n-a început bătă- 
lia, și s-au și rocoșit!“ Și pe când ea se văicărea mai departe, iacătă că 
vizirul se ițește din spate peste capul său și-i zice: 

— Du-i sultanului peștii! 

lar roaba începu să plângă și îi istorisi vizirului pățania și ce a 
urmat din ea; iar vizirul rămase uluit și grăi: 

— Asta chiar că este o poveste tare ciudată! 

Și trimise să fie căutat pescarul și, odată pescarul adus, îi zise: 

— Trebuie numaidecât să ni te înfăţișezi cu patru pești la fel 
cu cei pe care i-ai adus întâia oară! 

lar pescarul se duse la baltă, aruncă năvodul și îl scoase îndărăt 
cu patru pești în el, pe care îi luă și-i duse vizirului. Iar vizirul intră să-i 
dea arăpoaicei, spunându-i: 

— Apucă-te să-i pui la prăjit de faţă cu mine, ca să văd și eu ce 
este în toată treaba asta? 

lar arăpoaica se apucă să gătească peștii, și îi puse în tigaie la 
foc. Or, nici nu apucară să se scurgă bine câteva clipite, că iacătă că 
peretele se și crăpă, iar copila se ivi tot în aceleași haine și ţinând tot 
așa în mână smiceaua. Înfipse smiceaua în tigaie și grăi: 

— O, peștilor, o, peștilor! Vă mai ţineţi făgăduiala cea veche? 

lar peștii își ridicară toţi capetele și cântară laolaltă stihurile 
acestea: 


De-ţi vei schimba vreodată gândul, 
Atunci și noi ni-l vom schimba; 
Dacă-ţi vei ține jurământul. 

Și noi vom face tot așa; 

Dar de-ai să vrei să rupi orândul, 
E vai şi-amar de viața ta. 

VA 


În clipita aceea, Șeherezada văzu zorii mijind și își curmă vor- 
bele îngăduite. 
Când fu cea de a șaptea noapte, ea spuse: 


S 


Mi s-a izvodit, o, norocitule sultan, că, după ce peștii începură să 
vorbească, fetișcana răsturnă tigaia și ieși tot pe acolo pe unde intrase, 
și peretele se lipi la loc. Atunci vizirul se ridică și spuse: 

— Aceasta-i o treabă pe care chiar că n-aș putea s-o tăinuiesc 
sultanului! 

Pe urmă se duse la sultan și îi istorisi ce se petrecuse de faţă 
cu el. lar sultanul zise: 

— Trebuie să văd lucrul cu chiar ochiul meu! 

Și trimise să fie căutat pescarul, și îi porunci să se înfățișeze 
cu patru pești la fel cu cei dintâi, și îi lăsă pentru aceasta un răspas 
de vreme de trei zile. Și pescarul se întoarse degrabă la baltă și aduse 
numaidecât patru pești. Atunci sultanul porunci să i se dea patru sute 
de dinari; și, întorcându-se spre vizir, îi spuse: 

— Pregătește chiar tu, dinaintea mea, peștii aceștia! 

lar vizirul răspunse: 

— îndeplinesc și mă supun! 

Atunci puse să fie adusă tigaia dinaintea sultanului și rândui în 
ea peștii la prăjit, după ce îi curăţi bine; apoi, odată prăjiţi pe-o parte, 
îi întoarse pe cealaltă parte. Și deodată peretele bucătăriei se crăpă și 
țâșni pe acolo un arap asemenea unui bivol ca toţi bivolii, ori ca vre- 
unul dintre uriașii din seminţia lui Ad!!; şi ţinea în mână o creangă 
verde de pom; și spuse cu un glas răspicat și cumplit: 

— Peștilor, o, peștilor! Vă mai ţineţi făgăduiala cea veche? 


[20] Tribul Ad, spun legendele și Coranul, a fost nimicit de Allah din pricina 
nesupunerii lui la credința mahomedană. Adiţii, conform tradiţiei, aveau o 
statură de uriași. 

lar peștii își ridicară capetele din tigaie și spuseră: 
— Da, de bună seamă! Da, de bună seamă! 
Și rostiră laolaltă întocmirea aceasta de stihuri: 


De-ţi vei schimba vreodată gândul, 
Și noi ni-l vom schimba la fel; 
De-ţi vei cinsti tot legământul, 

Și noi îl vom cinsti cu zel; 

Dar de-ai să-ncalci cândva orândul, 
Nu vei scăpa de la măcel! 


Pe urmă arapul veni la tigaie și o răsturnă cu creanga, iar peștii 
arseră și se făcură cărbune negru. Atunci arapul plecă tot pe acolo pe 
unde intrase. După ce pieri de dinaintea ochilor lor ai tuturor, sulta- 
nul grăi: 

— Asta-i o treabă despre care chiar că nu putem să păstrăm 
tăcere. De altminteri, nu încape îndoială, peștii aceștia trebuie să aibă 
o poveste ciudată. 

Porunci atunci să fie adus pescarul și, odată pescarul sosit, îi zise: 

— De unde este peștele? 

EI răspunse: 

— Dintr-o baltă aflată între patru dealuri, dincolo de muntele 
care străjuiește cetatea! 

lar sultanul se întoarse spre pescar și întrebă: 

— Câte zile se cer ca să ajungi acolo? 

EI răspunse: 

— O, doamne, al nostru sultane! Nu se cere decât o jumătate 
de ceas! 

lar sultanul rămase tare uluit și porunci străjerilor să-l însoțească 
pe pescar tot atunci. lar pescarul, tare încurcat, începu să-l blesteme în 
gând pe elirit. lar sultanul și toţi ceilalți porniră și suiră într-un munte 
și coborâră într-o sihăstrie largă pe care niciodată în viața lor nu o mai 
văzuseră până atunci. lar sultanul și oștenii se minunau de întinderea 
aceea goală, așternută între patru munți, și de tăul acela în care jucau 
pești de patru culori osebite: roșii, albi, galbeni și albaștri. lar sultanul 
se opri și le spuse oștenilor și tuturor câţi se aflau de faţă: 

— Este careva dintre voi care să fi văzut până acum lacul acesta 
în locul acesta? 

Ei răspunseră cu toţii: 

=0 Tu 

Și sultanul zise: 

— Pe Allah! Nu am să mă mai întorc în cetatea mea și nu am 
să mă mai așez în scaunul de domnie al împărăției mele până ce nu 
voi afla adevărul despre acest lac și despre peștii din el! 

Și le porunci oștenilor să împresoare munții; iar oștenii așa 
făcură. Atunci sultanul îl chemă pe vizir. Vizirul acela era un cărtu- 
rar, om înţelept, iscusit la vorbă, dăscălit în toate științele. După ce se 
înfăţișă dinaintea sultanului, sultanul îi zise: 

— Am de gând să fac un lucru și, dintru-ntâi, voi să ţi-l înfăţi- 
șez: mi-a venit în minte să stau cu desăvârșire singur la noapte și să 
caut singur lămurirea tainei lacului și a peștilor lui. Tu, dar, ai să te 
aţii la ușa cortului meu și ai să le spui emirilor, vizirilor și curtenilor: 
„Sultanul este bolnav și mi-a dat poruncă să nu las pe nimeni să intre 
la el!“ Și să nu dezvăluiești nimănuia ce mi-am pus în gând! 

Așa că vizirul nu avu cum să se împotrivească. Atunci sultanul 
se străvesti, își încinse sabia și se strecură departe de însoțitorii săi, 
fără a fi văzut. Și purcese să umble toată noaptea până dimineața, 
fără de oprire, până la vremea când căldura, ajungând prea tare, îl 
sili să se odihnească. După care porni iar să umble cât ţinu ziua toată, 
și-a doua noapte până dimineaţa. Și iacătă că zări în depărtare ceva 
negru; se bucură și își zise: „S-ar putea să dau acolo de vreunul care 
să-mi istorisească povestea lacului și a peștilor lui!“ Apropiindu-se de 
negureața aceea, văzu că era un dam zidit numai din pietre negre, 
întărit cu brâie late de fier, și văzu că poarta avea un canat deschis, 
iar celălalt închis. Atunci se bucură și, oprindu-se la poartă, bătu înce- 
tișor; dar, neauzind niciun răspuns, bătu a doua oară, și-a treia oară; 
pe urmă, neauzind răspuns, bătu și a patra oară, și mult mai vârtos; și 
nimeni nu-i răspunse. Atunci își zise: „Nu mai încape îndoială, saraiul 
este pustiu.“ Atunci, luându-și inima-n dinţi, păși prin poarta saraiu- 
lui și ajunse într-o încăpere lungă de trecere. Acolo, cu glas tare, grăi: 

— 0, stăpâni ai saraiului, sunt un străin, un trecător pe cale, și 
vă cer oleacă de merinde pentru drum! 

Pe urmă își rosti iarăși cererea, încă o dată și încă o dată; și, 
neauzind niciun răspuns, își întări inima, își îmbărbătă sufletul și păși 
mai departe până în mijlocul saraiului. Și nu găsi acolo pe nimeni. Da 
văzu că tot saraiul era așternut din belșug cu chilimuri și că în mijlocul 
curții dinlăuntru era un havuz străjuit de patru lei de aur roșu și care 
lăsau apa să ţâșnească din gurile lor de mărgăritare strălucitoare și de 
nestemate; de jur împrejur era un potop de păsări care nu puteau să 
zboare afară din sarai, oprite de o mreajă mare ce se întindea pe dea- 
supra saraiului. lar sultanul se minună de toate astea, da era mâhnit 
că nu poate să găsească pe nimenea care să-i poată dezvălui într-un 
sfârșit taina lacului, a peștilor, a munților și a saraiului. Pe urmă șezu 
jos, între două uși, cugetând adânc. Și deodată auzi un plânset slab, 
care venea ca dintr-o inimă obidită, și auzi un glas dulce care îngâna 
încetișor stihurile acestea: 


Ah, nu mai sunt în stare să vă supun, dureri! 
Pedepsele amare mi se citesc pe față. 

Din ochii mei şi somnul și liniștile pier, 

Iar nopțile-mi sunt albe ca alba dimineaţă. 


OI, dacă deznădejde și chin n-ar mai veni, 
Și gândurile dacă nu s-ar mai face spini! 
Vai, îndurare! Măcar putinţa de-a mai ști 
Mireasma Sfântă-a tihnei și blândul ei tain. 


Și mai cu seamă dacă aș mai putea uita, 
De-aș mai găsi un sprijin în viața-mi pustiită! 
Ci nu se mai aprinde în cale-mi nicio stea, 

În negură se-afundă amara mea ursită. 


Când auzi jelaniile acelea îngânate, sultanul se ridică și se 
îndreptă spre locul de unde le auzea venind. Găsi o ușă, peste care 
atârna o perdea. Ridică perdeaua și, într-o sală mare, văzu un tânăr 
ce sta pe un pat mare și înalt de un cot. Era un tânăr frumos, cu boiul 
mlădiu, dăruit cu o vorbă dulce și răpitoare; fruntea îi era ca o floare, 
obrajii, ca trandafirul; iar în mijlocul unuia dintre obraji avea o aluniţă 
ca un strop de chihlimbar negru, cum zice poetul: 


Suleget copilandru, și dulce! Negru-i păr 
F-atât de negru-ncât jur-împrejur 

Se face noapte. Și, într-adevăr, 

De fruntea-i albă, fără de cusur, 

Se luminează noaptea-ntunecată! 
N-a tresărit un ochi de om vreodată 
De-o bucurie mai întemeiată 

Ca la vederea frumuseții lui. 

Un alt flăcău pe lume-asemeni nu-i, 
Și-l vei cunoaște fără șovăială 

Doar după benghiul care face haz 
Pe trandafirul lui de pe obraz, 

Sub ochi anume pus, ca o momeală. 


La vederea lui, sultanul se bucură și îi spuse: 

— Pacea fie asupră-ți! 

lar tânărul urmă a ședea mai departe pe pat, înveșmântat în 
haina lui de mătase bătută cu zarafir; ci, cu o jale revărsată peste toată 
fiinţa lui, îi răspunse sultanului la bineţe și îi zise: 

— O, doamne, iartă că nu pot să mă ridic! 

lar sultanul îi zise: 

— O, flăcăule, luminează-mă despre povestea acestui lac și a 
peștilor lui colorați, și tot așa despre saraiul acesta și despre singură- 
tatea ta și despre pricina lacrimilor tale! 

La vorbele acestea, tânărul vărsă lacrimi îmbelșugate ce-i cur- 
geau de-a lungul obrajilor, iar sultanul se minună și zise: 

— O, tinere, ce te face să plângi? 

lar tânărul răspunse: 

— Au cum aș putea să nu plâng, când sunt în starea în care sunt? 

Tânărul întinse mâna către poalele cele lungi ale hainei sale și 
le ridică. Și atunci sultanul văzu că toată jumătatea de jos a flăcăului 
era din marmură, iar cealaltă jumătate, de la brâu până la părul de pe 
cap, era ca a unui om. Și flăcăul îi spuse sultanului: 

— Află, o, doamne, că povestea cu peștii este un lucru ciudat 
care, dacă ar fi scrisă cu acul pe colțul dinlăuntru al ochiului, spre 
a fi văzută de toţi, ar fi o învăţătură pentru cel care ar cerceta-o cu 
luare-aminte! 

Și flăcăul istorisi așa povestea aceea: 

Povestea cu tânărul cel vrăjit și cu peștii 


Află, așadar, o, doamne al meu, că tatăl meu a fost sultanul 
acestei cetăţi. Îl chema Mahmud și era stăpân peste Insulele Negre și 
peste acești patru munți. Tatăl meu a domnit șaptezeci de ani, după 
care s-a stins întru mila Atoatedătătorului. După moartea lui, am luat 
eu sultănia și m-am însurat cu fiica moșului meu. lar ea mă îndrăgea 
cu o dragoste atâta de aprigă, încât, dacă din întâmplare zăboveam 
pe undeva departe de ea, nu mânca și nu bea nimic, până ce nu mă 
vedea iar. Și șezu sub ocrotirea mea vreme de cinci ani, până ce într-o 
zi se duse la hammam, după ce poruncise bucătarului să ne gătească 
masa de prânz. lar eu intrai în sarai și mă culcai pe locul obișnuit pe 
care mă culcam, și poruncii la două dintre roabele mele să-mi facă 
vânt cu un vânturar. Atunci una se așeză la capul meu, iar cealaltă la 
picioare. Și mă cuprinse nesomnia, gândind la lipsa soţiei mele, și nicio 
tihnă nu se mai lipi de mine: căci chiar dacă ochiul meu se închisese, 
sufletu-mi sta tot treaz! Atunci o auzii pe roaba care îmi ședea la cap 
cum îi spunea celei care îmi ședea la picioare: 

— O, Massuda, ce tinereţe fără de noroc mai are și stăpânul 
nostru! Și ce păcate pe capul lui s-o aibă de soţie pe stăpâna noastră, 
vicleana și nelegiuita! 

lar cealaltă răspunse: 

— Bătu-le-ar Allah pe muierile stricate. Că odrasla asta a desirâ- 
ului niciodată nu are să mai poată găsi pe careva cu o fire așa de bună 
ca a stăpânului nostru, ea, care își petrece nopţile prin felurite paturi! 

lar roaba care ședea la cap răspunse: 

— Chiar că stăpânul nostru trebuie să fie tare adormit, de nu 
ia seama la faptele muierii lui! 

lar cealaltă zise: 

— Păi ce tot trăncănești tu acolo? Au poate stăpânul nostru să 
prepună ce face ea? Ori poate socoti cumva că îl lasă ea să se învârtească 
în voie? Ailă, dar, că întotdeauna vicleana amestecă ceva în pocalul 

pe care stăpânul nostru îl bea în fiecare seară, înainte de a se culca: 
îi pune în el niște banj?!]; și îl cufundă în somn. În acea stare nu mai 
poate să știe nici ce se petrece, nici unde se duce ea, nici ce face. Or, 
după ce îi dă să bea vinul, ea se îmbracă și pleacă, lăsându-l singur, și 
lipsește până-n zori. Când se întoarce, îi arde sub nas niște mirosne, și 
el atunci se trezește din somn. 

Când auzii, doamne, vorbele roabelor, în ochii mei lumina se 
preschimbă în negură. Și tare zăbavnic vedeam apropiindu-se noap- 
tea spre a mă afla iarăși cu fiica moșului meu, care se întoarse într-un 
sfârșit de la hammam. Atunci întinserăm masa și mâncarăm vreme de 
un ceas, îmbiindu-ne unul pe altul la băutură, ca de obicei. După care 
cerui vinul pe care îl beam în fiecare seară, înainte de a mă culca; iar 
ea îmi întinse potirul. Atunci mă ferii cu grijă să-l beau; da mă prefă- 
cui a-l duce la buze, ca și în alte dăţi; și îl vărsai în crăpătura de sus a 
caltanului, și-apoi pe clipă pe dată mă întinsei pe pat, prefăcându-mă 
că dorm. lar ea zise atunci: 

— Dormi! Și nu te-ai mai trezi în veci! Că, pe Allah!, tare mi-e 
lehamite de tine, și mi-e silă până și de chipul tău; iar sufletul mi-e 
sătul de atingerea cu tine! 

Pe urmă se sculă, își puse hainele cele mai frumoase, se înmi- 
resmă, încinse o spadă, deschise ușa de la sarai și plecă. Eu atunci mă 
sculai și mă ţinui după ea, până ce ieși din sarai. Și străbătu toate suku- 
rile și, până la urmă, ajunse la porţile cetăţii. Atunci le grăi porţilor 
într-o limbă pe care n-o pricepeam, și zăvoarele căzură, și porţile se 
deschiseră, și ea ieși. lar eu pornii pe urma ei, fără ca ea să mă simtă, 
până ce ajunse pe o ridicătură alcătuită din aruncături de gunoaie, și 
la un bordei cu o boltă deasupra, făcută din lut ars; intră pe ușă, iar eu 
mă aburcai pe boltă și mă așezai acolo sus, la pândă. Și iacăt-o că intră 
la un arap negru. Arapu-acela hâd avea buza de sus cât o buză de oală, 
iar buza de jos, cât însăși oala; și amândouă buzele îi atârnau atâta de 
jos, încât ștergea cu ele ţărâna de pe pietrele podelei. Și era putred de 
boli; și sta tolănit pe un strat sărac de paie de trestie de zahăr. Când îl 
văzu, fiica moșului meu sărută pământul între mâinile lui; iar el săltă 
capu-nspre ea și-i grăi: 


[21] Banj (sau bang) — narcotic puternic, extras dintr-o specie de cânepă de 
grădină (Cannabis sativa), cunoscută îndeobște sub numele de hașiș. 

— Vai de tine și de tine! De ce-ai zăbovit până la ceasul acesta? 
I-am polftit pe arapii care s-au apucat să bea la vinaţuri și s-au împreu- 
nat cu ibovnicele lor. Și eu nu am vrut să beau, din pricina ta! 

Ea spuse: 

— O, stăpâne al meu și dulceaţa inimii mele, nu știi că eu sunt 
măritată cu fiul moșului meu și că mi-e silă până și de chipul lui, și că 
mi-e greață să stau cu el? Și-apoi, de nu mi-ar fi fost frică să nu te văd și 
pe tine zăticnit, de mult aș fi năruit cetatea din creștet până în temelii 
și aș fi făcut ca numai glasul cucuvăii și al ciorii să se mai audă; și aș 
fi mutat pietrele năruiturilor hăt tocmai dincolo de muntele Cocaz!”7. 

Arapul răspunse: 

— Minţi, dezmăţato! Or, mă jur pe cinstea și pe însușirile cele 
voinicești ale arapilor, și pe întâietatea noastră nemăsurat mai presus 
faţă de cea a bărbaţilor de neam alb, că dacă încă o dată, începând din 
ziua aceasta, ai să mai zăbovești așa, am să mă scutur de prietenia cu 
tine și nu am să-mi mai aștern trupul peste trupul tău! O, vânzătoa- 
reo vicleană, n-ai zăbovit așa decât ca să-ţi îndestulezi într-alte părți 
pojarurile tale de muiere, o, stricato, o, tu cea mai ticăloasă dintre 
mulierile albe! 


Așa îi istorisi sultanului feciorul de sultan. Și urmă: 

Când auzii ce-și vorbiseră și când văzui cu ochii mei ceea ce 
urmă între ei doi, lumea se preschimbă în negură dinaintea mea și nu 
mai știui unde mă aflu. Apoi fiica moșului meu începu să plângă și să 
se jeluiască, ugilită între mâinile arapului, și să spună: 

— O, dragostea mea, o, îrupt al inimii mele, nu te mai am 
decât pe tine! Dacă mă alungi, atunci e vai de mine! O, iubirea mea, 
0, lumină a ochiului meu! 

Și nu se mai opri din plâns și din rugăminţi, până ce el nu o 
iertă. Ea atunci se sculă bucuroasă, se dezbrăcă de toate hainele de pe 
ea, și de ceacșiri, și rămase goală de-a binelea. Pe urmă spuse: 


[22] Muntele Cocaz (sau mai corect, Muntele Kaf, în persană Ghaf)— după 

cosmografia mitologică musulmană din Evul Mediu, este un șir de munți 

de smaragd, care înconjură pământul, conceput de forma unei farfurii. Toţi 

munții de pe pământ erau consideraţi ca aflându-se în legătură cu muntele 

Kaf. Pe vârful lui cel mai înalt, se închipuia un vulcan. Cutremurele aveau 

loc atunci când Allah se atingea de vârfurile acestui munte. Alexandru cel 
74 Mare ar fi împrejmuit muntele Cocaz cu un zid de netrecut. 

— O, stăpâne al meu, ai să-i dai ceva de mâncare roabei tale? 

lar arapul răspunse: 

— Saltă capacul cratiţei și ai să găsești în cratiţă o tocană făcută 
cu niște oase de șoarece, pe care ai s-o înfuleci de-ai să rozi și oasele; 
pe urmă ia oala ceea de colo și-ai să găseşti în ea niște buză!” de băut! 

lar ea se duse și mâncă, și bău, și se spălă pe mâini; pe urmă 
se întoarse și se culcă lângă arap pe paiele de trestie, goală cu totul, 
și se ghemui sub arap pe zdrențele împuțţite. 

Când văzui toate faptele pe care le săvârșea fiica moșului meu, 
nu mai putui să mă ţin și sării din vârful bagdadiei și mă repezii în 
odaie, și luai spada pe care o adusese fiica moșului meu, hotărât să-i 
omor pe amândoi. Și dintru-ntâi îl izbii pe arap peste gât, și gândii 
că-și lepădase sufletul. 


S 


În clipita aceea, Șeherezada văzu zorii mijind și se opri sfioasă. 
lar când lumina zilei străluci, sultanul Șahriar intră în sala de județe, 
și divanul fu înţesat de lume până la sfârșitul zilei. Pe urmă sultanul 
se întoarse în saraiul lui, iar Doniazada îi zise surorii sale: 

— Urmează, mă rog ţie, povestea! 

Ea răspunse: 

— Din toată inima și ca o cinstire datorată! 

Așadar, când fu cea de a opta noapte, Șeherezada urmă: 


S 


Mi s-a izvodit, o, norocitule sultan, că tânărul cel vrăjit i-a spus 
sultanului: 

Izbindu-l pe arap, spre a-i reteza capul, i-am retezat într-ade- 
văr beregata — pielea și carnea — și am socotit că l-am ucis, întrucât a 
horcăit o horcăitură lungă și cumplită. Fiica moșului meu, care estimp 
dormea adânc, se trezi după plecarea mea, luă spada pe care o puse 
la loc în teacă, se întoarse acasă la sarai și se culcă în patul meu, până 
dimineața. A doua zi de dimineaţă, o văzui că își taie pletele și se 
îmbracă în haine de moarte. Pe urmă îmi spuse: 


[23] Băutură alcoolică, preţuită de negri. 75 

— 0, fiu al moșului meu, să nu mă cerţi cumva pentru ceea ce 
fac, întrucât iacătă că am aflat că maică-mea a murit, taică-meu a fost 
ucis în războiul cel sfânt, unul dintre fraţii mei s-a prăpădit înţepat 
de un scorpion, și fratele celălalt a fost îngropat de viu sub prăbușirea 
unei clădiri. Așa încât sunt îndreptăţită să plâng și să mă chinuiesc. 

La vorbele acestea, nu vrusei să arăt că aș ști ceva, și îi zisei: 

— Fă ce socoțţi, căci nu te opresc de la nimic. 

lar ea rămase închisă în jalea, în lacrimile și în dârdora ei de 
durere smintită, vreme de un an întreg, de la început până la celălalt 
început. Când se încheie anul, îmi zise: 

— Vreau să zidesc pentru mine în saraiul tău un mormânt bol- 
tit, și să mă închid acolo în singurătate și în lacrimi, și să-i dau numele 
de Casa Jelaniilor! 

Eu îi răspunsei: 

— Fă ce socoţi tu de trebuinţă! 

lar ea își clădi Casa Jelaniilor ei, încununată cu o boltă și cuprin- 
zând un mormânt ca o groapă. Pe urmă îl aduse și îl puse acolo pe 
arap, care nu era mort, dar care ajunsese tare bolnav și tare slăbit, și 
care chiar că nu mai putea să-i fie de nici o slujbă fiicei moșului meu. 
Dar starea aceea nu îl împiedica să bea întruna vin și buză. lar din 
ziua rănirii lui, nu mai putea să vorbească, și trăia așa mai departe, 
întrucât sorocul lui nu venise. lar ea, în fiecare zi intra la el sub boltă, 
în zori și pe înserate, și era cuprinsă lângă el de potoape de lacrimi și 
de nebunie; și îi da să bea băuturi și mâncăruri terciuite. Și nu conteni 
a face așa, dimineaţa și seara, tot răspăsul celui de al doilea an. lar eu 
o îngăduiam plin de răbdare toată vremea; și într-o zi, intrând la ea 
pe neașteptate, o găsii pornită pe plânsete și izbindu-se peste obraji și 
rostind cu glas jalnic stihurile acestea: 


De când te-ai dus, iubite, m-am sihăstrit de lume, 
Și doar singurătatea îmi sună în auz, 

Căci nu mai e în stare să strige un alt nume 
Inima mea, iubite, din clipa cînd te-ai dus. 


De te vei mai întoarce, iubitule, vreodată 
La roaba care suflet și trup ţi-a dăruit, 

O, fie-ți milă, strânge-i cenușa lepădată, 

Si-n amintirea vieții cu care te-a iubit, 

Dă-i liniştea deplină de care n-avu parte, 

Și sapă-i tu mormântul, oriunde vei vroi, 
Numai să fie-alături de tine, ca și-n moarte 

La pieptul tău să doarmă iubirea-ți, pe vecii. 

Și glasul tău, ah, glasul, aminte să-și aducă 

De numele cu care pe vremuri mă striga, 
Și-asupra gropii negre să-și cheme vechea slugă, 
Să-i vină la picioare precum venea cândva. 


Ci, vai, atunci zadarnic vei întreba mormântul 
Sub care mă va roade al vieților călău,— 

Că va răzbate-afară doar sunetul, răsfrântul, 
Al oaselor uscate, scrâșnind de dorul tău. 


Când își isprăvi jelania, îi spusei, cu sabia în mână: 

— O, vânzătoareo, iacătă vorbele vicleniei care se leapădă de 
legăturile juruite și calcă în picioare dragostea! 

Și, ridicând mâna, mă pregăteam s-o izbesc, când ea sări deo- 
dată și, pricepând astfel că făptașul betejirii arapului eram eu, se ridică 
dreaptă în picioare și rosti niște vorbe pe care nu le înţelesei deloc, 
Și zise: 

— Prin puterea vrăjitoriei mele, Allah să te preschimbe jumătate 
în piatră și jumătate în om! 

Și tot atunci, doamne, ajunsei precum mă vezi. Și nu mai putui 
să mă clintesc, nici să fac vreo mișcare; astfel că nu sunt nici mort, nici 
viu. După ce mă aduse în starea aceasta, vrăji și cele patru insule ale 
împărăției mele și le preschimbă în munţii cu lacul de la mijloc; iar 
pe supușii mei îi preschimbă în pești. Da asta nu e tot! În fiecare zi, 
mă schingiuiește și mă biciuiește cu o vână de piele și îmi dă o sută 
de lovituri până la sânge. Și apoi îmi pune de-a dreptul pe piele, pe 
sub haine, o cămașă de păr aspru care îmi cuprinde toată partea de 
sus a trupului! 

Și tânărul, după spusele acestea, începu să plângă și rosti aceste 
stihuri: 

Dreptatea-ți așteptând-o, Doamne-al meu, 
Și judecata-ți,—îmi sugrum durerea 
Și-ndur fără crâcnire orice greu, 

De vreme ce așa îţi este vrerea. 


Dar mă sfârșesc de chinuri, fără vină, 
Și numai tu mi-ești țărmul alinat, 

O, Doamne, către care se închină 
Profetul nostru binecuvântat. 


Atunci sultanul se întoarse spre tânăr și îi spuse: 

— Ai mai adăugat un păs la păsurile mele! Și ia spune-mi, unde 
se află femeia aceea? 

EI răspunse: 

— În mormântul în care zace arapul sub boltă. Se abate pe la 
mine în fiecare zi. Vine la mine, mă dezbracă de haine și mă bate cu 
o sută de lovituri de bici, în vreme ce eu plâng și ţip, și nu pot să fac 
nicio mișcare, ca să mă apăr. Pe urmă, după ce mă pedepsește astfel, 
se întoarce la arap, ducându-i, și dimineaţa, și seara, vinuri și băuturi 
fierte. 

Sultanul zise: 

— Pe Allah! O, necăjitule, se cade să-ţi dau un ajutor de pome- 
nire și să-ți fac un bine care, atunci când n-oi mai fi, să se treacă în 
hrisoavele cronicilor! 

Apoi sultanul urmă să stea la taifas cu el până la lăsarea serii. Pe 
urmă se ridică și așteptă să vină ceasul de noapte alvrăjitorilor. Atunci 
se dezbrăcă, își încinse paloșul și porni spre locul unde se afla arapul. 
Văzu acolo lumânările aprinse și fanarele atârnate; văzu și căţuia cu 
tămâie, mirosnele și alifiile. Pe urmă se duse drept la arap, îl izbi cu 
paloșul și îl omorî. Apoi îl aburcă în spinare și îl zvârli în afundul unui 
puț, care se afla în sarai. Pe urmă se întoarse și se îmbrăcă în hainele 
arapului și se preumblă oleacă pe sub boltă, vânturând în mână spadă, 
cât era ea de lungă. 

Peste un ceas, veni și vrăjitoarea, dezmăţata, la tânăr. De cum 
intră, îl dezbrăcă pe fiul moșului ei și luă un bici și începu să-l bată. 
EI atunci strigă: 

— Au! Au! Ajunge! Osânda mea e prea amarnică! Oh! Fie-ţi 
milă de mine! 

Ea răspunse: 

— Da ţie ţi-a fost milă de mine? Mi-ai cruțat tu iubitul? Nu! Ei 
na, îndură! 

Apoi puse pe el cămașa din păr de capră și așternu celelalte 
haine peste cămașă. După care cobori la arap, să-i ducă pocalul cu vin 
și olul cu ierburi fierte. Și intră sub boltă, și plânse, și se jelui ţipând: 

— UÎ! Uf! 

Și zise: 

— O, stăpâne al meu, grăiește-mi! O, stăpâne al meu, vorbește 
cu mine! 

Pe urmă rosti cu durere stihurile acestea: 


Ah, va mai ține, 0, inima mea, 
Această despărțire-atât de grea? 

Iar dragostea cu care m-ai străpuns 
Nu-i oare chinuită-ndeajuns? 

Ah, până când vei mai fugi de mine, 
Lăsându-mi numai jale şi suspine? 
Dacă n-ai vrut decât să mă ucizi, 
Fii fericit, iubite: m-ai ucis! 


Pe urmă izbucni în hohote de plâns și iarăși spuse: 

— O, stăpâne, vorbește-mi, ca să te aud! 

Atunci arapul (cel închipuit) își puse limba de-a crucișelea și 
începu să îngâne după rostirea arapilor, și grăi: 

— Hoh! Hoh! Nu este tărie și putere decât întru ajutorul lui 
Allah! 

Când auzi vorbele (după atâta amar de vreme de când arapul 
nu mai vorbise), feneia scoase un țipăt de bucurie și leșină; ci își veni 
în fire și spuse: 

— Oh! Iacătă că stăpânul meu s-a vindecat! 

Atunci sultanul își prefăcu glasul și-l făcu tare slab și zise: 

— O, stricato! Nu ești vrednică să-ţi grăiesc! 

Ea zise: 

— Pentru ce oare? 

El răspunse: 

— Pentru că în fiece zi nu faci altceva decât să-l pedepsești pe 
soțul tău, iar el să țipe și să strige după ajutor, de mi se duce somnul 
pe toată noaptea până dimineaţa. lar soțul tău nu contenește să ţi se 
roage și să-ţi ceară îndurare, încât glasul lui îmi alungă somnul. Fără 
chinurile astea, de multă vreme mi s-ar fi întors puterile. Și chiar aceas- 
ta-i pricina care mă oprește a-ţi răspunde. 

Ea spuse: 

— Atunci, dacă îmi poruncești așa, am să-l slobozesc din starea 
în care se află! 

lar sultanul zise: 

— Da! Slobozește.-l și întoarce-ne liniștea! 

Ea spuse: 

— Ascult și mă supun! 

Pe urmă se ridică și ieși de sub boltă. Intră în altar, luă un găvan 
de aramă plin cu apă și rosti deasupra lui niște vorbe vrăjitorești. Și 
apa începu să fiarbă ca apa (iartă într-un ceaun. Atunci îl stropi cu 
apă pe tânăr și rosti: 

— Prin puterea vorbelor rostite, te dezleg să ieși din înfățișarea 
aceasta spre a lua iarăși înfățișarea ta cea dintâi! 

Și tânărul se scutură și se sculă în sus pe picioarele lui, și se 
bucură de slobozirea sa, și strigă: 

— Mărturisesc că nu este alt Dumnezeu decât Allah, iar Moha- 
med este profetul lui Allah! Binecuvântarea și pacea lui Allah fie asupra-i! 

Pe urmă ea spuse: 

— Du-te și să nu mai dai pe-aici, că altminteri te voi omori! 

Și-l scuipă în ochi. Atunci el plecă de dinaintea ei. lar ea se 
întoarse la boltă și cobori în ea și spuse: 

— O, stăpâne al meu, ridică-te să te văd! 

lar el, tare slab, spuse: 

— Oh! N-ai făcut încă nimic! Nu mi-ai dat îndărăt decât numai o 
parte din tihnă, da n-ai curmat pricina de căpetenie a tulburării mele! 

lar ea zise: 

— O, inima mea, care-i pricina de căpetenie? 

EI spuse: 

— Peștii din lac, cei care nu sunt decât locuitorii cetăţii de 
odinioară și ai celor patru insule de mai înainte, și care nu mai con- 
tenesc să-și salte capul din apă și să-și arunce blestemele împotriva 
mea și a ta, și-acesta-i temeiul care nu mă lasă să-mi capăt puterile. 
Îți rămâne, așadar, să-i dezlegi. Și-atunci vei putea să vii și să mă iei 
de mână și să mă ajuţi să mă scol, întrucât e neîndoielnic că are să mi 
se întoarcă sănătatea! 

Când auzi vorbele sultanului, pe care femeia îl luă drept arapul 
său, îi spuse bucuroasă: 

— O, stăpâne al meu, vrerea ta o pun pe capul și în ochiul 
meu!” 

Și, rostind: „În numele lui Allah!“, se ridică voioasă și plecă în 
fugă și, când ajunse la lac, luă un pic de apă și... 


S 


În clipita aceea, Șeherezada văzu dimineaţa mijind și, cuminte, 
se opri din povestit. 
Când fu cea de a noua noapte, ea urmă: 


S 


Mi s-a izvodit, o, norocitule sultan, că atunci când vrăjitorița 
a luat un pic de apă din lac și a rostit deasupra-i niște vorbe tainice, 
peștii au început să se zbată și să ridice capetele și se preschimbară 
iarăși în fii ai lui Adam, chiar în clipita aceea, iar vraja care îi ţinea pe 
locuitorii cetăţii se dezlegă. Iar cetatea se prefăcu într-o cetate înflorită, 
cu sukuri bine clădite, și fiecare locuitor începu să-și îndeplinească 
meseria lui. lar munţii se prefăcură în insule, ca mai înainte. După care 
nevasta cea tânără se întoarse numaidecât la sultan, tot cu credinţa 
că sultanul este arapul ei, și îi spuse: 

— O, inima mea, dă-mi mâna ta mărinimoasă ca s-o sărut! 


[24] Expresia „o pun pe capul și în ochiul meu“ reflectă obiceiul protocolar 
musulman, după care orice poruncă scrisă sau orice act scris se duce 

la ochi și la frunte, spre a ilustra prin acest gest mărturia de supunere 
absolută. 

Și sultanul răspunse cu glas mocnit: 

— Vino lângă mine! 

Ea se duse. Și deodată el înșfacă paloșul cel strașnic și îi străpunse 
pieptul atâta de năprasnic, încât vârful paloșului ieși prin spinare; pe 
urmă o mai izbi o dată și o despică în două jumătăţi. Când sfârși, ieși 
afară și îl găsi pe tânărul cel vrăjit care îl aștepta în picioare. Atunci 
sultanul îl firitisi cu bucurie că scăpase; iar tânărul îi sărută mâna și 
îi mulțumi din toată inima. Apoi sultanul îi zise: 

— Vrei să rămâi în cetatea ta ori să vii cu mine în cetatea mea? 

Și tânărul îi spuse: 

— O, doamne al vremilor, știi tu câtă depărtare este de aici 
până la cetatea ta? 

Și sultanul zise: 

— Două zile și jumătate. 

Atunci tânărul îi spuse: 

— O, Măria Ta, dacă dormi, trezește-te! De aici, ca să ajungi 
la cetatea ta, vei bate un an întreg, cu voia lui Allah! Întrucât, dacă 
ai venit aici în două zile și jumătate, a fost pentru că această cetate 
era vrăjită. Și-apoi, o, Măria Ta, eu nu mă voi mai despărți de tine nici 
atâta cât ai clipi din ochi! 

lar sultanul se bucură de vorbele lui și zise: 

— Mărire lui Allah, carele a binevoit să te scoată în calea mea! 
Căci de aci înainte ești fiul meu, întrucât Allah până acuma nu mi-a 
hărăzit niciun copil! 

Atunci se aruncară unul la pieptul celuilalt și se bucurară până 
peste marginile bucuriei. Apoi purceseră la drum până la saraiul sul- 
tanului cel tânăr, care fusese vrăjit. Și sultanul cel tânăr dădu de știre 
mai-marilor din împărăţia sa că urma să plece într-un sfânt hagialâc la 
Mecca. Atunci i se făcură toate pregătirile de trebuinţă. Apoi el și sulta- 
nul plecară, și inima sultanului ardea după cetatea sa, întrucât lipsise 
din ea vreme de un an. Purceseră, așadar, la drum, având cu ei cincizeci 
de mameluci!””! încărcaţi cu peşcheșuri de dăruit. Și nu conteniră din 
drumeţii vreme de un an întreg, până ce ajunseră în preajma cetăţii 
sultanului. Atunci vizirul ieși cu oștenii în întâmpinarea sultanului, 


[25] Mameluc (în arabă mamluc — „cel ce este în stăpânirea cuiva, rob“)— 
ostaș călare din corpul de gardă al unui sultan. 

după ce își pierduse nădejdea că îl va mai vedea vreodată. lar oștenii 
veniră și sărutară pământul dinaintea sultanului, și îi urară bun venit. 
Atunci sultanul intră în sarai și șezu în scaunul său domnesc. Pe urmă 
îl chemă pe vizir și îi împărtăși toate câte i se întâmplaseră. După ce 


slobozirea și mântuirea lui. 


Estimp, sultanul milui o mulțime de inși; pe urmă îi spuse 
vizirului: 

— Fă să-mi vină degrabă pescarul care mi-a adus pe vremuri 
peștele. 

Iar vizirul trimise să fie căutat pescarul care fusese pricina izbă- 
virii locuitorilor din cetate. Iar sultanul îl pofti să vină mai aproape 
de Măria Sa și îi dărui caftane falnice, și îl întrebă dacă are copii; iar 
pescarul îi spuse că are un băiat și două fete. Atunci sultanul se însură 
cu una dintre cele două fete, iar tânărul se însură cu cealaltă. Pe urmă 
sultanul îl opri pe tatăl lor lângă sine și îl căftăni căpetenie peste toţi 
sameșii vistieriei. Apoi îl trimise pe vizir în cetatea tânărului, așezată 
în Insulele Negre, îl căftăni sultan peste acele insule și-i trimise cu el și 
pe cei cincizeci de mameluci, care îl însoţiseră mai înainte pe el însuși, 
și trimise și o mulțime de caftane falnice pentru toţi emirii. Atunci 
vizirul îi sărută mâinile amândouă și ieși să plece. Iar sultanul și tână- 
rul urmară să trăiască laolaltă. Cât despre pescar, ajuns cap peste toţi 
sameșii vistieriei, se îmbogăţi pe deplin și ajunse omul cel mai bogat 
de pe vremea sa. Iar cele două fete ale lui ajunseră soţii de sultani. Și 
în starea aceea se și săvârșiră din viaţă! 


S 


Și, urmă Șeherezada, să nu socotiți că povestea aceasta ar fi 
mai minunată decât cea cu hamalul. 

POVESTEA CU HAMALUL ȘI CU CELE TREI COPILE 


A fost odată, în cetatea Bagdadului, un ins care era neînsurat 
și care era hamal. 

Într-o bună zi, pe când sta în suk, rezemat alene de samarul 
lui, se opri dinainte-i o femeie înfășurată în izarul!!! ei din mătase de 
la Mossul!?, presărat cu buburuze de aur și căptușit cu atlaz; își săltă 
oleacă iașmacul!”! de pe faţă și, de dedesubt, se iviră nişte ochi negri 
cu gene lungi, și cu ce pleoape! Și era subțire și sulegetă, desăvârșită 
ca soi. Pe urmă îi spuse cu dulceaţa glăsuirii ei: 

— O, hamalule, ia-ţi samarul și vino după mine! 

Iar hamalului, fermecat cu totul, nu-i venea să dea crezare vor- 
belor auzite; ci își luă coșul și porni după copilă, care se opri într-un 
sfârșit la ușa unei case. Bătu în ușă și numaidecât un nusran!“! cobori 
și îi cântări fetișcanei, pentru un dinar, o măsură de măsline, pe care 
ea o puse în samar, spunându-i samaragiului: 

— Ia asta și ține-te după mine! 

Și hamalul strigă: 

— Pe Allah! Ce zi binecuvântată! 

Și își luă coșul și o urmă pe copilă, care se opri apoi dinaintea 
tarabei unui neguţător de pometuri și cumpără mere sirienești, gutui 


[1] Izarul este un voal mare cu care femeile musulmane se înfășurau din 
creștet până în tălpi atunci cînd ieșeau pe stradă. 

[2] Mossul — oraș ridicat pe ruinele fostei cetăţi Ninive. În Evul Mediu, 
Mossulul era un centru economic dezvoltat, vestit, mai cu seamă, pentru 
țesătoriile sale. 

[3] Iaşmac-— văl subţire cu care femeile musulmane își acopereau fața 
atunci când ieșeau pe stradă. 

[4] Nusran — denumirea pe care musulmanii o dau unui creștin; traducerea 
termenului ar fi „nazareean“. 

osmanlâi!”!, piersici de la Oman, iasomii de la Alep, nuferi albi de la 
Damasc, harbuji de la Nil, lămâi misrenești!!, chitre sultanlâi!”!, boabe 
de mirt, flori de hennea!”), dediţei sângerii, toporași, flori de rodie și 
zarnacadele. Și le puse pe toate în samarul hamalului și spuse: 

— la-le în spinare! 

lar el le luă și porni după ea, până ce ajunse dinaintea unui 
măcelar, căruia fata îi spuse: 

— Taie zece artale!”! de carne. 

Măcelarul tăie cele zece artale; iar ea le înfășură în foi de banan, 
le puse în sama, și spuse: 

— Ia-le, o, hamalule! 

EI le aburcă în spinare și porni după ea, spre a se opri dinain- 
tea unui neguţător de migdale, de la care copila târgui tot soiul de 
migdale și spuse: 

— Ia-le și hai după mine! 

lar el luă coșul și porni după ea, până dinaintea prăvăliei unui 
cofetar; acolo fata cumpără o tablă pe care o umplu cu toate câte avea 
neguţătorul: acadele de zahăr cu unt, împletite și răsucite, gogoși 
calde înmiresmate cu musc!!"! și umplute cu dulceţuri, cofeturi numite 
sabun.!!!!, plăcinte, turte dulci cu lămâie, baclavale, zumaricale numite 
mușabac!!7!, colțunașe coapte în zahăr numite lukmet-el-kadi!!*! și altele 


[5] Gutui osmanlii — gutui turcești, mari. 

[6] Misrenești — de Cairo (Misr fiind vechea denumire a orașului Cairo). 

[7] Sultanlâi — sultanine (adică de cea mai bună calitate). 

[8] Hennea (sau hene, în arabă hinna) — arbustul tropical Lawsonia inermis, 
din familia Lythariaceelor, din frunzele și din scoarța căruia se extrăgea o 
vopsea pentru colorarea în roșu sau în galben a părului, bărbii, palmelor, 
tălpilor, unghiilor. În mod curent, termenul se folosește pentru denumirea 
acestui extract sub formă de pulbere. 

[9] Artal (de la ratl sau ritl)— măsură de greutate, variind, după locuri și 
epoci, între două și douăsprezece uncii (aproximativ o jumătate de kg). 
[10] Musc- aici, nucă de muscadier (un arbore sau arbust tropical) folosit 
ca mirodenie (a nu se confunda cu moscul, substanță odorantă produsă de 
glandele abdominale ale unei cervidee). 

[11] Sabun — un fel de biscuiţi. 

[12] Mușabac (în traducere: „desfătul gâtului“) — un fel de sarailie. 

[13] Lukmet-el-kadi (în traducere: „înghiţitoarea cadiului“) un fel de 
plăcinte. 

numite assabih-Zeinab!!“!, făcute cu unt, cu miere și cu lapte. Pe urmă 
puse toate aceste soiuri de bunătățuri pe tablă și puse tablaua pe samar. 
Atunci samaragiul zise: 

— Dacă mi-ai fi spus de la început, aș fi venit cu un catâr, spre 
a încărca toate astea! 

lar ea zâmbi a râde la vorbele lui. Pe urmă se opri la un negu- 
țător de parfumuri și cumpără zece feluri de ape: apă de trandafiri, 
apă de îlori de portocal și încă multe altele; mai luă și o măsură de 
băuturi ameţitoare; cumpără tot așa și un stropitor de apă de trandafiri 
înmiresmată cu mosc, grăunţe de tămâie tare, lemn de aloe, chihlim- 
bar cenușiu și mosc; luă, într-un sfârșit, niște lumânări de ceară de 
Alexandria; puse totul în samar și spuse: 

-— Ia coșul în spinare și vino după mine! 

lar el luă samarul și o urmă cu povara în spinare, până ce 
hanâma!!”! cea tânără ajunse la un sarai falnic cu o curte largă înspre 
grădina din spate; era tare înalt, pătrat la înfățișare și semeţ; ușa avea 
două canaturi de abanos, împodobite cu solzi de aur roșu. 

Fetișcana se opri la ușă și bătu încetișor; și ușa se deschise din 
cele două canaturi ale ei. Hamalul se uită atunci la cea care deschise 
ușa și văzu că era o copilă cu trup zarii și subțietic, chiar ca un tipar în 
ce privește sânii gogoneţi și îmbolditori, în ce privește drăgălășenia, 
nurii și frumuseţea ei, și în toate desăvârșirile boiului și ale călcăturii; 
fruntea îi era albă ca lucirea dintâi a lunii pline, ochii ca ochii gazele- 
lor, sprâncenele ca un pătrar de lună la vremea ramadanului!'*!, obrajii 
ca bujorul, gura ca pecetea-lui-Soleiman!7|; chipu-i ca luna plină la 
răsăritul ei, sânii cei doi ca două rodii gemene; cât despre pântecul 
ei tânăr și mlădiu, și unduitor, se ascundea sub haine ca o scrisoare 
scumpă în sulul care o cuprinde. 


[14] Assabih-Zeinab (în traducere: „pieptenele Zeinabei“) — gogoși lunguieţe. 
[15] Hanâmă (în limba arabă) — doamnă, femeie de origine nobilă sau soție 
de înalt demnitar. 
[16] Ramadan sau ramazan (din rammad harr: „arșiţă“, „dogoare“) — cea de 
a noua lună din calendarul arab, lună în care musulmanii postesc de la 
răsăritul pînă la apusul soarelui. 
[17] Pecetea-lui-Soleiman (Solomon) — plantă cu flori și fructe roșii foarte 
frumoase, din familia liliaceelor, numită și coada-cocoșului (Polygonatum 
officinalis). 

Încât, la vederea ei, hamalul simţi că-i zboară minţile, iar coșul 
era să-i cadă de pe spinare; și își zise: „Pe Allah! În viaţa mea n-am 
avut o zi mai binecuvântată decât ziua de azi!“ 

Atunci fata cea tânără, portăriţa, stând tot înlăuntrul casei, 
spuse surorii ei, cea care făcuse târguielile, și hamalului: 

— Intraţi! Și intrarea să vă fie largă și bună! 

Atunci intrară și ajunseră într-o sală largă, ce da spre curtea 
lăuntrică; sala era împodobită toată cu chilimuri de mătase și de zarafir 
și plină cu lucruri iscusit lucrate și încrustate cu ochiuri de aur și cu 
oluri, și cu jeţuri cioplite, și cu perdele, și cu dulapuri de haine frumoase. 
În mijlocul sălii se afla un crivat de marmură, bătut cu mărgăritare 
sclipitoare și cu nestemate; deasupra crivatului era întins un polog 
de atlaz roșu, iar pe crivat ședea o copilandră minunată, cu niște ochi 
babilonici!!?!, cu un trup drept ca litera alef!'”, și cu un chip atâta de 
frumos, încât umplea de tulburare soarele cel luminos. Era ca o stea 
strălucitoare, și într-adevăr ca o hanâmă de neam înalt arăbesc, după 
spusa poetului: 


Acel ce îți asemuie făptura 

Cu-o mlădioasă ramură subțire 

In van, COpilo, își mai bate gura, 
Căci tu ești fără de asemuire: 

Nu are soră ființa-ți mlădioasă, 

Nici trupul tău un frate pe potrivă. 
Iar ramura, oricât e de frumoasă, 
Numai în pom e-n totului zarifă, 

Pe când tu, preatrumoaso, ești oricum 
Fără pereche sub slăvitul soare, 

Iar haina ce te-ascunde-i ca un furm, 
Care te face mai ispititoare. 


Atunci copila se ridică de pe pat, făcu câţiva pași, spre a veni 
în mijlocul sălii lângă surorile ei, și le spuse: 
— Ce staţi așa nemișcate? Luaţi povara din cârca hamalului. 


[18] Cetatea Babilonului era considerată de arabi ca patria magiei; 
„Dabilonic“, pentru ei, însemna, așadar „fermecător“, „seducător“. 

[19] Litera alef, prima literă din alfabetul arab, se scrie ca o linie verticală și 
subțire. 

Atunci cea care târguise veni dinaintea hamalului, portăriţa 
trecu la spatele lui și, ajutate de cea de a treia soră a lor, îl ușurară 
de povară. Apoi scoaseră tot ceea ce se afla în samar, rânduiră fiecare 
lucru la locul lui, îi plătiră doi dinari hamalului și îi spuseră: 

— Arată-ţi ceafa și du-te, o, hamalule! 

Și hamalul se uită la fete și începu să se minuneze de frumu- 
sețea lor și de desăvârșirile lor, și gândi că nu mai văzuse vreodată 
ceva asemenea. Și luă seama că nu se afla în casa aceea niciun bărbat. 
Apoi văzu toate băuturile, toate poamele, toate florile înmiresmate și 
toate celelalte bunătăţuri câte se aflau acolo, și se minună până peste 
marginile minunării, și nu avu niciun îndemn să plece. 

Atunci cea mai mare dintre fete îi zise: 

— Ce ai de nu te clintești? Socoţi plata prea săracă? 

Și se întoarse spre sora ei, cea care făcuse târguielile, și îi zise: 

— Mai dă-i și al treilea dinar. 

Și hamalul spuse: 

— Pe Allah, o, stăpânele mele, plata de obicei nu este decât de 
două jumătăţi de dinar! Și nu am găsit nicidecum săracă plata de-acum. 
Da inima și lăuntrul ființei mele se zbuciumă din pricina voastră. Și mă 
întreb cum poate să fie viaţa voastră, de vreme ce staţi singure și nu 
aveţi aici niciun bărbat, care să vă ţină tovărășie bărbătească. Au voi 
nu știți că un minaret nu e chiar nimic, decât atunci când este unul 
dintre cele patru minarete ale unei geamii? Or, o, stăpânele mele, voi 
nu sunteți decât trei și vă lipsește cel de al patrulea! Și știți și voi că 
fericirea femeilor nu ajunge desăvârșită decât lângă bărbaţi! Și, cum 
spune poetul, o îmbinare de sunete nu poate să fie cântec decât într-o 
însoţire de măcar patru soiuri de scule laolaltă: o harpă, o lăută, o 
cobză și un flaut. Or, o, stăpânele mele, voi nu sunteţi decât trei și vă 
lipsește scula cea de-a patra, flautul, care să fie un bărbat înţelept, plin 
de inimă și de duh, meșter iscusit și știutor a păstra o taină! 

Iar fetișcanele îi ziseră: 

— Păi, tu nu ştii, hamalule, că noi suntem fete fecioare? Încât 
tare ne este frică a ne da pe mâna vreunui palavragiu. Că l-am citit pe 
poetul care spune: 

Fereşte-te de-orice destăinuire, 
Că taina spusă-aduce păgubire! 


La vorbele acestea, hamalul strigă: 

— Mă jur pe viaţa voastră, o, stăpânele mele! Eu sînt un băr- 
bat înţelept, de temei și de credinţă, care a citit cărţi și a rumegat 
cronicile! Nu povestesc decât lucruri dulci și tăinuiesc cu grijă, fără a 
pălăvrăgi, toate lucrurile jalnice. În toate împrejurările, mă port după 
spusa poetului: 


Stie păstra o taină doar omul fără pată, 
Doar omul-om își ține întreagă o făgadă. 
În mine orice taină rămâne ferecată, 

Ca într-o casă-nchisă Sub strașnică lăcată, 
Cu ușa cetluită și cheia aruncată. 


Auzind stihurile hamalului și toate strofele pe care le spuse, și 
întocmirile lui poeticești, fetele se îndulciră bine de tot; și, numai din 
prefăcătorie îi ziseră: 

— Tu știi, o, hamalule, că am cheltuit pentru saraiul nostru 
o mulţime de galbeni. Ai tu oare cu ce să ne despăgubești? Întrucât 
nu te-am politi să stai cu noi decât cu învoiala, din parte-ţi, de a plăti 
cu aur. Ori nu ţi-e a rămâne la noi, a ne fi tovarăș la băut și mai cu 
seamă a ne face să stăm treze toată noaptea, până la ivirea zorilor pe 
chipurile noastre? 

Pe urmă, cea mai mare dintre fete, stăpâna casei, adăugă: 

— Că dragostea fără de arginţi nu poate să slujească de dreaptă 
măsură în cumpăna tereziei! 

lar portărița zise: 

— Dacă nu ai nimic, du-te fără nimic! 

Și, în clipita aceea, fata care făcuse târguielile grăi: 

— O, surorile mele, destul! Întrucât, pe Allah!, flăcăul acesta 
nu ne-a împuţinat cu nimic ziua! Și-apoi ar fi putut să fie altul, care să 
nu fi avut atâta răbdare față de noi. Și apoi tot ce i s-ar cădea ca plată, 
mă leg să plătesc eu în locul lui. 

Atunci hamalul se bucură până peste poate și îi spuse celei ce 
făcuse târguielile: 

— Pe Allah! Cel dintâi câștig al zilei numai ţie ţi-l datorez! 

Atunci tustrele îi ziseră: 

— O, hamalule, rămâi, așadar, aici, și fii încredinţat că ne vei fi 
precum capul și ochiul nostru! 

Pe dată, cea care făcuse târguielile se ridică și se încinse peste 
mijloc. Pe urmă orândui pocalele, strecură vinul, pregăti locul de petre- 
cere chiar lângă havuzul de apă și puse dinaintea lor toate câte puteau 
să le fie de trebuinţă. Pe urmă aduse vinul, și toată lumea șezu jos; iar 
hamalului, în mijlocul fetelor, i se părea că visează în somn. 

Atunci fata care făcuse cumpărăturile luă carafa cu vin, umplu 
pocalul și îl bău, și încă o dată, și încă o dată. Pe urmă umplu iarăși 
pocalul și îl trecu surorilor ei, pe urmă hamalului. lar hamalul rosti 
în stihuri: 


Bea vinul! Că el e izvorul 
De bucurii și veselii. 

EI este tămăduitorul 

La rele şi nevolnicii. 

Cel care-l bea își uită dorul 
Și prinde proaspete tării. 
Nu-i om care să-l bea vreodată 
Fără-a-și simți din temelii 
Ființa-ntreagă tulburată 

Și vrednică de ghidușii. 

În el e fericirea toată 

Și sațiul dragostei-—să știi! 


Și sărută mâinile celor trei fete și goli pocalul. Pe urmă se duse 
lângă stăpâna casei și îi zise: 

— O, stăpâna mea, sunt robul, lucrul și avutul tău! 

Și rosti în cinstea ei un stih al poetului: 


La ușa ta aşteaptă robul ochilor tăi, 

Cel mai supus din robii tăi supuși, 

Ce îți cunoaște bine râvnitele văpăi, 
Și-ntreaga-ți dărnicie ți-o-nseamnă la răboj. 
Și ştie robu-acesta, răpus de crudul dor, 
Bunăvoința toată cu care ţi-e dator. 

Atunci ea îi spuse: 

— Bea, 0, prietene al meu! Și băutura să-ți fie priincioasă și de 
dulce mistuire! Și să-ţi dea puteri pe calea adevăratei sănătăţi! 

Atunci hamalul luă pocalul, sărută mâna fetei și, cu glas cald 
și unduitor, cântă molcom stihurile acestea ale poetului: 


I-am dat iubitei mele un vin, strălucitor 
Precum lumina din obrajii ei: 

Obrajii-i ca un foc dogoritor 

Cum numai o năpadă de scântei 

Ar arde-atâta de mistuitor. 

Părea că s-ar fi-nduplecat să-l bea, 

Și mi-a grăit, râzând cu gura toată: 
„Cum de socoti tu, oare, c-aș putea 
Să-mi beau lumina din obraji vreodată, 
Obrajii să mi-i beau sorbind din ea?“ 
Fu, spun: „Bea, o, lumină, soarbe-l rar! 
Că-n vinu-acesta-s lacrimile mele! 
Roșeaţa lui e sângele meu chiar! 

Iar aburul lui, cu arome grele, 

E sufletu-mi ce ţi-l aduc în dar!“ 


Atunci fetișcana luă pocalul de la hamal, îl duse la buze, pe 
urmă trecu lângă sora ei. Și începură să dănțuiască, să cânte și să se 
încunune cu flori; și în toată vremea asta, hamalul le lua în braţe și 
le strângea; și una îi spunea ghidusșii, alta îl trăgea spre ea, iar cea de 
a treia îl împodobea cu flori. După ce vinul se înstăpâni de-a binelea, 
copila portăriță se sculă, se despuie de toate hainele de pe ea și rămase 
goală cu totul. Pe urmă se aruncă în havuzul cu apă și începu să se joace 
cu apa; pe urmă luă apă în gură și îl stropi pufnind pe hamal. Apoi își 
săltă în sus și mâinile și picioarele și lăsă apa să curgă peste tinereţea 
ei fragedă. Pe urmă ieși din apă și se aruncă la pieptul hamalului și, 
întinzându-se pe spate, făcu un semn și întrebă: 

— O, inima mea, știi cum se cheamă aceasta? 

lar hamalul răspunse: 

— Ha! Ha! Ha! De rând, se cheamă casa milelor! 

Atunci ea strigă: 

— Yuh! Yuh! Da nu ţi-e rușine? 

Și îl luă de gât și începu să-l bată pe spate. Atunci el spuse: 

— Nu! Nu! Se cheamă potcă! 

Ci ea spuse: 

— Altcumva! 

Și hamalul zise: 

— Atunci este bucăţica ta de la urmă! 
lar ea spuse iar: 

— Altcumva! 

Atunci el zise: 

— Este viespea ta! 

Ea, la vorbele acestea, începu să-l lovească atât de strașnic peste 
ceafă, încât îi urzică pielea. Atunci el zise: 

— Păi da spune-mi tu cum se cheamă! 

Și ea răspunse: 

— Busuiocul podurilor! 

Atunci hamalul strigă: 

— Într-un sfârșit! Lăudat fie Allah pentru izbăvirea ta, o, busu- 
ioace al podurilor! 

După care își trecură iarăși pocalul roată. Pe urmă, cea de a 
doua fată își scoase hainele și se aruncă în havuzul cu apă: făcu și ea 
ca sora ei, pe urmă ieși și se duse să se arunce la pieptul hamalului. 
Acolo, arătând cu degetul, îi zise hamalului: 

— O, lumină a ochiului meu! Cum se cheamă aceasta? 

El răspunse: 

— Veșcă! 

Ea strigă: 

— UI! Ce vorbe proaste la flăcăul ăsta! 
Și îl lovi și îl plesni atâta de tare, de răsună sala toată. lar el 
răspunse: 
— Atunci este busuiocul podurilor. 
Ea răspunse: 
— Nu! Nu! 
Și iar începu să-l plesnească peste ceafa. Atunci el o întrebă: 
— Păi da cum îi zice? 

Ea răspunse: 

— Susanul descojit! 

Atunci cea de a treia fată se sculă, se dezbrăcă și cobori în havuz, 
unde făcu la fel ca și cele două surori ale sale; pe urmă se îmbrăcă iar 
și se duse să se întindă pe genunchii hamalului și îi spuse: 

— Ghicește-i numele! 

Și-i făcu semn. El atunci începu să spună ba că se cheamă așa, 
ba că se cheamă pe dincolo! Și sfârși întrebând-o, pentru ca ea să înce- 
teze a-l mai lovi: 

— Atunci spune-mi tu cum îi zice! 

Ea răspunse: 

— Hanul lui Abu-Mansur! 

Atunci hamalul se ridică, își scoase hainele și cobori în havuzul 
cu apă; iar paloșu-i plutea la faţa apei! Se spălă pe tot trupul, cum se 
spălaseră și fetele; pe urmă ieși din havuz și se aruncă în poala portă- 
riței și își alungi cele două picioare în poala celei ce făcuse târguielile. 
Pe urmă, arătând cu un semn, îi spuse stăpânei casei: 

— O, stăpână doamnă a mea, cum se cheamă? 
La vorbele acestea, toate trei fură cuprinse de un râs atâta de 
amarnic, încât se prăbușiră pe spate și strigară: 

— Zebbul tău! 

EI spuse: 

- Banu! 

Și-i arse fiecăreia câte-o musșluitură. Ele spuseră atunci: 

— Scula ta! 

EI răspunse: 

— Iaca ba! 

Și-i arse fiecăreia câte o ciupitură de sân. lar ele, uluite, îi spuseră: 

— Păi da-i chiar păcătoșia ta, și-i fierbinte! E chiar zebbul tău, 
și-i zbuciumat! 

lar hamalul, de fiecare dată, clătina din cap, apoi le săruta, le 
mușluia, le ciupea și le strângea în brațe; iar ele râdeau până peste 
poate. Într-un sfârșit, îl întrebară: 

— Ne spui atunci tu cum se cheamă? 

Hamalul cugetă o clipită, se uită cu luare-aminte, clipi din 
ochi, și zise: 

— O, stăpânele mele, iacătă vorbele pe care tocmai mi le-a 
spus copilul acesta care-i pojarul meu: „Mă cheamă catârul cel vârtos 
și nejugănit, cel care paște și rumegă busuiocul podurilor, se desfată 
cu tainul de susan descojit, și poposește la hanul lui moș Mansur!“ 

La vorbele acestea, fetele începură să râdă de se prăbușiră pe 
spate. Pe urmă se apucară iar să bea din același pocal, până spre căde- 
rea nopții. Atunci fetele îi spuseră hamalului: 

— Acuma arată-ne ceafa și du-te, și lasă-ne să-ţi privim lăţimea 
spetelor! 

Și hamalul strigă: 

— Pe Allah! Mai lesne-i sufletului meu să iasă din trup, decât 
mie să plec din casa voastră, o, stăpânele mele! Hai să împreunăm 
noaptea această cu ziua care s-a dus, iar mâine fiecare va putea să 
plece să-și vadă de starea soartei sale pe drumul lui Allah! 

Atunci copila care făcuse târguielile luă cuvântul și spuse: 

— Pe viața mea! O, surorile mele, hai să-l poitim să-și petreacă 
noaptea cu noi: avem să ne prăpădim de râs, întrucât e o pramatie 
fără rușine și e plin de gingășie! 

Atunci fetele îi spuseră hamalului: 

— Bine, fie! Poţi să rămâi în noaptea asta, da numai cu învoiala 
să te lași în seama noastră și să nu ceri nicio lămurire despre ceea ce 
vei vedea sau despre pricina a orice-ar fi! 

Atunci el zise: 

— Da, hotărât!, o, stăpânele mele! 

lar ele îi spuseră: 

— Atunci ridică-te și citește ce stă scris pe ușă! 

lar el se sculă și găsi pe ușă cuvintele acestea scrise cu zugră- 
veală de aur: Nu întreba nimic despre ceea ce nu te privește, altminteri 
vei auzi lucruri care nu qu să-ți fie pe plac! 

Atunci hamalul spuse: 

— O, stăpânele mele, vă iau de martore că nu am să crâcnesc 
nimic despre ceea ce nu mă privește! 


S 

În clipita aceea, Șeherezada văzu zorile mijind și tăcu sfioasă. 
Dar când [u cea de a zecea noapte, Doniazada îi spuse: 

— 0, sora mea, isprăvește povestea! 

lar Șeherezada răspunse: 

— Cu dragoste și ca o datorinţă pentru mărinimie! 

Și urmă: 


VA 


Mi s-a izvodit, o, norocitule sultan, că, după ce hamalul le-a dat 
fetelor această făgăduială, cea care făcuse târguielile s-a ridicat și a 
așternut bucatele dinaintea lor, și toţi au mâncat cu poftă. După care, 
se aprinseră lumânările, se arseră beţișoare înmiresmate și tămâie; 
pe urmă toată lumea începu iarăși să bea și să mănânce din toate 
bunătăţurile cumpărate în suk, mai cu seamă hamalul, care totodată 
spunea întruna stihuri bine ticluite, închizând ochii și legănând din 
cap. Și deodată se auziră niște bătăi în ușă; dar bătăile nu-i tulburară 
din desfătările lor; fata portăriţă se sculă și se duse la ușă, pe urmă se 
întoarse și le spuse: 

— Masa noastră chiar că are să fie plină în noaptea aceasta, 
întrucât iacătă că au sosit la ușă trei ajamil! cu barba rasă, și tustrei 
chiori de ochiul stâng, și chiar că asta-i o potriveală de-a mirărilea! Am 
văzut pe dată că sunt străini, din ţara rumannilor; și fiecare dintre ei 
are o înfățișare osebită, da tustrei sunt cu totul de râs la chip, atâta-s 
de pociţi. Așa că, dacă avem să-i poftim să intre, avem să ne veselim 
strașnic pe seama lor! 

Pe urmă le spuse mai departe vorbe de încredințare tovarășelor 
ei, care într-un sfârșit ziseră: 

— Spune-le, așadar, că pot să intre, da arată-le limpede învoiala 
care cere: Să nu întrebi nimic despre ceea ce nu te privește, altminteri 
vei păți lucruri ce nu au să-ți placă! 

Și fetișcana alergă plină de voioșie la ușă și se întoarse aducându-i 


[20] Ajami este numele pe care arabii îl dau tuturor popoarelor care vorbesc 
altă limbă decât araba sau care vorbesc prost limba arabă. In mod obișnuit 
însă, cuvântul îi desemnează pe persani. 

pe cei trei chiori; și într-adevăr, aveau bărbile rase și mustăţile lungi 
și răsucite în varvaric, și totul la ei învedera că ţin de isnaiul cerșeto- 
rilor numiţi saalicil”!]. De îndată ce intrară, urară bună pace celor de 
față, ploconindu-se unul după altul. La vederea lor, fetele se ridicară 
în picioare și-i poftiră să șadă jos. După ce șezură, cei trei inși se uitară 
la hamalul care era beat cu totul, și, după ce îl măsurară bine, socotiră 
că și el ţine de isnaful lor și își ziseră: 

— A, păi și acesta este un saaluk ca noi! Așadar poate să ne 
țină tovărășie cu dragoste! 

Și hamalul, care le auzise socotința, se sculă deodată şi se holbă 
la ei cu ochii ponciși, și le zise: 

— Haide, haide! Staţi cuminţi, că nu am ce să fac cu marghi- 
olelile voastre! Și mai dintru-întâi ia băgaţi de seamă la ce stă scris 
colo, pe ușă! 

La vorbele acestea, fetele puiniră în râs și își ziseră: 

— Avem să ne veselim strașnic cu saalicii și cu hamalul! 

Pe urmă îi poftiră pe saalici să mănânce, iar ei mâncară straș- 
nic! Pe urmă portărița îi pofiti să bea, iar saalicii se porniră să bea unul 
după altul și să-și treacă spornic pocalul din mâna copilei-portărițe. 
După ce pocalul își porni rotirea din plin, hamalul le zise: 

— Hehe, fârtaţilor! Au nu care cumva aveţi în desagii voștri 
vreo poveste mai de soi ori vreo pățanie mai de mirare ce-ar putea să 
ne veselească? 

La vorbele acestea, ei, stârniţi cu totul și încălziţi, cerură să li 
se aducă sculele de petrecere. Atunci portărița le aduse pe dată o dai- 
rea de Mossul împodobită cu zdrăngănei, o alăută de Irak și un flaut 
persan. lar cei trei saalici se sculară în picioare: unul luă daireaua cu 
zdrăngănei, cel de al doilea luă alăuta, iar cel de al treilea flautul. Și 
tustrei începură să cânte, iar fetele îi însoțeau cu glasurile; cât despre 
hamal, acesta se zgâlțâia de desfătare și icnea: „UI! Ya Allah!“, atâta 
de vrăjit era de glasul strălucit și de dulceaţa cântăreților. 

Într-acestea, se auziră iarăși nişte bătăi la ușă. lar portăriţa se 
ridică spre a vedea cine bate. 


[21] Saalicii (la singular saaluk) sau, în persană, kalender sau kalendar — 
erau membrii unui ordin călugăresc, ai cărui adepţi purtau haine de o 
anumită croială și își rădeau barba și părul de pe cap. 

Or, iacătă care era pricina bătăilor în ușă: 

În noaptea aceea, califul Harun Al-Rașid!”7! coborâse să cutreiere 
prin cetatea sa, spre a vedea și a auzi el însuși lucrurile care se puteau 
petrece; și era însoţit de vizirul său Giafar Al-Barmaki și de spătarul 
Massrur, împlinitorul osândelor sale. Întrucât își făcuse obiceiul de a 
se străvesti adeseori în neguţător. 

Așa că, pe când se preumbla în noaptea aceea pe ulițele cetăţii, 
ajunse în drumul său la casa aceea și auzi zvoana alăutelor și larma 
zaiafetului. Și califul îi spuse lui Giafar: 

— Hai să intrăm în casa asta să vedem ale cui sunt glasurile. 

Și Giafar răspunse: 

— Trebuie să fie vreo ceată de beţivani. Încât să ne ferim a intra, 
de teamă ca nu care cumva să ni se întâmple vreun pocinog. 

Și califul zise: 

— Trebuie numaidecât să intrăm, și vreau ca tu să găsești vreun 
tertip care să ne îngăduie să intrăm și să-i luăm pe neașteptate. 

Și Giafar, la porunca aceea, răspunse: 

— Ascult și mă supun! 

Atunci Giafar o luă înainte și bătu la ușă. Și tot atunci portărița 
cea tânără veni să deschidă, așadar, ușa, iar Giafar îi zise: 

— O, stăpâna mea, suntem niște negustori de la Tabaria!”*. Sunt 
zece zile de când am venit la Bagdad cu mărfuri, și am tras la hanul 
negustorilor. Încât unul dintre negustorii de la han ne-a poftit în seara 
aceasta la el și ne-a îmbiat la cină. După cină, care a ţinut un ceas de 
vreme și la care ne-a tot îndemnat să mâncăm și să bem strașnic, ne-a 
dat slobozenie să plecăm. Am plecat, așadar; dar s-a lăsat noaptea, 
iar noi suntem niște străini aici: așa că rătăcirăm drumul spre hanul 
la care suntem trași. Și-acuma ne închinăm cu osârdie la mărinimia 
voastră, spre a ne îngădui să intrăm și să ne petrecem noaptea la voi. 
lar Allah are să ţină seama de această faptă bună! 

Atunci portărița se uită la ei și văzu că aveau într-adevăr înfăţi- 
șare de negustori, precum și chipuri preacinstite. Și se întoarse la cele 
două surori ale ei și le ceru părerea. Ele îi spuseră: 


[22] Harun Al-Rașid — calif arab, a cârmuit între anii 786 — 809. Funcţia de 
calif era echivalentă cu aceea de șef suprem al Imperiului Arab, califul fiind 
considerat urmașul și locţiitorul lui Mahomed pe pământ. 


[23] Tabaria — oraș în Palestina, străvechiul Tiberiada. 

— Poitește-i să intre! 

Atunci ea se întoarse să le deschidă ușa; iar ei o întrebară: 

— Putem să intrăm, cu îngăduința voastră? 

Ea spuse: 

— Intraţi! 

Atunci califul, Giafar și Massrur intrară, iar la vederea lor fetele 
se ridicară în picioare să-i întâmpine și să le dovedească cinstirea cuve- 
nită, și spuseră: 

— Fiţi bineveniţi, iar intrarea aici fie-vă voioasă și desfătată! 
Simţiţi-vă în voia voastră, o, oaspeţi ai noștri! Avem însă a vă cere o 
învoială: Să nu întrebaţi ceea ce nu vă privește, altminteri veți auzi 
lucruri care nu au să vă fie pe plac! 

Ei răspunseră: 

— Da, de bună seamă! 

Și șezură jos, și fură polftiţi să bea și să-și treacă pocalul de la 
unul la altul. Pe urmă califul se uită la cei trei saalici și văzu că erau 
chiori, toţi de ochiul stâng, și tare se minună. Se uită apoi la fetișcane, 
şi văzu toate mândreţele și toţi nurii lor, și rămase tare nedumerit și 
uluit. Și copilele își vedeau mai departe de taifasul lor cu oaspeţii și îi 
îmbiau să bea cu ele; pe urmă îi aduseră califului un vin de soi; și el 
nu voi să bea, spunând: 

— Sunt un hagiu cucernic!?. 

Atunci portărița se sculă și așeză dinaintea lui o sofra încrustată 
gingaș, pe care puse o ceașcă de fariuriu chinezesc; turnă în ceașcă apă 
de izvor, pe care o răcori cu o bucată de gheaţă și o îndulci cu zahăr și 
cu apă de trandafiri; apoi îl pofti pe calii să bea. El primi și îi mulțumi 
îndelung copilei, și își zise în sineși: „Mâine trebuie s-o răsplătesc pen- 
tru fapta ei și pentru tot binele pe care îl săvârșește!“ 

Estimp, fetele își vedeau mai departe de îndatoririle lor de gazde 
și de îmbierile la băutură. Da când vinul își împlini rosturile, stăpâna 
casei se ridică, îi întrebă încă o dată ce mai poruncesc, pe urmă o luă 
pe portărițţă de mână și îi spuse: 

— O, sora mea, ridică-te să ne îndeplinim datoriile! 

Ea îi răspunse: 


[24] Cel ce pleca în pelerinaj (hagialâc) la Mecca, orașul sfânt al lui 
Mahomed, trebuia să ducă o viaţă fără prihană, printre altele să nu bea vin. 

— La poruncile tale! 

Atunci portărița se ridică, le spuse saalicilor să se scoale din 
mijlocul sălii și să se rânduiască în dreptul ușilor, strânse tot ce se 
afla în mijlocul sălii și făcu curat. Iar celelalte două fete îl strigară pe 
hamal și îi spuseră: 

— Uf, pe Allah! Ce fără de folos este prietenia ta! Mișcă-te! Că 
doar nu ești străin aici, ești de-al casei! 

Atunci hamalul se sculă, își sumese poalele hainei, își strânse 
cingătoarea și spuse: 

— Porunciţi și mă supun! 

lar ele îi ziseră: 

— Așteaptă la locul tău! 

Peste câteva clipite, portăriţa îi zise: 

— Urmează-mă și hai să mă ajuţi! 

lar el o urmă afară din sală, și văzu două căţele din soiul căţe- 
lelor negre și care aveau niște lanţuri petrecute pe după gât. Hamalul 
le luă și le aduse în mijlocul sălii. Atunci stăpâna saraiului se apropie, 
își suflecă mânecile, luă un bici și îi spuse hamalului: 

— Adu aici una dintre căţele! 

lar el veni cu una dintre cățele, trăgând de lanţ, și o aduse 
aproape; iar cățeaua începu să plângă și să ridice capul spre fetișcană. 
Și fetișcana, fără a lua seama la scâncelile ei, tăbări pe ea lovind-o cu 
biciul peste cap, iar cățeaua schelălăia și plângea; iar fetișcana nu încetă 
de-a o bate, decât când mâinile îi căzură istovite. Atunci aruncă biciul 
din mână, luă căţeaua în braţe, o strânse la piept, îi șterse lacrimile și o 
sărută pe cap, ţinându-i-l între mâinile ei. Pe urmă îi spuse hamalului: 

— Du-o de-aici, și adu-mi-o pe cea de-a doua! 

Și hamalul aduse căţeaua; iar fata se purtă și cu ea la fel cum 
se purtase cu cea dintâi. 

Atunci califul își simţi inima cum i se umple de milă și pieptul 
cum i se strânge de jale și clipi din ochi către Giafar, spre a-i da de 
înțeles s-o întrebe pe fetișcană despre toate astea. Și Giafar îi răspunse 
prin semne că mai bine să-și țină gura. 

Apoi stăpâna saraiului se întoarse spre surorile ei și le spuse: 

— Hai să facem ceea ce avem obiceiul să facem! 

Ele răspunseră: 

— Ne supunem. 

Atunci stăpâna saraiului se sui în crivatul ei de marmură, 
încrustat cu aur și cu argint, și îi spuse portăriţei și celei ce făcuse 
cumpărăturile: 

— Arătaţi-ne acuma ce știți. 

Atunci portărița se sculă și se sui în pat lângă sora ei; iar cea 
care făcuse cumpărăturile ieși, se duse în iatacul ei și aduse de acolo 
un săculeț de atlaz dichisit cu ciucuri de mătase verde; se opri dinain- 
tea fetelor, deschise sacul și scoase din el o lăută. I-o întinse portăriței 
care îi potrivi strunele și, ciupindu-le, cântă niște stihuri de dragoste 
și de alean: 


Fie-vă milă! Daţi-le-ndărăt 
Pleoapelor mele liniștea pierdută! 
Spuneți-mi unde, unde mi S-au dus 
Și minţile, de m-au lăsat zăludă? 
Când ușa i-am deschis-o larg iubirii 
Și adăpost i-am dat în casa mea, 
Atunci s-a mâniat pe mine somnul 

Și mi S-a dus, de nu-l mai pot vedea. 
Fi îmi răspund: „Prietenă cuminte, 
Tu cea care mergeai pe drumul drept, 
Ce-ai săvârșit? Și ce blestem ți-aduse 
Neliniștea în gânduri și în piept?“ 
Iar eu şoptesc: „Nu eu, ci ea, prieteni, 
Ar fi în stare să vă lumineze; 

Fu doar pot spune că întregu-mi sânge 
F-al ei, al mult preagingașei crăiese. 
Și doar pot spune că eu mai degrabă 
Mi l-aș vărsa numai de dragul ei, 
Decât să-l țin clocotitor în mine, 

Plin de povara grea a dragostei. 

Vai, m-am îndrăgostit de o femeie, 
Și-n gândurile mele-o port mereu, 

Și numai ea mi se-oglindește-n gânduri, 
Icoana ei sclipește-n ochiul meu! 

Iar dacă din lăuntrurile mele 

Aș vrea s-alung icoana ei de dor, 

Lăuntrurile, vai, mi s-ar aprinde 
Intr-un pojar atotmistuitor. 

Ah, de-ați vedea-o, m-aţi ierta, prieteni! 
Insuși Allah a șlefuit se pare 

La giuvaieru-acesta fără pată 

Lucrat cu-a vieții proaspătă lucoare; 
Iar cu ceea ce îi mai rămăsese 

Din proaspăta lucoare minunată, 
Allah a plăsmuit mărgăritarul 

Și rodia de flăcări, totodată“. 

Fi mă întreabă: „Oare tu, credule, 
Găsești într-o iubită și-altceva 

Decât suspine, lacrimi Și amaruri, 
Și-arare-o bucurie lângă ea? 

Și oare nu știi tu că dacă chipul 

Ți-l vei privi adânc în apa lină, 

Nu vei vedea lucind în ochiul apei 
Decât chiar chipul tău ca o lumină? 
Te-ai apucat să bei dintr-un izvor 
Din care-abia apuci să sorbi o gură, 
Că te-ai și săturat apoi cu totul 

Și, iată, cu asupra de măsură.“ 

Fu le răspund: „Nu cumva să vă pară 
Că bându-l, poate, m-a cuprins beţia! 
O, nu! Nu bându-l! Ci numai privindu-l, 
Privindu-l doar, și, iată, nesomnia 
S-a așternut numaidecât, prieteni, 

In ochii mei adânci pe totdeauna. 

Și nu de niște lucruri petrecute 

Imi arde-acuma inima, nebuna, 

Ci doar de trecerea ei ca o umbră! 

Și nu de vreo iubire împlinită, 

Din care m-aș fi rupt cumva, prieteni, 
Mi-s gândurile astăzi rătăcite! 

Ci doar de despărțirea de aceea 

Care nu este astăzi lângă mine! 

Cum oare aș putea acum, prieteni, 
Inspre o alta să-mi întorc privirea, 
Când sufletul meu tot, în care geme 
Și-n care arde pururea iubirea, 

Mi-l simt legat pe veci, fără scăpare, 

De trupu-i zămislit ca din pojar, 
De trupu-i mirosind cu îmbătare 
A mosc curat și-a chihlimbar“. 


Când își isprăvi cântarea, sora ei îi zise: 

— Deie-ţi alinare Allah, o, sora mea! 

Și portărița fu cuprinsă de o mâhnire atâta de amarnică, încât 
își sfâșie hainele și se prăbuși la pământ leșinată cu totul. 

Și, în felul acela, trupul fetei rămase gol, iar califul băgă de 
seamă că tot trupul purta urmele unor lovituri de bici și ale unor lovi- 
turi de nuiele și fu uluit până peste marginile uluirii. Și fata care făcuse 
târguielile sări și aruncă oleacă de apă pe obrazul surorii sale leșinate, 
care își veni în simţiri; pe urmă îi aduse o altă rochie și o îmbrăcă la loc. 

Atunci califul îi spuse lui Giafar: 

— Nu prea pari tulburat. Tu nu vezi urma loviturilor pe femeia 
aceasta? În ce mă privește, nu mai pot să-mi ţin gura și nu voi mai 
avea tihnă până ce nu voi afla adevărul despre toate astea, ca și despre 
întâmplarea cu cele două cățele! 

Iar Giafar răspunse: 

— O, doamne și stăpâne, adu-ţi aminte de învoiala statornicită: 
Nu întreba nimic despre ceea ce nu te privește, altminteri vei auzi lucruri 
ce nu-ți vor fi pe plac! 

Într-acestea, fata care făcuse târguielile se ridică și luă lăuta: o 
sprijini pe sânul ei rotund, o ciupi cu vârful degetelor și cântă: 


Vreunul dacă ni s-ar plânge de dragoste, ce i-am răspunde? 
Pe noi de ne-ar zdrobi iubirea, scăparea ne-am găsi-o unde? 
De-am căuta tălmaci să deie răspuns cu limbă iscusită, 
N-ar ști să tălmăcească chinul din inima îndrăgostită; 

Iar dacă am păstra-n tăcere plecarea celui drag departe, 
Durerea ne-ar aduce-ndată la două degete de moarte. 

O, chin amarnic! Partea noastră-s numai căințele și dorul, 
Și lacrimile care-și varsă peste obrajii arşi izvorul! 

Iar tu, iubite dus, cel care te-ai mistuit privirii mele 

Și-ai rupt ceea ce ne legase cu lanţuri de iubire grele, 

Ai mai păstrat în suflet baremi o umbră din iubirea noastră, 
O umbră să înfrunte vremea cu amintirea ei măiastră? 


103 


Cea de a zecea noapte... 


Ori ai uitat, plecând departe, tot ce-ai luat la despărţire, 
De am ajuns, doar pentru tine, la frângere şi prăbușire? 

Și dacă-a fost să nu am parte decât de chin și de surghiun, 
Voi cere lui Allah odată socoată dreaptă și răzbun. 


La cântecul acesta jalnic, stăpâna saraiului își sfâșie hainele, ca 


și sora ei mai înainte, plânse și căzu leșinată. lar fata care târguise se 
sculă și o îmbrăcă într-o altă rochie, după ce se îngrijise să-i arunce apă 
pe obraji și s-o întoarcă în sineși. Atunci stăpâna saraiului, întremată 
oleacă, se așeză pe pat și îi spuse celei cu târguielile: 


— Mă rog ţie, mai cântă, spre a putea să ne plătim datoriile! 


Numai o dată încă! 


Atunci fata care făcuse cumpărăturile își struni iarăși lăuta și 


cântă stihurile acestea: 

Și până când această despărţire şi-această părăsire-atât de 
grea? 

Nu știi Că ochii-mi nu mai au nici lacrimi, ca măcar lacrimi 
să mai pot vărsa? 

M-ai dat uitării! Ci socoți tu oare că mult vei mai putea să 
uiţi ce-a fost? 

Ah, dacă-ai vrut doar să mă pui pe flăcări, hai bucură-te, 
ţi-ai ajuns la rost... 

Vicleana soartă dacă-i ocrotește doar pe bărbați în 
dragostele lor, 

Sărmanele femei n-au să mai poată o zi să scape de 
amăgitori! 

Iar eu, vai! Oare cui să-mi plâng amarul spre-a-mi ușura 
povara de suspine-— 

Suspinele prin mâna ta venite, 0, ucigaș al inimii din mine! 
Vai, vai, ce supărări îl mai așteaptă pe un pârâș care-a 
pierdut cândva 

Dovada scrisă lui de un datornic ori pe aceea că-a plătit 
ce-avea! 

Ah, jalea inimii-mi îndurerate nebună geme cu dureri 
afunde 

De dorul tău! Mi-e dor nebun de tine! Mi-ai juruit. Și unde 
ești tu, unde? 

O, frați întru Allah!, vă las în seamă să-l judecați 

pe-amăgitorul meu, 
Să-ndure și el chinurile mele, să simtă şi el ceea ce simt eu! 
De-abia, trudit, să i se-nchidă ochiul, ca să se odihnească-o 


clipă doar, 

Si-n ochiul lui să intre nesomnia, să i-l deschidă cu durere 
iar! 

Pentru iubirea ce-i purtai, mi-aduse cele mai ticăloase 
umilinți! 

Deie-i Allah să vadă și el cum e când ţi-ai pierdut și inimă şi 
minți. 

Fu m-am topit de doru-i până-acuma, cu jale grea iubindu-l 
și cu Zel-— 

Ci mâine-i rândul lui, al celui care mă chinuie, să sufere și 
el! 


Atunci iarăși portărița căzu leșinată, iar trupu-i rămas gol se 
ivi acoperit de urma bicelor și a nuielelor. 

La priveliștea aceea, cei trei saalici își ziseră unul altuia: 

— Cu mult mai bine ar fi fost pentru noi să nu fi intrat în casa 
aceasta, chiar cu primejdia de a ne fi petrecut toată noaptea culcaţi 
pe un mușuroi de pământ, întrucât priveliștea aceasta ne-a mohorât 
și ne-a rupt șira spinării! 

Atunci califul se întoarse către ei și le zise: 

— Şi pentru ce? 

Ei răspunseră: 

— Pentru că suntem zguduiţi înlăuntrul nostru de tot ceea ce 
s-a petrecut! 

Atunci califul îi întrebă: 

— Păi, așadar, nici voi nu sunteţi de-ai casei? 

Ei răspunseră: 

— Păi nu! Ci gândim că saraiul acesta este al insului care șade 
lângă tine! 

Atunci hamalul strigă: 

— Nu, pe Allah! Chiar în noaptea aceasta am intrat și eu pentru 
întâia oară în casa aceasta! Și cu mult mai bine ar fi fost pentru mine 
să mă fi culcat pe un morman de pământ între năruituri, mai degrabă 
decât în casa aceasta! 

Atunci toți se chibzuiră și ziseră: 

- Ne aflăm aici șapte bărbaţi, iar ele nu sunt, în totului tot, 
decât trei femei, niciuna mai mult! Să le cerem lămurirea acestei stări 
de lucruri. De n-or vrea să ne răspundă de bunăvoie, au să ne răspundă 
de nevoie! 

Și toţi căzură la înţelegere, afară de Giafar, care zise: 

— Găsiţi voi că asemenea gând ar fi un gând drept și cinstit? 
Aduceţi-vă aminte că le suntem oaspeţi și că ele ne-au spus învoielile 
lor, pe care suntem datori să le urmăm cu statornicie! Și-apoi iacătă 
că noaptea e pe sfârșite și fiecare dintre noi va să plece să-și vadă de 
starea ursitei sale pe calea lui Allah! 

Pe urmă făcu din ochi spre calif și, luându-l de-o parte, îi zise: 

— Nu mai avem decât un ceas de petrecut aici. Și îți făgădu- 
jesc că mâine am să le aduc între mâinile tale și avem să le cerem 
povestea lor! 

Și califul nu se înduplecă și zise: 

— Nu mai am răbdare să aștept până mâine! 

Pe urmă, cum se chibzuiau mai departe, zicându-și ba c-o fi, ba 
c-o păţi, ajunseră a se întreba: 

— Da care dintre noi să le pună întrebarea? 

Şi socotiră că aceasta i s-ar cădea hamalului. Într-acestea, fetele 
îi întrebară: 

— O, oameni buni, ce tot șopocăiţi acolo? 
Atunci hamalul se sculă, șezu în picioare dinaintea stăpânei 
casei și îi zise: 

— O, doamnă stăpână a mea, te întreb, și mă rog ţie în numele 
lui Allah, din partea tuturor acestor oaspeţi, să ne spui povestea celor 
două căţele, și pentru ce le-ai pedepsit ca apoi să plângi asupra lor și să 
le săruțţi! Și, asemenea, să ne spui, ca să pricepem și noi pricina urme- 
lor loviturilor de bici și de vergi de pe trupul surorii tale. Și-aceasta-i 
întrebarea noastră! Și pacea să fie cu tine! 

Atunci stăpâna casei îi întrebă pe toţi cei strânși acolo: 

— Este adevărat ceea ce grăiește hamalul în numele vostru? 

Și toţi, afară de Giafar, răspunseră: 

— Da, este adevărat! 

Iar Giafar nu scoase o vorbă. 

Atunci fetișcana, auzind răspunsul lor, spuse: 

— Pe Allah! O, oaspeţi ai noștri, iacătă că săvârșiţi faţă de noi 
cea mai rea ocară și cea mai ticăloasă! Or, dintru început, noi v-am 
arătat că dacă vreunul va întreba despre ceea ce nu-l privește, va auzi 
lucruri ce nu-i vor fi pe plac! Și nu v-a fost destul că aţi intrat în casa 
noastră și că aţi mâncat din bucatele noastre? Ci nu-i vina voastră, ci-i 
vina surorii noastre, cea care v-a adus aici! 

La vorbele acestea, își suflecă mânecile până la cot, izbi de trei 
ori cu piciorul în podea și strigă: 

— Hei! Veniţi degrabă! 

Și numaidecât se deschise ușa de la unul dintre dulapurile peste 
care erau trase perdelele și ieșiră de acolo șapte arapi voinici, rotind 
în mâini paloșe agere. lar ea le zise: 

— Legaţi-le mâinile acestor inși cu limba prea lungă și cetluiți-i 
pe unii de alţii! 

Și arapii împliniră porunca, apoi grăiră: 

— O, stăpâna noastră, o, floare tăinuită departe de privirile 
bărbaţilor, ne îngăduiești a le reteza capetele? 

Ea răspunse: 

— Mai aveţi răbdare cu ei vreme de un ceas! Întrucât vreau, 
înainte de a le tăia gâtul, să-i iscodesc, spre a dovedi cine sunt! 

Atunci hamalul strigă: 

— Pe Allah! O, stăpâna mea, nu mă omori pentru fărădelegea 
făptuită de alţii! Că toţi cei de aici s-au amăgit și au săvârșit o fărăde- 
lege, da eu ba! Oh, pe Allah!, ce noapte desfătată am petrecut noi, de 
n-am fi fost pângăriţi de vederea saalicilor aceștia ai prăpădului! Căci 
saalicii aceștia de piază rea ar duce la prăpăd, doar cu ivirea lor, până 
și cetatea cea mai înfloritoare, numai cât ar intra în ea! 

Și rosti pe dată o strofă: 


Frumoasă-i iertarea din partea celui puternic, 

Mai ales față de cel fără de apărare. 

Mă rog, dar, ție, pe prietenia care ne leagă: 

Pentru cel culpaș, nu-l omori pe-acela care nicio vină n-are. 


După ce hamalul își încheie vorba, fetișcana începu să râdă. 

S 


În clipita aceea, Șeherezada văzu zorii mijind şi tăcu sfioasă. 
Dar când fu cea de a unsprezecea noapte, urmă: 


S 


Mi s-a izvodit, o, norocitule sultan, că atunci când fetișcana a 
început să râdă, după ce se mâniase, veni la ceata de musafiri și zise: 

— Istorisiţi-mi tot ceea ce se cuvine să-mi istorisiţi, căci nu mai 
aveţi decât un ceas de trăit! De altminteri, dacă mai zăbovesc așa, o 
fac pentru că sunteţi oameni de rând; întrucât, de-aţi fi fost dintre cei 
de vază sau dintre mai-marii din seminţiile voastre, ori de-aţi fi fost 
căpetenii dregătorești, de bună seamă că v-aș fi trimis mai degrabă la 
ai voştri, să vă pedepsească ei! 

Atunci califul îi spuse lui Giafar: 

— Dezvăluie-i cine suntem, că altminteri ne omoară! 

Iar Giafar răspunse: 

— Nu avem decât ceea ce ni se cuvine! 

Și califul îi zise: 

— Nu se cade să faci glume la ceasul când se cere să fii cuminte, 
căci fiecare lucru la vremea sa! 

Atunci fata veni lângă saalici și îi întrebă: 

— Sunteţi frați? 

Ei răspunseră: 

— Nu, pe Allah! Nu suntem decât cei mai amărâți dintre amă- 
râţi, și trăim din meșteșugul nostru de a pune zbanţuri și lipitori. 

Atunci ea îi întrebă pe fiecare la rând: 

— Te-ai născut chior? 

EI răspunse: 

— Nu, pe Allah!, da povestea pierderii ochiului meu este o 
poveste atâta de uluitoare încât, de-ar fi scrisă cu acul în colțul dinlă- 
untru al ochiului, ar fi de învăţătura aceluia care ar citi-o cu smerenie! 

lar cel de al doilea și cel de al treilea îi răspunseră la fel. Pe 
urmă toți laolaltă îi spuseră: 


108 


POVESTEA CU HAMALUL ȘI CU CELE TREI COPILE 


— Fiecare dintre noi este dintr-altă ţară, iar poveștile noastre 
sunt uluitoare și păţaniile noastre sunt de-a mirărilea! 

Atunci fetișcana se înturnă spre ei și le zise: 

— Fiecare dintre voi să-și istorisească povestea și pricina veni- 
rii în casa noastră. Și-apoi fiecare să-și ducă mâna la frunte, spre a ne 
mulțumi, și să plece după soarta lui! 

Atunci cel dintâi care începu fu hamalul, și spuse: 

— O, stăpâna mea, eu, ca stare omenească, sunt hamal, și-atât! 
Copila de colea, cea care a făcut târguielile, m-a pus să car o sarcină și 
a venit acolea cu mine. Și acolea mi s-a întâmplat cu voi ceea ce știți 
prea bine, și ceea ce nu vreau acuma să mai pomenesc, pricepeţi voi 
de ce. Și-asta-i toată povestea mea, întrucât nu am a adăuga o vorbă 
mai mult. Și vă urez bună pace! 

Atunci fetișcana îi zise: 

— Hai, du-ţi mâna la cap spre a vedea dacă-i bine așezat, nete- 
zește-ți pletele și cară-te! 

Și hamalul spuse: 

— Ba nu, pe Allah! N-am să mă car decât după ce am să aud 
povestea tovarășilor mei de colea. 

Atunci saalukul cel dintâi dintre saalici păși înainte spre a-și 
istorisi povestea și spuse: 

— O, stăpână a mea, am să-ţi mărturisesc pricina ce m-a silit 
să-mi rad barba și să-mi pierd ochiul! 

Află, dar, că tatăl meu era sultan. Avea un rate, și fratele acela 
era și el sultan într-o altă cetate. În ce privește nașterea mea, s-a nime- 
rit că maică-mea m-a născut chiar în aceeași zi în care s-a născut și 
fiul moșului meu. 

Pe urmă anii trecură, și pe urmă alţi ani și alte zile, iar eu și 
fiul moșului meu crescurăm. Se cade să-ţi spun că mă deprinsesem să 
mă duc în ospeţie la unchiul meu, la răstimp de câţiva ani, ba chiar 
să zăbovesc pe la el luni în șir. Cea din urmă dată când m-am dus în 
ospeţie la ei, fiul moșului meu mi-a făcut o primire cât se poate de 
bucuroasă și de îmbelșugată; și a pus să se junghie berbeci în cinstea 
mea și să se pritocească multe vinuri. Pe urmă am început să bem, 
până ce vinul se dovedi mai tare decât noi. Atunci fiul unchiului meu 
îmi spuse: 

— 0, fiu al moșului meu! Ţie, care îmi ești drag într-un chip cu 
totul aparte, am a-ţi cere un lucru însemnat, și n-aș vrea să te văd că 
nu primești ori că mă oprești să fac ceea ce am hotărât! 

Îi răspunsei: 

— De bună seamă, și din toată inima prietenoasă și caldă! 

Atunci, spre a se încredința pe deplin, mă puse să mă leg cu 
cel mai sfânt jurământ, punându-mă să mă juruiesc pe legea noastră 
cea sfântă. Se sculă numaidecât, ieși pentru câteva clipite, pe urmă 
se întoarse cu o femeie după el, împodobită toată, dulce înmiresmată 
toată și îmbrăcată în haine scumpe, care trebuie să fi costat un preţ 
mare. lar el se întoarse spre mine, cu femeia la spatele său, și îmi zise: 

— la-o pe femeia aceasta și mergi înaintea mea la locul pe care 
am Să ţi-l zugrăvesc. (Și îmi zugrăvi locul, lămurindu-mi-l în așa fel 
încât pricepui limpede.) Și acolo ai să găsești un mormânt așa și așa, 
printre celelalte morminte, și să mă aștepți acolo! 

lar eu nu putui să nu mă învoiesc, nici să dau îndărăt dinaintea 
acelei cereri, din pricina jurământului pe care îl juruisem cu mâna mea 
cea dreaptă! Și luai femeia, și mă dusei, și intrai sub bolta mormântului 
împreună cu ea, și șezurăm jos să-l așteptăm pe fiul moșului meu, pe 
care îl văzurăm în curând cum vine, aducând cu el o căldărușă plină 
cu apă, un sac cu ipsos și un târnăcop micuţ. Le puse jos pe toate, în 
afară de târnăcop, și se duse la lespedea mormântului de sub boltă; 
scoase pietrele una câte una și le rândui alături; pe urmă, cu târnăcopul, 
începu să sape pământul, până ce scoase la iveală un capac cam cât 
o ușiță; deschise şi, dedesubt, se ivi o scară boltită. Atunci se întoarse 
către femeie și îi spuse, făcându-i semn: 

— Hai! Nu ai decât să alegi! 

Și femeia numaidecât cobori scara și pieri. Atunci el se întoarse 
spre mine și îmi spuse: 

— O, fiu al moșului meu!, mă rog ţie să împlinești ajutorul pe 
care mi-l dai. După ce am să cobor aici înlăuntru, să închizi capacul și 
să-l acoperi apoi cu pământ, cum era mai înainte. Și astfel vei împlini 
ajutorul dat. lar ipsosul din sac și apa din căldărușă să le amesteci bine, 
pe urmă să pui pietrele la locul lor de mai înainte și, cu amestecul, 
să tencuiești pietrele la îmbinările lor ca mai înainte, și să faci în așa 
fel încât nimeni să nu bage de seamă și să spună: „lacătă o groapă 
proaspătă, tencuită de curând, da cu pietrele vechi!“ Întrucât, o, fiu 
al moșului meu, iacătă-i un an întreg de când trudesc aici, și numai 
Allah mă știe! Și-aceasta-i rugămintea mea! 

Pe urmă adăugă: 

— lar acuma, fie ca Allah să nu te copleșească prea greu cu 
jalea despărțirii mele de tine, o, fiu al moșului meu! 

Pe urmă cobori pe scară și se afundă în mormânt. Când pieri 
din privirile mele, mă ridicai, închisei capacul și făcui precum îmi 
poruncise să fac, așa fel că mormântul arăta precum fusese. 

Mă întorsei atunci la saraiul moșului meu; ci moșul meu era la 
vânătoare; și-atunci mă dusei să mă culc, în noaptea aceea. Pe urmă, 
când se făcu dimineaţă, începui să cuget la toate lucrurile din noap- 
tea trecută și la toate câte se petrecuseră între mine și fiul moșului 
meu; și mă mustrai de fapta pe care o făptuisem. Dar mustrările de 
cuget nu slujesc la nimic! Atunci mă întorsei la morminte și căutai 

mormântul cu pricina, fără să izbutesc a-l mai cunoaște. Și îmi urmai 
căutările până la căderea nopţii, fără a putea să mai găsesc drumul. Mă 
întorsei la sarai, și nu mai putui nici să beau, nici să mănânc, și toate 
gândurile mele se zbuciumau în privinţa fiului moșului meu, și nu 
putui cu niciun chip să mă dumiresc cât de cât! Atunci mă posomorâi 
de o posomorală amarnică, și îmi trecui noaptea tare mohorât, până 
dimineaţa. Și mă întorsei a doua oară la mecet, gândind la tot ce făcuse 
fiul moșului meu, și mă cuprinse o căință grea că-i dădusem ascultare; 
pe urmă începui iarăși să caut mormântul printre celelalte morminte, 
fără a izbuti să dau de el. Îmi urmai căutările vreme de șapte zile, și 
nu aflai nicicum calea cea bună. Atunci îngrijorările și gândurile rele 
sporiră atâta, încât ajunsei aproape să mă smintesc. 

Spre a-mi găsi un leac și o tihnă chinurilor, mă gândii să plec 
și luai drumul de întoarcere la tatăl meu. În chiar ceasul când soseam 
la porţile cetăţii părintelui meu, se ivi o ceată de inși care se repeziră 
asupră-mi și îmi legară mâinile. Atunci rămăsei cu totul năucit de fapta 
aceasta, dat fiind că eram fiul sultanului cetăţii și că inșii aceia erau 
slugile tatălui meu, precum și robii mei cei tineri. Și mă cuprinse o 
spaimă grea, și îmi zisei în sine-mi: „Cine știe ce-a putut să i se întâm- 
ple tatălui meu!“ 

Atunci începui să-i întreb despre aceasta pe cei care îmi legaseră 
mâinile, iar ei nu-mi dădură niciun răspuns. Și, peste scurt răstimp, 
unul dintre ei, care era un rob tânăr de-al meu, îmi spuse: 

— Judeţul vremii s-a dovedit năprasnic faţă de părintele tău. 
Oștenii l-au părăsit, iar vizirul l-a dat morţii. lar noi am ieșit la pândă, 
spre a aștepta căderea ta în mâinile noastre. 

Și mă înșfăcară, iar eu chiar că nu mai ţineam de lumea aceasta, 
într-atâta știrile auzite mă năuciseră, într-atâta moartea tatălui meu 
mă umpluse de jale. lar ei mă târâră supus dinaintea vizirului, care 
îl omorâse pe tatăl meu. Or, între vizir și mine era o râcă veche. Pri- 
cina neprieteniei venea de acolo că eram tare pătimaș după tragerea 
cu arbalesta!?”. Or, iacătă că, într-o zi, pe când mă aflam pe terasa 
saraiului tatălui meu, se brodi ca o pasăre mare să se lase pe terasa 
saraiului vizirului, tocmai când vizirul se afla acolo; și vrusei să săgetez 


[25] Arbalestă — numele iniţial al arbaletei. 

pasărea cu arbalesta mea, da arbalesta nu nimeri pasărea, ci nimeri 
ochiul vizirului și i-l prăpădi, cu vrerea și cu osânda scrisă de Allah! 
Cum spune poetul: 


Lasă ursita să se împlinească 

Și nu te osteni să-ndrepți vreodată 
Altceva decât strâmba judecată 

A juzilor din lumea pământească. 


Între-ale vieții tulburate spume, 
Nimica nu lăsa să-ți schimbe irea, 
Nici bucuria oarbă, nici mâhnirea-— 
Că totul este trecător pe lume. 


Vorbă cu vorbă, șirurile toate, 

Câte ni le-a scris Soarta, le-am urmat-— 
Căci datul Sorţii-i pe vecie dat, 

Și să-l mai schimbe nimenea nu poate. 


Saalukul urmă mai departe: 


După ce prăpădii astfel, fără putinţă de zviduire, ochiul vizi- 
rului, vizirul nu cuteză să crâcnească nimic, întrucât tatăl meu era 
sultanul cetăţii. 

Și asta era pricina neprieteniei dintre mine și el. 

Când, așadar, cu mâinile legate, fusei dus dinaintea lui, el 
porunci să mi se reteze gâtul! Atunci îi spusei: 

— Oare ai să mă ucizi fără de vreo vină din parte-mi? 

EI răspunse: 

— Da ce vină-i mai mare ca asta? 

Și îmi arătă ochiul lui pierdut. Atunci îi spusei: 

— Am săvârșit-o din greșeală. 

Ci el îmi răspunse: 

— Dacă tu ai săvârșit-o din greșeală, eu am s-o săvârșesc 
precugetat! 

Pe urmă strigă: 

— Să fie adus înaintea mea! 

Și mă duseră dinaintea lui. Atunci el întinse mâna și își înfipse 
degetul în ochiul meu cel stâng și mi-l zdrobi cu desăvârșire. 

Și din ceasul acela de-atunci sunt chior, precum mă vedeţi cu 
toții. 

După aceea, vizirul porunci să fiu legat și băgat într-o ladă. Pe 
urmă îi spuse gâdelui: 

— ȚI-l dau în seamă. Trage-ţi sabia din teacă și ia-l de-aici. Du-l 
afară din cetate, omoară-l și lasă-l fiarelor sălbatice să-l mănânce! 

Atunci armașul mă luă și mă duse până ce ieși din cetate. Mă 
scoase atunci din ladă, legat de mâini și de picioare, și vru să mă lege 
și la ochi, înainte de a mă da morții. Atunci eu începui să plâng și să 
rostesc stihurile acestea: 


Te socoteam cămașa mea de zale, 
Scuteala mea de-un lăncier vrăjmaș-— 
Ci tu ești lancea! Fierul mâinii tale 
Deschide morții-n mine larg făgaș! 
Pe când eram puternic și-n paftale, 
Mâna mea dreaptă,-n loc de-a pedepsi, 
Trecea în mâna stângă spada cruntă, 
În mâna care nu știa lovi. 

Așa făceam cu cel ce azi mă-ntruntă. 
Purcede dar asemeni mie, și 

Mă cruță-acum, cu mila ta măruntă, 
Și lasă-i numai pe dușmanii mei 
Săgețile urgiei să-mi arunce! 

De caznele vrăjmașilor mișei 
Sărmanei mele inimi îi ajunge 

Cât a-ndurat! Închină-i un crâmpei 
De tăinuire, și n-o mai răpune 

Cu greul vorbei care nu se spune! 


— Prieteni mi-am făcut, să-mi fie-armură, 
Și-așa mi-au fost. Dar împotriva mea, 
Și-n mâinile celor ce-mi poartă ură. 

Mi-i socoteam săgeți. Și-au fost așa! 

Le simt în suflet vajnica arsură! 

Și multor inimi fostu-le-am ca stea, 

Și le-am hrănit, să-mi fie credincioase. 

Și credincioase-au fost: spre înșelare! 
Le-am dat iubirea mea, să nu mă lase, 
Statornic să-mi rămână-ajutătoare 

Când mă vor bate vremuri ticăloase. 
Si-au fost așa! Ci doar întru vânzare! 


Când auzi stihurile, împlinitorul osândelor își aduse aminte că 
fusese armaș la părintele meu și că eu însumi îl copleșisem cu cinstiri, 
şi îmi zise: 

— Cum să te omor? Că sunt rob al tău preasupus! 

Pe urmă îmi spuse: 

— Fugi! Viaţa îţi este mântuită! Și să nu te mai întorci prin 
părțile acestea, întrucât vei pieri și mă vei da și pe mine pieirii odată 
cu tine; cum spune poetul: 


Fugi! Mântuie-te prietene! Du-te! 
Dezleagă-ți, frate, sufletul pe veci 
Din lanţul legăturilor trecute! 

Dă deci uitării totu-acum când pleci! 
Și lasă şi căminul îndrăgit, 

Ca să slujească astăzi de mormânt 
Aceluia ce cândva I-a zidit 

Să-i fie adăpostul cald și blând! 

Un alt meleag vei mai găsi vreodată, 
Și-o altă țară decât țara ta; 

Dar sufletu-ți e scris că niciodată, 
De-l pierzi, un altul nu vei mai afla. 
Ia cugetă: ce nerozie mare 

Să vecuiești în lanţuri, asuprit, 

Când lumea lui Allah sclipește-n soare 
Și când pământul lui e nesfârșit! 

Și-i Scris că dacă soarta ţi-a menit 

Să mori într-un pământ, nu vei putea 
Decât să mori unde ţi-a fost sortit. 
Dar cine-și știe oare soarta sa? 

Tu uită-te la coama unui leu, 

Și pilda scumpă să n-o uiţi nicicând: 
Grumazul lui se face dârz și greu 
Doar când trăiește slobod pe pământ! 


Când isprăvi stihurile, îi sărutai mâinile. Și nu mă încrezui cu 
adevărat în izbăvirea mea, decât după ce mă văzui zburat departe. 

Mai pe urmă, mă alinai de pierderea ochiului, gândind că scă- 
pasem de la moarte. Și drumeţii mai departe, și ajunsei în cetatea 
moșului meu. Intrai, așadar, la el și îi istorisii ce i se întâmplase tatălui 
meu și ce mi se întâmplase și mie de mi-am pierdut ochiul. Atunci el 
începu să plângă cu potop de plânsete și strigă: 

— O, fiu al fratelui meu! lacătă că mai adaugi o jale la jalele 
mele și încă o durere la durerile mele. Căci trebuie să-ţi spun că fiul 
moșului tău cel sărman, care se află dinaintea ta, s-a pierdut de zile și 
zile, și eu nu știu ce-a păţit, și nimeni nu poate să-mi spună unde este! 

Pe urmă se porni pe un plâns de căzu pierit. Când își veni în 
sineși, îmi spuse: 

— 0, copilul meu, sunt mâhnit de o mâhnire până peste poate 
din pricina fiului moșului tău, eu, moșul tău! Și vii să mai adaugi un 
chin la chinurile mele, istorisindu-mi ce ai păţit și ce a păţit tatăl tău. 
Ci, o, copilul meu, mai bine-i că ţi-ai pierdut ochiul decât viața! 

La vorbele lui, nu mai putui să tăinuiesc ce se întâmplase cu 
fiul moșului meu, copilul său. Îi dezvăluii, aşadar, tot. La vorbele mele, 
moșul meu se bucură până peste marginea bucuriei, chiar că se bucură 
grozav de vorbele mele despre fiul său. Și îmi spuse: 

— 0, du-mă degrabă să văd mormântul acela. 

lar eu îi răspunsei: 

— Pe Allah, o, moșule, nu știu unde este aşezat. Întrucât m-am 
dus de-o grămadă de ori să-l caut, fără a putea să-i găsesc locul! 

Atunci eu și unchiul meu ne duserăm la mecet și, de data 
aceasta, uitându-mă la dreapta și uitându-mă la stânga, izbutii să 
cunosc într-un sfârșit mormântul. Atunci eu și moșul meu, bucuroși 
peste măsură, intrarăm sub boltă; traserăm la o parte pământul și apoi 
capacul; eu cu moșul meu coborârăm cincizeci de trepte, câte avea 
scara. Când ajunserăm la capătul scării, văzurăm o fumăraie vălătucin- 
du-se spre noi, care ne orbi. Și numaidecât unchiul meu rosti vorbele 
care alungă de la cel care le rostește orice spaimă, și anume: „Nu este 
putere și tărie decât întru Allah Cel Atotputernic!“ 

Atunci pășirăm mai departe și ajunserăm într-o încăpere mare, 
plină cu făină, cu seminţe de toate soiurile, cu bucate de toate felurile 
și cu multe alte lucruri încă. Și văzurăm în mijlocul încăperii o perdea 

coborâtă peste un pat. Atunci moșul se uită înlăuntrul patului, și îl văzu 
și îl cunoscu pe fiul său, care era acolo, în brațele femeii care coborâse 
împreună cu el; dar amândoi se preschimbaseră în cărbune negru, 
întocmai ca și cum ar fi fost aruncaţi într-o groapă de jar! 

La priveliștea aceea, unchiul meu scuipă în obrazul fiului său 
și strigă: 

— Așa ţi se cuvine, o, nelegiuitule! Aceasta-i pătimirea de pe 
lumea aceasta de jos! Și îți mai rămâne și pătimirea de pe lumea cea- 
laltă, care-i mai cruntă și mai îndelungă! 

Și, rostind acestea, moșul meu, după ce îl scuipă în ochi pe fiul 
său, își scoase papucul și îl lovi cu pingeaua peste obraji. 


S 


În clipita aceasta a istorisirii sale, Șeherezada văzu că se aprin- 
seră zorii și, cuminte, nu voi să se prilejuiască mai mult de îngăduința 
ce-i fusese dată. 

Dar când fu cea de a douăsprezecea noapte, urmă: 


S 


Mi s-a izvodit, o, norocitule sultan, că saalukul i-a spus copilan- 
drei, pe când toţi cei strânși acolo, precum și califul și Giafar, ascultau 
povestirea: 

Așadar, după ce moșul meu îl lovi cu pingeaua papucului peste 
obraz pe fiul său, care se afla întins acolo, negru ca de cărbune, eu 
rămăsei uluit până peste poate de năprasna aceea. Și tare mă mâhnii 
din pricina fiului moșului meu, văzându-l așa, ajuns negru ca de căr- 
bune, dimpreună cu copila! Pe urmă strigai: 

— Pe Allah!, o, moșule al meu, gata! Potolește-ţi oleacă aleanu- 
rile inimii! Întrucât și mie mi se zbate inima amarnic, cu tot lăuntrul 
făpturii mele, de pe urma celor întâmplate copilului tău! Și mă topesc 
mai cu seamă când îi văd, și pe el și pe copilă, ajunși așa, negri cărbune; 
și când te văd pe tine, părintele lor, că nu te mulțumești cu atâta, ci îl 
mai și baţi cu talpa papucului! 

Atunci moșul meu îmi povesti: 


O, fiu al fratelui meu! Află că acest copil, care-i copilul meu, din 
pruncia lui s-a aprins de patimă după chiar sora lui. lar eu mereu l-am 
depărtat de ea, și îmi ziceam în sinea mea: „Fii pe pace! Sunt încă prea 
tineri!“. Da degeaba! Nici nu apucară bine să ajungă la anii tinereții, că 
între ei se și petrecu fapta cea rea. Iar eu ajlai! Ci chiar că nu-mi venea 
să cred de-a binelea! Da tot l-am ocărât cu ocară amarnică și i-am spus: 

- Ia bine seama și te fereşte de asemenea fapte smintite, pe 
care nimeni nu le-a săvârșit până la tine și pe care nimeni nu le va 
săvârși după tine! Altminteri, avem să fim de rușine și de ocară până 
la moarte printre sultani! Și olăcarii au să împrăștie pățania noastră 
în lumea toată! Așa că ferește-te de asemenea fapte, că de nu, te afu- 
risesc și te omor! 

Pe urmă luai seama să-l despart și pe el de ea, și pe ea deel. 
Dar se cuvine a socoti că smintita îl îndrăgea cu dragoste pojarnică! 
Întrucât Șeitan își durase lucrarea în ei. 

Așa că, atunci când fiul meu văzu că îl despărțisem de soră-sa, 
pesemne că atunci, fără a spune nimic nimănuia, și-o fi făcut locul 
acesta, care se află sub pământ. Și, precum vezi, și-a adus aici de-ale 
gurii și toate astea! Și s-a prilejuit de lipsa mea, când mă aflam la vână- 
toare, spre a veni aici cu sora lui! Și atunci judeţul Celui Preaînalt și 
Preaslăvit s-a coborât asupra lor! Și i-a ars pe amândoi chiar aici! Căci 
caznele de pe lumea cealaltă sunt încă și mai grozave și îndelungi! 


Și deodată moșul meu începu să plângă, iar eu la fel cu el lao- 
laltă. Pe urmă îmi spuse: 

— De-acuma vei fi tu copilul meu, în locul celuilalt! 

Eu atunci, vreme de un ceas, șezui să cuget la țesăturile lumii 
acesteia de sub soare, și, printre toate, și la moartea părintelui meu din 
porunca vizirului, și la scaunul lui de domnie răpit, și la ochiul meu 
cel pierdut, pe care îl vedeţi cu toţii! Și la toate lucrurile cele atâta de 
anapoda, câte i se întâmplaseră fiului moșului meu, și nu putui a mă 
opri să nu plâng! 

După care ieșirăm din gropniță; și închiserăm la loc capacul; 

pe urmă îl acoperirăm cu pământ și aduserăm mormântul la starea în 
care se afla mai înainte; și ne întoarserăm acasă. 

Nici nu apucarăm noi bine să ajungem și să ședem jos, că și 
auzirăm 0 zarvă de sunete de război, de vuve și de goarne, și văzurăm 
oșteni alergând, și toată cetatea fu năpădită de vuiete de larmă și de 
praful stârnit de copitele cailor. Și chiar că mintea noastră rămase 
tare năucă de a nu putea ajunge să priceapă temeiul tuturor acestora. 
Într-un sfârșit, sultanul, moșul meu, se hotări să întrebe care-i pricina, 
și i se răspunse: 

— Fratele tău a fost omorât de vizirul său, care a dat zor să-și 
strângă toţi oștenii și toate cetele și să vină aici cât mai grabnic, ca să 
lovească cetatea pe nevegheate! Iar locuitorii din cetate au văzut că 
nu puteau să-i steie împotrivă! Încât au lăsat cetatea la cheremul lui! 

La vorbele acestea, îmi zisei în sinea mea: „De bună seamă, 
are să mă omoare dacă voi cădea în mâinile lui!“ Și iarăși necazurile 
și grijile se grămădiră în sufletul meu, și iar pornii să-mi prefir cu jale 
prin minte toate năpastele petrecute de tatăl meu și de mama mea. 
Și nu mai știam ce să fac. Pe de altă parte, dacă aș fi ieșit la iveală, 
locuitorii din cetate și oștenii tatălui meu m-ar fi cunoscut și ar fi cău- 
tat să mă omoare și să mă dea pierzării! Și nu mai găsii altă scăpare 
decât aceea de a-mi tăia barba. Încât îmi tăiai barba, mă străvestii în 
alte haine și părăsii cetatea. Și pornii la drum spre cetatea aceasta a 
Bagdadului, unde nădăjduiam să ajung în tihnă și să dau de careva 
care să mă ajute să răzbat până la saraiul emirului drept-credincioși- 
lor, Harun Al-Rașid, califul Stăpânului Lumii, căruia voiam să-i spun 
povestea mea și păţaniile mele. 

Până la urmă ajunsei cu bine în cetatea Bagdadului, chiar în 
noaptea aceasta. Și nu știui nici unde să mă duc, nici unde să mă întorc, 
și rămăsei tare încurcat. Și deodată mă pomenii nas în nas cu saalukul 
de colea. Atunci îi urai bună pace și îi spusei: 

— Sunt străin. 

EI îmi răspunse: 

— Şi eu sunt străin. 

Tăifăsuirăm prietenește, până văzurăm că vine către noi saalukul 
de colea, cel de al treilea soţ al nostru. Ne ură bună pace și ne spuse: 

— Sunt străin. 

Noi răspunserăm: 

— Și noi suntem străini. 

Atunci merserăm împreună, până ce ne prinse noaptea. lar 
ursita cea norocită ne călăuzi până aici, în preajma voastră, stăpâne 
ale noastre! Și-așa-i cu pricina bărbii mele tăiate și a ochiului meu scos! 


După povestirea aceasta a celui dintâi saaluk, fetișcana îi spuse: 

— Gata, bine! Și acuma, freacă-te cu mâna oleacă pe creştet!??|. 
Și pleacă repede! 

Și saalukul îi răspunse: 

— O, stăpâna mea, chiar că nu voi pleca decât după ce voi fi 
auzit povestirea tuturor soţilor mei de aici. 

Estimp, toţi cei de față se minunau de povestea aceasta ului- 
toare, iar califul îi și spuse lui Giafar: 

— Hotărât lucru, în viața mea nu am auzit o întâmplare ca a 
saalukului acesta! 

Atunci saalukul dintâi se duse să șadă jos, încrucișându-și picioa- 
rele; iar cel de al doilea saaluk păși înainte, sărută pământul între 
mâinile stăpânei casei, și istorisi următoarele: 


[26] Ducerea mîinii pe creștetul capului este un mod de salut oriental. 

Eu, o, stăpână a mea, cu adevărat nu m-am născut chior. Și 
povestea mea, pe care am să ţi-o istorisesc, este atâta de uluitoare, 
încât, dacă ar fi scrisă cu andreaua pe colţul dinlăuntru al ochiului, ar 
sluji de învăţătură celui ce este vrednic a se lumina! 

Așa cum mă vezi, sunt sultan, fiu de sultan! Mai află că nu sunt 
un neștiutor: am citit Coranul și i-am slovenit cele șapte citanii””]; 
am citit, de asemenea, cărțile de căpătâi ale dascălilor de științe; am 
pătruns știința stelelor și spusele poeţilor. Într-un sfârșit, până într-atâta 
m-am aplecat asupra învăţării tuturor învățăturilor, încât i-am întrecut 
pe toţi vecuitorii din veacul meu. 

Încât numele meu crescu în ochii tuturor cărturarilor. Ba încă, 
faima mea se întinse peste toate olaturile și peste toate meleagurile, 
iar vorbele despre mine ajunseră la urechile tuturor sultanilor. Și atunci 
sultanul de la Ind auzi de mine. Și trimise rugăminte la tatăl meu să 
mă lase să mă duc la el și, totodată, chemându-mă, îi trimise părintelui 
meu daruri strălucite și peșcheșuri cu adevărat vrednice de sultani. 
Încât tatăl meu se învoi și porunci să mi se pregătească șase corăbii 
pline cu de toate, și plecai. 

Călătoria noastră pe mare ţinu vreme de o lună întreagă, după 
care ajunserăm la un țărm. Acolo coborârăm pe mal caii pe care îi lua- 
sem cu noi pe corăbii, și cămilele; și încărcarăm zece cămile cu darurile 
menite sultanului de la Ind. Și de-abia pornirăm la drum, că un nor de 
pulbere se și ridică venind către noi, și învălui toate zările cerului și ale 
pământului, și ținu așa vreme de un ceas din zi; pe urmă se împrăștie 
și, de dedesubtul lui, se iviră șaizeci de călăreţi ca niște lei întărâtați. 
Când ne uitarăm la ei bine, văzurăm că erau arabi din pustie, tâlhari 
de drumul mare! lar când ne zăriră, în vreme ce noi o luarăm la fugă 
cu cele zece poveri de daruri menite sultanului de la Ind, ei se repeziră 
asupra noastră și își îndreptară goana, cu frâiele slobozite, către noi. 
Atunci începurăm să le facem semne și le strigarăm: 


[27] „Cele șapte citanii“, adică cele șapte feluri de a declama Coranul, 
stabilite de școlile canonice de declamaţie musulmane. 

— Suntem trimiși la sultanul cel puternic de la Ind! Așa că să 
nu ne faceţi vreun rău! 

lar ei ne spuseră: 

— Noi nu suntem nici pe pământurile lui, nici sub atârnarea lui! 

Şi-așa că omorâră o parte din slujitorii mei cei tineri, pe când 
ceilalți și eu luarăm fuga care încotro, eu după ce căpătai o rană amar- 
nică. Estimp, arabii din pustie se apucară să jefuiască bunurile și darurile 
noastre rămase pe spinarea cămilelor. 

lar eu, după atâta fugă, nu mai știui nici unde eram, nici ce se 
cădea să fac. Vai, mai adineauri eram în fălnicii, și acuma în ticăloșie 
și sărăcie! Și îndemnai la fugă înainte, până ce mă pomenii pe un vârf 
de munte unde găsii o bortă; și putui într-un sfârșit să mă odihnesc și 
să-mi petrec noaptea acolo. 

Dimineaţa, ieșii din bortă și plecai mai departe, până ce ajunsei 
la o cetate strălucită și înfloritoare, cu un văzduh atâta de minunat, 
încât iarna nu avea asupra ei nicio putere, iar primăvara o îmbrăca 
pururea cu trandafirii ei. Încât tare mă bucurai de sosirea mea în ceta- 
tea aceea, mai cu seamă dată fiind istovirea în care mă aflam, vlăguit 
cum eram de drum și de fugă. Și chiar că ajunsesem într-o stare jalnică 
de ofilire. Și eram tare schimbat. 

În cetatea aceea, nu știam încotro să mă îndrept, când, trecând 
pe lângă un croitor, care cosea în croitoria lui, intrai la el și îi urai bună 
pace! El îmi răspunse la urarea de bună pace și mă pofti cu dragoste să 
șed jos, și mă sărută, și mă întrebă cu bunătate despre pricina ce mă 
depărtase de ţara mea. Atunci îi istorisii tot ce mi se întâmplase, de 
la început până la sfârșit. El atunci rămase tare mâhnit pentru mine, 
și îmi zise: 

— O, tinere frumos, nu trebuie să spui nimic din toată pătăra- 
nia aceasta nimănui! Întrucât tare mi-e frică pentru tine de sultanul 
acestei cetăţi; că este cel mai mare vrăjmaș al părintelui tău, și are un 
păs vechi de socotit cu el! 

După care îmi aduse de mâncat și de băut; și mâncai și băui, iar 
el la fel împreună cu mine. Și ne petrecurăm noaptea stând de vorbă, și 
îmi orândui un loc într-un ungher al croitoriei sale, unde mă întinsei, 
iar el la fel, spre a dormi. Apoi îmi aduse tot ce ar fi putut să-mi fie de 
trebuinţă, o saltea și o învelitoare. 


122 


POVESTEA CU HAMALUL ȘI CU CELE TREI COPILE 


Șezui astfel la el vreme de trei zile, după care mă întrebă: 

— Ştii vreo meserie cu care să-ţi ţii zilele? 

Iar eu îi răspunsei: 

— De bună seamă! Sunt cărturar priceput în cunoașterea pravi- 
lelor, dascăl iscusit la toate învăţăturile; ştiu să citesc și știu să socotesc! 

EI îmi răspunse: 

— Prietene, toate astea nu sunt o meserie! Sau, mai degrabă, 
sunt o meserie, dacă vrei (căci mă văzuse tare deznădăjduit), da meseria 
ta nu are nici-o căutare la târgul din cetatea noastră! Aici, în cetatea 
noastră, nimeni nu știe nici să învețe, nici să citească, nici să socotească. 
Știe numai cum să-și dobândească agoniseala. 

Atunci mă simţii tare încurcat și nu putui decât să-i spun iarăși: 

— Chiar că, pe Allah!, nu știu să fac nimic decât ceea ce ţi-am 
înșiruit! 

lar el îmi zise: 

— Atunci, băiete, strânge-ţi brăcinarul! Și ia o secure și o funie 
și du-te de taie butuci pe olaturi, până ce Allah va vroi să te miluiască 
cu o soartă mai bună! Și mai cu seamă să nu dezvălui nimănuia ste- 
pena ta, întrucât au să te omoare! 

După vorbele astea, se duse să-mi cumpere o secure și o funie; 
și mă trimise să tai lemne cu alţi tăietori de lemne, după ce se osteni 
să mă înfăţișeze lor precum se cuvine. 

Plecai atunci cu toporarii și începui să toporăsc. Pe urmă îmi 
pusei povara de lemne pe cap, o cărai în cetate și o vândui pe o jumă- 
tate de dinar. Cumpărai de-ale gurii cu câţiva bănuți și păstrai cu grijă 
partea care îmi rămăsese din bani. Și astfel, vreme de un an întreg, 
trudii mai departe și mă duceam în fiece zi pe la prietenul meu croi- 
torul, la croitoria lui, unde mă odihneam la răcoare, încrucișându-mi 
picioarele sub mine în ungherul meu. 

Într-o zi, după obiceiul meu, plecai să tai lemne, și, ajungând 
acolo, găsii o pădure deasă, în care se aflau o mulțime de butuci straș- 
nici. Alesei un copac uscat și mă apucai să dau la o parte pământul 
dimprejurul rădăcinilor lui; pe când trudeam așa, securea deodată se 
prinse într-un belciug de aramă. Atunci trăsei la o parte pământul de 
jur împrejur și văzui un capac de lemn, de care era prins belciugul de 
aramă. Și ridicai capacul. Și văzui o scară dedesubt. Coborâi până în 


123 


Cea de a douăsprezecea noapte... 


josul scării și ajunsei la o ușă. Intrai pe ușă și dădui într-o sală falnică 
de sarai minunat și bine clădit. Și găsii acolo o fetișcană minunată, pe 
potriva celui mai frumos dintre mărgăritare. Și într-atâta încât numai 
la vederea ei chiar că ţi se și ștergeau din inimă toată grija, tot aleanul 
și tot amarul. Mă uitai la ea și numaidecât mă plecai cu închinăciune 
Atoateziditorului carele o dăruise cu atâtea desăvârșiri și cu frumu- 
seţea aceea. 

Atunci ea se uită la mine și îmi zise: 

— Ești făptură omenească. 

Îi răspunsei: 

— Sunt făptură omenească. 

lar ea îmi zise: 

— Da atunci cine a putut să te îndrume la locul acesta, în care 
mă aflu de douăzeci de ani, fără a fi văzut vreodată o făptură de om? 

La vorbele ei, care mi se părură pline de gingășie și de dul- 
ceaţă, zisei: 

— O, stăpâna mea, Allah este acela carele m-a îndrumat la 
sălașul tău, pentru ca să dau într-un sfârșit uitării toate chinurile și 
toate năpastele mele. 

Și îi istorisii tot ce mi se întâmplase, de la început până la sfâr- 
șit. Și povestea mea chiar că îi pricinui multă mâhnire pentru mine, 
întrucât plânse și îmi zise: 

— Am să-ţi istorisesc și eu povestea mea. Află, așadar, că sunt 
fiica sultanului Aknamus, domnul de la capătul tărâmurilor Indului, 
stăpânul peste insula de Abanos. El m-a măritat cu fiul moșului meu. 
Dar, în chiar noaptea nunții, până a-mi fi pierdut fecioria, m-a răpit 
un efrit, pe care îl cheamă Georgirus, fiul lui Rajmus, chiar fiul lui 
Eblis. M-a luat și m-a pornit în zbor și m-a adus în locul de aici, unde 
a cărat tot ce aș fi putut râvni, și prăjituri, și zaharicale, și haine, și 
țesături scumpe, și lucruri de casă, și mâncăruri, și băuturi. De-atunci 
vine să mă vadă tot la fiecare zece zile, și se bucură de mine, chiar 
aici, și pleacă dimineaţa. Și mi-a spus că dacă voi avea vreo trebuinţă 
de el în răstimpul celor zece zile, pe care le petrece departe de mine, 
nu am decât, fie ziua, fie noaptea, să ating cu mâna cele două șiruri 
care sunt scrise colo sub bolta sălii. Și într-adevăr, de-atunci, cum ating 
înscrisul acela, îl și văd ivindu-se. De data aceasta sunt, iacătă, patru 

zile de când n-a venit, şi mai are încă șase zile până a se arăta. Încât ai 
putea să stai la mine cinci zile, ca să pleci apoi cu o zi până să vină el. 

Eu răspunsei: 

— De bună seamă, pot! 

Ea atunci fu bucuroasă foarte; se ridică drept în sus, mă luă de 
mână, mă poiti să trec printr-o ușă boltită și mă duse la un hammam 
gingaș și plăcut și plin de o abureală dulce. Atunci, pe loc, mă dezbră- 
cai, și la fel și ea se dezbrăcă goală toată; și amândoi intrarăm să ne 
scăldăm. După scaldă, șezurăm jos pe podina hammamului, ea lângă 
mine, și începu să mă îmbie să beau sorbet de mosc, și puse dinain- 
te-mi niște prăjituri minunate. Pe urmă tăifăsuirăm dulce mai departe, 
și mâncarăm din toate bunătăţurile aduse de efrit, răpitorul ei. 

Apoi ea îmi zise: 

— Astă-seară ai să dormi și ai să te odihnești bine de ostenelile 
tale, spre a fi apoi întremat bine. 

lar eu, o, stăpână a mea, mă lăsai ispitit să dorm, după ce îi 
mulțumii îndelung. Și chiar că îmi uitai toate grijile. La trezire, o văzui 
cum ședea jos lângă mine și cum mă mângâia dulce pe mâini și pe 
picioare. Atunci rostii numele lui Allah, spre a chema asupra ei toate 
binecuvântările, și șezurăm la taifas vreme de un ceas, iar ea îmi spuse 
lucruri tare drăgălașe: 

— Pe Allah! Mai înainte, singură-singurică în saraiul acesta de 
sub pământ, eram plină de mâhnire și îmi simţeam pieptul apăsat, 
întrucât nu aveam pe nimeni cu care să stau de vorbă, și-așa vreme 
de douăzeci de ani! Și slavă lui Allah! Preamărit fie EI că te-a călăuzit 
până la mine! 

Pe urmă, cu glasul ei dulce, îmi cântă strofele acestea: 


Dacă am fi știut cumva, 
De-am fi aflat de mai-nainte 
Vreun zvon despre venirea ta, 
Atunci am fi zorit a-ntinde 
Și a-ți aşterne sub picioare, 
Ca tu să poți călca așa 

Pe umilitele covoare, 

Pe care le țeseam minune 
Din purpuriul nostru sânge 

Și din negreala de cărbune, 
Luată, ca să te îmbete, 

Din ochiul nostru care plânge 
De bucurie că te vede. 

Te-ar fi poftit pe-o catifea 
Obrajii noștri moi și dulci, 

Și coapsa noastră-ți așternea 
Mătasea-n care să te culci, 

O, călător de noapte-adus 

La noi de sfetnicele astre, 
Căci locul tău e mai presus 
De pleoapele privirii noastre! 


La auzul stihurilor, îi mulțumii cu mâna pe inimă; iar dragos- 
tea ei se împlântă încă și mai năprasnic în mine; și își luară zborul și 
grijile, și necazurile mele. Apoi începurăm să bem din același pocal, 
și tot așa până seara; atunci, în noaptea aceea, mă desfătai cu ea, în 
deplină bucurie. Și niciodată în viaţa mea nu am avut o noapte asemă- 
nătoare cu noaptea aceea. Iar când veni dimineața, ne scularăm tare 
mulțumiți unul de altul și plini de bucurie într-adevăr! 

Eu atunci, cu totul aprins încă, și mai cu seamă spre a-mi alungi 
bucuria, îi zisei: 

— Vrei să te ajut să ieși de sub pământ și să te scap de ginnul 
acela? 

Ea începu să râdă și îmi spuse: 

— Taci tu și mulțumește-te cu ce ai! Că, iacătă, amărâtul acela 
de efrit nu va avea decât o zi din zece, pe când tu, îţi făgăduiesc, le vei 
avea de fiecare dată pe celelalte nouă zile! 

Eu atunci, dus de pojarul patimii, mă lăsai târât de vorbe deșarte, 
întrucât îi spusei: 

— Nicidecum! Am să sfărâm pe dată de la temelie până în creș- 
tet bolta aceasta, în care sunt săpate scrierile lui vrăjitorești, pentru ca 
astfel efritul să-mi vină la îndemână și să pot să-l omor! Întrucât de 
multă vreme m-am deprins să-mi fac o joacă din măcelărirea tuturor 
eiriților de deasupra și de dedesubtul pământului. 

La vorbele mele, și spre a mă potoli, ea începu să-mi înșire 
stihurile acestea: 


126 


POVESTEA CU HAMALUL ȘI CU CELE TREI COPILE 


O, tu, cel care mai ceri un răgaz, 
Până-a ne despărți pe totdeauna, 
Și care-abia șopteşti cu jalea-n glas 
Că despărțirea e ca mătrăguna, 

Nu știi tu oare că doar despărțirea 
E singurul și-adevăratul leac 

De-a nu te fereca în lanţ iubirea, 
Ci numai de-a iubi ce ţi-este drag? 
Nu vrei să cugeți și să înţelegi 

Că orișice iubire se sfârşeşte 

Sub zodia neînduratei legi 

Ce în plictis și-n Silă-o veștejește, 
Și dragostele noastre, pân'la urmă, 
Cu voie, fără voie, tot se curmă? 


Și eu, fără a lua seama la stihurile pe care mi le înșira, trântii 
o izbitură năprasnică de picior în boltă!... 


S 


În clipa aceasta a istorisirii sale, Șeherezada văzu că se lumi- 
nează de ziuă și, cuminte, tăcu. 
Iar când fu cea de a treisprezecea noapte, urmă: 


S 


Mi s-a izvodit, o, norocitule sultan, că al doilea saaluk și-a urmat 
astfel povestirea dinaintea tinerei stăpâne a casei: 

Așa că, o, stăpână a mea, când trăsei în zidul boltei izbitura 
aceea năprasnică de picior, femeia îmi spuse: 

— lacătă efritul! Vine la noi! Au nu te-am prevestit? Or, pe Allah! 
M-ai dat pierzaniei! Da acuma gândește-te cum să scapi tu, și așa că 
ieși tot pe acolo pe unde ai venit! 

Eu atunci mă repezii pe scară. Și, din pricina spaimei, îmi uitai 
jos, spre prăpădul meu, încălţările și securea. Încât, cum de-abia suisem 
numai câteva trepte de scară, mă întorsei oleacă spre-a mai arunca o 
privire după încălţările mele și după secure; și văzui pământul cum 

se crapă și cum iese din el un efrit mare, îngreţoșător de urât, care îi 
spuse femeii: 

— Care-i pricina zguduiturii năprasnice cu care m-ai speriat? 
Ce nenorocire ai păţit? 

Ea răspunse: 

— Chiar că nici-o nenorocire, afară că adineaori mi-am simţit 
pieptul apăsat de singurătate și m-am ridicat spre a mă duce să beau 
vreo băutură răcoritoare care să-mi mai ușureze pieptul și, cum m-am 
ridicat prea iute, am alunecat și am căzut lovindu-mă de boltă. 

Și efritul îi zise: 

— A, desfrânată ticăloasă! Bine mai știi să minţi! 

Pe urmă începu să se uite prin sarai, ba la dreapta, ba la stânga, 
și până la urmă găsi încălţările și securea mea. Atunci strigă: 

— Ha! Ce vra să zică ciurucurile astea? Spune! De unde ai lucru- 
rile astea omenești? 

Ea răspunse: 

— Păi chiar acuma când mi le arăţi le văd și eu! Nu le-am mai 
văzut niciodată până acum. Pesemne că or fi fost agăţate la spatele 
tău, și chiar tu le-ai fi adus aici. 

Atunci ginnul, pradă mâniei, strigă: 

— Ce vorbe smintite, deșănțate și anapoda! N-ai să mă zăpăcești 
cu ele, o, tălaniţo! 

La vorbele acestea, o lăsă goală toată, o puse în cruce între 
patru stâlpi înfipţi în pământ și, luând-o la schingiuiri, începu s-o 
întrebe despre ce se întâmplase. Dar eu nu mai putui să îndur, nici 
să-i aud plânsetele; și urcai repede pe scară, tremurând de spaimă; și, 
ajungând afară, pusei la loc capacul precum fusese și îl ascunsei de 
priviri, acoperindu-l cu pământ. Și mă cuprinse căința pentru fapta 
mea, până peste marginile căinţei. Și începui să cuget la femeie, la 
frumuseţea ei și la caznele la care o supunea procletul acela, după ce 
femeia șezuse cu el vreme de peste douăzeci de ani. Și mai cu seamă 
rămăsei tare necăjit la gândul că o chinuia din vina mea. ȘI, în clipita 
aceea, începui iarăși să cuget și la tatăl meu și la împărăţia lui și la 
starea ticăloasă de tăietor de lemne în care eram, și, plângând întruna, 
rostii un stih!”! despre întâmplările acestea amarnice. 


[28] Salie reproduce și stihurile: 

După care îmi văzui de drum mai departe, până ce ajunsei la 
croitor, prietenul meu. Și îl găsii pe croitor, care, din pricina lipsei mele, 
sta ca pe o tigaie pusă la prăjit pe foc. Și ședea acolo, așteptându-mă 
cu nerăbdare. Și îmi zise: 

— Ieri, dacă nu te-am mai văzut ca de obicei, mi-am petrecut 
noaptea cu inima la tine! Și mi-a fost frică pentru tine, să nu fi dat în 
pădure peste vreo fiară sălbatică ori peste altceva de soiul acesta. Și 
preamărit fie Allah pentru izbăvirea ta! 

Eu atunci îi mulțumii pentru bunătatea sa, intrai în croitorie și 
șezui jos în ungherul meu; și începui să cuget la câte mi se întâmpla- 
seră și să mă cert singur pentru izbitura de picior pe care o dădusem 
boltei. Deodată, prietenul meu cel bun, croitorul, intră și îmi spuse: 

— Se află la ușa croitoriei un ins, un fel de persan, care te caută 
și care are la el securea și încălţările tale. A trecut cu ele pe la toţi 
croitorii de pe uliţă, spunându-le: „Am ieșit de cu zori ca să mă duc 
la rugăciunea de dimineaţă la chemarea muezinului!””!, și am găsit 
în cale lucrurile acestea, fără a izbuti să aflu ale cui ar putea să fie. 
Spuneţi-mi voi dară cine-i stăpânul lor!“ 

Atunci croitorii de pe ulița noastră, care te știu, văzând securea 
și încălţările, cunoscură că sunt ale tale și îi spuseră degrabă persanu- 
lui unde stai. Și a venit aici, te așteaptă la ușa croitoriei. leși, așadar, și 
mulțumește-i pentru osteneală, și ia-ţi securea și încălțările. 

Dar eu, la vorbele lui, simţii că mă îngălbenesc la chip și că 
tot trupul mi se topește de spaimă. Și, pe când stam prostit așa, deo- 
dată pământul de dinaintea ungherului meu se crăpă, iar persanul 
cu pricina se și ivi pe acolo. Era efritul! Cel care, după ce fugisem, o 
pusese pe soţia lui cea tânără la schingiuiri; și ce schingiuiri! Dar ea 
nu-i mărturisise nimic. El atunci a luat securea și încălţările și i-a spus: 

— Am să-ţi dovedesc că sunt într-adevăr Georgirus, din viţa 
lui Eblis! Și ai să vezi tu dacă sunt în stare ori ba să ţi-l aduc aici pe 
stăpânul securii și al încălţărilor! 

Să iei aminte-ntotdeauna, 

Chiar și când soarta te răsfaţă: 

Astăzi îți e ușor, da mâine 

Te-așteaptă caznă grea și greață. 

[29] Muezin (din cuvântul arab mo'adhdin — „cel care cheamă la 


rugăciune“) — slujitor la geamie, care vestește credincioșilor musulmani 

Și atunci a venit să se slujească faţă de croitori de șiretlicul 
despre care am vorbit. 

Așa că intră năpristan la mine, de dedesubtul pământului, și 
pe dată, fără a mai pierde o clipită, mă și înhăţă! Își luă zborul și se 
ridică în văzduhuri; pe urmă se lăsă jos și se afundă în pământ! Cât 
despre mine, îmi pierdusem orice simțţire. Și intră cu mine în saraiul 
de sub pământ în care mă dedulcisem la desfăt. Și o văzui pe tinerică 
goală-goluţă și cu sângele curgându-i pe șolduri! Atunci ochii mi se 
muiară în lacrimi. Și efritul se duse la ea și, înșfăcând-o, îi zise: 

— O, dezmăţato! lacătă-ţi hăndrălăul! 

Atunci muierușca se uită la mine și spuse: 

— Nu știu cine este. Și nu l-am văzut niciodată, decât numai 
în clipita de-acum! 

Iar efritul îi zise: 

— Ce? Nici acuma, când se află dinainte-ţi însuși făptașul tică- 
loșiei, tot nu mărturisești? 

Ea atunci zise: 

— Habar nu am cine este. Și nu l-am văzut în viaţa mea. Și nu 
mi-e la îndemână să mint dinaintea lui Allah! 

Atunci eiritul îi zise: 

— Dacă chiar habar nu ai cine este, ia sabia și retează-i căpățâna! 

Ea atunci luă sabia, veni la mine și se opri dinainte-mi. Eu atunci, 
galben de spaimă, îi făcui un semn din sprâncene că nu (spre-a o ruga 
să-i fie milă) și lacrimile îmi curgeau de-a lungul obrajilor. Atunci îmi 
clipi și ea din ochi; și rosti cu glas tare: 

— Tu ești pricina nenorocirilor noastre! 

Eu atunci iarăși îi făcui semn din sprâncene, iar cu graiul îi 
spusei niște stihuri cu două înțelesuri: 


Îndeajuns știu ochii să-și întocmească graiul, 
Si-ar fi zadarnic limba să-și mai deștearnă-alaiul 
Când singură privirea despleticeşte taine, 
Învăluite bine în inimă ca-n haine. 

La cea dintâi ivire dulci lacrimi potopiră, 

Și mut rămase glasul, iar mintea fără șiră; 

Și numai Ochii galeși șoptesc încet și rar 

Tot ce șopteşte vraja stârnitului pojar. 
Clipirea pleoapei spune simțirea lumii toată, 
Degeaba-i ca vreun deget în tobă să mai bată 
Sprânceana ține locul întregului alai. 

Tăcere, dar! Aleanul grăiește fără grai. 


Atunci femeia cea tinerică îmi pricepu și semnele și stihurile, 
și aruncă din mâini sabia efritului. Iar efritul luă sabia și mi-o întinse 
şi-mi zise: 

— Retează-i gâtul, și am să te slobozesc și n-am să-ţi fac niciun 
rău! 

Iar eu spusei: 

— Da! 

Și luai sabia și înaintai cu dârzie și ridicai brațul! Ea atunci îmi 
spuse, făcându-mi semn din sprâncene: 

— Oare eu te-am vătămat cu ceva? 

Atunci ochii mei se umplură de lacrimi, și aruncai din mâini 
sabia și îi spusei efritului: 

— O, puternicule efrit, o, viteaz vrednic și de neînfrânt! Dacă 
femeia aceasta ar fi fost, precum o socoţi tu, de puţină credinţă și de 
puţină judecată, ar fi găsit legiuită căderea capului meu retezat! Or, 
dimpotrivă, iacătă că aceasta-i chiar sabia pe care a aruncat-o departe 
de ea. Cum, dar, aș putea eu, la rândul meu, să găsesc legiuit a-i reteza 
gâtul, mai cu seamă dat fiind că niciodată nu am mai văzut-o până 
în ceasul de acum? Încât niciodată nu am să săvârșesc fapta aceasta, 
chiar de va urma să mă faci a bea pocalul morţii crunte! 

La spusele mele, efritul strigă: 

— Ha! Acuma sunt bine încredințat de legătura dintre voi! 

Și-atunci, 0, stăpână a mea, blestematul luă sabia, izbi mâna 
femeii și o reteză; pe urmă izbi cealaltă mână și o reteză la fel; pe 
urmă îi reteză piciorul drept; pe urmă îi reteză piciorul stâng. Și-așa, 
din patru izbituri, reteză cele patru mădulare. Iar eu priveam cu ochii 
mei și mă gândeam că neabătut am să mor. 

În clipita aceea, tânăra femeie se uită la mine pe furiș și îmi făcu 
un semn cu ochiul. Și, vai, efritul văzu clipirea aceea din ochi și strigă: 

— 0, plod de lele! Iacătă că săvârșești înșelăciunea cu ochiul! 

Și atunci o izbi peste gât cu sabia și îi reteză capul. Pe urmă se 
întoarse spre mine și îmi zise: 

— Află, o, tu, făptură de om, că, în privinţa noastră, nouă, gin- 
nilor, ne este îngăduit, ba ne este chiar legiuit și statornicit să omorâm 
soția necredincioasă! Află, așadar, că pe tinerica aceasta am răpit-o în 
noaptea nunții ei, când nu avea încă decât doisprezece ani, și mai îna- 
inte ca vreun altul să se fi bucurat de ea ori s-o fi cunoscut! Am adus-o 
aici și veneam s-o văd o zi din zece, spre a-mi petrece noaptea cu ea, și 
mă veseleam cu ea luând înfățișarea unui persan! Da dacă m-am încre- 
dinţat că mă înșală, am omorât-o! De altminteri, nu m-a înșelat decât 
numai cu ochiul, cel cu care a clipit uitându-se la tine. Cât despre tine, 
întrucât nu m-am putut încredința că te-ai fi dezmăţat cu ea, spre-a o 
ajuta să mă înșele, nu am să te omor. Ci, oricum, ca să nu poţi să râzi 
în spatele meu, vreau să-ţi cășun un rău care să-ţi răpească fălnicia! Și 
te las să-ţi alegi felul care îţi place mai mult dintre toate relele. 

Eu atunci, o, stăpână a mea, mă bucurai până peste marginile 
bucuriei, văzându-mă scăpat de la moarte. Și bucuria mă îndemnă să 
mă prilejuiesc de mila lui. Și îi zisei: 

— Chiar că nu știu ce să aleg dintre toate năpastele! Nu-i una 
ce mi-ar plăcea mai mult! 

Atunci efritul, mâniat, izbi în pământ cu piciorul și strigă: 

— Îţi spun să alegi! De pildă, alege în ce înfățișare vrei să te vră- 
jesc! Vrei un chip de măgar? Nu! Un chip de câine? Un chip de catâr? 
Un chip de corb? Ori mai degrabă un chip de maimuţă? 

Eu atunci îi răspunsei, tot căutând un spor de milă, întrucât 
aveam nădejde la o îndurare deplină: 

— Pe Allah! O, stăpâne Georgirus, din spiţa lui Eblis cel puter- 
nic! Dacă mă cruți, și Allah are să te cruţe; întrucât te va preţui pentru 
iertarea dată unui bun muslemin, care nu ţi-a căşunat niciodată vreun 
necaz! 

Și mă milogii mai departe la el, până peste marginile rugămin- 
ților, stând în picioare ugilit dinaintea lui, și îi spusei: 

— Mă osândești pe nedrept! 

El atunci îmi răspunse: 

— Destul cu vorbe de-alde astea, că te omor! Așa că nu te folosi 
mai mult de bunătatea mea, întrucât sunt dator numaidecât să te 
vrăjesc! 

La vorbele acestea, mă înșfăcă, despică bolta și pământul de 
deasupra noastră și își luă zborul cu mine în văzduhuri, atâta de sus, 
încât nu mai văzui pământul decât sub înfățișarea unei străchini de 
apă. Atunci cobori pe vârful unui munte și mă lăsă jos; luă oleacă de 
pământ în mână, slomni deasupra-i, mormăind cam așa: „Hm! Hm! 
Hm!; rosti niște vorbe, pe urmă aruncă pământul acela asupra mea, 
strigând: 

— Leapădă-ţi chipul și ia chip de maimuţă! 

Și, tot atunci, o, stăpână a mea, mă și preschimbai în mai- 
muţă, da ce maimuţă! Bătrână de pe puţin o sută de ani și amarnic de 
urâtă! Atunci, dacă mă văzui cu înfățișarea aceea, dintru-ntâi rămăsei 
nemulțumit și începui să ţopăi; și chiar că țţop am! Pe urmă, de vreme 
ce ţopăiala nu-mi folosea la nimic, începui să-mi plâng de jale și de 
jalea celui care fusesem. Iar efritul râdea într-un chip înfricoșător. Pe 
urmă se mistui. 

Atunci începui să cuget la strâmbătăţile soartei, și văzui, pe 
pielea mea, că într-adevăr soarta nu stă nicidecum în puterea făpturii. 

După care începui să cobor de-a rostogolul din vâriul muntelui 
până jos de tot. Și pornii la drum, dormind noaptea în pomi, și-așa, 
vreme de o lună, până ce ajunsei la țărmul Mării Sărate. Mă oprii 
acolo vreme de vreun ceas și, într-un sfârșit, văzui în mijlocul mării o 
corabie pe care vântul prielnic o împingea spre țărm, către mine. Eu 
atunci mă ascunsei pe după o stâncă și așteptai. Când văzui oamenii 
că sosesc și că încep să foiască de colo-colo, îmi luai inima în dinţi și 
sării în mijlocul corăbiei. Atunci unul dintre oameni strigă: 

— Alungaţi-o repede pe fiinţa aceasta de rea vestire! 

lar altul strigă: 

— Ba s-o omorâm! 

lar al treilea strigă: 

— Da, s-o omorâm cu sabia! 

Eu atunci începui să plâng și abătui cu laba vârful sabiei, iar 
lacrimile-mi curgeau din belșug. 

Atunci căpitanului i se făcu milă de mine și le zise: 

— O, negustorilor, maimuța aceasta iacătă cum se miluiește la 
mine, iar eu îi ascult rugămintea; este sub ocrotirea mea! Nimeni să 
n-o prindă și nici s-o alunge ori s-o tulbure! 

Pe urmă căpitanul începu să mă cheme și să-mi spună vorbe 
dulci și îmbietoare; iar eu îi pricepeam toate vorbele. Încât căpitanul 
mă luă ca slujitor; iar eu îi îndeplineam toate nevoile și îl slujeam pe 
corabie. 

Vântul ne fu prielnic vreme de cincisprezece zile, și traserăm la 
țărm lângă o cetate nemăsurat de mare și atâta de plină de locuitori 
cât numai unul Allah putea să le socotească numărul! 

La sosirea noastră, văzurăm că vin către noi niște mameluci 
care erau trimiși de sultanul cetăţii. Se apropiară și le urară bun venit 
negustorilor, și le spuseră: 

— Sultanul nostru vă firitisește pentru buna voastră sosire și ne-a 
însărcinat să vă aducem sulul acesta de pergament, și cere: „Fiecare 
dintre voi să scrie aici câte un rând cu scriitura lui cea mai frumoasă!“ 

Eu atunci, tot cu înfățișarea mea de maimuţă, mă ridicai și 
deodată smulsei din mâinile lor sulul de pergament, și sării cu el ceva 
mai încolo. Lor atunci i se făcu frică să nu care cumva să-l rup și să-l 
arunc în apă. Și strigară la mine, și vrură să mă omoare. Atunci eu le 
făcui semn că știam și că voiam să scriu. lar căpitanul le spuse: 

— Lăsaţi-o să scrie! De-om vedea că mâzgălește, avem s-o oprim 
a mâzgăli mai departe; dar dacă într-adevăr știe să scrie frumos, am 
s-o înfiez de copil al meu! Că n-am văzut vreodată o maimuţă mai 
deșteaptă. 

Eu atunci luai calamul!“!, îl apăsai pe câlţii din călimară, întin- 
zând frumos cerneala pe amândouă feţele calamului, și începui să scriu. 

Scrisei așa patru strofe ticluite atunci, fiecare într-alt fel de 
scriitură și într-alt fel de stihuire: cea dintâi strofă în scrierea rika; cea 
de a doua în scrierea rihani; cea de a treia în scrierea sulsi; iar cea de 
a patra în muhakkik: 


[30] Calam — pană de scris, confecţionată din tulpină de trestie, folosită 
pentru scrierea caracterelor arabe. În românește cuvântul acesta a dat, 
prin intermediu turcesc, termenii călimară, calem (administraţie publică 
sau cancelarie) și calemgiu (funcţionar de cancelarie, copist sau scriitor cu 
calamul, diac, uricar, grămătic). 

(a) 

Vremile-au însemnat cu grijă potoapele de mile rare 

Câte le-au săvârșit cei darnici în lumea noastră trecătoare; 
Și nimeni n-ar putea vreodată să pomenească și socoată 
Potoapele de binefaceri de câte tu ai fost în stare. 

Căci toată spița omenească, după Allah cel Preaslăvit, 
Numai la tine-și află sprijin la ceas de cumpănă cumplit. 
Și tu ești, singurul pe lume, nădejdea noastră-a tuturor, 
Și-n tine-i nesecat de-a pururi al binefacerii izvor. 


(b) 

Acum Să vă vorbesc, prieteni, despre calamul lui vrăjit: 
Calamul lui! EI e părinte calamurilor câte-s toate! 

EI cel dintâiu-i din calamuri, cum altul nu s-a pomenit; 
EI l-a-nălțat în marea faimă a minților străluminate. 

Și, prin calamu-acesta gingaș, sub degetele.-i, cinci, când 
scrie, 

Asupra lumii curg cinci râuri de grai ales și poezie. 


(€) 

Acum să vă vorbesc, prieteni, despre nemurirea sa: 

Nu este scriitor pe care moartea cea grea să nu-l doboare, 
Căci nimeni nu trăiește pururi! Dar pururi nu se va uita 
Mult preafrumoasa-i scriitură: ea singură-i nemuritoare! 
Încât să nu lași niciodată să scrie pana-ţi altceva 

Decât ce îți va fi cunună la judecata viitoare! 


(d) 

Când te apuci să deschizi călimărul, 
Nu-ţi muia pana-n sfânta lui cerneală 
Decât să zugrăvești pe foaie pajiști 

Cu straturi de lumină și de soare; 

Căci dacă nu ţi-e dat să dărui lumii 
Măreţe gânduri dăltuite-n fală, 

Silește măcar să-i însenini ochii 

Cu smalțuri dulci de flori și de culoare. 
Și astfel pe drept, vei fi și vei rămâne, 
La ceasul Judecăţii viitor, 

In rândul binecuvântat cu slavă 

Al celor mai de seamă scriitori. 

Când isprăvii de scris, le întinsei sulul de pergament. Și toţi fură 
cuprinși de cea mai mare minunare, pe urmă fiecare, rând pe rând, 
scrise câte un șir cu cea mai frumoasă scriitură a lui. 

După care robii plecară să-i ducă sultanului sulul. lar când 
sultanul cercetă toate scriiturile, nu fu mulțumit decât numai de scri- 
itura care era făcută în patru feluri osebite și pentru care eram vestit 
în lumea întreagă, pe când mai eram încă fiu de sultan. 

Sultanul atunci le spuse tuturor prietenilor săi, câţi erau de 
faţă, și robilor: 

— Duceţi-vă toţi la meșterul acestei scriituri frumoase, și daţi-i 
caltanul acesta de fală spre a se înveșmânta cu el, și poftiţi-l să înca- 
lece pe catârca mea cea mai frumoasă, și însoţiţi-l cu alai, în zarvă de 
alăute, și poitiţi-l dinaintea mea! 

La vorbele Măriei Sale, toți începură a zâmbi. lar sultanul, băgând 
de seamă, rămase tare oțărât și strigă: 

— Ce! Vă dau o poruncă, iar voi râdeţi de mine? 

Și ei răspunseră: 

— O, doamne al veacului, nu cutezăm noi a râde de vorbele 
Măriei Tale! Da trebuie să-ți spunem că acela care a scris scriitura 
aceasta nu este vreun fiu de Adam, ci e maimuța căpitanului corăbiei! 

Atunci sultanul rămase minunat până peste fire de vorbele lor, 
pe urmă se cutremură de bucurie și de râs, și strigă: 

— Vreau să cumpăr maimuța aceea! 

Tot atunci, le porunci tuturor oamenilor de la curtea lui să se 
ducă la corabie să capete maimuța și să ia cu ei catârca și caftanul de 
fală, și le spuse: 

— Trebuie neabătut s-o îmbrăcaţi cu caftanul acesta de fală, 
s-o poftiţi să încalece pe catârcă și s-o aduceţi aici! 

Atunci toţi veniră la corabie și mă cumpărară la preţ greu de 
la căpitan, care nu voise dintru-ntâi. Eu îl văzui pe căpitan și îi făcui 
un semn spre a-i da de înțeles că eram tare mâhnit să mă despart 
de el. La urmă mă luară, mă înveșmântară cu caftanul cel falnic, mă 
ajutară să încalec pe catârcă și plecarăm cu toţii, în zvoana alăutelor 
dulci, din cetatea aceea; și toţi locuitorii din cetatea aceea rămaseră 
înmărmuriți și începură să se uite cu o luare aminte nemărginită la 
priveliștea aceea uluitoare și de-a mirărilea. 

După ce mă aduseră dinaintea sultanului și după ce îl văzui, 
sărutai de trei ori pământul dintre mâinile sale și pe urmă rămăsei 
nemișcat. Atunci sultanul mă polfti să stau jos, iar eu șezui în genunchi. 
Atunci toţi cei de faţă se minunară de buna mea creștere și de curte- 
nia mea aleasă; ci sultanul fu cuprins de minunarea cea mai mare. Și, 
de îndată ce mă așezai astfel în genunchi, sultanul porunci să plece 
toată lumea, și toată lumea plecă. Nu mai rămaseră în sală decât sul- 
tanul, căpetenia hadâmbilor, un rob tânăr, îndrăgit de sultan, și eu, o, 
stăpână a mea! Atunci sultanul porunci să mi se aducă de mâncare. 
Și fu adusă o masă pe care se găseau toate bucatele pe care un suflet 
și le poate dori și râvni, și toate lucrurile care fac desfătul ochilor. lar 
sultanul îmi făcu semn să mănânc. Eu atunci mă ridicai și sărutai 
pământul dintre mâinile sale, de șapte ori pe rând, și șezui jos tare 
cuviincios, și începui să mănânc, aducându-mi aminte de toată bună 
creșterea mea din trecut. 

După ce masa fu strânsă, mă sculai și eu spre a mă duce să mă 
spăl pe mâini; mă întorsei pe urmă, după ce mă spălai pe mâini, și 
luai călimara, calamul și o foaie de pergament, și scrisei două strofe 
despre bunătatea cofeturilor arăbești: 


O, dulci cofeturi, gingașe comori, 
Zaharuri împletite-n foi subțiri, 
Voi sunteți tiriacul vrăjitor, 

Voi sunteți leac oricărei otrăviri! 


Numai pe voi, zumaricale scumpe, 
Vă îndrăgește inima-mi întreagă, 
Voi, pentru care sufletu-mi se umple 
De sfânta prietenie ce ne leagă. 


Ah, cum tresare inima-mi când vede, 
Pe masa-ntinsă, în mijlocul ei, 

O kenafa cu pletele boghete 

Și aromind în dulcele-i olei, 


Scăldată-n untul lenevos şi proaspăt 
Si-n mierea ei de aur risipit, 

Într-o tablă ce-mbie să-i fii oaspăt 
La ceasul desfătării fericit. 

O, kenafa, 0, kenafa-ntocmită 
Din tăiețeii bucuriei rare, 
De-atâta poftă dusă-ntru ispită 
O, kenafa, ard ca o faclă mare! 


Simt moartea neagră-n preajma mea cum vine 
Când nu te văd zâmbindu-mi de pe masă! 

O zi din viață nu pot fără tine, 

O, kenafa, ya kenafa aleasă! 


După care pusei jos calamul și hârtia și mă ridicai și mă dusei 
să stau cuviincios mai deoparte. Atunci sultanul privi ce scrisesem și 
citi, și se minună cu uluire și strigă: 

— Este oare cu putinţă ca o maimuţă să știe stăpâni atâta price- 
pere la vorbă și mai cu seamă o scriitură atâta de frumoasă? Pe Allah! 
Asta-i minunea minunilor! 

În clipita aceea, i se aduse sultanului tablaua de șatrange, și 
sultanul mă întrebă prin semne: 

— Ştii să joci șah? 

Iar eu făcui din cap: 

— Da, știu! 

Atunci mă apropiai, orânduii șahul și începui să joc cu sulta- 
nul. Și îl bătui de două ori! Atunci sultanul nu știu ce să mai creadă și 
minţile lui rămaseră năuce, și grăi: 

— De-ai fi un fiu de Adam, i-ai întrece pe toţi muritorii din 
veacul tău! 

Sultanul îi zise mai apoi hadâmbului: 

— Du-te la stăpâna ta cea tânără și spune-i: „Vino repede la 
sultan, o, stăpâna mea“, căci vreau ca fiica mea să se poată bucura de 
priveliștea aceasta și să vadă maimuța aceasta de-a mirărilea! 

Atunci hadâmbul se duse și se întoarse numaidecât cu stăpâna 
lui cea tânără, fata sultanului, care, de cum mă văzu, își și acoperi chi- 
pul cu iașmacul și spuse: 

— O, părintele meu, cum de te-ai putut amăgi să trimiţi după 
mine spre a mă aduce la vederea bărbaților străini? 

lar sultanul îi spuse: 

— O, copila mea, nu se află aici la mine decât robul meu cel 
micuţ, copilul de colea, și hadâmbul care te-a crescut, și maimuța 
aceasta, și eu, tatăl tău! Așa că faţă de cine de aici îţi acoperi chipul? 

Faţa atunci răspunse: 

— Află, o, părinte al meu, că maimuța aceasta este fiu de sultan! 
Pe sultanul, părintele său, îl cheamă Aymarus și este stăpân peste o 
țară din lăuntrul depărtat. Maimuţa aceasta este numai vrăjită; și însuși 
eiritul Georgirus, cel din stirpea lui Eblis, este acela care l-a vrăjit, după 
ce a omorât-o pe chiar soţia sa, fata sultanului Aknamus, stăpânul de 
peste Insula de Abanos. Maimuţa pe care tu o socoți maimuţă adevă- 
rată este, așadar, om, cărturar vestit, învăţat și tare înţelept! 

La vorbele acestea, sultanul se minună foarte, se uită la mine 
și mă întrebă: 

— Este adevărat ceea ce spune despre tine fiica mea? 

Eu răspunsei dând din cap: 

— Da! Este adevărat! și începui să plâng. 

Atunci sultanul o întrebă pe fiica sa: 

— Da de unde ai învățat tu să pricepi că este vrăjit? 

Ea răspunse: 

— O, părinte al meu, când eram mică, bătrâna care o slujea pe 
maica era o vrăjitoare, doldora de șiretlicuri și tare meșteră la ferme- 
cătorie. Și ea-i cea care m-a învățat meșteșugul vrăjitoriei. Și de-atunci 
până acum am adâncit și mai mult meșteșugul acesta, m-am desăvârșit 
în el, și aşa am învăţat aproape o sută și șaptezeci de feluri de ferme- 
cătorii; iar cel mai mărunt dintre ele m-ar face în stare să mut saraiul 
tău întreg, cu toate pietrele lui și cu toată cetatea, tocmai dincolo de 
muntele Kai, să prefac tot meleagul acesta într-o față de mare și să-i 
preschimb pe toţi locuitorii în pești! 

Atunci părintele ei strigă: 

— Mă rog ţie, pe adevărul numelui lui Allah, o, copila mea, 
slobozește-l pe tânărul acesta, ca să pot să mi-l fac vizir! Cum? Stăpâ- 
nești un har atâta de scump, iar eu nici habar nu am? Oi, slobozește-l, 
ca să mi-l fac numaidecât vizir, întrucât trebuie să fie un tânăr zarii și 
plin de deșteptăciune! 

Iar fata răspunse: 

— Din toată inima prietenoasă și caldă, și ca o cinstire datorată! 

În clipita aceasta a istorisirii sale, Șeherezada văzu că se lumi- 
nează de ziuă, și se opri cu chibzuinţă. 
Dar când fu cea de a patrusprezecea noapte, urmă: 


S 


Mi s-a izvodit, o, norocitule sultan, că al doilea saaluk i-a spus 
stăpânei casei: 

O, stăpâna mea, fata, la vorbele acelea, luă un cuţit, pe care 
erau încrustate niște slove în limba ebraică, și cu acel cuţit trase un 
cerc în mijlocul saraiului, iar în mijlocul cercului scrise niște nume și 
niște semne talismanice; pe urmă șezu în mijlocul cercului și murmură 
niște vorbe vrăjitorești, și citi dintr-o terfeloagă tare veche niște lucruri 
pe care nimenea nu le pricepu, și o ţinu tot așa un oarecare răstimp. 
Dintr-odată, partea saraiului în care ne aflam noi se cufundă într-o 
beznă atâta de groasă, încât gândirăm că am fost îngropaţi de vii sub 
năruiturile lumii. Și, deodată, dinaintea noastră se ivi efritul Georgirus, 
în înfățișarea cea mai cumplită și mai hâdă, cu mâinile ca niște furci, 
cu picioarele ca niște catarge și cu ochii ca doi tăciuni aprinși. Noi toţi 
atunci rămaserăm înmărmuriţi. Și fiica sultanului îi zise: 

— Nu îţi urez niciun bun venit! Și nu te întâmpin prietenește, 
0, efritule! 

Atunci efritul îi zise: 

— O,vicleano! Cum de poţi să-ți calci jurământul? Au nu mi-ai 
jurat și nu am căzut noi la învoială că niciunul dintre noi doi nu are a 
se băga în treburile celuilalt şi nu va căta să-l stânjenească? Încât, o, 
vânzătoareo, ţi se binecuvine soarta ce te așteaptă! Na, ţine! 

Și pe dată efritul se preschimbă într-un leu îniricoșător, care 
căscă gura în toată mărimea ei și se repezi la copilă. Ea atunci, cu o 
smucitură iute, își smulse un fir de păr din plete și-l apropie de buze și 
slomni asupra-i niște vorbe magicești și pe dată părul se făcu o sabie 
bine agerită. Atunci ea înșfacă sabia, izbi năprasnic leul și îl despică 
în două jumătăţi. Și numaidecât capul tăiat al leului se prefăcu într-un 

scorpion, care lunecă spre călcâiul fetei că să-l înţepe; și repede faţa 
se preschimbă într-un șarpe uriașe, care se repezi asupra afurisitului 
de scorpion, și amândoi porniră o luptă aprigă. Și scorpionul deodată 
se preschimbă într-o gaie și pe dată șarpele se făcu o pajură, care sări 
asupra găii și începu s-o înghesuie; era gata s-o zvântuie, după un 
ceas de trudă, când deodată gaia se preschimbă într-o pisică neagră 
și pe dată fata se făcu lup; atunci, în mijlocul saraiului, pisica și lupul 
se luară la luptă și porniră o bătălie amarnică; iar pisica, văzându-se 
biruită, se preschimbă iar și se făcu o rodie mare, roșie și tare umflată. 
Și rodia se lăsă a cădea pe fundul havuzului din curte; și lupul sări 
în havuz și era gata s-o prindă, când rodia se ridică în văzduh. Și, 
cum era foarte mare, căzu greu pe marmură și se sparse; atunci toate 
seminţele din ea se împrăștiară una câte una și acoperiră tot pămân- 
tul din curte. Atunci lupul se preschimbă într-un cocoș care începu să 
le pigulească cu ciocul și să le înghită una câte una până mai rămase 
doar numai o sămânță, pe care cocoșul urma s-o înghită la fel, când 
deodată sămânţa aceea căzu din ciocul cocoșului, întrucât așa voiseră 
ursitoarea și soarta, și ajunse de se oploși într-o crăpătură de lângă 
havuz așa fel încât cocoșul nu mai știu unde e. Atunci cocoșul începu 
să ţipe și să bată din aripi și să ne facă semn cu ciocul; ci noi nu pri- 
cepeam nimic din graiul lui, nici ce ne spunea. Atunci scoase un țipăt 
atâta de năprasnic, încât nouă, celor care nu-l pricepeam, ni se păru 
că saraiul se cufundase sub noi. Pe urmă cocoșul începu să se rotească 
prin curte și să caute sămânţa de rodie, până ce o găsi în gaura de 
lângă havuz, și se repezi la ea s-o ciugulească, dar deodată sămânţa 
căzu în apă, în mijlocul havuzului, și se preschimbă într-un pește care 
se afundă în apă. Atunci cocoșul se preschimbă într-un chit mare, care 
sări în apă și se alundă pe urmele peștelui și se mistui din privirile 
noastre vreme de un ceas. După acest răstimp, auzirăm țipete mari și 
ne cutremurarăm de spaimă. Și pe dată văzurăm ivindu-se efritul cu 
înfățișarea lui hâdă de efrit, da era tot numai un pojar ca un cărbune 
arzând, iar din gură îi ieșeau flăcări, iar din ochi și din nări ieșea pară 
și fum; iar după el se ivi fata, cu înfățișarea ei de fată de sultan, da era 
toată numai un pojar, ca un fier încins, și se repezi pe urmele efritului, 
care și ajunsese asupra noastră! Ne cuprinse atunci pe toţi o spaimă 
cumplită că avem să fim arși de vii și să ne pierdem viața. Și eram 

gata să ne repezim toţi în apă, când eiritul ne opri scurt cu un răcnet 
înfricoșător și sări pe noi în mijlocul sălii ce da înspre curte și suflă 
foc peste feţele noastre! Și copila îl ajunse și suflă și ea foc peste fața 
lui. Da toate astea făcură ca focul să ne ajungă și pe noi, venind și de 
la ea și de la el; da focul care venea de la ea nu ne făcu niciun rău, pe 
când focul de la el dimpotrivă! Astfel o scânteie mă ajunse drept în 
ochiul cel stâng de maimuţă și mi-l prăpădi fără de leac! Iar o scânteie 
îl ajunse pe sultan în obraz și-i arse toată partea de jos a chipului, cu 
barbă și cu gură cu tot, și-i făcu scrum toţi dinţii de jos. Iar o scânteie 
îl ajunse pe hadâmb în piept, și hadâmbul luă foc din creștet până în 
talpă și arse și muri pe clipă pe dată! 

Estimp, copila se ţinea mereu după efrit și îl sufla cu flăcări. Și 
deodată auzirăm un glas care spunea: 

— Numai unul Allah este mare! Numai unul Allah este puter- 
nic! El sfarmă, biruie și părăsește pe tăgăduitorul care se leapădă de 
legea lui Mohamed, domnul oamenilor! 

Or, glasul era glasul copilei sultanului, care ne făcu semn cu 
degetul și ni-l arătă pe efritul care, ars pe de-a întregul, se prefăcuse 
într-o grămadă de cenușă. Pe urmă fata veni la noi și ne spuse: 

— Repede! Aduceţi-mi un vas cu apă! 

] se aduse. Atunci ea rosti deasupra apei niște vorbe nedeslușite, 
mă stropi pe urmă cu apă și îmi spuse: 

— Fii slobozit, în numele și întru adevărul celui singur Adevă- 
rat! Și, întru adevărul numelui lui Allah cel Atotputernic, întoarce-te 
la înfățișarea ta dintâi! 

Atunci eu mă preschimbai în ființă omenească, așa cum fusesem 
odinioară, da rămăsei chior! Fata atunci, în chip de alinare, îmi zise: 

— Focul s-a preschimbat iarăși în foc, sărmane copil! 

Și tot așa îi spuse și tatălui ei, cel cu barba arsă și cu dinţii 
pierduţi! Pe urmă zise: 

— Cât despre mine, părinte al meu, eu trebuie să mor, întrucât 
moartea aceasta mi-a fost scrisă! În ceea ce îl privește pe efrit, nu aș 
fi avut atâta de furcă, spre a-l nimici, dacă ar fi fost o făptură ca toate 
făpturile: l-aș fi omorât de întâia dată! Da ce m-a ostenit și mi-a dat de 
furcă a fost risipirea seminţelor de rodie, întrucât sămânţa pe care n-am 

izbutit s-o ciugulesc dintru-ntâi era chiar sămânţa cea mai de seamă, 
în care se afla, singur-singurel, sufletul ginnului! Oh, de-aș fi putut să 
înhaţ sămânţa aceea, eiritul ar fi fost nimicit chiar în acea clipită. Ci, 
vai, nu l-am văzut! Întrucât așa a fost stăruința ursitoarei! Și-așa că am 
fost silită să duc cu el atâtea bătălii cumplite sub pământ, în văzduh 
și în apă; și, de fiecare dată când deschidea vreo ușă de scăpare, eu îi 
deschideam o ușă de pierzare, până ce deschise într-un sfârșit cumplita 
ușă a focului! Or, odată ce ușa focului a fost deschisă, trebuie să mori! 
Și ursita mi-a îngăduit să-l ard pe efrit mai înainte de a fi ars eu! Da 
până a-l omorî, am vrut să-l hotărăsc să îmbrăţișeze credinţa noastră, 
care-i legea cea sfântă a Islamului; dar n-a primit, și l-am ars! lar eu, 
la rându-mi, am să mor și eu! Și Allah îmi va ţine locul pe lângă voi și 
are să vă mângâie! 

La vorbele acestea, fata începu să se roage fierbinte focului 
până în clipita când, într-un sfârșit, niște scântei negre ţâșniră și urcară 
înspre pieptul și înspre faţa ei. Și când focul îi atinse faţa, ea începu să 
plângă și pe urmă spuse: 

— Mărturisesc că nu este alt Dumnezeu decât numai singur 
unul Allah! Și mărturisesc că Mohamed este trimisul lui Allah! 

Nici nu apucă ea să rostească bine vorbele acestea, că o și văzu- 
răm prefăcându-se într-o grămadă de cenușă, chiar lângă grămada 
efritului. 

Noi atunci ramaserăm tare mâhniţi din pricina sa. lar eu vroiam 
să [i fost în locul ei decât să văd prefăcut într-o grămadă de cenușă 
acel chip luminos de mai înainte, copila aceea care îmi făcuse un bine 
atâta de mare! Ci nu se poate răsturna întru nimic porunca lui Allah. 

Când își văzu copila prefăcută într-un morman de cenușă, sulta- 
nul își smulse ce-i mai rămăsese din barbă și se bătu peste obraji, și își 
sfâșie hainele. Iar eu făcui la fel. Și amândoi o plânserăm. Apoi veniră 
curtenii și căpeteniile ocârmuirii și îl găsiră pe sultan în starea aceea de 
sfârşire, stând jos și plângând lângă două grămezi de cenușă. Rămaseră 
tare uimiţi, și începură să se învârtească împrejurul sultanului, fără a 
cuteza să-i vorbească, și-aşa vreme de un ceas. Atunci sultanul își veni 
oleacă în fire și le istorisi ce păţise fata lui cu efritul. Iar ei strigară: 

— Allah! Allah! Ce nenorocire amarnică! Ce prăpăd! 

Apoi veniră toate hanâmele din sarai, cu toate roabele lor; și, 
vreme de șapte zile în șir, se săvârșiră toate datinile de înmormântare 
și de jale. Pe urmă sultanul porunci să se zidească o boltă mare pen- 
tru cenușa copilei lui, și îndemnă să fie gata în grabă mare, și hotărî 
să ardă în ea lumânările și fanarele zi și noapte. lar cenușa efritului 
fu aruncată în vânt, sub blestemul lui Allah. Și sultanul, după atâtea 
necazuri, căzu într-o boală de era să moară. Boala aceea ţinu o lună 
întreagă. Și, când puterile i se mai întoarseră oleacă, trimise după 
mine Și îmi spuse: 

— O, flăcăule, noi toţi cei de aici, înainte de venirea ta, ne trăiam 
viața în cea mai desăvârșită mulțumire, la adăpost de răutăţile soartei! 
Și-a trebuit să vii tu, spre-a trage asupră-ne toate necazurile. De-ar fi 
fost dat să nu te fi văzut niciodată nici pe tine, nici chipul tău de cobe, 
chipul tău de pacoste, care ne-a aruncat în starea aceasta de jale! Căci, 
mai întâi și-ntâi, tu ai fost pricina pierzaniei copilei mele, care, hotă- 
rât, preţuia mai mult decât o sută de oameni! Și, în al doilea rând, din 
pricina ta am păţit ceea ce știi, cu barba mea! Și dinţii i-am pierdut 
și celelalte mi-au fost arse! Și, în al treilea rând, bietul meu hadâmb, 
slujitorul acela bun, care o crescuse pe copila mea, a fost omorât și el! 
Și nu este din vina ta, iar acuma mâna ta nu poate să mai aducă vreo 
îndreptare; și toate ni s-au întâmplat, și nouă și ţie, din porunca lui 
Allah! Și-apoi preamărit fie Allah, carele a îngăduit fiicei mele să te 
slobozească pe tine, pierzându-se pe sine! Asta-i soarta! Pleacă, dară, 
copilul meu, din ţara noastră! Întrucât ceea ce ni s-a întâmplat până 
acum din pricina ta ne ajunge. Și toate au fost statornicite de Allah. 
Pleacă, dar, și mergi în pace! 

Eu atunci, o, stăpână a mea, ieșii de la sultan, nevenindu-mi 
să cred în mântuirea mea. Și nu știam unde să mă duc. Și cântăream 
inima mea toate câte mi se întâmplaseră, de la început până la sfârșit: 
și cum scăpasem cu zile de la tâlharii din pustie, și drumul meu de o 
lună, și ostenelile, și întâlnirea mea cu croitorul, și întâlnirea și petre- 
cerea mea cea atâta de dulce cu tinerica de sub pământ, și scăparea 
mea din mâinile efritului, care voise dintru-întâi să mă căsăpească, și 
totul tot, de la început până la sfârșit, dimpreună cu preschimbarea 
mea în maimuţă ajunsă slugă la căpitanul corăbiei, și cumpărarea 
mea de către sultan pe un preţ scump foarte, datorită scriiturii mele 

frumoase, într-un sfârșit tot! Și încă, mai cu seamă, vai, năpasta de 
la urmă, care prilejui pierderea ochiului meu. Și mulțumii lui Allah 
zicând: „Mai bine-i că mi-am pierdut ochiul decât viaţa!“ 

După aceea, și până a nu părăsi cetatea, mă dusei la hammam 
să mă îmbăiez. Și chiar acolo mi-am ras barba, o, stăpână a mea, spre 
a putea să drumeţesc liniștit în starea aceasta de saaluk! Și, de-atunci, 
nu mai contenesc să plâng în fiece zi și să mă gândesc la toate neno- 
rocirile câte le-am îndurat și mai cu seamă la pierderea ochiului meu 
stâng. Și, ori de câte ori mă gândesc la el, îmi vin lacrimile în ochiul 
drept și mă împiedică să văd, da nu mă vor împiedica niciodată să 
cuget la stihurile acestea ale poetului: 


Allah cel milosârdnic va fi având habar 

De lunga-mi pribegire prin chinuri și amar? 
Se-abat mereu asupră-mi izbeliști și prăpăd-— 
Zăbavnic prind de veste şi prea târziu le văd! 

Ci răbduriu şedea-voi năpastelor nainte, 

Pentru ca orișicine să ia astfel aminte 

C-am îndurat necazuri cât n-are apă marea, 
Mai rele și mai negre ca însăși îndurarea. 

Că are şi-ndurarea în sine-o frumusețe, 

Când îi înduri cucernic poverile mistrețe. 
Oricum, ce hotărât-a Allah dintru-nceput, 
Aceea-i dat să-ndure făpturile de lut! 

Iubita mea ciudată tot sufletul mi-l ştie 

Și tot ce-ascunde patu-mi în noaptea mea târzie. 
Nu-i scapă nici o taină, nici taina tainei baremi,; 
Îmi iscodește somnul, mereu în vis apare-mi! 
Cât despre cel ce spune că totuși sunt pe lume 
Și desfătări şi zâmbet și bucurii şi glume, 
Răspunde.-i: trece grabnic voioasa destătare, 
Curând gusta-vei zile ca smirna mai amare. 


Plecai, așadar, și lăsai cetatea, și drumeţii prin țări multe, și stră- 
bătui cetăţi de scaun, și mă îndreptai spre Sălașul Păcii, Bagdadul!!, 


[31] Bagdad — azi capitala Irakului, port situat pe fluviul Tigru. Fondat de 
califul Mansur din dinastia Abbasizilor, în anul 762, a devenit capitala 
califatului arab, fiind unul dintre cele mai mari centre meșteșugărești, 
comerciale și culturale din Evul Mediu, drept pentru care lumea arabă îl 
denumea „Sălașul Păcii“. 

unde nădăjduiam să ajung la emirul drept-credincioșilor spre a-i istorisi 
toate câte mi s-au întâmplat. 

După zile lungi ajunsei până la urmă la Bagdad, în noaptea 
aceasta. Și îl găsii pe fratele de colea, saalukul cel dintâi, care ședea 
tare nedumerit, și îi zisei: 

— Pacea fie cu tine! 

lar el îmi răspunse: 

— Și cu tine să fie pacea și mila lui Allah și toate îndurările sale! 

Eu atunci începui să stau de vorbă cu el, și îl văzurăm venind 
spre noi pe fratele nostru, cel de al treilea, care, după urările de bună 
pace, ne spuse că este străin. lar noi îi spuserăm: 

— Şi noi tot așa, suntem doi străini, și am ajuns chiar în noaptea 
aceasta în cetatea această binecuvântată! 

Pe urmă tustrei plecarăm împreună și niciunul dintre noi nu știa 
povestea celorlalţi. Și soarta și ursitoarea ne călăuzi dinaintea acestei 
uși, și intrarăm în casa voastră! 

Şi-acestea-s, o, stăpână a mea, pricinile bărbii mele rase și ale 
ochiului meu prăpădit! 

Atunci stăpâna cea tinerică a casei îi spuse celui de al doilea 
saaluk: 

— Povestea ta este într-adevăr nemaipomenită! Încât, hai, nete- 
zește-ți oleacă pletele pe cap și du-te de-ți vezi de drumul tău pe calea 
lui Allah. 

Și el răspunse: 

— Chiar că nu voi ieși de aici până nu voi auzi și povestea celui 
de al treilea soţ al meu! 

Atunci cel de al treilea saaluk înaintă și spuse: 

O, hanâmă plină de fală, să nu socoţi că povestea mea ar fi tot 
pe atâta de minunată ca aceea a celor doi soţi ai mei! Întrucât povestea 
mea este nemăsurat mai uluitoare. 

Dacă soţilor mei, aceștia doi de colea, nenorocirile le-au fost 
menite de soartă și de ursitoare, cu mine a fost altceva! Pricina bărbii 
mele rase și a ochiului meu scos este că eu însumi, din vina mea, mi-am 
stârnit năpasta și mi-am umplut inima cu supărări și cu necazuri. 

lacătă! Eu sunt un sultan, fiu de sultan. Pe tatăl meu îl chema 
Kassib, iar eu sunt fiul său. După ce sultanul, tatăl meu, a murit, am 
moștenit domnia și am domnit și am ocârmuit cu dreptate, și le-am 
făcut mult bine supușilor mei. 

Da mă mistuia o patimă amarnică pentru călătorii pe mare. 
Și nu duceam lipsă de ele, întrucât cetatea mea de scaun era așezată 
la marginea mării; și, pe o întindere mare de ape, aveam ostroave ce 
se aflau sub stăpânirea mea și care erau întărite, în starea de apărare 
și de bătălie. Și gândii într-o zi să mă duc să-mi cercetez ostroavele, 
și poruncii să se pregătească zece corăbii mari, și să se aducă pe ele 
zaherea pentru o lună, și plecai. Călătoria de cercetare ţinu douăzeci de 
zile, după care, într-o noapte, văzurăm că se dezlănțuie spre noi niște 
vânturi potrivnice, și așa inu până în zori; când vântul se mai domo- 
lise și marea se mai îmbunase, la răsăritul soarelui, văzurăm o insulă 
mică, la care puturăm să poposim; coborârăm pe uscat, gătirăm ceva 
de-ale gurii, mâncarăm, ne odihnirăm două zile, așteptând sfârșitul 
furtunii, și plecarăm iar. Călătoria ţinu încă douăzeci de zile, până ce 
într-o zi pierdurăm drumul; apele pe care pluteam ne erau necunos- 
cute, și nouă și căpitanului. Întrucât nici căpitanul nu cunoștea chiar 
nimic din marea aceea! Atunci îi spuserăm celui ce sta de veghe: 

— Scrutează marea cu băgare de seamă! 

Și năierul de veghe se sui pe catarg, pe urmă cobori și ne spuse 
și nouă și căpitanului: 

— La dreapta mea am văzut niște pești la faţa apei; iar în mij- 
locul mării am întrezărit în dreapta ceva ce părea ba negru, ba alb! 

La vorbele acestea ale străjerului, pe căpitan îl cuprinse spaima; 
își izbi turbanul de pământ, își smulse barba și ne strigă: 

— Vă vestesc pieirea noastră a tuturora! Și nici măcar unul nu 
are să scape întreg și teafăr! 

Pe urmă începu să plângă, și noi tot așa, laolaltă cu el, începu- 
răm să plângem de mila noastră. Pe urmă îl întrebai pe căpitan: 

— 0, reizule, lămurește-ne și nouă vorbele străjerului! 

EI răspunse: 

— O, doamne al meu, află că din ziua când a bătut vântul cel 
potrivnic am pierdut drumul, și așa a rămas, pierdut, de unsprezece zile 
încoace; și nu se simte niciun fel de vânt prielnic, care să ne întoarcă 
la calea cea bună. Or, află ce vrea să zică lucrul acela negru și alb, și 
peștii aceia plutind prin preajmă; mâine avem să ajungem la un munte 
de stâncă neagră, care se cheamă Muntele de Magnet, iar apele au să 
ne mâne cu tărie către muntele acela, iar nava noastră are să fie des- 
făcută în bucățele, căci cuiele ei au să-și ia zborul, trase de Muntele de 
Magnet, și au să se lipească de coastele lui; întrucât Allah Preaînaltul 
a înzestrat cu o putere tainică muntele acela de magnet care, astfel, 
trage la el toate lucrurile de fier! Așa că nici nu poţi să-ţi închipuiești 
grămada uriașă de fierotenii câte s-au strâns, lipite de muntele acela, 
din vremea de când corăbiile sunt trase spre el cu tărie! Singur Allah 
le știe socoata. Mai mult: de pe mare se vede strălucind în vârful acelui 
munte o boltă de aramă galbenă, sprijinită pe zece pilaștri; iar pe boltă 
se află un călăreț de aramă călare pe un cal de aramă; iar călăreţul ţine 
în mână o lance de aramă; iar pe pieptul călărețului atârnă o tăblie 
de plumb, încrustată toată cu nume necunoscute și talismanice! Or, 
0, Măria Ta, află că, atâta vreme cât călăreţul acela va sta pe calul său, 
toate corăbiile care vor trece pe sub el vor fi dezbârnate în bucăţi, și 
toată fierăria corăbiilor se va lipi de munte. Și-așa că nu va îi cu putinţă 
vreo mântuire până ce călărețul acela nu va fi răsturnat jos de pe call”?! 


[32] Povestea celui de al treilea saaluk, ca și cea de a cincea călătorie a lui 
Sindbad marinarul, precum și Povestea orașului de aramă, Cheile ursitei, 

Povestea cea strălucită a crăişorului Diamant sunt, fără îndoială, cele mai 
pline de mister din toate Cele O mie și una de nopți. Referirile pe care le 


148 


POVESTEA CU HAMALUL ȘI CU CELE TREI COPILE 


La vorbele acestea, o, stăpână a mea, căpitanul începu să plângă 
cu belșug de lacrimi, iar noi rămaserăm încredințaţi de pieirea noastră 
fără de mântuire, și fiecare își luă bun rămas de la prietenii săi. 

Și, într-adevăr, de cum se lumină de ziuă, ne văzurăm aproape 
de muntele acela cu stânci de magnet negre, iar apele ne mânară cu 
putere către el. Pe urmă, când cele zece corăbii ale noastre ajunseră 
la poalele muntelui, deodată cuiele corăbiilor începură să zboare cu 
miile, laolaltă cu toate fieroteniile, și se duseră să se lipească de munte; 
și navele noastre se dezbârnară, iar noi toți ne prăvălirăm în mare. 

Atunci, ziua toată, rămaserăm la cheremul mării, și unii ne îneca- 
răm, alții scăparăm, da cea mai mare parte se înecă; iar cei care scăpară 
nu mai izbutiră niciodată nici să se vadă, nici să ne mai găsească, întru- 
cât nahlapii cumpliţi și vânturile potrivnice îi risipiră în toate părțile. 

Cât despre mine, o, stăpână a mea, Allah Preaînaltul mă izbăvi, 
spre a mă meni altor necazuri, suferințe mari și nenorociri grele. Izbutii 
să mă agăţ de o scândură dintre scândurile desprinse, iar valurile și 
vântul mă aruncară pe țărm, la piciorul Muntelui de Magnet! 

Atunci găsii un drum care ducea tocmai în spicul muntelui, 
drum întocmit în chip de scară tăiată în stâncă. Și numaidecât rostii 
într-ajutor numele lui Allah Preaînaltul, și... 


S 


În clipita aceasta a istorisirii sale, Șeherezada văzu dimineaţa 
sclipind și, cuminte, își curmă povestirea. 
Iar când fu cea de a cincisprezecea noapte, spuse: 


S 


Mi s-a izvodit, o, norocitule sultan, că al treilea saaluk, povestin- 
du-i tinerei stăpâne a casei, pe când ceilalţi soţi ședeau jos cu braţele 


aduc despre lumi dispărute sau despre ființe cu însușiri de cosmonauţi sunt 
descrieri uluitor de exacte ale unor „amintiri despre viitor“, cum nu se mai 
întâlnesc decât în unele legende ale băștinașilor sud-americani, în Povestea 
lui Ghilgameș, în scrierile sfinte indiene, precum și în poemele lui Homer și 
în operele lui Platon. 

încrucișate, vegheaţi de cei șapte arapi, care ţineau în mână sabia 
trasă, urmă: 

Rostii într-ajutor numele lui Allah și mă rugai Lui fierbinte și 
mă cufundai în flacăra rugăciunii; mă căţărai pe urmă cum putui prin- 
tre stânci și crăpături și izbutii, vântul potolindu-se într-un sfârșit la 
porunca lui Allah, să mă caţăr până sus pe munte, și tare mă bucurai 
de izbăvirea mea, până peste marginile bucuriei! Și nu-mi mai rămânea 
decât să ajung până la boltă; și ajunsei, într-un sfârșit, și putui să intru 
sub ea. Atunci șezui în genunchii amândoi, și îmi făcui rugăciunea, și 
îi mulțumii lui Allah pentru scăparea mea. 

În ceasul acela, osteneala mă potopi până într-atâta încât mă 
prăbușii la pământ și adormii. Și, pe când dormeam, auzii un glas care 
îmi spunea: 

— O, fiu al lui Kassib! Când te vei deștepta din somn, să sapi 
sub picioarele tale, și ai să găsești un arc de aramă și trei săgeți de 
plumb, pe care sunt săpate niște semne talismanice. Să iei arcul și să 
țintești în călăreţul care se află pe boltă, și vei da iarăși liniște oame- 
nilor, scăpându-i de pacostea aceasta amarnică! lar când ai să-l lovești 
pe călăreț, călărețul va cădea în mare, iar arcul va cădea din mâinile 
tale la pământ; tu atunci să iei arcul și să-l îngropi în pământ, chiar 
pe locul unde va fi căzut! Estimp, marea va începe să clocotească, pe 
urmă să crească, până ce va ajunge să atingă vâriul pe care te afli tu. 
Și atunci ai să vezi pe mare un caic, iar în caic un ins". Ci-i un alt 
ins decât călăreţul prăvălit în mare. Insul acela va veni la tine, ținând 
în mână o vâslă. Iar tu, fără teamă, să te sui lângă el în caic! Dar ia 
seama bine, să nu care cumva să rostești numele cel sfânt al lui Allah, 
ia seama bine! Odată ajuns în caic, insul acela are să te ducă și are 
să te poarte pe mare vreme de zece zile, până ai să ajungi la Marea 
Izbăvirii. Și, ajungând la marea aceea, vei găsi tu pe careva care să te 
ajute să răzbaţi până la ţara ta. Și să nu uiţi că toate astea nu se vor 
împlini decât dacă nu vei rosti numele lui Allah.[*! 


[33] În varianta tradusă de Salie: „un ins de aramă“. 

[34] Ca și în cea de a cincea călătorie a lui Sindbad, rostirea numelui lui 
Allah este aici aducătoare de nenorociri — afirmaţie ce constituie de fapt o 
blasfemie pentru musulmani, care prin invocarea lui Allah cred că scapă 
din necazuri. Este evident că asemenea afirmaţie nu e decât o vehiculare 

În clipita aceea, o, stăpână a mea, mă deșteptai din somn și, 
plin de bărbăţie, mă apucai pe dată să îndeplinesc porunca glasului. 
Cu arcul și cu săgețile găsite, săgetai călărețul și-l doborâi. lar arcul 
căzu din mâna mea; atunci, chiar pe locul acela, îl îngropai în pământ; 
și numaidecât marea se zbuciumă, clocoti și crescu, ajungând până 
la vârful muntelui unde mă aflam. Și, peste scurt răstimp, văzui că se 
ivește din adâncul mării un caic ce se îndrepta spre mine. lar când 
caicul ajunse aproape, zării în el un om de aramă, care avea pe piept 
o tăblie de plumb, pe care erau săpate niște nume și niște semne vră- 
jitorești. Atunci mă suii în caic, da fără a rosti nicio vorbă. lar omul de 
aramă purcese la drum cu mine și merse vreme de o zi, vreme de două 
zile, vreme de trei zile, și tot așa până la sfârșitul celei de a zecea zi. Și 
atunci văzui ivindu-se în zare niște insule: erau izbăvirea! Atunci mă 
bucurai în cumpănul bucuriei și, din pricina preaplinului din suflet 
și a mulțumitei mele fată de Preaînaltul, rostii numele lui Allah și îl 
preamării și strigai: „Allahu akbar! Allahu akbar!“!**! 

Și nici nu apucai eu să rostesc bine vorbele acestea sfinte, că 
omul de aramă mă și înșfacă și mă aruncă din caic în mare, pe urmă 
se alundă în depărtare și se mistui. 

Cum știam să înot, mă pusei să înot ziua toată până noaptea, 
încât mâinile mi se sleiră, iar umerii mi se sfârșiră de trudă, și mă sim- 
țeam topit! Atunci, văzând că-mi vine moartea, îmi făcui mărturisirea 
de credinţă!”“! și mă gătii să mor. Ci, tot atunci, un val, mai nemăsurat 
decât toate valurile mării, se năpusti din depărtare ca o cetate uriașă 
și mă luă și mă aruncă atâta de tare și atâta de departe, încât mă 
pomenii dintr-o dată pe malul uneia din insulele pe care le zărisem. 
Așa a vrut Allah! 

Atunci mă trăsei pe mal și mă apucai să storc apa din hainele 
de pe mine; și îmi întinsei hainele pe jos ca să se zvânte; și ațipii și 
dormii toată noaptea. La deşteptare, mă îmbrăcai cu hainele care se 


de către povestitorul arab a unor idei cu mult anterioare islamului și 
străine de spiritul arab. 


[35] Allahu akbar — expresie de preamărire a lui Dumnezeu; în traducere: 
„Allah este atotputernic!“ 

[36] Mărturisirea de credință — adică rostirea formulei: „Nu este decât un 
singur Dumnezeu, iar Mahomed este trimisul său“ — reprezintă unul dintre 
ritualurile sacre pentru orice musulman înainte de a-și da sufletul. 

uscaseră și mă ridicai să văd încotro să mă îndrept. Și zării dinaintea 
mea 0 vâlcea rodnică; intrai în ea și o străbătui în toate părţile, pe urmă 
făcui tot înconjurul locului în care mă aflam și văzui că mă aflam pe 
un ostrov mic, împrejmuit de mare. Atunci îmi spusei în sinea mea: „Ce 
prăpăd! Ori de câte ori scap dintr-un necaz, cad într-altul și mai negru.“ 

Pe când ședeam așa, cufundat în gânduri negre care mă făceau 
să-mi doresc cu patimă moartea, văzui că se apropia pe mare o naie 
plină cu oameni. Atunci, de frică să nu mai păţesc vreun bucluc amar- 
nic, mă sculai și mă căţărai într-un pom și așteptai acolo, uitându-mă. 
Văzui naia cum trage la țărm și cum ies din ea zece robi, care ţineau 
fiecare câte o cazma; merseră până ce ajunseră la mijlocul ostrovului și 
acolo începură să dea pământul la o parte, și până la urmă scoaseră la 
iveală un capac, pe care îl ridicară, și deschiseră o intrare, care se afla 
dedesubt. Pe urmă se întoarseră la naie și scoaseră din ea o sumedenie 
de lucruri, pe care le încărcară pe umerii lor: pâine, făină, miere, unt, 
Oi, Saci ticsiți și multe alte lucruri, și toate bunurile pe care un gospo- 
dar și le-ar dori în casă; iar robii urmară să se ducă și să se întoarcă 
de la intrarea sub pământ la naie și de la naie la capac, până ce goliră 
cu totul naia de lucrurile cele mari; atunci scoaseră din ea niște haine 
scumpe și niște caftane falnice, pe care le luară în braţe; apoi văzui 
cum coboară din naie, în mijlocul robilor, un preacinstit moșneag, 
tare bătrân, ros de ani și uscat de vânturile vremii, până într-atâta cât 
ajunsese ca o părere de om. Moșneagul ţinea de mână un tinerel de o 
frumuseţe pojarnică, croit chiar după calupul desăvâșirii, tot atâta de 
gingaș precum un ram subțire și mlădiu, tot atâta de miroznic precât 
strălucirea cea neprihănită, vrednic a sluji de chip și de pildă unui trup 
desăvârșit, într-un sfârșit, de un farmec atâta de vrăjitor, cât îmi răpi 
inima și făcu să tremure toată măduva cărnii din mine! Merseră până 
ce ajunseră la intrare și coborâră, și pieriră din ochii mei; și, peste un 
timp, ieșiră cu toţii îndărăt, în afară de copilandru; se întoarseră la 
naie, se suiră în ea și se depărtară pe mare. 

Când îi văzui că pieriră de-a binelea, mă ridicai și coborâi din 
pom și alergai spre locul pe care îl acoperiseră cu pământ. Începui să 
dau pământul la o parte și să mă trudesc, până ce scosei capacul la 
iveală; văzui că acel capac era făcut dintr-un lemn gros cât o piatră 
de moară; până la urmă îl ridicai cu ajutorul lui Allah, și văzui sub el 

o scară boltită; coborâi pe scara aceea de piatră, măcar că eram tare 
uluit, și, într-un sfârșit, ajunsei jos. 

Acolo găsii o sală încăpătoare, așternută cu chilimuri de mare 
preţ și cu mătăsării și catifele și, pe un divan scund, între lumânări 
aprinse și între oluri pline cu flori, și între zimbiluri pline cu poame, 
și între gavanoase cu dulceţuri, ședea copilandrul și își făcea vânt cu 
un vânturar. Când mă văzu, fu cuprins de spaimă mare; și, cu glasul 
meu cel mai mângâios, îi spusei: 

— Pacea fie cu tine! 

lar el îmi răspunse atunci, mai liniștit: 

-— Și asupră-ți fie pacea și milele lui Allah și binefacerile sale! 

lar eu îi zisei: 

— O, doamne al meu, să ai parte de tihnă! Așa cum mă vezi, 
sunt fiu de sultan și sunt eu însumi sultan! Allah m-a îndrumat ca să 
te slobozesc din locul acesta de sub pământ, unde am văzut cum te-au 
coborât inșii aceia, spre a te da morţii. Și vin să te slobozesc. Și vei fi 
prietenul meu, căci vederea ta mi-a răpit minţile! 

Atunci copilandrul zâmbi a râde la vorbele mele, cu un zâmbet 
din buze, și mă polti să vin și să șed jos lângă el pe divan, și îmi spuse: 

— O, doamne, nu mă aflu aici spre a muri, ci spre a ocoli moar- 
tea. Află că sunt fiul unui mare giuvaiergiu, vestit în lumea toată pentru 
avuțţiile lui și pentru mulțimea comorilor sale; iar faima lui s-a întins 
pe toate meleagurile, cu caravanele pe care le mână până departe, ca 
să vândă pietre scumpe sultanilor și emirilor pământului. La nașterea 
mea, în amurgul vieţii sale, tatăl meu a fost prevestit de către meșterii 
ghicitori că fiul acesta avea să moară înaintea lui tătâne-său și a mai- 
că-sii; și tatăl meu, în ziua aceea, în ciuda bucuriei nașterii mele și a 
voioșiei mamei mele, care mă adusese pe lume după cele nouă luni 
ale sorocului, prin vrerea lui Allah, fu prins de o mâhnire mare, mai 
cu seamă când învățații, care citiseră soarta mea în stele, îi spuseră: 

— Fiul acesta va fi ucis de un sultan, fiul unui sultan pe nume 
Kassib, și anume la patruzeci de zile după ce sultanul acela va prăvăli 
în mare călăreţul de aramă de pe Muntele de Magnet! Și tatăl meu, 
giuvaiergiul, rămase mohorât. Și se îngriji de mine și mă crescu cu 
multă luare-aminte, până ce ajunsei la vârsta de cincisprezece ani. 
Și-atunci părintele meu află că a fost prăvălit în mare călăreţul, și 

începu să plângă și să se chinuiască atâta, și maică-mea împreună cu 
el, încât se schimbă la faţă, se siriji la trup și ajunse întocmai ca un om 
tare bătrân, ros de ani și de nenoroc. Și-atunci mă aduse în ostrovul 
acesta unde, de când m-am născut, a pus niște oameni să zidească 
locașul acesta de sub pământ, în care să mă adăpostească de căutările 
sultanului, care urma să mă omoare la vârsta de cincisprezece ani, 
după ce avea să dea jos călăreţul de aramă. lar tatăl meu și cu mine 
rămaserăm încredințaţi că fiul lui Kassib nu putea să mă găsească pe 
ostrovul acesta neștiut. Și asta-i pricina aducerii mele aici! 

Eu atunci gândii în sufletul meu: „Cum de pot cei ce citesc în 
stele să se înșele până într-atâta? Întrucât, pe Allah! Băietanul acesta 
este flacăra inimii mele și, ca să-l omor, ar trebui să mă omor pe mine 
însumi!“ Pe urmă îi spusei: 

— O, copilul meu, Allah cel Atotputernic nu va îngădui ca o 
floare ca tine să fie retezată! lar eu mă aflu aici spre a te apăra, și am 
să rămân cu tine toată viaţa mea! 

EI îmi răspunse atunci: 

— Tatăl meu va veni să mă ia la sfârșitul celei de a patruzecea 
zile, căci după acest răstimp nu va mai fi nicio primejdie. 

lar eu îi spusei: 

— Pe Allah! O, copilul meu, am să stau cu tine aceste patruzeci 
de zile și, apoi, am să-i spun părintelui tău să te lase să vii cu mine în 
împărăţia mea, unde ai să fii prietenul meu și urmașul meu la scaunul 
de domnie! 

Atunci copilandrul, fiul giuvaiergiului, îmi mulțumi cu vorbe 
dulci, iar eu băgai de seamă cât era de plin de curtenie, și câtă înclinare 
avea spre mine, și eu spre el. Și începurăm să tăifăsuim prietenește, 
și să mâncăm din toate bunătăţurile din zahereaua lui, care putea să 
ajungă vreme de un an la o sută de oaspeți. Și, după ce mâncarăm, 
pricepui ce răpită îmi era inima de farmecele acelui copilandru. Și ne 
întinserăm și dormirăm toată noaptea. Spre ziuă, mă deșteptai și mă 
spălai, și îi adusei băiatului ligheanul de aramă plin cu apă înmires- 
mată, și se spălă; iar eu pregătii de masă și mâncăram împreună; pe 
urmă ne apucarăm de pălăvrăgit, apoi de jucat împreună niște jocuri, 
și de râsete, până seara; atunci așternurăm masa și mâncarăm o oaie 

umplută cu migdale, cu stafide, cu nucșoare, cu piper și cuișoare, și 
băurăm apă bună și rece, și mâncarăm pepeni verzi și galbeni, și pră- 
jituri cu miere și cu unt, dintr-un aluat dulce și ușor ca puiul și în care 
untul nu fusese cruțat, nici mierea, nici migdalele, nici scorțișoara. Și 
atunci, ca și în noaptea de dinainte, ne culcarăm și văzui cât de prie- 
teni ajunseserăm! Și trăirăm așa, în huzururi și în tihnă, până în cea 
de a patruzecea zi. 

Atunci, cum era cea din urmă zi și cum giuvaiergiul urma să 
vină, băiatul vru să facă o scaldă bună, iar eu încălzii apa într-o căldare 
mare, aprinsei lemnele, turnai apa caldă într-o cadă mare de aramă, 
adăugai apa rece, ca s-o fac bună și desfătătoare, și copilandrul intră 
în ea, și îl spălai eu însumi, și îl săpunii, și îl frecai, și îl înmiresmai, 
pe urmă îl dusei în pat, îl acoperii cu învelitoarea, și îi înfășurai capul 
cu o basma de mătase înilorată cu argint, și îi adusei să bea un sorbet 
minunai, și adormi. 

Când se deșteptă, vru să mănânce, iar eu alesei harbuzul cel 
mai frumos și cel mai mare, îl pusei pe o sinie, așezai sinia jos pe 
chilim și mă suii în pat, ca să iau cuțitul cel mare care sta agăţat pe 
perete deasupra capului băiatului; și băiatul, ca să se joace, mă gâdilă 
deodată la talpă, iar eu tresării atâta de tare, încât, fără să vreau, căzui 
peste el, iar cuțitul pe care îl luasem i se înfipse în inimă, și pe clipă 
copilandrul își dete sufletul. 

La priveliștea aceea, o, stăpână a mea, mă bătui cu palmele peste 
obraji și începui să ţip și să gem, și îmi sfâșiai hainele, și mă trântii la 
pământ deznădăjduit și plângând. Și tânărul meu prieten era mort, 
și ursita i se împlinise, spre a nu da de minciună spusele cititorilor în 
stele, și îmi ridicai privirile și mâinile către Cel Preaînalt și zisei: 

— O, Doamne al Lumii, dacă am săvârșit un omor, stau gata a 
fi osândit la judecată! 

Și, în clipita aceea, eram plin de cutezanţă în faţa morţii. Ci, 
o, stăpână a mea, dorurile noastre nu se împlinesc niciodată, nici în 
rău, nici în bine! 

Așa că nu putui să îndur mai mult vederea acelui loc și, cum 
știam că tatăl, giuvaiergiul, urma să vină la sfârșitul celei de a patru- 
zecea zile, pășii pe scară, ieșii, și închisei capacul, și îl acoperii cu 
pământ, ca mai înainte. 

Când ajunsei afară, îmi zisei: „Trebuie numaidecât să văd ce are 
să se întâmple; și trebuie să mă ascund, altminteri am să fiu căsăpit de 
cei zece robi, care au să mă omoare cu moartea cea mai rea!“ 

Și atunci mă căţărai într-un copac mare, nu departe de locul 
unde se afla capacul, și mă aciuai acolo și privii. Peste un ceas, văzui 
că se ivește pe mare naia cu bătrânul și robii; coborâră pe uscat și ajun- 
seră degrabă la copac; și văzură pământul încă proaspăt de tot și fură 
cuprinși de spaimă mare, iar bătrânul își simţi inima pierindă; și robii 
traseră pământul la o parte, deschiseră intrarea și coborâră cu toții. 
Atunci bătrânul începu să-și strige copilul pe nume, cu glas mare, și 
băiatul nu-i răspunse, iar ei începură să caute peste tot, și îl găsiră cu 
inima străpunsă, întins pe pat. 

La priveliștea aceea, bătrânul își simţi inima topită și leșină; 
iar robii începură să se vaiete și să se bocească, pe urmă îi duseră pe 
umerii lor, afară din bortă, mai întâi pe bătrân, apoi pe copilandrul 
mort, și săpară pământul și îl înveliră pe băiat în giulgiu. Pe urmă îl 
cărară pe bătrân la naie, și toate bunurile și toată zahereaua, și pieriră 
departe pe mare. 

Eu atunci, într-o stare jalnică, coborâi din pom și cugetai la 
nenorocirea mea, și plânsei îndelung, și pornii să umblu prin ostrov 
ziua toată și noaptea toată, cuprins de deznădejde. Și nu mai contenii 
să tot plâng așa, până când, într-un sfârșit, băgai de seamă că marea 
scădea din clipă în clipă și se depărta, și lăsa curat tot locul așezat între 
ostrov și pământul din faţă. Atunci îi mulțumii lui Allah, care binevoia 
să mă scape de vederea acelui ostrov blestemat, și răzbătui în partea 
cealaltă, pe nisip; ajunsei pe pământul tare și pornii la drum, rostind 
într-ajutor numele lui Allah. Și-așa până la ceasul apusului de soare. 
Și deodată văzui în depărtare un foc mare și roșu și mă îndreptai spre 
focul acela roșu, unde gândeam că am să găsesc niscaiva fiinţe omenești 
ce se vor fi apucând să frigă vreo oaie; da când ajunsei mai aproape, 
văzui că focul acela roșu era un dam mare de aramă galbenă, pe care 
soarele îl aprindea așa, în amurg. 

Atunci rămăsei până peste poate de uluit la vederea palatului 
acela măreț, durat numai din aramă galbenă, și mă uitam la trăinicia 
durării lui, când deodată văzui că ies pe poarta cea mare a palatului 

zece flăcăi minunaţi la stat și cu niște chipuri care îl preamăreau pe 
Ziditorul ce le plămădise atâta de frumoase; și văzui că acei zece flă- 
căi erau toţi chiori de ochiul stâng, în afară de un preacinstit și falnic 
moșneag, care era cel de al unsprezecelea. 

La priveliștea aceea, îmi zisei: „Pe Allah!, ce potriveală ciudată! 
Oare ce-au putut să facă zece chiori ca să aibă ochiul stâng scos așa, 
fiecare la fel?“ Pe când mă scufundam în gândurile acestea, cei zece 
flăcăi veniră la mine și îmi spuseră: 

— Pacea fie asupră-ţi! 

Iar eu le întorsei urarea de pace, și le istorisii povestea mea, de 
la început până la sfârșit; și socot zadarnic a o mai spune încă o dată 
dinaintea ta, o, stăpână a mea. 

La spusele mele, ei rămaseră mirați până peste fire și îmi ziseră: 

— O, doamne, intră în casa aceasta, iar primirea aici fie-ţi largă 
și mărinimoasă! 

Intrai, și ei dimpreună cu mine, și străbăturăm săli multe, toate 
așternute cu mătăsuri, și ajunserăm într-un sfârșit în cea din urmă 
sală, mai încăpătoare și mai frumoasă decât toate celelalte; în mijlo- 
cul acelei săli mari se aflau zece chilimuri așternute pe niște saltele; 
și, în mijlocul acelor zece culcușuri strălucite, se afla unul, cel de al 
unsprezecelea chilim, fără saltea, da tot atâta de frumos ca și celelalte 
zece. Atunci bătrânul șezu pe cel de al unsprezecelea chilim, iar cei 
zece tineri fiecare pe al său, și îmi spuseră: 

— Şezi jos, doamne, la capătul sălii, și să nu ne întrebi nimic 
despre toate câte vei vedea aici! 

Atunci, după câteva clipite, bătrânul se ridică, ieși, apoi se 
întoarse în mai multe rânduri, aducând mâncăruri și băuturi, și toţi 
mâncară și băură, și eu dimpreună cu ei. 

După care moșneagul strânse tot ce rămăsese și se întoarse iar 
să șadă jos. Atunci flăcăii îi spuseră: 

— Cum de poţi să stai jos până a nu ne fi adus cele cu care să 
ne îndeplinim datorințele? 

Și bătrânul, fără a crâcni, se sculă și ieși de zece ori și se întoarse 
de fiecare dată aducând pe cap un lighean acoperit cu o zarpa, iar 
în mână un felinar, și puse fiecare lighean și fiecare fanar dinaintea 

fiecăruia dintre tineri. Dar mie nu-mi aduse nimic, și rămăsei într-o 
mare nedumerire. După ce ridicară zarpalele, văzui că fiecare lighean 
era plin cu cenușă și cu praf de cărbuni și cu khol. Pe urmă luară cenușa 
și se mânjiră cu ea pe cap, cu praful de cărbuni pe chip, iar cu Kholul 
pe ochiul lor drept; și începură să se jeluiască și să plângă și să spună: 

— Nu avem decât ceea ce ni se cuvine pentru nechibzuinţele 
și pentru greșelile noastre! 

Și nu conteniră decât odată cu apropierea zorilor. Atunci se 
spălară în alte ligheane aduse de moșneag și își puseră alte haine, și 
își luară iarăși înfățișarea de mai înainte. 

După ce văzui toate astea, o, stăpână a mea, mă cuprinse o 
mirare nemăsurată; dar nu cutezam să întreb nimic, din pricina porun- 
cii primite. lar în noaptea următoare făcură ca și în cea dintâi, și la fel 
în cea de a treia noapte, și în cea de a patra. Eu atunci nu putui să-mi 
mai ţin limba și strigai: 

— O, domniile voastre, mă rog vouă să mă luminaţi asupra 
pricinii scoaterii ochiului vostru stâng și a cenușii, și a cărbunelui, și 
a kholului pe care vi le-aţi pus pe chipuri, întrucât, pe Allah!, până 
și moartea îmi pare mai de dorit decât uluirea în care m-aţi aruncat! 

Ei atunci strigară: 

— O, vai de tine, ce întrebi tu? Asta-i pierzania ta! 

Eu răspunsei: 

— Mai degrabă îmi doresc pierzania, decât nedumerirea 
de-acum! 

Ei atunci îmi spuseră: 

— Teme-te pentru ochiul tău cel stâng! 

Și spusei: 

— Nu am trebuinţă de ochiul meu cel stâng, dacă mi se cere 
să rămân în nedumerirea de-acum! 

Atunci ei îmi spuseră: 

— Împlinească-ţi-se ursita! Ai să păţești și tu ceea ce am păţit 
NOI, și să nu te plângi, întrucât va fi din vina ta! Și-apoi, după pierderea 
ochiului, nu vei putea să te mai întorci aici, întrucât noi suntem de pe 
acum zece, și nu mai este niciun loc pentru cel de al unsprezecelea! 

La vorbele acestea, bătrânul aduse un berbec viu pe care îl 
înjunghie, îl jupui și îi curăță pielea. Pe urmă îmi spuseră: 

— Vei fi cusut în pielea aceasta de berbec și vei fi suit pe pleșul 
palatului acesta de aramă. Atunci vulturul cel mare care se cheamă 
roci”, și care este în stare să ridice şi-un elefant, are să te ia drept un 
berbec adevărat și are să se repeadă asupra ta și are să te ridice în zbor 
până în nori, pe urmă are să te coboare pe vârful unui munte înalt, 
de neatins pentru picior de om, spre a te înfuleca în gâtlejul lui! Și 
tu atunci, cu jungherul acesta pe care ţi-l dăm, ai să spinteci pielea 
berbecului și ai să ieși afară întru totul; atunci rocul cel cumplit, care 
nu mănâncă oameni, nu are să te mănânce și are să piară din vederile 
tale! Atunci vei merge până ce vei ajunge la un palat de zece ori mai 
mare decât palatul nostru, și de o mie de ori mai strălucitor. Palatul 
acela este aurit numai cu tăblii de aur, și toţi pereţii lui sunt încrus- 
taţi cu nestemate mari și mai ales cu smaralde și cu mărgăritare. Tu 
atunci vei intra pe poarta deschisă, cum am intrat și noi și vei vedea 
ceea ce vei vedea! Cât despre noi, acolo ne-am lăsat ochiul stâng, și 
încă îndurăm pedeapsa cuvenită, și ne-o ispășim, săvârșind în fiecare 
noapte ceea ce ne-ai văzut că săvârșim. Aceasta-i povestea noastră, pe 
scurt, întrucât, cu de-amănuntul, ar umple foile unei cărți mari și late! 
Cât despre tine, de-acuma împlinească-ți-se ursita! 

La vorbele acestea, cum stăruiam în hotărârea mea, îmi dădură 
jungherul, mă cetluiră în pielea berbecului, mă duseră pe acoperișul 
palatului și plecară. Și deodată mă simţii ridicat de pasărea cea cum- 
plită roc, care își luă zborul; și, de îndată ce mă simţii lăsat la pământ 
pe vâriul muntelui, despicai cu jungherul pielea de berbec și ieșii afară 
țipând: „Uș! Uș!“ spre a alunga rocul cel cumplit, care zbură greoi, și 
văzui că era o pasăre mare, albă, mătăhăloasă cât zece elefanţi, și voi- 
nică mai cât zece cămile! 

Atunci îmi luai calea grabnic, pârjolit de focul nerăbdării și, 
pe la nămiez de zi, ajunsei la sarai. La vederea saraiului, oricât mi-l 
zugrăviseră cei zece flăcăi, rămăsei minunat până peste marginile 
minunării, întrucât era cu mult mai strălucitor decât în spusele lor. 


[37] Roc-— pasăre fabuloasă, extrem de mare și de puternică, prezentă nu 
numai în legendele arabe, ci în mai toate mitologiile populare orientale. 
După unele interpretări recente (Michel Gall), ea — ca și uriașul zburător 
Al-Simurg — ar fi, în povestirile din O mie și una de nopți, o amintire 
deformată despre fiinţele raţionale zburătoare, pe care omenirea le-ar fi 
cunoscut cândva, „în trecutul veacurilor și al clipelor“. 

Poarta cea mare prin care intrai în sarai era mărginită de nouăzeci și 
nouă de uși din lemn de aloe și din lemn de santal, iar ușile încăperi- 
lor erau din abanos încrustat cu aur și cu olmazuri; și toate acele uși 
duceau spre niște săli și spre niște grădini, în care văzui toate bogăţiile 
de pe pământ și din mare. 

În cea dintâi sală în care intrai, mă pomenii deodată între patru- 
zeci de fetișcane, care erau așa de minunate ca frumuseţe, încât nici 
minţile nu mai izbuteau să nu se adune, nici ochii să-și odihnească 
alegerea pe vreuna, și rămăsei atâta de plin de vrajă, încât mă oprii 
locului, simțindu-mi capul cum mi se învârtește. 

Atunci toate deodată se ridicară la vederea mea și, cu glas 
dulce, îmi spuseră: 

— Casa noastră să fie și casa ta, o, oaspete al nostru, iar locul 
tău să fie asupra capetelor noastre și în ochii noștri! 

Și mă poitiră să stau, și mă îmbiară pe o podină, și șezură toate 
jos pe chilimuri, și îmi spuseră: 

— O, doamne al nostru, suntem roabele tale și avutul tău, iar 
tu ești stăpânul nostru și cunună pe capetele noastre! 

Pe urmă toate începură să mă slujească: una aduse apă caldă și 
cearceafuri, și îmi spălă picioarele; alta îmi turnă în palme apă înmi- 
resmată, dintr-un ibric de aur; a treia mă îmbrăcă într-un caftan de 
mătase cu un brâu bătut în fire de aur și de argint; a patra îmi întinse 
o cupă plină cu o băutură minunată și înmiresmată cu flori; și una se 
uita la mine, alta îmi zâmbea, una îmi făcea cu ochiul, alta îmi spu- 
nea stihuri, una își întindea braţele dinaintea mea, alta își răsucea 
dinainte-mi mijlocul; și una zicea: „Ah!“, iar alta: „Ui!“, și ceastălaltă 
îmi zicea: „O, tu, ochi al meu!“, iar cealaltă: „O, tu, sufletul meu!“, iar 
alta: „Lăuntrurile mele!“, iar alta: „Suflarea mea!“, iar una: „O, pojar 
al inimii mele!“ 

Pe urmă veniră toate lângă mine și începură să mă alinte și să 
mă mângâie și îmi ziseră: 

— O, oaspete al nostru, istorisește-ne povestea ta, căci de vreme 
îndelungată suntem singure aici, fără niciun bărbat, iar fericirea noas- 
tră este acum deplină! 

Eu atunci mă simţii mai liniștit și le istorisii numai o parte din 
povestea mea, și asta până la apropierea nopții. 

Atunci se aduse o mulțime mare de lumânări, iar sala se lumină 
ca de soarele cel mai strălucit. Pe urmă se așternu masa și se aduseră 
bucatele cele mai alese și băuturile cele mai îmbătătoare, și se zvoni cu 
alăutele cele mai desfătătoare și se cântă cu glasul cel mai vrăjitor, iar 
câteva începură să dănțuiască, în vreme ce eu mâncam mai departe. 

După toate aceste huzuriri, îmi ziseră: 

— O, drăguţule, acuma-i vremea desfătării celei strașnice și a 
crivatului; alegeţi-o dintre noi pe cea care îţi place și fii fără teamă că 
ne-ai supăra, întrucât fiecăreia dintre noi are să-i vie rândul vreme de 
o noapte, tuturor celor patruzeci de surori; și-apoi fiecare la rândul ei 
are să înceapă iarăși hârjoana cu tine, în fiecare noapte. 

Eu atunci, o, stăpână a mea, nu știui pe care dintre surori se 
cădea s-o aleg, întrucât toate erau la fel de ispititoare. Atunci închi- 
sei ochii, întinsei mâinile și o prinsei pe una, și deschisei ochii; ci îi 
închisei la loc repede, din pricina strălucirii orbitoare a frumuseţii ei. 
Atunci ea îmi întinse mâna și mă duse în patul ei. Și îmi petrecui cu 
ea noaptea toată. Mă bucurai de ea de patruzeci de ori! Și ea la fel! Și 
îmi zicea de fiecare dată: „Yuh!, O, ochi al meu! Yuh! O, sufletul meu!“ 
Și mă alinta, iar eu o desfătam, și ea mă stârnea, și-așa toată noaptea. 

Și-așa o ţinui întruna, 0, stăpână a mea, noapte de noapte, cu 
câte una dintre surori, și fiecare noapte cu un potop de dezmierdări 
dintr-o parte și din cealaltă! Și-așa vreme de un an întreg, în desfătare 
și în voioșie. Și, după fiecare noapte, dimineaţa, copila din noaptea 
următoare venea la mine, mă ducea la hamman, mă freca bine pe tot 
trupul și mă înmiresma cu toate miresmele pe care Allah le-a dăruit 
slujitorilor săi. 

Și ajunserăm astfel la sfârşitul anului. În dimineaţa zilei celei 
din urmă, le văzui pe toate fetișcanele că vin fuga la patul meu, plân- 
gând amarnic și despletindu-și pletele de mâhnire și văicărindu-se; 
pe urmă îmi spuseră: 

— Află, o, lumină a ochilor noștri, că trebuie să ne despărțim 
de tine, cum ne-am despărțit și de ceilalți de dinainte de tine, căci 
se cade să știi că tu nu ești cel dintâi, și că până la tine mulţi voinici 
ne-au desfătat ca și tine, și ne-au făcut ca și tine. Numai că tu chiar că 
ești isteţul cel mai isteț la isteţii, de-o potrivă și-n lung și-n lat! Și, de 

asemenea, hotărât că ești cel mai terfichi și cel mai iubeţ dintre toți. 
Din care pricini nu vom mai putea să trăim fără tine. 

lar eu le zisei: 

— Dar spuneţi-mi, pentru ce trebuie să mă părăsiţi? Căci nici 
eu nu vreau să pierd bucuria vieţii mele cu voi! 

Ele îmi răspunseră: 

— Află că noi toate suntem fiicele unui sultan, da din mame 
osebite. De pe vremea fecioriei, trăim în saraiul acesta și, în fiecare an, 
Allah călăuzește pe drumul nostru un voinic care ne mulțumește, iar 
noi tot așa pe el! Și în fiecare an trebuie să lipsim vreme de patruzeci 
de zile, spre a ne duce la tatăl nostru și la mamele noastre. lar astăzi 
este ziua de plecare! 

Atunci spusei: 

— Ci, o, dulceţelor, eu am să rămân în casă, spre a-l preamări 
pe Allah până la întoarcerea voastră! 

Ele îmi răspunseră: 

— Îndeplinească-ţi-se dorinţa! Iată toate cheile de la sarai, care 
descuie toate ușile. Palatul acesta este casa ta și tu ești stăpânul lui. Da 
ferește-te să nu carecumva să deschizi ușa de aramă din fundul gră- 
dinii, că nu vei putea să ne mai vezi niciodată și vei păţi o nenorocire 
mare. Fereşte-te să nu carecumva să deschizi ușa de aramă! 

După vorbele acestea, veniră toate să mă îmbrăţișeze și să mă 
sărute una după alta, plângând și spunându-mi „Allah fie cu tine!“. Și 
se uitară la mine plângând, și plecară. 

Eu, atunci, o, stăpână a mea, ieșii din sală, ținând în mână 
cheile, și începui să cercetez saraiul, pe care până în ziua aceea nu 
avusesem răgazul să-l văd, atâta îmi fuseseră de înlănţuite în pat și 
trupul și sufletul, în braţele fetișcanelor. Și mă apucai, cu cheia dintâi, 
să descui cea dintâi ușă. 

Când deschisei cea dintâi ușă, văzui o grădină mare, plină toată 
cu pomi în roadă, atâta de mari și atâta de frumoși, cât în viaţa mea 
nu mai văzusem alţii la fel în lumea întreagă; ape curgeau în șanțuri 
mici și udau pomii, și așa de bine, încât poamele acelor pomi erau de 
o mărime și de o frumuseţe minunate. Mâncai din poamele acelea, mai 
cu seamă niște banane, niște curmale lungi ca degetele unei arăboaice 
de viţă aleasă, niște rodii, niște mere și niște piersici. După ce sfârșii 

de mâncat, îi mulțumii lui Allah pentru darurile sale, și descuiai cea 
de a doua ușă, cu cea de a doua cheie. 

După ce deschisei ușa aceea, ochii și nasul meu rămaseră vră- 
jite de florile ce umpleau o grădină mare, udată de niște pârâiașe. Se 
aflau în grădina aceea toate florile câte cresc în grădinile emirilor 
pământului: iasomii, zarnacadele, trandafiri, viorele, zambile, bujori, 
garoafe, lalele, gălbenele și toate florile din toate vremile. Când sfâr- 
șii de mirosit toate florile, culesei o iasomie și mi-o înfipsei în nas și 
acolo o lăsai, ca să-i sorb mireasma; și îi mulțumii lui Allah Preaînaltul 
pentru podoabele sale. 

Deschisei apoi cea de a treia ușă, și urechile mele rămaseră 
vrăjite de glasurile păsărilor de toate culorile și de toate neamurile 
pământului. Păsările acelea ședeau toate într-o colivie mare, făcută 
din nuiele de lemn de aloe și de santal; apa de băut a acelor păsări 
era pusă în niște străchinuţțe de jad și de jasp gingaș colorat; grăunţele 
erau în niște ceșcuțe de aur; pământul pe jos era măturat și stropit; iar 
păsările îl binecuvântau pe Atoateziditorul. Ascultai glasurile acelor 
păsări până la apropierea nopții; și mă întorsei de acolo în seara aceea. 

Dar, a doua zi ieșii degrabă și deschisei cea de a patra ușă, cu 
cea de a patra cheie. Și-atunci, o, stăpână a mea, văzui niște lucruri, pe 
care nici în vis o ființă omenească n-ar putea să le vadă vreodată. În 
mijlocul unei curți mari văzui o boltă iscusit zidită; bolta aceea avea 
niște scări de porfiră, care suiau până ajungeau la patruzeci de uși 
de lemn de abanos, bătute în aur și în argint. Porţile acelea, cu cana- 
turile date la o parte, lăsau fiecare să se vadă câte o sală largă; și în 
fiecare sală se afla câte o comoară osebită, și fiecare comoară prețuia 
mai mult decât toată împărăţia mea întreagă. Sala dintâi era ticsită cu 
mormane mari de mărgăritare voinice, puse în șir, și de mărgăritare 
mărunţele; da cele voinice erau mai multe decât cele mărunte, și fie- 
care era cât un ou de porumbiţă și sclipitor ca luna în strălucirea ei. 
Da cea de a doua sală o întrecea pe cea dintâi ca bogăţie: era ticsită 
până sus cu diamante, rubine, safire și granate. În cea de a treia, erau 
numai smaralde; în cea de a patra, calupuri de aur sadea; în cea de 
a cincea, dinari de aur de pe tot pământul; în cea de a șasea, argint 
neprihănit; în cea de a șaptea, dinari de argint de pe tot pământul. lar 
celelalte săli erau ticsite cu toate nestematele din sânul pământului și 

al mărilor, și topaze, și turcoaze, și hiacint, și nestemate de la Yemen, 
și cornaline de toate culorile, și oluri de jad, și salbe, și brățări, și brâie, 
și toate giuvaierurile folosite la curţile de emiri și de sultani. 

lar eu, o, stăpână a mea, îmi ridicai mâinile și privirile și îi 
mulțumii lui Allah Preaînaltul pentru binefacerile sale. Și urmai ast- 
fel, în fiecare zi, să deschid câte una, ori două, ori trei uși, până în cea 
de a patruzecea zi, și minunarea mea sporea cu fiecare zi, și nu îmi 
mai rămăsese decât cheia cea de pe urmă, care era cheia de la ușa de 
aramă. Și mă gândeam la cele patruzeci de copile, și mă simţeam în 
cea mai mare bucurie gândind la ele, și la dulceaţa purtărilor lor, și la 
prospeţimea trupului lor, și la virtuțile lor pojarnice, și la bunurile lor 
cele tainice, și la rotunzimea și vânjoșia durduleţurilor lor, și la ţipetele 
lor când îmi spuneau: „Yuh, o, ochi al meu! Yuh, o, pojarul meu!“ Și îmi 
strigai: „Pe Allah!, noaptea noastră are să fie o noapte binecuvântată, 
o noapte de lapte!“ 

Ci Pârdalnicul mă făcea să simt cheia de la ușa aceea de aramă, 
care mă ispitea amarnic, și ispita fu mai tare decât mine, și descuiai 
ușa de aramă. Și ochii mei nu văzură nimic, ci numai nasul meu simţi 
un dami tare și neprielnic adulmecării mele, și leșinai pe clipă pe dată, 
și căzui dincoace de ușa care se închise. Când mă deșteptai, stăruii în 
hotărârea stârnită de Șeitan, și deschisei iarăși ușa și așteptai ca miasma 
să se facă oleacă mai puţin tare. 

Atunci intrai și mă pomenii într-o sală largă, presărată toată 
cu șofran și luminată de două lumânări înmiresmate cu ambră sură 
și cu tămâie, și de niște fanare falnice de aur și de argint pline cu ulei 
bine mirositor, care, arzând, scoteau mireasma aceea tare. Și, între 
sfeșnicele de aur și fanarele de aur, văzui un cal negru minunat, care 
avea o stea albă în frunte; și era pintenog la piciorul stâng și la glezna 
dreaptă; ieslea îi era plină cu grăunţe de susan și de orz bine dat prin 
ciur; adăpătoarea era umplută cu apă proaspătă înmiresmată cu apă 
de trandafiri. lar eu, o, stăpână a mea, cum patima mea cea mai mare 
erau caii frumoși, și cum eram călărețul cel mai vestit din împărăţia 
mea, gândii că acel cal mi s-ar potrivi; și îl luai de căpăstru și îl dusei 
în grădină și încălecai pe el; dar el nici nu se clinti. Atunci îl lovii peste 
gât cu lanţul de aur. Și numaidecât, o, stăpână a mea, calul întinse 

două aripi mari și negre pe care nu le văzusem până în clipita aceea, 
necheză într-un chip înfricoșat, izbi de trei ori cu copita în pământ și 
zbură cu mine în văzduhuri. 

Atunci, o, stăpână a mea, pământul se învârti dinaintea ochilor 
mei; da îmi strânsei pulpele și mă ţinui ca un călăreț iscusit, și, într-un 
sfârșit, calul pogori și se opri pe pleșul palatului de aramă roșie, în 
care îi găsisem pe cei zece flăcăi chiori. Și-atunci calul se ridică atâta 
de cumplit în două picioare și se scutură atâta de iute, încât mă trânti 
jos, apoi veni la mine și își lăsă aripa spre faţa mea, și își înfipse vâriul 
aripii în ochiul meu stâng, și mi-l prăpădi pe veci. Pe urmă zbură în 
văzduhuri și pieri. 

Iar eu îmi pusei mâna pe ochiul pierdut și mă învârtii în lung 
și în lat pe terasă, văicărindu-mă și scuturându-mi mâna de durere! Și 
de îndată văzui că se ivesc cei zece flăcăi care, dând cu ochii de mine, 
îmi spuseră: 

— N-ai vrut să ne asculți! Și iacătă rodul hotărârii tale de năpastă. 
Și nu putem să te primim între noi, întrucât suntem zece. Ci, urmând 
cutare și cutare drum, vei ajunge în cetatea Bagdadului, la emirul 
drept-credincioșilor, Harun Al-Rașid, a cărui faimă a răzbit până la noi; 
și soarta-ți va fi între mâinile lui. 

Și plecai, și mersei zi și noapte, după ce mi-am ras barba și am 
pus pe mine hainele acestea de saaluk, ca să nu mai am de îndurat și 
alte necazuri, și nu mă oprii din umblet până ce nu mă văzui ajuns în 
lăcașul acesta al păcii, Bagdadul, și îi găsii pe chiorii aceștia doi, și le 
dădui bineţe și le spusei: 

— Sunt un străin. 

lar ei răspunseră: 

— Și noi suntem străini. 

Și iacă-așa ajunserăm tustrei în casa această binecuvântată, o, 
stăpână a mea! Și-așa-i cu pricina ochiului meu pierdut și cu barba 
mea cea rasă! 


La povestea aceasta fără de seamăn, tânăra stăpână a casei îi 
spuse celui de al treilea saaluk: 


— Hai! Mângâie-te oleacă pe creștet și du-te! Te iert. 

Dar cel de al treilea saaluk răspunse: 

— Nu am să mă duc, pe Allah!, decât după ce am să aud poveș- 
tile tuturor celorlalți. 

Atunci copila se întoarse spre calif, spre Giafar și spre Massrur 
și le spuse: 

— ISstorisiți-mi povestea voastră! 

Atunci Giafar se apropie și istorisi povestea pe care i-o spusese 
portăriţei celei tinere, când intrase în casă. Încât, după ce auzi spusele 
lui Giafar, copila le spuse tuturor: 

— Vă iert pe toţi, și pe unii și pe alţii. Da plecaţi cât mai iute! 

Și ieșiră toţi și ajunseră în uliţă. Atunci califul le spuse saalicilor: 

— Unde vă duceţi așa, fârtaţilor? 

Ei răspunseră: 

— Nu știm unde avem să ne ducem. 

Și califul le spuse: 

— Veniţi să vă petreceţi noaptea la noi. 

Și îi spuse lui Giafar: 

— a-i la tine și adu-mi-i mâine dimineaţă, și vom vedea ce va 
fi de făcut cu ei. 

Iar Giafar nu pregetă a îndeplini poruncile califului. 

Apoi califul urcă în saraiul său și nu putu să guste pic de somn 
în noaptea aceea. Pe urmă, dimineaţa, se sculă și șezu în scaunul de 
domnie al stăpânirii lui; și porunci să intre toți capii din împărăţia sa. 
Pe urmă, după ce toţi capii împărăției veniră, se întoarse spre Giafar 
și îi spuse: 

— Adu-mi aici cele trei copile și cele două căţele și cei trei saalici. 

Și Giafar plecă îndată și îi aduse pe toţi între mâinile califului; 
iar tinerele se acoperiră cu vălurile lor și șezură dinaintea califului. 

Atunci Giafar le zise: 

— Vă socotim slobode de orice datorinţă, întrucât, fără a ști 
cine suntem, și voi ne-aţi iertat și ne-aţi făcut binele pe care ni l-aţi 
făcut. Și iacătă că acum vă aflaţi între mâinile celui de al cincilea din 
urmașii lui Abbasl*!, califul Harun Al-Rașid! Trebuie, dar, să-i povestiţi 
numai adevărul! 


[38] Al-Abbas ibn Adb al-Mutallib — unchiul profetului Mahomed, 
întemeietorul dinastiei Abbasizilor, care au cârmuit califatul din anul 750 

Când tinerele auziră vorbele lui Giafar, care vorbea în numele 
emirului drept-credincioșilor, cea mai mare dintre ele păși înainte și grăi: 

— O, emire al drept-credincioșilor, povestea mea este atâta de 
uluitoare, încât, dacă ar fi scrisă cu andrelele pe colțul dinlăuntru al 
ochiului, i-ar fi de învăţătură aceluia care ar citi-o cu cinstire! 


Ș 
În clipita aceasta a istorisirii ei, Șeherezada văzu că se ivește 
dimineaţa și, cu chibzuinţă, se opri din povestit. 
Dar când fu cea de a șaisprezecea noapte, urmă: 


S 


Mi s-a izvodit, o, norocitule sultan, că fata cea mai mare păși 
înainte între mâinile emirului drept-credin-cioșilor și istorisi astfel 
povestea ei: 


până la cucerirea Bagdadului de către mongoli în anul 1258. 

O, emire al drept-credincioșilor, află că pe mine mă cheamă 
Zobeida; pe sora care ţi-a deschis ușa o cheamă Amina; iar pe sora mea 
cea mică o cheamă Fahima. Tustrele suntem născute dintr-un tată, dar 
nu și din aceeași mamă. Cât despre cele două căţele, ele sunt chiar 
surorile mele, din același tată și din aceeași mamă. 

Când părintele nostru a murit, ne-a lăsat cinci mii de dinari, care 
au fost împărţiţi cu deplină cinste între noi; atunci sora mea Amina 
și sora mea Fahima s-au despărțit de noi, spre a locui în casa mamei 
lor; iar eu și cu celelalte două surori am rămas laolaltă, și eu sunt cea 
mai mică dintre noi trei; dar nu sunt mai mică decât surorile mele de 
la cealaltă mamă, Amina și Fahima. 

La puţină vreme după moartea părintelui nostru, cele două 
surori mai mari ale mele se pregătiră de măritiș și se măritară fiecare 
cu câte un bărbat, și rămaseră să mai stea o vreme cu mine, în aceeași 
casă. Dar în curând soţii lor se gătiră de o călătorie negustorească, luară 
cei o mie de dinari ai soțiilor lor, spre a cumpăra mărfuri, le luară și 
pe soțiile lor cu ei, și plecară toţi, și mă lăsară singură. 

Lipsiră astfel vreme de patru ani. Estimp, soţii surorilor mele 
lefteriră toţi banii și prăpădiră toate mărfurile, și își luară valea, lăsân- 
du-le pe soțiile lor singure-singurele în inima țării străinilor. lar surorile 
mele îndurară toate nevolniciile și, până la urmă, ajunseră la mine în 
chip de cerșetoare amărâte. La vederea celor două cerșetoare, eu nici 
vorbă de a recunoaște în ele pe surorile mele, și mă depărtai. Și ele 
atunci îmi vorbiră și le recunoscui, și le zisei: 

— Cum se face, o, surorile mele, de sunteţi în starea aceasta? 

Ele îmi răspunseră: 

— O, sora noastră, vorbele nu mai pot să slujească acum la 
nimic, întrucât calamul a lunecat pe dâra poruncită de Allah! 


168 


POVESTEA CU HAMALUL ȘI CU CELE TREI COPILE 


La vorbele lor, inima mi se umplu de milă pentru ele și le tri- 
misei la hamman, și le îmbrăcai pe fiecare cu câte o rochie nouă și 
frumoasă, și le spusei: 

— O, surorile mele, sunteți amândouă mai mari decât mine, iar 
eu sunt cea mai mică. Și vă socot ca ţinându-mi loc de tată și de mamă! 
Și-apoi, partea moștenirii care mi s-a cuvenit a fost binecuvântată de 
Allah și a sporit strașnic. Aveţi să mâncaţi cu mine rodul ei, iar viața 
voastră are să fie vrednică de cinstire și de preţuire, iar noi avem să 
stăm de aci înainte laolaltă! 

Și chiar că le copleșii cu binefaceri, iar ele șezură la mine vreme 
de un an încheiat, iar bunul meu era și bunul lor. Dar, într-o zi, îmi 
spuseră: 

— Într-adevăr, măritișul este mai de preţ pentru noi, nu mai 
putem să ne lipsim de el, iar răbdarea noastră, singure așa, s-a topit. 

Atunci le spusei: 

— O, surorile mele, nu aveţi de găsit nimic bun în măritiș, 
întrucât bărbatul cu adevărat cinstit și bun este lucru rar în vremu- 
rile de-acum! Și oare nu aţi și încercat voi măritișul? Și aţi uitat ce aţi 
găsit în el? 

Dar ele nu ascultară de vorbele mele și vrură, oricum, să se 
mărite, chiar și fără învoirea mea. Atunci le măritai cu chiar banii mei 
și le întocmii zestrea de trebuinţă. Pe urmă plecară cu soţii lor. 

Și de-abia trecuse oleacă de vreme de când plecaseră, că soţii 
lor le traseră pe sfoară, le luară tot ce le dăruisem și le părăsiră. Ele 
atunci se întoarseră la mine, goale cu totul. Și își cerură multe iertă- 
ciuni, și îmi spuseră: 

— Nu ne certa, 0, sora noastră! Tu, adevăratu-i, ești cea mai 
mică dintre noi, da eşti cea mai întreagă la minte. Îţi făgăduim că nici 
măcar nu avem să mai rostim vorba măritiș. 

Atunci le spusei: 

— Venirea la mine fie-vă largă, o, surorile mele! 

Și le sărutai, și le copleșii cu încă și mai multă dărnicie. Tră- 
irăm laolaltă în starea aceasta un an întreg, după care mă gândii să 
încarc cu mărfuri o corabie și să mă duc să fac negoţ la Bassra. Și-așa 
că orânduii o corabie și o încărcai cu mărfuri și cu târguieli și cu tot 

ce ar fi putut să fie de trebuinţă în răstimpul călătoriei cu corabia, și 
le spusei surorilor mele: 

— O, surorile mele, vreţi să rămâneţi aici în casa mea pe tot 
răstimpul cât va ţine călătoria mea, până ce am să mă întorc, ori v-ar 
plăcea mai degrabă să mergeţi cu mine? 

lar ele îmi răspunseră: 

— Mergem cu tine, întrucât n-am putea să îndurăm lipsa ta! 

Atunci le luai cu mine și plecarăm. Și, până a pleca, avusei 
grijă să-mi împart banii în două părți: luai cu mine jumătate și ascun- 
sei cealaltă jumătate, zicându-mi: „E cu putinţă să se întâmple vreun 
necaz cu corabia, iar noi să scăpăm cu viaţă. În atare împrejurare, la 
întoarcerea noastră, dacă ne-om mai întoarce vreodată, vom găsi aci 
câte ceva ce ne va fi de folos.“ 

Nu contenirăm mersul nici zi, nici noapte; da, din nenorocire, 
reizul rătăci drumul. Curgerea valurilor ne duse în largul apelor și 
intrarăm într-o mare cu totul alta decât aceea către care voisem. lar 
un vânt năprasnic ne împingea mereu, și nu conteni vreme de zece 
zile. Atunci, în depărtare, ni se năzări o cetate, și îl întrebarăm pe reiz: 

— Care-i numele acelei cetăţi către care ne îndreptăm? 

EI răspunse: 

— Pe Allah!, habar n-am. N-am văzut-o niciodată, și în viaţa 
mea n-am intrat în marea aceasta. Da până la urmă lucrul cel mai de 
seamă este că din norocire ne aflăm în afara primejdiei. Încât nu vă 
mai rămâne decât să intraţi în cetatea aceasta și să vă așterneţi mărfu- 
rile la vedere. lar dacă aţi putea să le vindeţi, vă sfătuiesc să le vindețţi! 

Peste un ceas de vreme, se întoarse la noi și ne spuse: 

— Zoriţi-vă să ieșiți în cetate și să vedeţi minunile lui Allah în 
făptuirile sale! Și rostiți-i numele cel sfânt, ca să vă ferească de nenoroc! 

Noi atunci plecarăm spre cetate. Și nici nu ajunserăm noi bine 
acolo, că ne și cufundarăm în uluirea cea mai adâncă: văzurăm că toţi 
locuitorii din cetate erau preschimbaţi în pietre negre. Da numai locuito- 
rii erau împietriţi; căci, în toate sukurile și pe toate ulițele negustorilor, 
găseam mărfurile ca atare, și toate lucrurile de aur și de argint ca atare. 
La priveliștea aceea, ne cuprinse mare mulțumire și ne ziserăm: „Este 
neîndoielnic că pricina tuturor acestora trebuie să fie un lucru uluitor.“ 

Atunci ne despărțirăm și fiecare purcese în calea sa pe ulițele 
cetăţii, și fiecare se apucă de treabă și de strâns pe seama sa tot ceea 
ce putea să încarce din aur, din argint și din ţesăturile cele scumpe. 

Cât despre mine, mă suii în cetăţuie și văzui că acolo era saraiul 
sultanului. Intrai în sarai printr-o ușă mare și boltită, lucrată din aur 
greu, și ridicai perdeaua cea mare de catifea, și văzui că toate lucrurile 
dinlăuntru erau de aur și de argint. lar în curte și în toate sălile, stră- 
jile și curtenii ședeau fie în picioare, fie pe jos, da toţi erau prefăcuţi 
în stane de piatră, și parcă vii. lar în sala cea mai de la urmă, plină de 
dregători, de căpetenii și de viziri, îl văzui pe sultan, șezând în scaunul 
său de domnie, împietrit, îmbrăcat în haine atâta de falnice și atâta de 
bogate, de-ţi venea să-ţi pierzi minţile, și era înconjurat de cincizeci de 
mameluci, îmbrăcaţi în caftane de mătase și ţinând în mâini săbiile 
trase. Jeţul sultanului era bătut în mărgăritare și în nestemate, și fiecare 
mărgăritar strălucea ca o stea. Și chiar că era să mă smintesc la minte. 

Și trecui mai departe și ajunsei în harem, și îl găsii încă și mai 
minunat, și tot, până la drevele de la ferestre, era de aur; pereţii erau 
îmbrăcaţi cu mătăsării; la uși și la ferestre atârnau perdele de catifea 
și de atlaz. Și o văzui într-un sfârșit, în mijlocul femeilor împietrite, pe 
chiar sultana cea mare, îmbrăcată cu o rochie presărată cu mărgăritare 
alese și purtând pe cap o cunună împodobită cu toate neamurile de 
nestemate, iar la gât cu niște gherdane și cu niște împletituri de aur 
minunat meșteșugite; da și ea era, la fel, împietrită în stană neagră. 

De acolo trecui mai departe și găsii o ușă deschisă, care avea 
amândouă canaturile lucrate din argint sadea, iar înlăuntru văzui o 
scară de porfiră, alcătuită din șapte trepte; urcai pe scara aceea și, 
când ajunsei sus, mă pomenii într-o sală mare, toată făcută din mar- 
mură albă și așternută cu chilimuri ţesute în zarafir; iar în mijlocul 
sălii, între niște sfeșnice mari de aur, văzui o podină de aur încărcată 
cu smaralde și cu peruzele, iar pe podină era un crivat de alabastru, 
încrustat cu mărgăritare și cu nestemate și dichisit cu zarpale și cu 
horbote. Și văzui, în fund, o lumină care sclipea; mă apropiai și văzui 
că lumina aceea era un olmaz șlefuit, mare cât un ou de struţ, pus pe 
un scăunel, și ale cărui ape revărsau lumina aceea; iar olmazul era 
însăși desăvârșirea, și numai lumina lui lumina sala toată. 


171 


Cea de a șaisprezecea noapte... 


Însă se mai aflau acolo şi niște făclii aprinse, da ele păleau 
dinaintea acelui adamant. lar eu îmi zisei: „Dacă făcliile acestea sunt 
aprinse, sunt pentru că le-a aprins cineva.“ 

Atunci trecui mai departe și intrai în altă sală, și pretutindeni mă 
minunam și pretutindeni căutam să dau de vreo fiinţă vie. Și atâta de 
îngândurată eram, încât uitai și de mine și de călătoria mea și de corabia 
mea și de surorile mele. Și încă mai eram răpită de minunarea aceea, 
când se lăsă noaptea; atunci vrusei să ies din sarai, însă mă rătăcii, nu 
mai găsii drumul și, până la urmă, ajunsei în sala în care se aila patul 
de alabastru și adamantul și policandrele de aur aprinse. Atunci șezui 
pe pat, mă acoperii pe jumătate cu învelitoarea de atlaz siniliu bătută 
cu zarafir și cu mărgăritare, luai cartea cea sfântă, Coranul nostru, și 
din cartea aceea, care era scrisă cu o scriptură strălucită, în slove din 
aur și din roșu și cu zugrăvituri de toate culorile, mă apucai să citesc 
vreo câteva versete, spre a mă neprihăni și a-i mulțumi lui Allah și a-mi 
veni în cuget, și chibzuii la spusele Profetului, binecuvânteze-le Allah! 
Mă întinsei pe urmă și încercai să adorm, dar nu izbutii. lar nesomnia 
mă ţinu trează până la miez de noapte. 

În clipita aceea, auzii un glas care citea din Coran, un glas mol- 
Com, Și dulce, și mângâietor. Atunci mă sculai degrabă și mă îndreptai 
către locul de unde venea glasul care citea. Și ajunsei la un iatac cu 
ușa deschisă; intrai binișor pe ușă, lăsând afară făclia cu care îmi lumi- 
nasem căutările, și mă uitai împrejur, și văzui că era un mihrab!“”!; era 
luminat de niște lămpi atârnate, din sticlă verde; iar la mijloc era un 
chilim de rugăciune așternut în partea dinspre răsărit, iar pe chilim 
ședea un tânăr cu înfățișarea tare frumoasă, și care citea din Coran 
cu luare-aminte, cu glas tare și cu mult simț al măsurii. lar eu rămă- 
sei cuprinsă de o uimire nemărginită și mă întrebam cum de putuse 
tânărul acela să scape numai el de soarta întregii cetăţi. Atunci pășii 
înainte și mă temenii către el și îi făcui urarea mea de salamalek; iar 
el își întoarse privirile către mine și îmi răspunse la salamalek. Atunci 
îi spusei: 

— Mă rog ţie fierbinte, pe adevărul cel sfânt al suralelor pe care 
le citeai din cartea lui Allah, să răspunzi la întrebarea mea! 


[39] Mihrab (cuvânt arab) — nișă orientată spre orașul sfânt Mecca, 
practicată în peretele unei moschei sau al unei locuinţe și slujind ca loc de 
rugăciune și meditaţie. 

El atunci zâmbi a râde liniștit și dulce și îmi zise: 

— Dezvăluie-mi mai înainte, tu cea dintâi, o, femeie, cum ai 
ajuns în mihrabul acesta și, la rându-mi, am să răspund la întrebarea 
pe care ai să mi-o pui! 

Eu atunci îi istorisii povestea mea, care îl minună tare. Și îl între- 
bai apoi ce era cu starea aceea nemaipomenită a cetăţii. Și el îmi spuse: 

— Așteaptă oleacă! 

Apoi închise cartea cea sfântă și o vâri într-un săcui de atlaz; și 
îmi spuse să șed alături de el. Șezui și mă uitai la el cu luare-aminte, 
și văzui că era ca luna plină, desăvârșit ca soi, plin întru totul de nuri, 
minunat la înfățișare, subțire și bine potrivit la stat; obraji-i erau ca de 
cleștar; chipu-i, de culoarea curmalelor proaspete; de parcă despre el 
ar vorbi poetul în stihurile acestea: 


Un cititor de stele privea în noapte cerul. 
Deodată, dinaintea ochilor lui mirați, 
Vrăjit flăcău răsare străluminându-și lerul 
Și mlădiindu-și mersul cu pașii amânați. 


Își spune cititorul de stele: „Doar Zohal“ 
Putea să-i dăruiască acestui tânăr soare 
Cununa-ntunecată a pletelor în val, 

Ca o cometă neagră prin hăuri rotitoare! 


Mirrikh! doar în obraji-i cu purpuri smălţuite 
Putea s-aștearnă astfel pojar de foc şi lapte! 
Iar razele din ochii-s săgeți ce le trimite 
Săgetătorul însuși, din stelele lui șapte! 


Dar, mai presus de toate, chiar Hutared!”| i-aduse 
Cununa iscusinței în frunzele de laur, 

Pe când, de bună seamă, Abylsuha!“! își puse 

În gingașa-i făptură comorile de aur!“ 


Nu știe zodierul nimic să mai priceapă, 

Și stă răpit de vrajă și săgetat de jind, 

Cu mințile furate de visuri ca de-o apă. 
Atunci frumosul astru i se-nclină zâmbind. 


40] Planeta Saturn. 

41] Planeta Marte. 

42] Planeta Mercur. 

43] Planeta Venus. 17 

Uitându-mă așa la el, icoana lui mă aruncă în tulburarea cea mai 
cruntă a simţirii și în căinţele cele mai pătimașe că nu îl cunoscusem 
până în ziua aceea; și pojaruri roșii se aprinseră în inima mea. Și îi zisei: 

— O, stăpâne al meu și doamne, acum povestește-mi ceea ce 
te-am întrebat! 

Și el îmi răspunse: 

— Ascult și mă supun! 

Și îmi povesti: 


Află, o, hanâmă plină de fală, că cetatea aceasta a fost cetatea 
tatălui meu. Și era locuită de toate rudele și de toți supușii lui. Tatăl meu 
este sultanul pe care l-ai văzut șezând în jeţul domnesc, preschimbat 
în piatră. lar în privința sultanei pe care ai văzut-o, aceea este mama 
mea. Tatăl meu și mama mea erau magi, închinători la cumplitul Nar- 
dun. Jurau și puneau legământ pe foc și pe lumină, pe umbră și pe 
căldură, și pe sorii rotitori! 

Multă vreme tatăl meu nu a avut niciun copil, și numai la 
amurgul vieţii lui m-am născut eu, ca fiu al bătrânețţelor sale. Și tatăl 
meu m-a crescut cu mare grijă; estimp, mă făcui mare, și-atunci am 
fost ales eu pentru fericirea cea adevărată. 

Într-adevăr, aveam la noi în sarai o babă tare înaintată în vârstă, 
musulmană, o drept-credincioasă întru Allah și întru Trimisul lui. Era 
drept-credincioasă pe ascuns, iar în afară se prefăcea a fi de-o părere 
cu părinţii mei. lar tatăl meu avea mare încredere în ea, dat fiind că îi 
vedea credincioșia și neprihana. Era față de ea tare darnic și o cople- 
șea cu filotimia lui. Și era încredințat cu tărie că ea era de credința și 
de legea lui, încât, cum mă făcusem măricel, mă dădu în seama ei și 
îi spuse: 

— Ia-l și crește-l cum se cuvine; și învaţă-l legile credinţei noas- 
tre; și deprinde-l cu o purtare strălucită; și slujește-l cu sârg și cu toată 
grija! 

Și bătrâna mă luă, dar ea mă învăţă credinţa islamului, de la 
datorinţele de curăţie și datorinţele spălărilor celor cucernice, până la 
sfintele închinări ale rugăciunii. Și mă învăţă și îmi tălmăci Al-Coran-ul 
în limba Profetului. lar când încheie întru totul dăscălirea mea, îmi zise: 

— O, copilul meu, trebuie să ascunzi cu grijă toate astea faţă 
de tatăl tău și să păstrezi nesmintit taina, altminteri au să te omoare! 

Iar eu, într-adevăr, păstrai taina. Și nu peste mult timp de când 
învățătura mea se încheiase, sfânta bătrână muri, dându-mi sfaturile ei 
cele mai de pe urmă. lar eu urmai a fi în taină un drept-credincios întru 
Allah și întru Profetul său. Și locuitorii din cetate nu făceau decât să se 
îndărătnicească în necredinţa, în răzvrătirea și în întunericimile lor. Și 
într-o zi, pe când ei urmau a fi precum erau, un glas mare de muezin 
nevăzut se auzi; și glăsui cu o tărie ca de tunet și care răzbătu până 
la urechile celui apropiat, la fel ca și până la urechile celui depărtat: 

— 0, voi, locuitori ai cetăţii, lepădaţi-vă de preamărirea focului 
și a lui Nardun și preamăriți-l pe Unul și Atotputernicul împărat! 

La glasul acela, o spaimă mare se stârni în inima locuitorilor, 
care se strânseră în jurul părintele meu, sultanul cetăţii, și îl întrebară: 

— Ce este cu glasul cel înfricoșător pe care l-am auzit? Încă 
mai suntem înfricoșaţi de strigarea lui! 

Tatăl meu le spuse: 

— Nu vă înfricoșaţi de glas și nu vă speriaţi de el! Și credeţi 
nesmintit în credinţele noastre cele străvechi! 

Și atunci inimile lor se plecară de bunăvoie la vorbele părintelui 
meu; și nu conteniră a sta legaţi statornic și închinaţi întru preamărirea 
focului. Și rămaseră în starea lor de greșeală oarbă încă un an încheiat, 
până la vremea împlinirii zilei când se auzise glasul întâi! Și atunci, 
pentru a doua oară, se auzi glasul; și anul ce urmă încă o dată, vreme 
de trei ani în șir. Dar ei nu conteniră a fi zeloși în a îndeplini deprin- 
derile lor oarbe. Și așa că atunci, într-o dimineaţă, în zori, prăpădul 
și blestemul se abătu din cer asupra lor și fură prefăcuţi în stane de 
piatră neagră, și ei, și caii, și catârii, și cămilele, și toate vitele lor! Iar, 
dintre toți locuitorii, numai eu am fost iertat de la prăpăd. Întrucât 
numai eu eram drept-credincios. 

Și, de la ziua aceea încoace, stau aici în rugăciune, în ajunare 
și în citirea Al-Coran-ului. 

Ci, o, hanâmă plină de fală și de desăvârșire, sunt tare sătul de 
singurătatea în care mă ailu, fără nimeni în preajma mea să-mi ţină 
tovărășie omenească. 

La vorbele acestea îi spusei: 

— 0, tinere plin de haruri, vrei să vii cu mine în cetatea Bag- 
dadului? Acolo ai să găsești învăţaţi și preacinstiți șeici, pricepuţi la 
legi și la dreapta credinţă. Și, în tovărășia lor, vei spori și mai mult 
întru știință și întru cunoașterea pravilei dumnezeiești. lar eu, măcar 
că sunt o hanâmă de vază, am să fiu roaba ta și bunul tău! Că eu sunt, 
într-adevăr, stăpână peste slugile mele, și am sub poruncile mele și 
bărbaţi în putere, și slujitori, și băieţandri! Și am aici cu mine o corabie 
ticsită cu mărfuri. lar soarta ne-a aruncat pe țărmul acesta și ne-a adus 
să cunoaștem cetatea aceasta, și ne-a prilejuit întâmplarea aceasta. Și 
soarta a voit să ne întâlnim astfel! 

Pe urmă nu contenii a-l îmboldi cu ispita de a merge cu mine, 
până ce îmi răspunse că merge. 


S 


În clipita aceasta a istorisirii sale, Șeherezada văzu că se ivește 
dimineaţa și, cuminte, după obiceiul ei, se opri din povestit. 
Ci când fu cea de a șaptesprezecea noapte, spuse: 


S 


Mi s-a izvodit, o, norocitule sultan, că tânăra Zobeida nu mai 
conteni a-l îmbia cu dorinţa de a merge cu ea, până ce el se învoi. 

Și amândoi nu mai conteniră din tăifăsuit, până ce somnul 
nu-i potopi. Atunci tânăra Zobeida se culcă și dormi în noaptea aceea 
la picioarele flăcăului. Și nu mai putea de bucurie și de mulțumire. 


Pe urmă Zobeida își urmă astfel istorisirea față de califul Harun 
Al-Rașid, de Giafar și de cei trei saalici. 


Când zorile se împurpurară, ne scularăm și ne apucarăm să 
descuiem toate vistieriile, și luarăm tot ceea ce nu era prea greu de 
dus și era mai de preţ și coborârăm din cetăţuie în târg, și îi găsirăm 
pe robii noștri și pe căpitan, care mă căutau de multă vreme. lar când 
mă văzură, se bucurară și mă întrebară de pricina pentru care lipsisem 

atâta. Atunci le istorisii ce văzusem, precum și povestea flăcăului, și 
taina preschimbării locuitorilor din cetate, cu toate amănuntele. lar 
ei rămaseră tare minunaţi de istorisirea mea. 

Cât despre surorile mele, de-abia mă văzură cu flăcăul acela 
frumos că le și cuprinse o ciudă rea și o pizmă, și se umplură de ură, 
și urziră tainic viclenia împotriva mea. 

Estimp, ne duserăm cu toţii la corabie, iar eu eram tare voioasă, 
și voioșia mea era sporită și de dragostea tânărului. Și așteptarăm ca 
vântul să ne fie prielnic, și dezlegarăm pânzele și pornirăm. Cât despre 
surorile mele, ele ședeau întruna în tovărășia noastră; și într-o zi îmi 
spuseră aparte: 

— O, sora noastră, ce gândești să faci cu tânărul acesta frumos? 

lar eu le spusei: 

— Gândul meu este să-l iau de soţ. 

Mă întorsei pe urmă spre el, mă apropiai de el și-i mărturisii: 

— O, stăpâne al meu, dorinţa mea este să ajung bunul tău! Mă 
rog ţie să nu te lepezi de ruga mea! 

El atunci îmi răspunse: 

— Ascult și mă supun! 

La vorbele acestea, mă întorsei către surorile mele și le spusei: 

— Mă mulţumesc cu flăcăul acesta drept toată bogăţia! Iar toate 
bunurile mele, începând din ceasul de-acum, trec în stăpânirea voastră! 

Iar ele îmi răspunseră: 

— Vrerea ta este bucuria noastră! 

Dar în sinea lor îmi urzeau vânzarea și prăpădul. Urmarăm a 
pluti așa mai departe, cu vânt prielnic, și ieșirăm din Marea Spaimei și 
intrarăm în Marea Tihnei. Pe marea aceea, plutirăm încă vreo câteva 
zile și ajunserăm aproape de cetatea Bassrei, și-i zărirăm, în depărtare, 
zidurile. Și, cum se lăsa noaptea, ne oprirăm; și în curând dormeam 
cu toţii. 

Și, pe când dormeam noi, surorile mele se sculară și ne luară, 
pe mine și pe flăcăiandru, cu așternuturi cu tot, și ne aruncară în 
mare. lar flăcăul, cum nu știa să înoate, se înecă; întrucât fusese scris 
de către Allah ca el să fie din tagma mucenicilor. Cât despre mine, 
eu am fost scrisă printre cei ce urmau să scape cu zile. Așa că, atunci 
când mă prăbușii în mare, Allah mă milui cu o bucată de lemn, de 

care mă agăţai și cu care fusei împinsă de valuri și aruncată pe malul 
unei insule tare depărtate. Acolo îmi uscai hainele, îmi petrecui noap- 
tea toată, iar dimineața mă ridicai și-mi căutai calea. Și găsii un drum 
pe care se aflau niște urme de pași de ființe omenești, fii de Adam! 
Drumul acela începea de la țărm și se afunda în insulă. Atunci, după 
ce îmi pusei hainele care se zvântaseră, urmai drumul acela și nu mă 
oprii din umblet, până ce nu ajunsei pe malul de dincolo al insulei, faţă 
cu uscatul, unde zării în depărtare cetatea Bassrei. Și deodată văzui o 
șerpoaică venind fuga spre mine, și numaidecât pe urma ei luneca un 
șarpe gros și mare, care voia s-o prindă. Șerpoaica era atâta de sfârșită și 
de ostenită de fugă, încât limba îi atârna din gură. Eu atunci, cuprinsă 
de milă faţă de ea, apucai un pietroi și îl azvârlii în capul balei, pe care 
o zdrobii și o omorâi pe clipă. Și îndată șerpoaica desfăcu două aripi și 
zbură în văzduh și se mistui, iar eu rămăsei uluită până peste măsură. 

Da cum eram topită de osteneală, șezui jos acolo, pe urmă mă 
întinsei și dormii vreme de un ceas. lar când mă trezii, găsii șezând la 
picioarele mele o arăpiţă drăgălașă, care mă freca pe picioare și mă 
alinta. Atunci îmi trăsei repede picioarele și mă simțţii tare rușinată, 
întrucât nu știam ce voia de la mine arăpiţa aceea nurlie! Și îi zisei: 

— Cine ești și ce vrei? 

lar ea îmi răspunse: 

— M-am grăbit să vin la tine, cea care mi-ai făcut un mare bine 
când l-ai omorât pe vrăjmașul meu. Că eu sunt șerpoaica pe care ai 
scăpat-o de balaur. Și sunt o ginnă. lar bala aceea era și el un ginn. Da 
îmi era vrăjmaș și voia să mă siluiască și să mă omoare. Și numai tu 
m-ai izbăvit din mâinile lui. Eu atunci, de cum am scăpat, mi-am luat 
zborul pe vânt și m-am îndreptat degrabă spre corabia de pe care te-au 
aruncat cele două surori ale tale. Le-am vrăjit pe amândouă surorile 
tale și le-am preschimbat în două căţele negre; și ţi le-am adus! 

Și atunci văzui cele două căţele legate de un pom din spatele 
meu. Pe urmă ginna spuse mai departe: 

— Apoi am cărat în casa ta de la Bagdad toate bogăţiile câte 
erau pe corabie, iar corabia am scufundat-o. Dar flăcăul s-a înecat; 
iar eu împotriva morţii nu pot face nimic, întrucât singur Allah este 
Atotputernic! 

La vorbele acestea, mă luă în braţe, le dezlegă pe cele două 
surori ale mele, căţelele, și le luă și pe ele la fel, și ne duse pe toate, 
în zbor, și ne lăsă întregi și nevătămate pe acoperișul casei mele din 
Bagdad, chiar aici! 

Și îmi cercetai casa, și găsii, așezate în bună rânduială, toate 
bogăţiile și toate lucrurile câte fuseseră pe corabie. Și nimic nu se 
pierduse și nu se vătămase. 

Pe urmă ginna îmi spuse: 

— Te leg cu jurământ, pe înscrisul cel sfânt de pe pecetea lui 
Soleiman, să altoiești câte trei sute de lovituri de bici în fiecare zi fiecă- 
reia dintre căţelele acestea două. Dacă ai să uiţi măcar o zi să împlinești 
porunca mea, voi da fuga la tine și te voi preschimba și pe tine în căţea. 

lar eu fusei nevoită să-i răspund: 

— Ascult și mă supun! 

Și din ceasul acela, o, emire al drept-credincioșilor, am început 
să le biciuiesc, ca apoi să-mi fie milă de ele și să le sărut! 

Și aceasta-i povestea mea! 

Da iacăt-o pe sora mea Amina, o, emire al drept-credincioșilor, 
care are să-ți istorisească povestea ei, încă și mai uluitoare decât a mea. 


La povestirea aceasta, califul Harun Al-Rașid rămase minunat 
până peste poate. Și era dornic să-și mulțumească pe deplin ispita de a 
afla totul. Așa că se întoarse spre tânăra Amina, cea care îi deschisese 
ușa în noaptea trecută, și o întrebă: 

— Da tu, o, gingașo, care-i pricina urmelor de lovituri de pe 
trupul tău? 

La vorbele acestea ale califului, tânăra Amina păși înainte și grăi: 

O, emire al drept-credincioșilor, nu am să mai spun și eu spusele 
surorii mele Zobeida despre părinţii noștri. Află, așadar, că, după ce 
tatăl nostru a murit, eu și cu sora mea cea mai mică dintre noi cinci, 
Fahima, ne-am dus să trăim singure cu mama noastră, în vreme ce 
sora mea Zobeida și celelalte două s-au dus să trăiască împreună cu 
mama lor la ele acasă. 

La puţină vreme apoi, m-a măritat mama cu un bătrân bogat, 
omul cel mai bogat din cetate și de pe vremurile lui. Și-așa, un an mai 
târziu, soțul meu cel bătrân a murit în tihna lui Allah și mi-a lăsat ca 
parte legiuită din moștenire, după pravila statorită de sunaua!“! noas- 
tră, optzeci de mii de dinari de aur. 

Și-așa că nu zăbovii a-mi porunci zece rochii falnice, fiecare 
rochie la preț de o mie de dinari. Și nu mă lipseam de nimic. 

Într-o bună zi, cum ședeam lăfăindu-mă în tihnă, veni la mine 
o bătrână. Pe bătrâna aceea nu o mai văzusem niciodată înainte. Era 
îngrețoșătoare: chipu-i era hâd ca un dos bătrân; avea un nas stâlcit, 
niște sprâncene chelbuite, niște ochi de zamparagioaică stocită, niște 
dinţi găunoși, năsoiul năclăit și gâtul câș. De altminteri era bine zugră- 
vită de poetul care spune: 


Cobea bătrână! Tartorul Eblis, 
De-ar întâlni-o, pînă și el, bietul, 
Fără să-i spună baba niciun pis, 
Numai tăcând, ar învăța, procletul, 


[44] Suna — cuvânt arab care înseamnă „ortodoxism" și care denumește 
tradiţia orală mahomedană alcătuită din hadisuri (povestiri) despre faptele 
profetului Mahomed și din aforismele atribuite lui. Pe baza acestora, 
precum și prin interpretarea regulilor preconizate în Coran, s-a întemeiat 
dreptul canonic musulman. 

Întregu-nșelăciunilor dichis! 

Ar învăța la școala ei aleasă 

Cum poți să treci o mie de catâri 
Prin pânza de păianjen cea mai deasă, 
De pare că le-ai face un hatâr, 

Și nici un fir din pânză să nu iasă. 
Că-i meșteră babornița vicleană, 
Mai tare decât bietul Sarsailă; 

Și să strecoare zerul prin sădilă, 
Și să dea cep la orișicare vrană, 
C-a prihănit o rujă de copilă, 

Și-a pârjolit o dalbă de codană, 
Și-a marghiolit amarnic la tocilă 
O falnică hanâmă ca o stană, 
Și-a-ntors-o la pojaruri de prăsilă 
Pe-o babă ugilită și pârvană. 


Deci baborniţa aceea veni la mine și mi se temeni și îmi zise: 

— O, hanâmă plină de nuri și de haruri! Am acasă o copilă 
orfană, iar noaptea aceasta este noaptea nunții ei. lar eu vin să te 
rog — și Allah are să știe a-ți dărui răsplata și simbria pentru bunătatea 
ta!— să te îndupleci a ne cinsti, luând parte la nunta acestei sărmane 
copile atâta de amărâte și de necăjite, care nu are aici pe nimenea și 
care nu știe alt sprijin decât al lui Allah cel Preaînaltul! 

La vorbele acestea, bătrâna începu să plângă și să-mi sărute 
picioarele. Iar eu, care habar n-aveam de toată făţăria ei, mă miluii și 
mă înduioșai de ea, și îi spusei: 

— Ascult și mă supun! 

Atunci ea îmi zise: 

— Acuma am să mă duc, cu îngăduinţa ta; iar tu, în vremea 
asta, gătește-te și îmbracă-te, întrucât eu, spre seară, am să mă întorc 
să te iau. 

Pe urmă îmi sărută mâna și plecă. 

Eu atunci mă sculai și mă dusei la hammam și mă înmiresmai; 
pe urmă alesei rochia cea mai frumoasă dintre cele zece rochii noi ale 
mele și mă îmbrăcai cu ea; pe urmă îmi pusei gherdanul cel frumos 
de mărgăritare scumpe, și brăţările, și cerceii, și toate odoarele mele; 

pe urmă îmi pusei izarul cel larg de mătase albastră și de zarafir și mă 
încinsei peste mijloc cu brâul meu de atlaz, și îmi pusei iașmăcuţul 
peste obraz, după ce îmi dealungii ochii cu kohl. Și iacăt-o pe bătrână 
că se întoarce și îmi spune: 

— O, stăpână a mea, casa s-a umplut de rudele mirelui, care 
sunt femeile cele mai de neam din cetate. Le-am înștiințat despre veni- 
rea ta neabătută, și ele au fost tare bucuroase, iar acuma te așteaptă 
cu nerăbdare toate. 

Eu atunci luai cu mine câteva roabe de-ale mele, și plecarăm 
toate și merserăm până ce ajunserăm într-o uliţă largă și bine stropită 
și în care zburda o adiere proaspătă. Și văzurăm o poartă mare de 
marmură, încununată cu o boltă sprijinită pe două sclipuri, și toată 
numai din alabastră, și falnică. Și prin poarta aceea văzurăm înlăun- 
tru un Sarai atâta de înalt, cât se ridica până la nori. Atunci intrarăm 
și, când ajunserăm la ușa saraiului, bătrâna bătu la ușă și deschise. 
Pășirăm înlăuntru și dădurăm mai întâi într-o sală lungă, așternută cu 
chilimuri și zarpale, iar din tavan spânzurau niște fanare colorate și 
luminate, iar de-a lungul erau puse făclii aprinse; și mai erau, atârnate 
pe pereţi, lucruri de aur și de argint, și podoabe, și arme din metaluri 
scumpe. Și străbăturăm sala și ajunserăm într-o încăpere largă, atâta 
de minunată că ar fi zadarnic a o zugrăvi. 

În mijlocul sălii, care era îmbrăcată numai în mătăsuri, se afla 
un crivat de alabastră, împodobit cu mărgăritare gingașe și cu pietre 
scumpe și acoperit cu un polog de borangic. La vederea noastră, o 
fată ieși dinlăuntrul patului, și fata aceea era cum e lună. Și îmi zise: 

— Marhaba! Ahlan! Va sahlan! O, sora mea, ne aduci cea mai 
mare cinstire de pe lume! Anastina!/!*”! Şi ne ești o dulce alinare, și ești 
fala noastră! 

Pe urmă, spre cinstirea mea, rosti aceste stihuri ale poetului: 


De-ar fi aflat că vine-n ospeţie 
Un oaspete atât de strălucit, 

Și pietrele ce-i stau la temelie 
Acestei case s-ar fi veselit. 


[45] Marhaba! Ahlan! ua sahlan!... Anastina! — urări de bun-venit, 
intraductibile cuvânt cu cuvânt: „Fie-ţi primirea cordială, amicală și dulce!“ 

Împărtășindu-și vestea între ele, 
Ți-ar [i ieșit în cale trâmbițași, 

Cu temeneli adânci și cu bezele 
Să-ntâmpine luminătorii-ți pași. 
Și-ar fi-nălțat pe limba lor strigare: 
„Ahlan! Ua sahlan!, în cinstea ta, 
Ce strălucești în lumea muritoare 
Cum strălucește sus pe cer o stea!“ 


Pe urmă șezu jos și îmi spuse: 

— O, sora mea! Trebuie să-ți mărturisesc că am un frate care 
te-a văzut într-o zi la o nuntă. Este un tânăr tare bine făcut, și mult 
mai frumos ca mine. Și, din noaptea aceea, te-a îndrăgit cu o inimă 
pătimașă și tare aprinsă. Și el anume i-a dat câţiva bani bătrânei, ca să 
vină la tine și să te aducă aici prin tertipul de care s-a slujit. Și a făcut 
așa, ca să se întâlnească cu tine, în casa mea; căci fratele meu nu are 
alt dor decât să se însoare cu tine în chiar anul acesta binecuvântat 
de Allah și de Trimisul său. Și nu este nicio ocară a săvârși lucrurile 
cele îngăduite de pravilă! 

Când auzii vorbele ei, și dacă mă văzui știută și prețuită în 
saraiul acela, îi spusei fetișcanei: 

— Ascult și mă supun! 

Ea atunci se umplu de bucurie și își plesni palmele una de alta. 
La semnul acela, o ușă se deschise; și un tânăr frumos ca luna intră; 
după spusa poetului: 


La o atât de-naltă frumuseţe 
Ajunse frumuseţea lui, încât 
Cu-adevărat e vrednic să-l răsfeţe 
Pe cel din care a și izvorât: 

F-un giuvaier spre slava celui care 
L-a $lefuit cu măiestrie mare! 


EI izbutește să întruchipeze 
Desăvârșirea însăși, rostul ei, 
Țesut din haruri și minuni alese 
Din care se durează sfânt temei! 
Încât să nu vă pară de mirare 
Că-l îndrăgește lumea muritoare! 

Și-această-ntreagă-a lui desăvârșire 
Străfulgeră privirile oricui, 

Și se vădește pînă peste fire 

Din fiecare trăsătură-a lui. 

Încât vă jur cu-adâncă-ncredințare: 
Nu-i altul mai frumos ca el sub soare! 


La vederea lui, inima-mi dădu brânci către el. Atunci el veni și 
șezu jos lângă sora lui; și numaidecât intră cadiul cu patru martori; 
dădură binețţe și șezură; pe urmă cadiul scrise senetul de legare a mea cu 
acel tânăr, iar martorii își așternură peceteal“"! pe senet, şi plecară toţi. 

Atunci tânărul se apropie de mine și îmi zise: 

— Fie ca noaptea noastră să fie o noapte binecuvântată! 

Pe urmă spuse: 

— O, stăpână a mea, tare aș vrea să-ţi cer o învoială! 

Eu îi spusei: 

— O, stăpâne al meu, grăiește! Care-i învoiala? 

Atunci el se sculă, aduse Sfânta Cartel”! și îmi zise: 

— Să-mi juri pe Al-Coran că niciodată nu îl vei alege pe altul 
decât pe mine și că niciodată nu te vei ispiti la altul! 

lar eu îi făcui jurământ pentru învoiala aceasta. El atunci se 
bucură până peste poate și își aruncă brațele în jurul gâtului meu, 
și simţii dragostea lui cum mă pătrunde până în afunduri și până în 
toiul inimii mele! 

Pe urmă roabele ne așternură de masă, iar noi mâncăram și 
băurăm pe săturate. Pe urmă, venind noaptea, mă luă și se întinse cu 
mine pe pat; și ne petrecurăm toată noaptea sugrumându-ne în brațe 
unul pe altul, până dimineaţă. 

Trăirăm în starea această vreme de o lună, în bucurie și huzur. 
La sfârșitul acelei luni, îi cerui soțului meu îngăduința de a mă duce 
la suk spre a cumpăra niște ţesături. Îmi dete îngăduinţa. Atunci îmi 
pusei hainele și o luai cu mine pe bătrâna care, de-atunci, rămăsese în 
casa noastră, și coborâi la suk. Mă oprii la prăvălia unui tânăr negustor 


[46] În vechime, pecetea — având gravate pe ea numele celui ce o purta, 
precum și alte date personale despre acesta — slujea ca dovadă de identitate 
și ca mijloc de iscălitură, am zice, legală. 

[47] Sfînta Carte — firește: Coranul. 

de mătăsuri, pe care baba mi-l tot lăudase pentru bunătatea mărfuri- 
lor lui și pe care îl cunoștea de multă vreme, precum îmi spunea ea. 
Pe urmă adăugă: 

— Este un flăcău care, la moartea lui taică-său, a moștenit o 
grămadă de bani și de avuţii! 

Pe urmă, întorcându-se către negustor, îi spuse: 

— Scoate la iveală tot ce ai mai bun și mai scump între toate 
mărfurile, întrucât târguim pentru copila această frumoasă! 

lar el zise: 

— Ascult și mă supun! 

Pe când tânărul negustor da zor să deștearnă vigurile, bătrâna 
mi-l tot proslăvea și îmi tot scotea ochii cu vredniciile lui; iar eu îi 
răspunsei: 

— Nu am ce face cu vredniciile lui și cu laudele pe care le tot 
îndrugi! Întrucât rostul nostru este să târguim de la el cele de care 
avem nevoie și pe urmă să ne întoarcem acasă. 

După ce aleserăm marfa dorită, îi întinserăm negustorului banii 
cât prețuia. Dar el nu voi să se atingă de ei, și ne spuse: 

— Astăzi nu primesc de la voi niciun ban; este un dar pentru 
bucuria și pentru cinstea ce-mi faceţi venind în prăvălia mea! 

Eu atunci îi spusei bătrânei: 

— Dacă nu vrea să primească banii, dă-i marfa îndărăt! 

Atunci el strigă: 

— Pe Allah! Nu voi lua nimic de la voi! Este un dar de la mine. 
În schimb, îngăduie-mi, 0, frumoasă copilă, un singur sărut, numai 
unul! Socot sărutul acesta ca mult mai de preţ decât toate mărfurile 
din prăvălia mea. 

lar bătrâna îi spuse râzând: 

— O, tinere frumos, chiar că ești smintit de socoţi sărutul ca pe 
un lucru atâta de nepreţuit! 

Pe urmă îmi zise: 

— O, fata mea, i-auzi ce spune tânărul negustor! Fii liniștită, 
niciun necaz nu ar avea cum să ţi se întâmple pentru un fleac de sărut 
pe care ţi l-ar lua; iar tu, în schimb, vei putea să alegi și să iei ce-ţi 
place din mărfurile acestea scumpe! 

Eu atunci răspunsei: 

— Păi tu nu știi că sunt legată cu jurământ? 

Da ea mi-o întoarse: 

— Lasă-l să te sărute, da tu să nu vorbeşti nimic și să nu faci nici 
o mișcare; într-acest chip nu vei avea să te învinuiești de nimic. Și, pe 
deasupra, vei lua îndărăt banii care sunt ai tăi, precum și târguielile. 

Până la urmă, bătrâna tot stăruind așa a-mi îmbrobodi fapta, 
ajunsei să mă învoiesc a băga capu-n sac și a îngădui târgul. Drept care 
închisei ochii și mă acoperii cu poala izarului, pentru ca trecătorii să 
nu vadă isprava. Și atunci tânărul își băgă capul sub iașmacul meu, își 
apropie gura de obrazul meu și mă sărută. Ci, tot atunci mă și mușcă 
de obraz, cu o mușcătură atâta de cumplită, încât îmi rupse carnea! 
lar eu leșinai de durere și de spaimă. 

Când îmi venii în fire, mă aflam pe genunchii bătrânei, care se 
arăta a fi tare necăjită pentru mine. Cât despre prăvălie, apoi prăvălia era 
închisă și tânărul negustor se făcuse nevăzut. Atunci bătrâna îmi zise: 

— Preamărit fie Allah că ne-a cruțat de o nenorocire și mai rea! 
Acuma trebuie să ne întoarcem acasă. Da tu să te prefaci că ești cam 
zailă, iar eu am să-ţi aduc un leac pe care să-l pui pe mușcătură și ai 
să te vindeci pe dată. 

Atunci nu mai zăbovii să mă ridic și, cuprinsă toată de gânduri 
și de spaima urmărilor, pornii la drum până ce ajunsei acasă; iar spaima 
îmi sporea pe măsură ce mă apropiam. Când ajunsei acasă, intrai în 
odaia mea și mă prefăcui bolnavă. 

Într-acestea, intră soțul meu și, îngândurat tare, mă întrebă: 

— O, stăpâna mea, ce necaz ţi s-a întâmplat cât ai fost plecată? 

Eu îi răspunsei: 

— Nu, nimic. Sunt teafără. 

Atunci el se uită la mine cu luare-aminte și îmi spuse: 

— Da ce este cu această rană de pe obrazul tău, chiar în locul 
cel mai dulce și cel mai gingaș? 

Eu atunci îi spusei: 

— Când, cu îngăduinţa ta, am ieșit astăzi ca să cumpăr mătă- 
surile acelea, o cămilă, care era încărcată cu niște trunchiuri de lemn, 
m-a înghesuit pe o uliţă prea îngustă și mi-a rupt iașmacul și m-a lovit 
la obraz, precum vezi. Uf, ulițele astea strâmte din Bagdad! 

El atunci se umplu de mânie și îmi spuse: 

— Chiar mâine am să mă duc la valiu și am să pun plângere 
împotriva cămilarilor și a tăietorilor de lemne, iar valiul să-i spânzure 
pe toţi până la unul! 

Atunci eu, plină de milă, îi spusei: 

— Pe Allah te juruiesc! Nu-ţi lua în spate păcatele altuia! Și-apoi 
nu e decât din vina mea, întrucât am încălecat pe un măgar care s-a 
apucat să zvârle din picioare și să zburde, iar eu am căzut de pe el, și, 
din întâmplare, o bucată de lemn s-a nimerit acolo și mi-a julit faţa și 
mi-a rănit așa obrazul! 

Atunci el strigă: 

— Mâine am să mă duc la Giafar Al-Barmaki și am să-i povestesc 
istoria asta, iar el are să-i omoare pe toţi măgărarii din cetate! 

Eu atunci strigai: 

— Tu chiar vrei să omori toată lumea din pricina mea? Află, 
dar, că toate astea nu mi s-au întâmplat decât din voia lui Allah și după 
Ursita pe care o diriguiește el! 

La vorbele acestea, soţul meu nu mai putu să-și stăpânească 
mânia și strigă: 

— 0, făţarnico! Destul cu minciuna! Ai să înduri osânda nele- 
giuirii tale! 

Și mă potopi cu vorbele cele mai rele, și izbi cu piciorul în 
pământ, și, chemând, strigă cu glas tare; atunci ușa se deschise și șapte 
arapi cumpliţi intrară și mă aruncară în mijlocul curţii casei. Atunci, 
soțul meu îi porunci unuia dintre arapi să mă ţină de umeri și să șadă 
pe mine; și altui arap îi porunci să șadă pe genunchii mei și să mă ţină 
de picioare. Apoi un al treilea arap veni cu o spadă în mână și zise: 

— O, stăpâne al meu, am s-o izbesc cu spada și am s-o despic 
în două! 

lar alt arap adăugă: 

— Și fiecare dintre noi are să taie un hartan din carnea ei și are 
să-l arunce hrană peştilor din apa râului Dejla!“%! Întrucât așa se cade 
să fie osânda oricărui ins care își încalcă jurământul și legământul! 

Și, spre a-și întemeia spusele, rosti stihurile acestea: 


[48] Dejla — numele arab al fluviului Tigru. 

Dacă aș dovedi vreodată că și un altul se răstață 

Cu-aceea care îmi destată și inimă, și gând, și viață, 

S-ar răscula întregu-mi suflet gemând ca-ntr-un cutremur 
mare, 

S-ar smulge din iubirea oarbă, care-l târăște la pierzare. 

Și sufletului meu i-aș spune: „O, suflete al meu, mai bine 
Să mori, decât să-ți duci amarul bătut de chin și de rușine! 
Căci nu e chip să guști vreodată, vai, nici un strop de 
fericire, 

Când e să-mparţi cu-oricine altul ceea ce s-a numit iubire!“ 


Atunci soţul meu îi spuse arapului care ţinea spada: 

— O, vrednice Saad, lovește-o pe fățarnica asta! 

Şi Saad ridică spadă! Iar soțul meu îmi zise: 

— Tu, acuma, rostește-ţi cu glas tare mărturisirea de credinţă. 
Pe urmă adu-ţi aminte oleacă de toate lucrurile și hainele și bunurile 
care sunt ale tale, și fă-ţi adiata: întrucât ţi s-a isprăvit viața! 

Atunci eu îi spusei: 

— O, slujitorule al lui Allah Preabunul! Dă-mi numai răgazul 
de a-mi face mărturisirea de credinţă și adiata! 

Pe urmă îmi ridicai fruntea spre cer, mi-o coborâi spre mine și 
începui să mă cercetez și să cuget la starea ticăloasă și păcătoasă în care 
mă aflam și mă podidiră lacrimile, și plânsei, și rostii stihurile acestea: 


Și mi-ai aprins în suflet jarul, dar tu rămâi mereu ca 
gheața; 

Mi-ai pus să stea de veghe ochii-mi de seara până 
dimineața; 

Și tu îți uiţi apoi de mine și-ntorci în altă parte fața. 


Iar eu în inima-mi și-n ochii-mi te-am așezat cum se 
cuvine, 

Încât cum oare să te uite sărmana inimă din mine, 
Sau ochii mei să înceteze de a mai plânge după tine? 


Și mi-ai jurat Statornicie de-a pururi și neclătinată; 
Iar când mi-ai înrobit în lanţuri întreaga inimă curată, 
Ţi-ai şi schimbat cu grabă gândul pe care mi-l jurai odată! 
Și-acuma nici nu vrei să-i dărui măcar atât: un strop de 
milă, 

Acestei inimi pentru care doar ură mai păstrezi și silă! 
In jalea care mă omoară, mânia-ți neagră mă împilă! 


Aşadar te-ai născut pe lume doar să mă duci întru pierzare, 
Doar să-mi stârnești nenorocirea și cumpăna aceasta mare, 
Sfârșitul tinereţii mele, osândă fără de iertare? 

— Prieteni, pe Allah vă jurui! Ah, când va fi să nu mai fiu, 
Când în mormântul trist veți pune întunecatul meu sicriu, 
Să-mi scriți pe piatra veşniciei cuvinte cum nu se mai Scriu: 
„Aici e-o mare vinovată: Prea a iubit!“ Și trecătorul, 
Îndurerat, cel care știe ce este dragostea și dorul, 

Cu milă va privi mormântul atoatele-dezlegătorul. 


Și, sfârșind stihurile, plânsei iarăși. Când auzi stihurile mele și 
când îmi văzu lacrimile, soțul meu se mânie și se îndârji și mai rău, și 
îmi spuse stihurile acestea: 


Dacă am părăsit-o pe cea care 
Inima mea cu patimă-o iubea, 

Nu am făcut-o nici din nepăsare 
Și nici din neiubire pentru ea. 

A săvârșit însă-o greșeală mare, 
Și-acea greşeală nu i-o pot ierta: 

A vrut şi-un alt părtaş la destătare, 
La dragostea ce-mi prinse inima, 
Cînd inima mea sângeră și moare, 
Și minţile-mi se-aprind de-o ură grea, 
Și-n mine nu-i nimic Să fie-n stare 
Să ia părtaş lângă iubirea sa! 


Când sfârși stihurile, eu începui să plâng iar, spre a-l înduioșa, și 
îmi zisei în sinea mea: „Am să mă prefac supusă și umilă. Și am să-mi 
îndulcesc vorbele. Și poate că așa are să mă ierte de la moarte, măcar 
de mi-ar și lua toate bogăţiile pe care le am!“ 

Și începui să mă rog de el și îi spusei cu duioșie stihurile acestea: 


Dacă ești drept, pe drept îți jur: Prefiri 
Nedrepte gânduri, cînd m-arunci în scrum! 
Știu: cel întunecat de amăgiri 

Nu are cum să fie drept nicicum! 

Povara grea a unei mari iubiri 

Mi-ai pus-o-n spate, ca s-o port oricum, 
Când eu purtam pe umerii-mi subțiri 
De-abia cămașa ca un văl de fum. 


Și totuși nu de moartea mea mă mir, 
Mă mir că la sfârșitu-acestui drum, 
În ceasul negru-al negrei despărțiri, 
Te mai doresc cu patimă și-acum! 


Când isprăvii stihurile, plânsei iar. Atunci el mă măsură cu 
privirile și mă îmbrânci cât colo, și mă ocări amarnic, și rosti stihurile 
acestea: 


Nu dragostea mea o aveai în minte, 
Altă iubire ți se năzărea! 

Te-ai lepădat de patima-mi fierbinte 
Și-ai tremurat de dorul altcuiva. 
Acum și eu mă rup de lângă tine, 
Cum ai făcut tu şi cum ai mânjit 
Iubirea mea! Să-nduri amaruri pline 
De ceea ce și tu mi-ai dăruit! 


Și pentru că la altul ai visat, 

Și eu acum la alta voi visa. 

Vei dobândi ceea ce-ai căutat-— 
Numai din vina ta, nu dintr-a mea! 


Și, după ce încheie stihurile acestea, îl strigă pe arap și îi zise: 

— Despic-o în două jumătăţi! De-acum ea nu mai înseamnă 
nimic pentru noi! 

Când arapul păși spre mine, fusei încredințată de moartea mea 
și îmi pierdui nădejdea de viaţă, și nu mă mai gândeam decât să-mi las 
soarta în seama lui Allah Preaînaltul. Și, chiar în clipita aceea, o văzui 
pe bătrână că intră și se aruncă la picioarele soțului meu și începu să 
i le sărute, și îi spuse: 

— O, copilul meu, te juruiesc, eu, doica ta, în numele îngriji- 
rilor ce ţi-am dat, s-o ierți pe copila aceasta, că n-a săvârșit o greșeală 
pentru care să i se cuvină atare osândă! Și-apoi ești tânăr, și mi-e frică 
să nu care cumva blestemul ei să se întoarcă asupra-ţi! 

După care bătrâna începu să plângă, și urmă a-l împresura cu 
multele-i rugăciuni, spre a-l îndupleca, până ce el spuse: 

— Bine, pentru tine îi dau iertarea! Da tot trebuie să-i las un 
semn, care să i se vadă pe trup toată viaţa ei! 

După vorbele acestea, dete porunci arapilor, care, numaide- 
cât, mă și despuiară de hainele de pe mine și mă lăsară goală-goluţă. 
Atunci luă chiar el o nuia mlădioasă de gutui, și cășună pe mine, și se 
porni să mă vergeluiască pe tot trupul, da mai cu seamă pe spinare, 
pe piept și pe șolduri, și-atâta de năprasnic, și-atâta de tare și cu atâta 
mânie, încât îmi pierdui de știre, după ce îmi pierdusem orice nădejde 
de a mai scăpa cu zile de sub niște lovituri ca acelea. Încetă atunci să 
mai dea în mine și plecă, lăsându-mă lată la pământ și poruncindu-le 
robilor să mă părăsească în starea aceea, până noaptea, pentru ca apoi, 
sub ocrotirea întunericului, să mă care la casa mea de mai înainte și 
să mă lepede acolo ca pe un stârv. Iar robii așa făcură, și mă aruncară 
în casa mea de mai înainte, după porunca stăpânului lor. 

Îmi venii în simţiri, șezui multă vreme fără a putea să mă mișc 
din pricina vânătăilor; pe urmă mă doftoricii cu felurite leacuri și, 
încet, încet, mă zviduii, dar semnele loviturilor și ale rănilor rămaseră 
pe mâinile, pe picioarele și pe pielea mea, de parcă aș fi fost bătută cu 
gârbacele și cu bicele! Iar voi aţi văzut acele semne. 

Când, după patru luni de îngrijire, mă vindecai, vrusei să mă 
duc să arunc o privire spre saraiul în care îndurasem silnicia; dar saraiul 
era năruit pe de-a-ntregul, și el și ulița pe care fusese, de la un capăt 
până la celălalt; în locul tuturor acelor minunății, nu mai erau decât 
niște grămezi de gunoaie strânse din scursorile cetăţii. Și, în pofida 
tuturor căutărilor mele, nu izbutii să ajung a dobândi vreo știre despre 
soţul meu. 

Și-atunci mă întorsei lângă sora mea cea mai mică, Fahima, care 
era încă tot fată fecioară; și amândouă ne duserăm s-o vedem pe sora 
noastră după tată, Zobeida, chiar aceea care ţi-a istorisit povestea ei 
cu cele două surori ale sale preschimbate în cățele. Și, după temenelile 
și urările îndătinate, îmi istorisi povestea ei, iar eu îi istorisii povestea 
mea. Și-atunci sora mea Zobeida îmi spuse: 

— O, sora mea, nimeni pe lumea aceasta nu este ocolit de năpas- 
tele soartei! Ci, slavă lui Allah!, încă mai suntem amândouă în viaţă! 

Să rămânem, așadar, de aci înainte laolaltă. Și mai cu seamă niciodată 
să nu ni se mai pomenească vorba de căsătorie, și să ne silim a ne rupe 
până și de amintirea ei! 

Și rămase cu noi și sora noastră mai mică, Fahima. Și ea-i cea 
care îndeplinește în casa noastră slujba zaherlăcului, și cea care coboară 
în suk să facă târguielile în fiecare zi și să ne cumpere toate cele tre- 
buitoare; eu am sarcina de a deschide ușa dinaintea celor ce bat și de 
a-i primi pe oaspeţii noștri; pe când sora noastră cea mare, Zobeida, 
este cea care orânduiește lucrurile casei. 

Și nu încetarăm a trăi astfel, tare mulțumite fără bărbaţi, până 
în ziua când sora noastră Fahima ni-l aduse pe hamalul încărcat cu o 
grămadă de lucruri și pe care noi îl poftirăm să se odihnească la noi 
o clipită. Și-atunci intrară și cei trei saalici, care ne istorisiră poveștile 
lor; și apoi și voi ceștilalţi, în chip de trei negustori. Iar tu știi ceea 
ce s-a petrecut și cum am fost aduse între mâinile tale, o, emire al 
drept-credincioșilor! 

Și-asta-i povestea mea! 

Atunci califul rămase până peste măsură de minunat, și... 


S 


Și, în clipita aceea a istorisirii sale, Șeherezada văzu că se ivește 
dimineaţa și, cuminte, își curmă povestitul. 

Dar când fu cea de a optsprezecea noapte, Șeherezada urmă 
cu vorbele acestea: 


S 


Mi s-a izvodit, o, norocitule sultan, că la povestirea celor două 
copile, Zobeida și Amina, care erau acolo cu sora lor cea mică, Fahima, 
și cu cele două căţele negre, și cu cei trei saalici, califul Harun Al-Rașid 
rămase până peste măsură de minunat, și porunci ca acele două istori- 
siri, precum și cele ale celor trei saalici, să fie scrise de către calemgiii 
de la calemuri cu scriere cât mai frumoasă și mai bine îngrijită, și apoi 
scrierile acelea să fie rânduite în dulapurile sale. 

Apoi îi spuse copilandrei Zobeida: 

— O, hanâmă plină de slavă, nu mai ai nicio știre de la efrita 
care le-a vrăjit pe cele două surori ale tale, dându-le chipul celor două 
cățele de aici? 

lar Zobeida răspunse: 

— Emire al drept-credincioșilor, aș putea să dau de ea, întrucât 
mi-a dăruit o șuviță din părul ei și mi-a spus: „De vei avea nevoie de 
mine vreodată, să aprinzi unul dintre aceste fire de păr, și eu am să 
mă ivesc pe loc, de oriunde, cât de departe s-ar putea să fiu, de-aș fi 
chiar și dincolo de muntele Kaf!“ 

Atunci califul îi zise: 

— O!, dă-mi firele acelea de păr! 

Și Zobeida îi înmână șuviţa; iar califul luă un fir de păr și îi 
dete foc. Și nici nu apucă să se simtă bine mirosul de păr ars, că se și 
dezlănţui o zdruncinătură în toi saraiul și o scuturătură năprasnică; și 
deodată ginna se și ivi, în chip de copilă bogat înveșmântată. Întrucât 
era musulmană, nu pregetă a-i spune califului: 

— Pacea să fie cu tine, o, clironom al lui Allah! 

Și califul îi răspunse: 

— Și asupra-ţi coboare pacea, mila și îndurările lui Allah! 

Atunci ea îi spuse: 

— Află, o, emire al drept-credincioșilor, că această copilă, care 
m-a făcut să mă ivesc la dorinţa ta, mi-a făcut un mare bine și a semă- 
nat în mine seminţe care au încolţit! Încât, orice aș face pentru ea, tot 
nu aș putea vreodată să-i răsplătesc îndeajuns binele ce mi l-a făcut. 
Cât despre surorile ei, le-am preschimbat în cățele; și dacă nu le-am 
dat morţii, n-am făcut-o decât ca să nu-i pricinuiesc surorii lor o prea 
mare mâhnire. Acuma, dacă tu, o, emire al drept-credincioșilor, le vrei 
izbăvirea, am să le izbăvesc, din preţuire față de tine și faţă de sora lor! 
Și, de altminteri, nu uit nicidecum că sunt musulmană! 

Atunci califul îi spuse: 

— Hotărât! Doresc să le izbăvești! După aceea avem să cerce- 
tăm necazul tinerei femei, cea cu trupul învineţit de lovituri; și, dacă 
chiar ni se va adeveri povestea ei, o voi lua sub ocrotirea mea și am s-o 
răzbun împotriva aceluia care a osândit-o atâta de nedrept! 

Atunci efrita spuse: 

— Emire al drept-credincioșilor, eu, într-o clipită, am să ţi-l arăt 
pe acela care a schingiuit-o așa pe tânăra Amina, și care a oropsit-o și 
i-a luat toate bunurile! Întrucât să știi limpede că acela îţi este cel mai 
apropiat dintre oameni! 

Pe urmă efrita luă o ceașcă de apă și rosti asupra ei niște des- 
cântece; pe urmă stropi cu apă cele două căţele și le zise: 

— Întorceţi-vă pe dată la chipul vostru cel omenesc de mai 
înainte! 

Și în chiar clipita aceea, cele două cățele se preschimbară în 
două fetișcane frumoase, ce făceau cinste celor ce le-au zămislit! 

Pe urmă ginna se întoarse spre calif și îi zise: 

— Făptuitorul acelei negre silnicii asupra tinerei Amina este 
chiar fiul tău El-Amin!“”.. Și îi istorisi povestea, pe care califul putu 
astfel s-o măsoare și prin gura unei alte făpturi, nu numai omenească, 
ci o ginnă! 

Atunci califul rămase tare uluit, da trase încheierea: 

— Mărire lui Allah, pentru slobozirea acestor două cățele prin 
mijlocirea mea! 

Pe urmă porunci să vină fiul său El-Amin dinaintea sa și îi ceru 
lămuriri; iar El-Amin îi răspunse, povestindu-i adevărul. Atunci califul 
porunci să se adune cadiii și martorii, în chiar sala în care se aflau cei 
trei saalici și cele trei fetișcane și cele două surori ale lor care fuseseră 
vrăjite. 

Și atunci, cu cadiii și cu martorii de față, îl însură iar pe fiul său 
El-Amin cu tânăra Amina; apoi o mărită pe tânăra Zobeida cu cel din- 
tâi saaluk, fiu de sultan; le mărită apoi pe celelalte două tinere femei 
cu ceilalți doi saalici, fii de sultani; iar pentru el însuși porunci să se 
întocmească senetul său de căsătorie cu cea mai mică dintre cele cinci 
surori, fecioara Fahima, târguitoarea cea gingașă și dulce! 

Și porunci să se ridice câte un sarai pentru fiecare pereche și 
le dărui tuturor bogății mari, ca să poată trăi mulţumiţi. lar el însuși, 
de cum se lăsă noaptea, zori a se duce să se culce în braţele tinerei 
Fahima, cu care își petrecu tare desfătat noaptea aceea! 


[49] ElAmin — fiul și urmașul lui Harun Al-Rașid — a cârmuit între 809-813, 
apoi a fost înlăturat de fratele său Al-Mamun. 

VA 


Și, adăugă Șeherezada vorbindu-i sultanului Șahriar, nu care- 
cumva să crezi, o, norocitule sultan, că povestea aceasta ar fi mai de 
mirare decât cea care va să urmeze! 

POVESTEA CU FEMEIA CĂSĂPITĂ, 
CU CELE TREI MERE ȘI CU ARAPUL RIHAN 


Șeherezada spuse: 

Într-o noapte, califul Harun Al-Rașid îi spuse lui Giafar Al-Barmaki: 

— Hai să coborâm în noaptea aceasta în cetate, ca să cercetăm 
faptele dregătorilor și ale valiilor. Și am un gând bine statornicit de a-i 
scoate din slujbe pe toţi cei împotriva cărora mi se va aduce vreo jalbă! 

Și Giafar răspunse: 

— Ascult și mă supun! 

Iar califul și Giafar și Massrur spătarul se străvestiră și coborâră 
și porniră să bată în lung și în lat ulițele Bagdadului, până ce, trecând 
pe o uliţă, văzură un moșneag tare bătrân, care purta pe cap un năvod 
de pescuit și un zimbil și care ţinea în mână un băț; și moșneagul pășea 
încetișor, îngânând stihurile acestea: 


Fi spun: „Eşti luminat la minte! Cu ce știi tu, dintotdeauna 
Eşti o lumină printre oameni, cum e în toiul nopții luna!” 


Și le răspund: „Cu-asemeni vorbe vă faceți viața otrăvită: 
Că-i numai fum ce știe omul, știința toată-i la Ursită! 


Că eu, cu toată învățătura, cu maldărele de hârțoage, 
Cu cărţile-adunate-n vrafuri și însemnate cu zăloage, 


Cu călimărurile pline de preacinstita mea cerneală, 
Când e să socotesc Ursita, n-ajung la nici o socoteală! 


Iar cela care s-ar încrede și-ar pune rămășag pe mine, 
Ar pierde-ntreg zălogul, bietul, și-ar da obrazul pe rușine. 


Că mai de-amar și de ocară ca sărăcia alta nu-i— 
Starea săracului, și pâinea, și însăşi toată viața lui! 


Cât ține vara tot trudește! Când vine iarna-alt amar: 
Nu are să se încălzească decât cenușa-n cenușar! 

De se oprește-n drum vreodată, sar câinii lumii toți la el. 
Osândă-i viața lui amară. E altu-n lume mai mișel? 

Și de s-ar apuca să-și țipe durerea neagră care-l trânge, 
Și să-și arate sărăcia, ce om de pe pământ l-ar plânge? 
Uf, dacă-atâta de amarnic e traiul omului sărac, 

Să nu te miri că lui, sărmanul, mormântul i se pare drag! 


Auzindu-i zghierbele jeluite, califul îi spuse lui Giafar: 

— Stihurile și înfățișarea acestui sărman dovedesc o mare sărăcie. 

Pe urmă se duse la moșneag și îi zise: 

— O, șeicule, care îţi este meseria? 

EI răspunse: 

— O, stăpâne al meu, este pescăritul! Și-s tare sărac! Și am și-o 
casă grea! Şi de la nămiezi până acuma am tot trudit, și Allah nu m-a 
miluit nici baremi cu pâinea cu care să-mi hrănesc copilașii! Încât sunt 
scârbit și de mine, și de viață, și nu-mi mai râvnesc decât moartea! 

Atunci califul îi zise: 

— Vrei să te întorci cu noi îndărăt la apa râului și, în numele 
meu, să-ți arunci de pe mal năvodul în Tigru, spre a-mi încerca și eu 
norocul? Și orice vei trage afară din apă am să-ţi cumpăr și am să-ți 
plătesc cu o sută de dinari. 

lar moșul se bucură la aceste vorbe și răspunse: 

— Primesc târgul și îl iau asupra capului meu! 

Și pescarul se întoarse cu el la Tigru și își aruncă în apă năvo- 
dul și așteptă; pe urmă trase sfoara năvodului și năvodul ieși afară. Și 
pescarul cel bătrân găsi în năvod o ladă ferecată, tare grea de ridicat. 
Și califul la fel, după ce încercă, o găsi tare grea. Și nu zăbovi a-i da cei 
o sută de dinari pescarului, care plecă împăcat. 

Atunci Giafar și Massrur luară lada în spinare și o cărară până 
la sarai. Și califul porunci să se aprindă luminile, iar Giafar și Mass- 
rur puseră mâna pe ladă și o sparseră. Înlăuntrul găsiră un coș mare, 
întocmit din foi de palmier, cusut cu lână roșie; tăiară firul de lână și 
văzură în coș un chilim; ridicară chilimul și, dedesubt, văzură un izar 
alb femeiesc; ridicară izarul și, sub izar, văzură o femeie tânără, albă 
ca argintul străcurat, tăiată și făcută bucăţi. 

La priveliștea aceea, califul lăsă lacrimile să-i curgă pe obraji; 
pe urmă se întoarse plin de mânie către Giafar și strigă: 

— A, câine de vizir! lacătă că acuma, sub stăpânirea mea, se 
săvârșesc omoruri, și ucișii sunt aruncaţi în apă! Și sângele lor are să 
cadă asupra mea la Ziua Judecăţii, și are să atârne greu pe sufletul meu! 
Or, pe Allah!, se cere să-l osândesc amarnic pe ucigaș și să-l omor. lar în 
ce te privește, o, Giafar, mă jur pe adevărul obârșiei mele celei drepte 
din califii Bani-Abbas că, de nu mi-l vei aduce dinainte pe ucigașul 
acestei femei, pe care vreau s-o răzbun, am să pun să fiţi răstigniţi pe 
cruce, la ușa saraiului meu și tu și cei patruzeci de Baramka!!], verii tăi! 

Și califul clocotea de mânie; iar Giafar îi zise: 

— Îngăduie-mi un răspăs de trei zile! 

EI răspunse: 

— ŢI-l îngădui. 

Giafar atunci plecă de la sarai și, negru de amărât, mergea prin 
cetate și își zicea în sineși: „Cum aș putea să-l aflu vreodată pe cel care 
a omorât-o pe femeia aceea tânără și unde să dau de el spre a-l aduce 
dinaintea califului? Pe de altă parte, dacă i-aș aduce pe un altul ca 
drept ucigaș, pentru ca acest altul să moară în locu-i, fapta mi-ar apăsa 
sufletul. Încât nu mai știu ce să fac.“ 

Și Giafar ajunse astfel la el acasă și șezu acolo cele trei zile de 
răgaz, cuprins de deznădejde. ar în cea de a patra zi, califul trimise după 
el. lar când Giafar se înfăţișă între mâinile califului, califul îl întrebă: 

— Unde este cel care a măcelărit-o pe femeie? 

Giafar răspunse: 

— Au pot eu să ghicesc ceea ce nu se vede și nu se arată, ca 
să-l aflu pe ucigaș în inima unei cetăţi întregi? 

Atunci califul fu cuprins de o mânie rea și porunci răstignirea 
pe cruce a lui Giafar la ușa saraiului, și le porunci pristavilor să pristă- 
vească știrea în toată cetatea și în împrejurimi, cu strigarea: 


— Oricine va voi să ia seama la priveliștea răstignirii lui Giafar 
Al-Barmaki, vizirul califului, şi la răstignirea celor patruzeci 
de Baramka, rudele lui, la uşa saraiului, nu are decât să vie și 
să ia seama la priveliște. 


[1] Baramka (barmachizii sau barmechizii) — familie de viziri sub domnia 
mai multor califi, la Bagdad. Giafar, favoritul lui Harun, ultimul dintre ei, 
căzând în dizgrație, a fost osândit la moarte în anul 803. 199 

Și toţi locuitorii Bagdadului ieșiră de pe toate ulițele, spre a 
fi de faţă la răstignirea lui Giafar și a neamurilor lui; dar nimeni nu 
știa pricina osândirii; și toată lumea era mohorâtă și se jeluia, întru- 
cât Giafar și toţi Baramka erau îndrăgiţi pentru facerile lor de bine și 
pentru dărnicia lor. 

După ce stâlpii răstignirii fură ridicaţi, osândiţii fură aduși dede- 
subt și se aștepta încuviințarea califului pentru îndeplinirea osândei. 
Deodată, în vreme ce toţi locuitorii plângeau, un bărbat tânăr și fru- 
mos, îmbrăcat fercheș, se strecură repede prin mulţime și ajunse între 
mâinile lui Giafar și îi zise: 

— Să ţi se dea slobozirea, o, stăpâne și doamne fără de asemu- 
ire, O, tu, adăpost al sărmanilor! Că eu sunt acela care a omorât-o pe 
femeia tăiată în bucăţi și cel care a pus-o în lada pe care aţi pescuit-o 
din Tigru! Omoară-mă, așadar, pentru fapta mea și întoarce asupra 
mea răzbunarea! 

Când auzi vorbele tânărului, Giafar se bucură pentru sine, da 
se întunecă rău pentru bărbatul cel tânăr. Începu dar să-i ceară lămu- 
riri mai amănunțite, când deodată un preacinstit moșneag împinse 
mulțimea la o parte și veni grabnic spre Giafar și spre tânăr, se temeni 
dinaintea lor și le spuse: 

— O, vizirule, nu da pic de crezare spuselor acestui tânăr, întru- 
cât nu este niciun alt ucigaș al tinerei femei decât numai eu! Și numai 
asupra mea se cade s-o răzbuni! 

Da tânărul zise: 

— 0, vizirule, șeicul acesta bătrân bate câmpii și habar nu are 
ce trăncăneşte. Îţi spun încă o dată că eu am omorât-o! Așa că numai 
eu se cuvine să fiu osândit! 

Atunci șeicul zise: 

— O, copilul meu! Tu ești încă tânăr și se cade să-ţi fie dragă 
viaţa! Pe când eu sunt bătrân și sătul de lumea asta. Și voi sluji ca preţ 
de ispășire pentru tine, pentru vizir și pentru neamurile lui. Așa că măr- 
turisesc că eu sunt ucigașul. Și asupra mea se cuvine să cadă osânda. 

Atunci Giafar, cu învoirea căpeteniei străjilor, îi luă pe tânăr și 
pe moșneag și se duse cu ei la calif și spuse: 

— Emire al drept-credincioșilor, iacătă-l dinaintea ta pe uciga- 
șul tinerei femei! 

Și califul întrebă: 

— Unde este? 

Giafar răspunse: 

— Tânărul acesta mărturisește și stăruiește că el este ucigașul; 
dar moșneagul acesta tăgăduiește lucrul și mărturisește la rându-i că 
el și numai el este ucigașul. 

Atunci califul se uită și la șeic, și la tânăr, și îi întrebă: 

— Care dintre voi doi a omorât-o pe femeie? 

Tânărul răspunse: 

— Eu! 

lar șeicul zise: 

— Nu! Numai eu! 

Atunci califul, fără să-l cerceteze mai mult, îi spuse lui Giafar: 

— a-i pe amândoi și răstignește-i! 

Și Giafar se împotrivi: 

— Dacă doar unul dintre ei este ucigașul, osândirea celui de al 
doilea ar fi o nedreptate mare! 

Atunci tânărul strigă: 

— Mă jur pe Acela carele a suit cerurile în tăria la care se află 
și carele a așternut pământul la adâncimea la care este, că numai eu 
am omorât-o pe femeie! Și iacătă dovezile! 

Și-atunci tânărul le zugrăvi întocmai cum arăta lada găsită și 
pe care nu o știau decât califul, Giafar şi Massrur. Încât califul fu încre- 
dinţat de vinovăția tânărului și rămase nedumerit până peste poate 
și îi zise tânărului: 

— Și pentru ce omorul acesta? Și pentru ce mărturia aceasta 
din parte-ţi, fără a fi fost silit cu nicio siluire? Și cum se face de ceri 
așa să [ii osândit, ca pedeapsă?! 

Atunci tânărul spuse: 


— Află, o, emire al drept-credincioșilor, că tânăra femeie era 
soţia mea, fiica acestui șeic bătrân, care este socrul meu. M-am însurat 
cu ea pe când era tânără de tot și fecioară. Așa că Allah mi-a dăruit de 
la ea trei copii de parte bărbătească. lar ea mă avea drag mai departe 
și mă slujea; iar eu niciodată nu am băgat de seamă la ea nimica 
nemulțumitor. 

Dar, la începutul lunii de-acum, a căzut bolnavă rău; și eu numai- 
decât am trimis după hakimii cei mai învăţaţi, care nu zăboviră s-o 
vindece de îndată, cu îngăduinţa lui Allah! Iar eu, întrucât de când cu 
boala ei nu mă mai culcasem cu ea și întrucât mi se făcuse dor de ea 
în ceasul acela, vrusei mai întâi s-o pun să se îmbăieze. Și ea îmi zise: 

— Până a intra la hammam, am o poftă pe care vreau să mi-o 
împlinesc. 

lar eu o întrebai: 

— Şi care-i polita aceea? 

Ea îmi răspunse: 

— Mi-e poftă să miros un măr și să mușc din el o dată. 

Iar eu plecai în cetate ca să cumpăr mărul, de-ar fi fost să dau 
pe el chiar și un dinar de aur! Și căutai pe la toţi negustorii de fructe; 
da nu aveau mere deloc! Și mă întorsei plin de ciudă acasă, și nu mai 
cutezai să dau ochii cu soția mea, și îmi trecui noaptea toată gândind 
pe ce cale să fac rost de un măr. A doua zi, de cu zori, ieșii din casă și 
mă îndreptai către grădini și mă apucai să le cercetez una câte una și 
pom cu pom, fără de izbândă. Da întâlnii în calea mea un pândar de 
grădină, un om vârstnic, și-i cerui sfat unde să caut mere. El îmi spuse: 

— Copilul meu, acesta-i un lucru tare greu de găsit, pe temeiul 
limpede că acuma nu se găsesc nicăierea, fără doară poate că la Bassra, 
în livada căpeteniei drept-credincioșilor. Da și acolo e tare anevoie 
de-a le căpăta, întrucât pândarul păstrează merele cu grijă pentru 
folosinţa califului. 

Eu atunci mă întorsei la soția mea și îi povestii cum stă treaba; 
da dragostea ce-o aveam pentru ea mă îmboldi să mă gătesc pe dată 
de drum. Și plecai, și îmi trebuiră cincisprezece zile în șir, zi și noapte, 
spre a ajunge la Bassra și a mă întoarce, dar norocul mă ajută, și mă 
întorsei la soția mea aducând trei mere, cumpărate de la străjerul livezii 
din Bassra, pe preţ de trei dinari. 

Intrai, aşadar, tare bucuros și îi întinsei cele trei mere soției mele; 
şi ea, la vederea lor, nu arătă niciun semn de mulțumire, și le aruncă 
lângă ea cu nepăsare. Văzui însă că, în vremea cât lipsisem, fierbin- 
țeala o cuprinsese iarăși și o ţinea așa mereu; iar soția mea mai zăcu 
bolnavă alte zece zile, de-a lungul cărora nu o lăsai singură o clipită. 
Da, din mila lui Allah, după acest răstimp își dobândi iar sănătatea; 

și atunci putui să ies și să mă duc la prăvălia mea; și începui iarăși să 
vând și să cumpăr. 

Or, pe când stam eu așa în prăvălie, pe la prânz văzui că trece 
prin dreptul meu un arap, care ţinea în mână un măr cu care se juca. 
Atunci îl întrebai: 

— Hei, prietene, ia spune-mi, de unde ai izbutit să iei mărul 
acela, ca să mă duc și eu să cumpăr! 

La vorbele mele, arapul se porni pe râs și spuse: 

— L-am luat de la ibovnica mea! Am fost pe la ea s-o mai văd, 
că trecuse oleacă de vreme de când n-o mai văzusem, și am găsit-o 
cam zailă, iar lângă ea zăceau trei mere; și, când am întrebat-o, mi-a 
spus: „a închipuie-ţi, o, iubițelule, că prăpăditul ăla de soţ încorno- 
rat pe care îl am s-a dus la Bassra anume ca să mi le cumpere, și le-a 
cumpărat pe trei dinari de aur!“. Pe urmă mi-a dai mărul ăsta pe care 
îl am în mână. 

La vorbele arapului, o, emire al drept-credincioșilor, ochii mei 
văzură lumea în negru; și închisei pe dată prăvălia și mă întorsei acasă, 
după ce pe drum îmi pierdui toată judecata, sub potopul clocotit al 
mâniei. Și mă uitai pe pat, și chiar că nu mai văzui deloc mărul cel de 
al treilea și-i spusei atunci soţiei mele: 

— Da unde este cel de al treilea măr? 

Ea îmi răspunse: 

— Habar n-am și nu știu nimica de el. 

În felul acesta mi se adevereau spusele arapului. Atunci mă 
repezii la ea cu un cuţit în mână, îmi pusei genunchii pe pântecele ei 
și o tăiai în bucăţi; îi tăiai capul și mădularele, pe urmă pusei totul în 
COȘ, cu grabă mare, pe urmă o învelii cu izarul și cu chilimul și o așezai 
în ladă pe care o încuiai. Încărcai lada pe catârca mea și plecai numai- 
decât s-o arunc în Tigru, și toate astea le făcui cu chiar mâinile mele! 

Așa că, o, stăpâne al drept-credincioșilor, mă rog vouă fierbinte 
să-mi daţi degrabă moartea ca osândă pentru nelegiuirea mea, pe care 
O voi ispăși în felul acesta, întrucât tare mi-e frică să dau seama de ea 
în Ziua de Apoi! 

O aruncai, așadar, în Tigru, fără să fi fost văzut de nimeni, și 
mă întorsei acasă. Și îl găsii pe fiul meu cel mare plângând; și, deși 
eram încredinţat că nu știa nimic de moartea maicii lui, tot îl întrebai: 

— De ce plângi? 

EI îmi răspunse: 

— Plâng fiindcă că am luat un măr din merele pe care le avea 
mama, și când am coborât în uliţă ca să mă joc cu fraţii mei, am văzut 
un arap mare care a trecut pe lângă mine și care mi-a smuls mărul 
din mâini și mi-a zis: „De unde a ajuns să ai mărul ăsta?“ Eu i-am răs- 
puns: „L-a adus tatăl meu, care s-a dus și l-a cumpărat pentru mama, 
cu altele două la fel, târguite la Bassra pe trei dinari.“ Cu toate spusele 
mele, arapul nu mi-a dat îndărăt mărul, m-a lovit și a plecat cu el! Iar 
mie acuma mi-e frică de mama să nu mă bată din pricina mărului! 

La vorbele copilului, pricepui că arapul născocise niște scor- 
neli ticăloase pe seama fiicei socrului meu, și că eu astfel o omorâsem 
nevinovată! 

Atunci începui să vărs potop de lacrimi, pe urmă văzui că vine 
socrul meu, preacinstitul șeic, care se află aici cu mine. Și îi istorisii 
povestea cea jalnică. El atunci șezu jos lângă mine și începu să plângă. 
Și nu ne mai oprirăm din plâns amândoi, până la miez de noapte. Și 
puserăm să se țină slujbele de înmormântare vreme de cinci zile. Și, 
de altminteri, până astăzi jelim întruna moartea aceea. 

Mă juruiesc, așadar, ţie, o, emire al drept-credincioșilor, pe sfânta 
pomenire a strămoșilor tăi, să grăbești răstignirea mea și să abaţi asu- 
pră-mi osândele, spre a răzbuna omorul! 

La istorisirea aceasta, califul se umplu de uimire și strigă: 

— Pe Allah! Nu vreau să-l omor decât pe ticălosul de arap!... 


S 


Și, în clipita aceasta a istorisirii sale, Șeherezada văzu că se 
luminează de ziuă și, cuminte, tăcu. 
Dar când fu cea de a nouăsprezecea noapte, spuse: 


S 


Mi s-a izvodit, o, norocitule sultan, că emirul drept-credincioșilor 
a jurat că nu are să-l omoare decât pe arap, dat fiind că tânărul soţ era 
de iertat. Pe urmă califul se întoarse spre Giafar și îi spuse: 

— Adu-l dinaintea mea pe acel arap mișel, care a fost pricina 
năprasnei! Și, dacă nu vei izbuti să mi-l găsești, am să te dau morții 
pe tine în locul lui! Ai trei zile! 

Iar Giafar plecă plângând și zicându-și: „De unde să pot eu să 
i-l aduc dinainte? Așa precum numai din întâmplare se nimerește să 
cadă un ulcior și să nu se spargă, tot așa și eu numai din întâmplare 
am scăpat de moarte întâia oară. Da acuma?... Și Acela carele a vroit să 
mă mântuie întâia dată, tot el, de-o vrea, are să mă mântuie și a doua 
oară! În ce mă privește, pe Allah!, am să mă închid la mine în casă, 
fără să mă mișc, aceste trei zile de răgaz. Că la ce bun să faci niște cer- 
cetări zadarnice? Și mă încredinţez vrerii Celui Drept, Preaînaltului!“ 

Și Giafar nu se clinti din casa lui cât ţinură cele trei zile de răgaz. 
Și, în cea de a patra, porunci să vină cadiul și își făcu adiata în faţa lui; 
și, plângând, își luă bun-rămas de la copiii săi. Pe urmă veni trimisul 
califului, care îi spuse că emirul drept-credincioșilor era pornit să-l 
omoare, dacă arapul n-a fost găsit. Și Giafar plânse iarăși, iar copiii lui 
plânseră laolaltă cu el. Pe urmă o luă pe cea mai mică dintre copilele 
lui s-o sărute pentru cea din urmă oară, dat fiind că pe ea o iubea mai 
mult ca pe toţi copiii săi; și o strânse la piept, și vărsă potop de lacrimi, 
gândindu-se că era silit s-o lase în părăsire. Și deodată, cum o strângea 
la piept, simţi ceva rotund în buzunărașul fetiţei, și o întrebă: 

— Ce ai în buzunar? 

Ea răspunse: 

— O, tată, am un măr! Mi l-a dat arapul nostru Rihan. Și îl am 
de patru zile. Da n-am putut să-l capăt decât după ce i-am dat lui 
Rihan doi dinari. 

La vorbele copilei despre arap și despre măr, Giafar fu cuprins 
de tulburarea unei bucurii mari, și strigă: „O, Izbăvitorule!“. Porunci 
apoi să fie adus Rihan arapul. 

Și Rihan veni, iar Giafar îl întrebă: 

— De unde e mărul ăsta? 

El răspunse: 

— O, stăpâne al meu, acum cinci zile, umblând prin cetate, am 
ajuns pe o uliţă unde am văzut niște copii zbenguindu-se, iar printre 
ei era unul care ţinea mărul acesta în mână; i l-am înșfăcat și i-am 
dat o scatoalcă; el atunci a început să plângă și mi-a spus: „Este mărul 

mamei mele. Și mama mea este bolnavă. Avea poftă de un măr, și tatăl 
meu s-a dus să i-l aducă de la Bassra, cu alte două mere, la preţ de trei 
dinari de aur. Și eu am luat unul ca să mă joc cu el“. Pe urmă s-a pornit 
iar pe plâns. Dar eu, fără a ţine seama de scâncelile lui, am venit acasă 
cu mărul și l-am dat pe doi dinari stăpânei mele, mezina ta! 

La spusele lui, Giafar rămase uluit până peste fire, aflând cum 
se iscaseră toate acele necazuri și moartea tinerei femei din vina ara- 
pului său Rihan. Încât porunci să fie aruncat numaidecât în temniţă. 
Pe urmă se bucură că astfel scăpase el însuși de la o moarte neabătută, 
și rosti aceste două stihuri: 


Dacă necazurile tale se trag de la un rob de-al tău, 
De ce nu-l izgonești din casă pe robu-acela nătărău? 


Nu ştii că robi sunt cu duiumul, dar sufletul, dacă-l răpui, 
Răpus va fi pe totdeauna, că n-ai în locu-i ce să pui? 


Și se răzgândi și îl luă pe arap și îl duse dinaintea califului, 
căruia îi povesti întâmplarea. 

Și califul Harun Al-Rașid fu atâta de minunat, încât porunci 
ca povestea aceasta să fie scrisă în cronici, spre a sluji de învăţătură 
oamenilor. Și Giafar îi spuse: 

— Nu te minuna prea tare de povestea aceasta, o, ocârmuitorule 
al drept-credincioșilor, întrucât ea-i departe de a se măsura cu cea a 
vizirului Nureddin și a fratelui său $amseddin. 

Și califul strigă: 

— Da care-i povestea aceea care este mai de-a mirărilea decât 
cea pe care am auzit-o acum? 

Iar Giafar spuse: 

— O, emire al drept-credincioșilor, nu ţi-o voi povesti decât cu 
învoiala că ai să-l ierţi pe arapul meu Rihan pentru fapta lui nechibzuită! 

Și califul răspunse: 

— Fie! Îţi dăruiesc iertarea sângelui lui! 

Atunci Giafar Al-Barmaki spuse: 

Află, o, cârmuitorule al drept-credincioșilor, că era în ţara Mis- 
rului!!! un sultan drept și făcător de bine. Sultanul acela avea un vizir 
înțelept și cărturar, priceput la științe și la scripturi, și vizirul acela era 
un bătrân tare în vârstă; da avea doi copii ca două lune: pe cel mare 
îl chema $amseddin!?!, iar pe cel mic îl chema Nureddin!”!; dar Nured- 
din, cel mic, de bună seamă că era mai frumos și mai bine făcut decât 
Șamseddin, care de altminteri era desăvârșit; dar Nureddin nu-și avea 
seamăn în lumea întreagă. Era atâta de răpitor încât frumuseţea lui 
era vestită pe toate meleagurile, și mulți călători veneau în Egipt, din 
țările cele mai depărtate, numai pentru bucuria de a se minuna de 
desăvârșirea lui și de trăsăturile chipului său. 

Vru soarta ca vizirul, părintele lor, să moară. lar sultanul rămase 
tare mâhnit. Așa că îi chemă să vină la el pe cei doi frați și le spuse să se 
apropie de el, și porunci să fie înveșmântaţi cu caftane de fală, și le zise: 

— Din ceasul de-acum, aveţi să îndepliniţi pe lângă mine sluj- 
bele părintelui vostru. 

Ei atunci se bucurară și sărutară pământul între mâinile sultanu- 
lui. Pe urmă orânduiră să țină o lună întreagă slujbele de înmormântare 
ale tatălui lor; și după aceea, intrară în dregătoria lor cea nouă de viziri; 
și fiecare dintre ei îndeplinea pe rând, vreme de o săptămână, slujbele 
vizieriei. lar când sultanul pleca în vreo călătorie, nu lua cu sine decât 
pe unul dintre cei doi frați. 


[1] Ţara Misrului — adică Egiptul (Misr, Mesr sau Masr fiind vechiul nume 
arab al Egiptului și al orașului Cairo). 

[2] Samseddin — în traducere: „Soarele credinţei". 

[3] Nureddin — în traducere: „Lumina credinței”. 

Or, într-o noapte ca toate nopțile, se făcu că sultanul trebuia 
să plece a doua zi de dimineaţă; iar rândul la vizierie în săptămâna 
aceea cădea în seama lui Șamseddin, fratele mai mare; și cei doi fraţi 
tăifăsuiau ba de una, ba de alta, spre a-și trece seara. În șirul pălăvră- 
gelilor, cel mare îi spuse celui mic: 

— O, fratele meu, trebuie să-ţi spun că gândul meu este să chib- 
zuim a ne însura; și însurătoarea noastră să se facă în aceeași noapte 
pentru amândoi. 

lar Nureddin răspunse: 

— Facă-se precum ţi-e voia, o, fratele meu, întrucât eu sunt de 
o părere cu tine în toate. 

Odată ce această întâie înţelegere fu statornicită între ei, Șam- 
seddin îi spuse lui Nureddin: 

— După ce, cu mila lui Allah, avem să ne împerechem cu două 
copile, și după ce avem să ne culcăm cu ele în aceeași noapte, și după 
ce ele au să nască în aceeași zi și — de-o vrea Allah! — au să dea viaţă, 
soția mea unei fetițe, iar soţia ta unui băieţel, atunci va trebui să-i 
însurăm pe copii unul cu altul, ca pe niște veri ce vor fi! 

Atunci Nureddin răspunse: 

— O, fratele meu, și-atunci ce socoţi a cere de la fiul meu ca 
zestre spre a i-o da pe fiica ta? 

lar Șamseddin spuse: 

— Voi lua de la fiul tău, ca preţ pentru fata mea, trei mii de 
dinari de aur, trei livezi și trei sate dintre cele mai bune din Egipt. Și 
chiar că acestea vor fi cam puţin lucru ca despăgubire pentru fata 
mea. lar dacă flăcăul, fiul tău, nu va voi să primească învoiala, nimica 
nu se va încheia între noi. 

La asemenea vorbe, Nureddin răspunse: 

— Nu judeci bine! Ce este, la urma urmei, cu zestrea aceasta 
pe care vrei s-o ceri de la fiul meu? Oare tu uiţi că noi suntem doi fraţi 
și că suntem chiar doi viziri într-unul singur? În locul unei cereri ca 
asta, s-ar cădea să i-o dai fiului meu pe fiica ta ca pe un peșcheș, fără 
a te gândi să-i ceri niciun fel de zestre. Și-apoi tu nu știi că bărbatul 
preţuiește oricând mai mult decât muierea? Or, fiul meu este un băr- 
bat, iar tu îmi ceri o zestre pe care fiica ta s-ar cădea ca ea s-o aducă! 

Faci ca negustorul acela care, nevrând să-și vândă maria, începe, spre 
a-l alunga pe mușteriu, cu a cere un preț împătrit pe untul lui! 

Atunci Șamseddin îi spuse: 

— Văd limpede că tu îţi închipui cu adevărat că fiul tău este mai 
de soi decât fata mea. Or, faptul îmi dovedește că ești lipsit cu totul de 
judecată și de bun-simţ, și mai cu seamă de îndatorință. Că, de vreme 
ce pomenești de vizierie, au tu uiţi că numai mie îmi datorezi huzme- 
turile tale cele înalte și că, dacă te-am luat părtaș cu mine, am făcut-o 
numai din milă faţă de tine și ca să poţi să mă ajuţi în treburile mele? 
Da fie! Poţi să spui ce-ţi place! Ci eu, de vreme ce vorbești așa, nu mai 
vreau s-o mărit pe fiica mea cu fiul tău, măcar de-ai cântări-o și în aur! 

La vorbele lui, Nureddin rămase tare înciudat și grăi: 

— Păi nici eu nu mai vreau să-l însor pe fiul meu cu fiica ta! 

Și Șamseddin răspunse: 

— Gata, am isprăvit! Și-acuma, întrucât mâine trebuie să plec cu 
sultanul, nu voi avea vreme să te fac să simţi toată necuviinţa vorbelor 
tale. Da pe urmă ai să vezi tu! Când m-oi întoarce, de-o vrea Allah, are 
să se întâmple ce are să se întâmple! 

Atunci Nureddin plecă tare posomorât de toată istoria, și se 
duse să doarmă singur, potopit de gânduri negre. 

A doua zi dimineaţa, sultanul, însoţit de vizirul Ș$amseddin, 
porni în călătorie și se îndreptă înspre NIL, pe care îl trecu în luntre 
spre a ajunge la Ghezirah!“!; și de acolo se duse la Piramide. 

Estimp, Nureddin, după ce își trecuse noaptea aceea într-o 
mohoreală grea din pricina purtării fratelui său, se sculă de cu zori, 
își făcu spălările cele îndătinate și rosti rugăciunea dintâi a dimineţii; 
pe urmă se duse la dulapul său, de unde luă o desagă pe care o umplu 
cu aur, gândind necontenit la vorbele făloase ale fratelui său față de 
el și la umilinţa îndurată; și își aduse aminte de stihurile acestea, pe 
care le rosti: 


[4] Ghezirah (mai corect Gizeh, în arabă EI Giza) — oraș în Egipt, pe 

Nil, aproape de marile Piramide și de ruinele vechiului Memifis, vestit 
pentru mulțimea de mastaba (morminte egiptene în formă de trunchi 
de piramidă) și de necropole din epoca dinastiilor IV și V; azi suburbie a 
capitalei Egiptului. 

Du-te, prietene drag! Părăsește meleagul părintesc, și toate 
lasă! 

Îți vei găsi și-n alte părţi prieteni, în locul celor care-i lași 
acasă. 

Du-te! Fugi dintre ziduri! Și ridică-ți un cort în câmpurile 
nesfârșite! 

Departe-acolo vei găsi aleanul și bucuria vieții liniștite. 

În mândrele saraiuri daurite nu-i nici credință, nici 
prietenie. 

Ascultă-mă: fugi dintre-ai tăi departe, afundă-te-n adâncă 
străinie! 

Că m-am uitat la apa stătătoare cum se pâhlește colcăind 
spurcată, 

S-ar lecui de neagra-mpuțiciune de-ar curge iar. 
Altminteri-—niciodată! 

Că m-am uitat apoi la luna plină, și ochiul ei rotund l-am 
cunoscut. 

Ci de m-aș fi rotit ca ea prin ceruri, câte pământuri, ah, n-aş 
fi văzut! 

Da leul? Aş mai fi vânat vreun leu, de nu i-aș fi călcat 
nicicând pădurea? 

Săgeata, apoi? Ar mai săgeta, de n-ar pleca din arcul ei 
aiurea? 

Da aurul cel falnic? Da argintul? Ar fi doar niște pietre fără 
TOSt, 

De n-ar fi scoase-afar din zăcământul în care stau din veci 
Ia adăpost! 

Insăși lăuta dulce grăitoare ar fi o biată ciotură tăcută, 

De n-ar fi retezat-o din pădure, s-o meșterească, mâna 
pricepută. 

Așa că du-te! Și vei străluci! De vei rămâne-aici înlănțuit, 
Să știi: nu vei ajunge niciodată la piscul către care ai pornit! 


După ce isprăvi de spus stihurile, porunci unuia dintre robii lui 
cei tineri să-i pună șaua pe o catârcă de culoarea sturzului, mare și cu 
mersul sprinten. lar robul îi găti cea mai frumoasă dintre catârce, o 
înșeuă cu o șa împodobită cu atlaz și cu aur, cu niște scări indienești, 
cu un cioltar de catifea de la Ispahan, și o dichisi atâta, încât catârca 
păru întocmai ca o mireasă îmbrăcată în haine noi și sclipind toată. 
Pe urmă Nureddin mai porunci să se pună peste toate astea un chilim 

mare de mătase, precum și un chilim micuţ de rugăciune; și, când 
totul fu gata, puse desaga plină cu aur și cu nestemate între chilimul 
cel mare și chilimul cel mic. Când isprăvi, îi spuse băiatului și tuturor 
celorlalți robi: 

— Eu de-aici mă duc să dau o raită afară din cetate, înspre 
Kaliubial”!, unde socot să poposesc trei nopţi, întrucât simt că am o 
strângere de inimă și vreau să mă duc să mi-o ușurez pe acolo, răsu- 
flând adierile câmpului. Și nu vreau să vină nimeni cu mine! 

Pe urmă, după ce își mai luă niște merinde pentru drum, încă- 
lecă pe catârcă și plecă grabnic. Odată ieșit din Cairo, merse atâta de 
îndârjit, încât la prânz ajunse în Belbeis!*l, unde poposi; descălecă de 
pe catârcă, spre a se odihni și spre a o lăsa și pe ea să se odihnească, 
mâncă oleacă, apoi cumpără din Belbeis toate cele de care s-ar fi putut 
să aibă trebuinţă, fie pentru sine, fie pentru tainurile catârcei, și purcese 
iarăși la drum. Peste două zile, chiar la amiază, mulțumită catârcei lui 
de soi, ajunse în sfânta cetate a Ierusalimului. Acolo se dete jos de pe 
catârcă, se odihni, o lăsă și pe catârcă să se odihnească, scoase câte 
ceva de-ale gurii din sacul cu merinde și mâncă; iar când isprăvi, își 
puse sacul sub cap, pe pământ, după ce așternuse pe jos chilimul cel 
mare de mătase, și adormi, tot gândindu-se cu mânie la purtarea fra- 
telui său faţă de sine. 

A doua zi, de cu zori, sări iarăși în șa, şi nu conteni de data 
aceasta să meargă în goană spornică până ce ajunse în cetatea Ale- 
pului!”]. Acolo trase la unul dintre hanurile din cetate și petrecu trei 
zile în liniște deplină, să se odihnească și să lase și catârca să se odih- 
nească; pe urmă, după ce se sătură de aerul cel bun de la Alep, chibzui 
să plece mai departe. Drept aceea, încălecă iarăși pe catârcă, după ce 
cumpărase niște zaharicale gustoase cum se fac la Alep, îndopate cu 
fistic și cu migdale și oploșite sub o coajă de zahăr, tot lucruri pe care 
le prețuia mai presus de orice, de când era mic. 

Și își lăsă catârca să meargă în voia ei, întrucât nici nu mai știa 
unde se găsește, odată ieșit din Alep. Și merse așa, zi și noapte, cu atâta 


[5] Kaliubia (mai corect: Ali-Kaliub) — oraș la zece kilometri spre nord de 
Cairo. 


[6] Belbeis (sau Bilbis)— loc de popas pe drumul de la Cairo spre Siria. 
[7] Cetatea Alepului (în arabă Haleb) — oraș în nordul Siriei. 

spor, până ce într-o seară, după asfinţitul soarelui, ajunse în cetatea 
Bassrei, da el habar n-avea că cetatea aceea era Bassra. Întrucât nu află 
numele cetății decât după ce opri la un han și întrebă acolo. Descălecă 
de pe catârcă, o despovără de chilimuri și de merinde și de desagă, și 
i-o lăsă în seama străjerului de la han s-o plimbe oleacă, pentru ca nu 
cumva să se sângereze dacă s-ar odihni prea dintr-odată. lar cât despre 
Nureddin însuși, apoi el își așternu chilimul și șezu să se odihnească. 

Străjerul de la han luă, așadar, catârca de frâu și începu s-o 
îndemne să umble. Or, se întâmplă că, taman la ceasul acela, vizirul 
din Bassra sta la fereastra saraiului său și se uita pe uliţă. Așa că zări 
catârca aceea frumoasă și văzu și falnica ei înfotăzare de mare preţ, 
și gândi că numaidecât trebuie să fie a vreunui vizir dintre vizirii de 
pe alte meleaguri, ori chiar a vreunui sultan dintre sultani. Așa că, 
tot privind-o, fu cuprins de o minunare mare; pe urmă porunci unuia 
dintre robii săi cei tineri să i-l aducă de îndată pe străjerul de la poarta 
hanului, cel care preumbla catârca. Și copilul dădu fuga după străjer 
și îl aduse dinaintea vizirului. Atunci străjerul veni și sărută pământul 
dintre mâinile vizirului, care era un moșneag tare bătrân și tare falnic. 
Și vizirul îi zise străjerului: 

— Cine este stăpânul catârcei și care-i este cinul? 

Străjerul răspunse: 

— O, doamne al meu, stăpânul catârcei este un om tânăr de 
tot și tare frumos, într-adevăr, plin de vino-ncoace, îmbrăcat strălucit 
ca un fiu de cine știe ce mare negustor; și toată înfățișarea lui te face 
să-l preacinstești și să te minunezi de el. 

La vorbele portarului, vizirul se ridică în picioare, merse și încă- 
lecă pe cal și se duse cu toată grabă la han unde intră în curte. La 
vederea vizirului, Nureddin se ridică în picioare și se repezi în întâmpi- 
narea lui, și îl ajută să coboare de pe cal. Atunci vizirul făcu temeneaua 
îndătinată, iar Nureddin îi răspunse la temenea și îl primi cu multă 
prietenie; iar vizirul șezu jos lângă el și îl întrebă: 

— Copilul meu, de unde vii și ce cauţi la Bassra? 

lar Nureddin îi spuse: 

— Doamne al meu, vin de la Cairo, care este cetatea mea și 
unde m-am născut. Tatăl meu era vizirul sultanului de la Egipt, dar a 
murit, spre a se duce întru mila lui Allah! 

Pe urmă Nureddin îi istorisi vizirului toată pătărania, de la 
început până la sfârșit. Și adăugă: 

— Da am luat strașnica hotărâre să nu mă mai întorc în Egipt, 
până ce nu am să călătoresc mai întâi peste tot și până ce nu am să 
umblu prin toate cetăţile și prin toate olaturile! 

La vorbele lui Nureddin, vizirul spuse: 

— Copilul meu, nu te lua după asemenea gânduri păguboase, de 
drumeţie fără contenire, întrucât te vor duce la pieire. Știi că drumeţitul 
prin ţări străine aduce prăbușirea și sfârșitul sfârșiturilor! Ascultă-mi 
sfaturile, copilul meu, întrucât mult mi-e teamă pentru tine de năpas- 
tele vieţii și ale soroacelor! 

Pe urmă vizirul le porunci robilor să deșeueze catârca și să 
strângă chilimurile și mătăsurile; și îl luă pe Nureddin cu sine acasă 
la el și îl poiti într-un iatac, unde îl lăsa să se odihnească, după ce îi 
aduse toate câte puteau să-i fie de trebuinţă. 

Nureddin șezu astfel o vreme la vizir; iar vizirul îl vedea în toate 
zilele și îl copleșea cu huzururi și cu hatâruri. Și, în sfârșit, ajunse de-l 
îndrăgi până peste poate pe Nureddin într-atâta încât într-o zi îi spuse: 

— Copilul meu, am îmbătrânit de tot și nu am niciun urmaș de 
parte bărbătească. Și Allah m-a miluit cu o fată, care chiar că te ajunge 
la frumusețe și în desăvârșiri; și, până astăzi, nu m-am înduplecat faţă 
de niciunul dintre cei care mi-au cerut-o în căsătorie. Da acuma, dacă 
te-am îndrăgit din inimă cu o dragoste atâta de mare, iacătă că vin să 
te întreb de nu vrei să te învoiești a o primi pe fiica mea, ca pe o roabă 
în slujba ta! Întrucât tare jinduiesc să fii soţul fetei mele. Dacă bine- 
voiești a primi, mă duc numaidecât la sultan și îi spun că ești nepotul 
meu, sosit de curând de la Egipt, și că ai venit la Bassra anume spre a 
mi-o cere pe fata mea în căsătorie. Iar sultanul, pentru mine, are să te 
ia ca vizir în locul meu. Întrucât am îmbătrânit de tot și am ajuns să 
caut tihnă. Și are să-mi fie un desfăt mare să-mi împlinești casa, și să 
nu o mai părăsești. 

La îmbierea aceea a vizirului, Nureddin tăcu și lăsă ochii în 
jos. Pe urmă grăi: 

— Ascult și mă supun! 

Vizirul fu bucuros până peste măsură și numaidecât le porunci 
robilor să pregătească ospăţul, să împodobească și să lumineze sala 

de primire cea mai mare, aceea păstrată anume pentru cei mai mari 
dintre emiri. 

Pe urmă îi strânse pe toţi prietenii săi și îi pofti pe toţi mai-marii 
din împărăție și pe toţi neguţătorii de seamă din Bassra; și toţi veniră 
să se înfăţișeze între mâinile sale. Atunci vizirul, spre a le arăta pri- 
cina pentru care îl alesese pe Nureddin, dându-i întâietate faţă de toți 
ceilalți, le spuse: 

— Am avut un frate care a fost vizir la curtea de la Egipt, și 
Allah l-a binecuvântat cu doi feciori, așa precum pe mine, știți și voi, 
m-a binecuvântat cu o fată. Or, fratele meu, înainte de a muri, m-a 
îndemnat stăruitor s-o mărit pe fata mea cu unul dintre băieții lui, iar 
eu i-am făgăduit. Or, iacătă-l dinainte-vă chiar pe tânărul acesta, care 
este unul dintre cei doi fii ai fratelui meu, vizirul. Și a venit aici cu acest 
scop. lar eu tare doresc să scriu senetul lui de căsătorie cu fata mea, 
iar el să vină și să pălătuiască împreună cu ea în casa mea. 

Atunci toți răspunseră: 

— Da, de bună seamă! Ceea ce faci tu ținem pe capetele noastre! 

Și atunci toţi musafirii se înfruptară din ospăţul cel strașnic, 
băură tot soiul de vinuri și mâncară o grămadă de zumaricale și de 
zaharicale; pe urmă, după ce sălile fură stropite cu apă de trandafiri, 
își luară bun rămas de la vizir și de la Nureddin. 

Apoi vizirul le porunci robilor copii să-l ducă pe Nureddin la 
hammam și să-l ajute să facă o scaldă minunată. Și vizirul îi dărui un 
caftan, chiar dintre caftanele sale cele mai frumoase; pe urmă îi trimise 
ștergarele, lighenele de aramă pentru scăldătoare, cățuile de mirode- 
nii și toate celelalte lucruri trebuitoare. lar Nureddin se îmbăie și ieși 
de la hammam, după ce se îmbrăcă în caftanul cel nou; și ieși frumos 
ca luna plină în cea mai frumoasă dintre nopţi. Pe urmă încălecă pe 
catârca lui de culoarea sturzului și se duse la saraiul vizirului, străbă- 
tând ulițele, pe unde tot norodul se minuna de el și scotea strigăte 
uluite de frumuseţea lui și de măiestria lui Allah. 

Ajuns la sarai, se dete jos de pe catârcă, intră la vizir și îi sărută 
mâna. Atunci vizirul... 


VA 

Și, în clipita aceasta a istorisirii sale, Șeherezada văzu că se 
luminează de ziuă și, cuminte cum era, nu voi să se prilejuiască mai 
mult în noaptea aceea. 

Dar când fu cea de a douăzecea noapte, Șeherezada urmă: 


S 


Mi s-a izvodit, o, norocitule sultan, că vizirul se ridică și îl întâm- 
pină cu mare bucurie pe frumosul Nureddin, și îi spuse: 

— Hai, fiul meu, dă fuga și intră la soţia ta, și fii fericit! lar 
mâine am să merg cu tine la sultan. Acuma nu mai am să-i cer lui 
Allah pentru tine decât toate hatârurile și toate milele sale. 

Atunci Nureddin sărută încă o dată mâna vizirului, socrul său, 
și intră în iatacul copilei. Și se petrecu ceea ce se petrecu! 

Și-așa cu Nureddin! 


Cât despre fratele său, Șamseddin, la Cairo... iacătă! 

După ce se sfârși călătoria, pe care o făcuse împreună cu sul- 
tanul Egiptului, trecând pe la Piramide și de acolo prin alte locuri, se 
întoarse acasă. Și fu cuprins de griji că nu-l găsi pe fratele său Nureddin. 
Ceru știri despre el de la slugile lui, care îi răspunseră: 

— După ce ai plecat cu sultanul, în chiar ziua aceea, stăpânul 
nostru Nureddin a încălecat pe catârca lui înfotăzată cu mare fală ca 
pentru zilele de sărbătoare, și ne-a spus: „Mă duc prin părțile Kaliubiei, 
și am să lipsesc o zi sau două, întrucât îmi simt pieptul apăsat și am tre- 
buinţă de oleacă de aer. Da niciunul dintre voi să nu vină după mine!“ 
Și, din ziua aceea și până astăzi, nu mai avem nicio știre despre el. 

Atunci Șamseddin rămase tare amărât de lipsa fratelui său, iar 
amarul lui se făcu din zi în zi tot mai crâncen, și până la urmă se simţi 
cuprins de mâhnirea cea mai adâncă. Și gândi: „De bună seamă că altă 
pricină a plecării lui nu e decât vorbele pe care i le-am spus în ajunul 
plecării mele cu sultanul. Și asta-i pesemne ceea ce l-a împins să fugă 
de mine. Încât sunt dator să-mi îndrept greșelile faţă de fratele meu 
cel bun și să trimit în căutarea lui.“ 

Și Șamseddin urcă îndată la sultan și îi dezvălui toată tărășe- 
nia. lar sultanul puse să se scrie scrisori pecetluite cu pecetea lui și le 


215 


Cea de a douăzecea noapte... 


trimise cu olăcari călări în toate părţile, la toţi ispravnicii lui din toate 
olaturile, spunându-le, în scrisorile acelea, că Nureddin pierise și că 
să-l caute pretutindeni. 

Și, după o vreme, toţi olăcarii se întoarseră fără de izbândă, 
întrucât niciunul dintre ei nu se dusese la Bassra, unde se afla Nure- 
ddin. Atunci Șamseddin se jelui până peste marginile jeluirilor și își 
zise: „Toate astea-s din vina mea! Și nu s-au întâmplat decât din pricina 
puţținătăţii mele de minte și de iscusinţă!“ 

Da cum tot lucrul are un sfârșit, Șamseddin se alină până la 
urmă și, peste o vreme, se logodi cu faţa unuia dintre negustorii cei 
mari din Cairo și întocmi senetul de căsătorie cu copila aceea, și se 
însură cu ea. Și se petrecu ceea ce se petrecu! 

Or, se nimeri potriveala că noaptea intrării lui Șamseddin în 
odaia de nuntă fu aceeași noapte în care Nureddin, la Bassra, intră în 
odaia soţiei sale, fiica vizirului. Și Allah fu acela carele îngădui potri- 
veala căsătoriei celor doi îraţi în aceeași noapte, anume spre-a dovedi 
că el este stăpânul ursitei făpturilor sale! 

Ba încă toate se petrecură întocmai precum le ticluiseră cei 
doi fraţi înainte de gâlceava lor, anume ca cele două soţii rămaseră 
însărcinate în aceeași noapte și născură în aceeași zi, la același ceas: 
soția lui Șamseddin, vizirul Egiptului, născu o fetiță, care nu-și avea 
perechea de frumuseţe în tot Egiptul; iar soţia lui Nureddin, la Bassra, 
aduse pe lume un băiețel, care nu-și avea pereche ca frumuseţe în 
lumea întreagă de pe vremile lui! Cum zice poetul: 


F-un giuvaier sadea copilul! Și gingaș! Și neprihănit! 

Să-l sorbi îți vine. Uiţi pocalul, privind făptura lui, vrăjit. 
Să-l sorbi ai vrea, să-ți stâmperi setea la răcoroșii lui obraji! 
Din ochii-i limpezi ca izvorul ai bea lumina pătimaș, 
Uitând și gustul şi mireasma și-ntreaga vrajă purpurie 

A vinurilor lăudate şi dătătoare de beţie. 


Și dacă însăși Frumuseţea ar vrea cu el să se măsoare, 
S-ar înclina şi Frumusețea cuprinsă de înfiorare. 

De-ai întreba-o: „Frumuseţe, ai mai văzut ceva Ia fel, 

Ai mai văzut vreo frumuseţe să se asemuie cu el?” 

Fa ar răspunde tulburată: „Cu el? Ah, chiar că niciodată!” 

Fiul lui Nureddin, datorită frumuseţii lui, fu numit Hassan 
Badreddin.ă!. 

Nașterea lui fu prilej de mari petreceri obștești. lar în cea de a 
șaptea zi de după nașterea lui se orânduiră niște ospeţe și niște zaiafe- 
turi chiar că vrednice de niște fii de crai. 

Odată ospeţele încheiate, vizirul de la Bassra îl luă pe Nured- 
din și se duse cu el la sultan. Acolo Nureddin sărută pământul între 
mâinile sultanului și, cum era dăruit cu o mare iscusinţă la limbă, cu 
o inimă cutezătoare și isteaţă la frumuseţile meșteșugului slovelor, îi 
rosti sultanului stihurile acestea ale poetului: 


EI este însăși dărnicia, 'naintea căruia se-nchină 

Toţi cei ce ştiu cu dărnicie să umple viața de lumină; 

Și inimile tuturora știu strălucirea lui deplină. 

Cânt faptele-i fără de seamăn, căci nu-s doar fapte 
minunate, 

Ci-s chiar minuni de frumuseţe, de giuvaieruri și de roade, 
Pe care să le strângi în salbe și să le porți la gât podoabe. 


Iar de sărut cu plecăciune și vârful degetelor sale, 
Fu nu o fac din lingușeală, ci pentru că așa-i cu cale 
Când știu că degetele-acestea-s izvor de dărnicii, năvale. 


Sultanul, răpit de stihurile auzite, se arătă tare mărinimos la 
daruri față de Nureddin și faţă de vizir, socrul său, fără a avea habar 
de căsătoria lui Nureddin și nici măcar că ar trăi vreun Nureddin pe 
lume; încât îl întrebă pe vizir, după ce îl firitisise pe Nureddin pentru 
stihurile lui frumoase: 

— Da cine este tânărul acesta isteţ la vorbă și frumos? 

Atunci vizirul îi istorisi sultanului povestea, de la început până 
la sfârșit, și îi spuse: 

— Tânărul este nepotul meu! 

lar sultanul îi spuse: 

— Cum se face că încă nu am auzit vorbindu-se despre el? 

Vizirul spuse: 


[8] Hassan — în traducere: „Frumosul“; Badreddin — „Luna plină a credinţei“. 

— O, doamne și stăpâne al meu, se cade să-ți mărturisesc că 
am avut un frate, vizir la curtea Egiptului. La moartea sa, a lăsat doi 
fii, dintre care cel mai mare a ajuns vizir în locul fratelui meu, pe când 
cel de al doilea, iacătă-l, a venit să mă vadă, întrucât am făgăduit și 
m-am juruit părintelui său că am s-o dau de soţie pe fata mea unuia 
dintre nepoţii mei. Încât, de cum a sosit, l-am și însurat cu fata mea! 
E tânăr, precum vezi, iar eu sunt bătrân, și mai sunt și cam surd și 
nesprinten la trebile domniei. Așa că vin la domnul meu sultanul să-i 
cer a binevoi să-l primească pe nepotul meu, care îmi este și ginere 
totodată, ca urmaș al meu la vizirie! Și pot să te încredinţez că este cu 
adevărat vrednic de a-ţi fi vizir, întrucât este bun de sfat, spornic la 
gânduri strălucite și tare priceput la meșteșugul ocârmuirii trebilor! 

Atunci sultanul se uită încă o dată mai bine la tânărul Nureddin 
și fu mulţumit de cercetarea aceea, și primi sfatul bătrânului vizir și, 
fără a mai zăbovi, îl căftăni pe Nureddin ca mare vizir în locul socru- 
lui său, și îl dărui cu un caftan de cinstire falnic, cel mai frumos pe 
care putu să-l găsească, și o catârcă din chiar grajdurile domnești, și 
îi hotări străjile și cămărașii. 

Nureddin sărută atunci mâna sultanului și ieși împreună cu 
socrul său, și amândoi se întoarseră la casa lor, bucuroși până peste 
măsură, și se duseră să-l sărute pe nou-născutul Hassan Badreddin, și 
spuseră: 

— Venirea pe lume a acestui copil ne-a adus noroc! 

A doua zi, Nureddin se duse la sarai, spre a-și îndeplini slujbele 
cele noi și, ajungând acolo, sărută pământul dintre mâinile sultanului 
și rosti aceste două strofe: 


Fiece zi-i O fericire nouă 

Și-o nouă-mbelșugare pentru tine; 

O ciudă neagră macină mereu 
Zavistnicii-n privirile haine. 

Tot albe fie-ţi zilele de-a rândul, 
Prealuminate doamne-al meu, și bune! 
Și negre fie zilele lor toate, 

Pizmașilor cu inimi de cărbune! 

Atunci sultanul îi îngădui să șadă pe divanul viziriei, iar Nured- 
din șezu. Și începu a-și îndeplini slujba și a dirigui treburile rânduite, și 
a împărți dreptatea, întocmai ca și cum ar fi fost vizir de ani îndelungaţi, 
și se descurcă atâta de bine, și toate sub ochii sultanului, încât sultanul 
rămase minunat de deșteptăciunea, de priceperea lui la orânduieli și 
de felul desăvârșit în care împărțea dreptatea; și îl îndrăgi încă și mai 
mult, și și-l făcu prieten de inimă. 

lar Nureddin își îndeplinea de minune mai departe slujbele 
sale cele înalte, da astea nu-l făceau să dea uitării grija creșterii fiului 
său Hassan Badreddin, în pofida tuturor trebilor împărătești. Și, din zi 
în zi, Nureddin se făcea tot mai atotputernic și intra tot mai mult în 
hatârurile sultanului, care porunci să i se sporească numărul cămăra- 
șilor, al slujitorilor, al străjerilor și al slugilor. Și Nureddin ajunse atâta 
de bogat, încât își putu îngădui să facă negustorie pe picior mare, 
precum și a-și năimi pe seama lui niște corăbii de negoţ, care plecau 
în lumea întreagă, a zidi case de dat cu chirie, a clădi mori și roţi de 
ridicat apa, a sădi grădini strălucite și livezi. Și toate astea până ce fiul 
său Hassan Badreddin ajunse la vârsta de patru ani. 

La sorocul acela, vizirul cel bătrân, socrul lui Nureddin, muri; 
iar Nureddin îi făcu o înmormântare falnică; iar el și toţi mai-marii 
din împărăție merseră în alaiul mortului. 

Și, de-atunci, Nureddin se dărui pe de-a întregul creșterii fiului 
său. Îl încredinţă cărturarului cel mai priceput atât la pravilele sfinte 
cât și la cele lumești. Învăţatul acela bătrân și falnic venea în fiecare 
zi să-i dea lecţii de citire tânărului Hassan Badreddin; și, încet-încet, și 
pas cu pas, îl îndrumă să pătrundă Al-Coranul, pe care tânărul Hassan 
ajunse până la urmă să-l știe că pe apă în întregime; după aceea, învă- 
țatul cel bătrân, vreme de ani și ani, urmă a-i dezvălui învățăcelului său 
toate învățăturile de folos. lar Hassan nu conteni a spori în frumusețe, 
în gingășie și în desăvârșire, precum spune poetul: 


Ah, ce băiat! Se-asemuie cu luna, 
Căci precum luna, parcă dinadins, 
Sporeşte-n frumuseţea lui întruna 
Și strălucește ca şi ea aprins. 

Și-atîta strălucire îl îmbracă, 

Încât până și soarele apoi 

Ia drept cununi la raza lui săracă 
Bujorii din obrajii-i amândoi. 

EI este deci sultanul frumuseții 

Și al desăvârșirii pe pământ! 

Căci n-are seamăn în cuprinsul vieții, 
Cum nici în vis nu are, nici în gând. 


Și poate frumusețile cu toate, 

Care se mai întâmplă-a fi la fel, 
Câte-s în flori și-n pajiști semănate, 
Au fost împrumutate de la el. 


Și în toată vremea aceasta, tânărul Hassan Badreddin nu părăsi 
nicio clipită saraiul tatălui său Nureddin, întrucât bătrânul învățat 
cerea o mare sârguinţă la lecţiile sale. Da când Hassan ajunse la cei 
cincisprezece ani ai lui, și cum nu mai avea nimic de învăţat de la 
bătrânul cărturar, tatăl său Nureddin îl luă și îi dărui un caftan, cel 
mai fălos pe care-l găsi printre caftanele sale, îl puse să încalece pe un 
catâr, cel mai frumos dintre catârii săi și cel mai vânjos, și porni cu el 
spre saraiul sultanului, străbătând cu mare vâlvă ulițele Bassrei. Incât 
toți târgoveţii, la vederea tânărului Hassan Badreddin, scoteau stri- 
găte uluite de frumusețea, de gingășia boiului, de nurii și de felul lui 
vrăjitor de a fi; și nu se puteau opri să nu ofteze: „Ya Allah! Ce frumos 
e! Ce lună! Ferească-l Allah de deochi!“ Și tot așa, până ce Badreddin 
și tatăl său ajunseră la sarai; și-abia atunci pricepură oamenii tâlcul 
stihurilor poetului: 


Un cititor de stele privea în noapte cerul. 
Deodată, dinaintea ochilor lui mirați, 
Vrăjit flăcău răsare străluminându-și lerul 
Și mlădiindu-și mersul cu pașii amânați. 


Își spune cititorul de stele: „Doar Zohal 
Putea să-i dăruiască acestui tânăr soare 
Cununa-ntunecată a pletelor în val, 

Ca o cometă neagră prin hăuri rotitoare! 


Mirrikh, doar, în obrajii-i cu purpuri smălțuite 
Putea s-aștearnă astfel pojar de foc și lapte! 
Iar razele din ochii-s săgeți ce le trimite 


Săgetătorul însuși, din stelele lui șapte! 

Dar mai presus de toate chiar Hutared i-aduse 
Cununa iscusinței în frunzele de laur, 

Pe când, de bună seamă, Abylsuha își puse 

În gingașa-i făptură comorile de aur!“ 

Nu ştie zodierul nimic să mai priceapă, 

Și stă răpit de vrajă și săgetat de jind, 

Cu mințile furate de visuri că de-o apă. 
Atunci frumosul soare i se-nchină zâmbind. 


Cât despre sultan, când îl văzu pe tânărul Hassan Badreddin 
și frumuseţea lui, rămase atâta de uluit, încât își pierdu răsuflarea și 
uită de ea o bună bucată de vreme. Și îl poiti să se apropie și îl îndrăgi 
grozav; și îl luă sub ocrotirea lui, îl potopi cu hatâruri, și-i spuse părin- 
telui său Nureddin: 

— Vizirule, trebuie numaidecât să mi-l trimiţi aici în fiecare zi, 
întrucât simt că nu aș mai putea să mă lipsesc de el! 

Iar vizirul Nureddin fu nevoit să răspundă: 

— Ascult și mă supun! 

Estimp, pe când Hassan Badreddin ajungea prieten și cirac al 
sultanului, Nureddin, părintele său, căzu greu bolnav și, simțind că 
nu va zăbovi să fie chemat la Allah, trimise după fiul său Hassan și îi 
dădu îndemnurile cele mai de pe urmă și îi spuse: 

— Află, o, copilul meu, că lumea aceasta este un lăcaș pieritor, 
ci lumea viitoare este veșnică! Încât, înainte de a muri, vreau să-ţi dau 
câteva sfaturi; ascultă-le bine, așadar, și deschide-le inima ta! 

Și Nureddin începu să-i dea cele mai bune poveţe despre cum 
să se poarte în lumea semenilor săi și cum să se călăuzească în viață. 

După care Nureddin își aduse aminte de fratele său Șamseddin, 
vizirul Egiptului, de țara sa, de părinții săi, și de toţi prietenii de la 
Cairo; și, la acele amintiri, nu se putu opri să nu plângă că nu putuse 
să-i mai vadă. Dar repede cugetă că mai avea niște poveţe de dat fiului 
său Hassan, și îi spuse: 

— Copilul meu, ține minte bine vorbele pe care am să ţi le spun, 
întrucât sunt vorbe însemnate. Află, dar, că am la Cairo un frate, pe 
nume $amseddin; este unchiul tău și este vizir la Egipt. Pe vremuri, 
ne-am despărțit cam supăraţi, iar eu mă aflu aici la Bassra fără de știrea 

lui. Așa că am să te pun să scrii dorințele mele cele de pe urmă în pri- 
vinţa aceasta; ia, dar, o hârtie și un calam și scrie cele ce-ţi voi spune. 

Atunci Hassan Badreddin luă o foaie de hârtie, trase călimă- 
rile de la brâu, scoase din teacă apoi calamul cel mai bun și care era 
cel mai bine retezat, muie calamul în câlţii din călimară îmbibaţi cu 
cerneală; pe urmă șezu jos, îndoi foaia de hârtie sub mâna stângă și, 
ținând calamul cu mâna dreaptă, îi spuse părintelui său Nureddin: 

— O, părintele meu, aștept vorbele tale! 

lar Nureddin începu să-i spună: 

— În numele lui Allah Îndurătorul, Milostivul... 

Și îi înșirui apoi mai departe fiului său toată povestea lui, de la 
început până la sfârșit, și-l puse să însemneze pe hârtie și ziua sosirii 
lui la Bassra, și căsătoria lui cu fata bătrânului vizir; îi spuse stepena 
lui întreagă, strămoșii drepți și strămoșii din încuscriri, cu numele 
lor, cu numele tatălui și al bunicului lor, cu obârșia lui, cu treapta de 
evghenie pe care o dobândise singur, și, într-un sfârșit, cu toată spița 
lui dinspre tată și dinspre mamă. 

Pe urmă îi spuse: 

— Să păstrezi cu grijă foaia aceasta de hârtie. Și dacă, din voia 
soartei, ţi s-o întâmpla vreo nenorocire în viaţă, întoarce-te în ţara de 
baștină a tatălui tău, acolo unde m-am născut eu, Nureddin, părintele 
tău, la Cairo, cetatea cea înflorită; acolo să întrebi unde șade moșul tău 
vizirul, care sălășluiește în casa noastră; și du-i salamalekul din partea 
mea, și spune-i că am murit mâhnit că mor printre străini, departe de 
el, și că, înainte de a muri, nu am avut altă dorinţă decât aceea de a-l 
vedea! lacătă, Hassane, fiul meu, sfaturile pe care am vrut să ţi le dau. 
Așa că te juruiesc să nu le uiţi! 

Atunci Hassan Badreddin împături cu grijă hârtia, după ce o 
presărase cu nisip și o uscase și o pecetluise cu pecetea părintelui său 
vizirul; pe urmă o puse în căptușeala turbanului, între cearceaf și fes, 
și o cusu acolo; da ca s-o ferească de jilăveală avu grijă, înainte de-a o 
coase, s-o înfășoare bine într-o bucată de pânză ceruită. 

Când isprăvi, nu se mai gândi decât să plângă, sărutând mâna 
tatălui său Nureddin, și mohorându-se la gândul că avea să rămână sin- 
ur, încă tânăr de tot, și să fie lipsit de vederea tatălui său. lar Nureddin 

nu conteni a-i înșira povețele sale fiului său Hassan Badreddin, până 
ce își dădu suiletul. 

Atunci Hassan Badreddin fu cuprins de o jale mare, și tot așa și 
sultanul, ca și toți emirii, și cei mari, și cei mici. Pe urmă îl îngropară 
pe Nureddin pe potriva cinului său. 

Cât despre Hassan Badreddin, apoi el rândui să ţină două luni 
pomenirile mortului; și, în toată vremea aceea, nu ieși nici măcar o 
clipită din casă; ba uită până și să se suie la sarai și să se ducă să-l vadă 
pe sultan, după obiceiul lui. 

Iar sultanul, nepricepând că numai mâhnirea îl ţinea pe fru- 
mosul Hassan departe de el, gândi că Hassan îl părăsise și că îl ocolea. 
Încât se zădări rău și, în loc de a-l căftăni vizir pe Hassan, ca urmaș al 
părintelui său Nureddin, căftăni în slujba aceea pe un altul, și îl luă 
drag pe un alt dregător tinerel. 

Nemulțumit cu atâta, sultanul făcu și mai mult. Porunci să se 
cetluiască și să se zăpciuiască toate bunurile lui Hassan, toate acare- 
turile și toate moșiile lui; pe urmă porunci să fie zăpșit însuși Hassan 
Badreddin și să fie adus în lanţuri la el. Și pe dată vizirul cel proaspăt 
luă cu el câţiva musaipi!”! și purcese către casa tânărului Hassan, care 
habar nu avea ce îl păștea. 

Or, printre robii cei tineri de la sarai era și un mameluc micuţ, 
care îl îndrăgise pe Hassan Badreddin. Încât, la știrea aceea, micuțul 
mameluc o luă la fugă cât îl ţineau picioarele și ajunse la tânărul Has- 
san, pe care îl găsi întristat, cu capul plecat, cu inima îndurerată, și 
gândindu-se întruna la tătânele său răposatul. Și-i spuse ce urma să 
păţească. Și Hassan îl întrebă: 

— Da baremi oi mai avea vreme să-mi iau cu ce să trăiesc prin- 
tre străini? 

lar micuțul mameluc îi răspunse: 

— Vremea zorește. Încât nu te mai gândi decât cum să scapi 
mai întâi. 

La vorbele acestea, tânărul Hassan, îmbrăcat cum se găsea, și 
fără a lua nimic cu el, ieși în grabă mare, după ce își ridicase pulpanele 
caitanului deasupra capului, ca să nu fie cunoscut cumva. Și îndemnă 
la drum până ce ajunse afară din cetate. 

[9] Musaip — dregător la curtea unui sultan. 

Cât despre locuitorii din Bassra, aceștia, la vestea popririi plă- 
nuite a tânărului Hassan Badreddin, a zăpciuirii bunurilor sale și a 
morţii hărăzite lui, rămaseră cu toţii cuprinși de o mare mâhnire și 
începură să spună: 

— Of, ce păcat de frumuseţea lui și de făptură lui vrăjită! 

Și, străbătând ulițele, fără a fi cunoscut de nimeni, tânărul Has- 
san auzi acele păreri de rău și acele oftări. Și se grăbi încă și mai tare, 
și îndemnă la drum încă și mai spornic, până ce ursita și norocul îl 
făcură să treacă chiar pe lângă cimitirul în care se afla turbehaua!'9 
tatălui său. Atunci intră în mecet și trecu printre morminte, și ajunse 
la turbehaua părintelui său. Numai atunci își lăsă în jos poalele caita- 
nului cu care își învăluise capul, și intră sub bolta turbehalei și hotări 
să-și treacă noaptea acolo. 

Or, pe când sta el așa pradă gândurilor, văzu că venea spre el 
un evreu din Bassra, un negustor cunoscut în toată cetatea. 

Negustorul acela evreu se întorcea dintr-un sat vecin și se ducea 
spre cetate. Trecând pe lângă turbehaua lui Nureddin, se uită înlăuntrul 
ei Și îl văzu pe tânărul Hassan Badreddin, pe care îl cunoscu numaide- 
cât. Atunci intră, se apropie de el cuviincios și îi spuse: 

— Doamne al meu, of!, ce chip schimbat și abătut mai ai, tu 
cel atâta de frumos! Oare te-a mai lovit vreo altă nenorocire proaspătă 
peste moartea părintelui tău vizirul Nureddin, pe care îl cinsteam și care 
și el ținea la mine și mă preţuia? Ci aibă-l Allah întru sfântă mila sa! 

Însă tânărul Hassan nu voi să-i dezvăluiască întocmai pricina 
schimbării chipului său și îi răspunse: 

— Pe când dormeam, astăzi după-masă, în patul meu, acasă, 
deodată mi s-a arătat în somn răposatul taică-meu și m-a certat aspru 
pentru neîndemnul meu de a mai trece pe la turbehaua lui. Și-atunci, 
plin de spaimă și de căințe, am sărit din somn și, tulburat rău, am dat 
fuga încoace cu toată graba. Și mă vezi acuma apăsat încă de visul 
acela greu. 

Atunci evreul îi spuse: 

— Doamne al meu, de mai multă vreme trebuia să vin la tine, 
spre a pune la cale un târg; da astăzi m-a norocit soarta să te întâlnesc. 
Află, dar, tinere doamne al meu, că vizirul, tatăl tău, cu care aveam 


[10] Turbeha — criptă, mausoleu. 

niște negustorii, a trimis spre tărâmuri depărtate niște corăbii, care 
acuma se întorc încărcate cu mărfurile lui. Așa că, dacă ai vroi să-mi 
lași mie încărcătura primei corăbii ce va să vină, ţi-aș da o mie de dinari 
și ţi-aș plăti îndată în bani peșin. 

Și evreul scoase din caftan o pungă plină cu aur, numără o mie 
de dinari și-i întinse numaidecât tânărului Hassan, care nu pregetă să 
primească târgul acela voit de Allah, spre a-l scoate din starea nevol- 
nică în care se afla. Pe urmă evreul adăugă: 

— Acuma, doamne al meu, scrie-mi hârtia aceasta de învoială 
și așterne-ți pecetea deasupra! 

Atunci Hassan Badreddin luă hârtia pe care i-o întindea evreul, 
precum și calamul, muie calamul în călimara de aramă, și scrise pe 
hârtie: „Adeveresc că cel care a scris hârtia aceasta este Hassan Badre- 
ddin, fiul vizirului Nureddin răposatul — aibă-l Allah întru mila sa! — și 
că a vândut evreului cutare, fiul lui cutare, negustor din Bassra, încăr- 
cătura de pe cea dintâi corabie ce va sosi la Bassra, corabie aflată între 
corăbiile care au fost ale tatălui meu Nureddin; și anume la prețul de 
o mie de dinari în cap.“ 

Pe urmă pecetlui jos foaia cu pecetea lui și i-o înmână evreului, 
care plecă, după ce i se temeni cuviincios. 

Atunci Hassan începu să plângă, gândindu-se la răposatul lui 
părinte și la huzurul lui din trecut, și la soarta lui de acum. Și, cum 
se și făcuse noapte, pe când sta el întins așa pe mormântul părintelui 
său, îl cuprinse somnul și adormi în turbehă. Și rămase așa adormit 
până la răsăritul lunii; atunci, alunecându-i capul de pe piatra mor- 
mântului, Hassan fu silit să se întoarcă pe de-a întregul și să se culce 
pe spate; în felul acesta, chipul său ajunse să fie luminat din plin de 
lună, și străluci în toată frumuseţea lui. 

Or, mecetul acela era un loc bântuit de ginni de neam ales, 
ginni musulmani, drept-credincioși. Și, tot din întâmplare, o ginnă 
minunată se preumbla la reveneală în ceasul acela, sub luminile lunii, 
și, în preumblarea ei, trecu pe lângă Hassan cel adormit; și îl văzu, și luă 
seama la frumuseţea lui, și zise: „Slavă lui Allah! Ui, ce băiat frumos! 
Chiar că m-am îndrăgostit de ochii lui frumoși, întrucât îi bănuiesc 
atâta de negri! Și atâta de albi!...“ 

Pe urmă își zise: „Până să se scoale el, am să zbor oleacă, spre 
a-mi împlini preumblarea mea la reveneală.“ 

Și își luă zborul, se urcă sus de tot, ca să ajungă la răcoare; acolo 
sus, în zborul ei, fu bucuroasă când se întâlni în drum cu unul dintre 
prietenii ei, un ginn drept-credincios și el. Ginna îi dădu bineţe frumos, 
jar el îi răspunse la salamalek cu o temenea adâncă. Atunci ea îi spuse: 

— De unde vii, fârtate? 

E] îi răspunse: 

— De la Cairo. 

Ea întrebă: 

— Cucernicii drept-credincioși de la Cairo o duc bine? 

El răspunse: 

— Din mila lui Allah, o duc bine. 

Ea atunci îi spuse: 

— Vrei, fârtate, să vii cu mine să ne bucurăm ochii cu frumu- 
seţea unui flăcău care doarme în cimitir la Bassra? 

Și ginnul îi spuse: 

— La poruncile tale! 

Atunci se luară de mână și coborâră împreună în cimitir și se 
opriră dinaintea tânărului Hassan cel adormit. lar ginna îi spuse ginu- 
lui, făcându-i cu ochiul: 

— Ei! N-aveam dreptate? 

Iar ginnul, uluit de frumusețea vrăjitoare a lui Hassan Badre- 
ddin, strigă: 

— Allah! Allah! Nu-și are pereche; a fost zămislit ca să pună pe 
jar toate pârdalnicele. 

Pe urmă șezu pe gânduri o clipită, și adăugă: 

— Însă, sora mea, se cade să-ţi spun că am văzut pe cineva care 
se poate asemui cu flăcăiandrul acesta! 

Și ginna strigă: 

— Nu e cu putinţă! 

Ginnul zise: 

— Pe Allah!, am văzut! Și se află sub cerul Egiptului, la Cairo! 
Și este fiica vizirului Șamseddin! 

Ginna îi zise: 

- Daeunu o știu! 

Ginnul zise: 
— Ascultă. lacătă povestea ei: 


Vizirul Șamseddin, tatăl fetei, este tare necăjit din pricina ei. 
Într-adevăr, sultanul Egiptului, auzindu-le pe femeile sale care vorbeau 
despre frumuseţea nemaipomenită a fetei vizirului, a cerut-o de soţie 
de la vizir. Dar vizirul Șamseddin, care hotărâse altceva pentru fiica 
lui, se văzu la mare încurcătură și îi spuse sultanului: 

— O, doamne și stăpâne al meu, ai bunăvoia de a primi plecăciu- 
nile mele cele mai supuse, și de a mă ierta în privinţa aceasta. Întrucât 
tu știi povestea bietului meu frate Nureddin, care îţi era vizir laolaltă 
cu mine. Și știi că a plecat într-o zi și că nu am mai auzit nimica despre 
el. Și faptul s-a petrecut pentru o pricină chiar că întru totul ușuratică! 

Și îi istorisi sultanului pricina. Pe urmă adăugă: 

— Încât, mai apoi, m-am juruit dinaintea lui Allah, în ziua când 
s-a născut fata mea, că, orice s-ar întâmpla, nu am s-o mărit decât cu 
fiul fratelui meu Nureddin. Și iacătă-s de-atuncea optsprezece ani. Și, 
din fericire, am aflat, iacătă-s numai câteva zile de atunci, că fratele 
meu Nureddin s-a însurat cu fata vizirului de la Bassra și că a avut de 
la ea un fecior. Așa că fata mea, care s-a născut din împreunarea mea 
cu mama ei, este menită și scrisă pe numele vărului ei, fiul fratelui 
meu Nureddin! lar tu, o, doamne și stăpâne al meu, poţi s-o ai pe ori- 
care altă copilă! Egiptul este plin de fete! Și sunt printre ele destule 
vrednice de un sultan! 

Și, la vorbele lui, sultanul fu cuprins de o mânie mare și strigă: 

— Cum, vizire mișel? Voiam să-ți fac cinstea de a mă însura cu 
fiica ta și de a coborî până la tine, iar tu cutezi, pe temeiul unei pricini 
atâta de boante și atâta de toante, să nu mi-o dai? Bine! Da, pe capul 
meu!, am să te silesc s-o dai de soţie, în paguba nasului tău, celui mai 
nevolnic dintre slugile mele! 

Or, sultanul avea o stârpitură de grăjdar, pocit și cocoșat, cu 
o cocoașă dinainte și cu o cocoașă dindărăt. Sultanul porunci să vină 
grăjdarul la el pe dată, puse să se scrie senetul lui de căsătorie cu fata 
vizirului Șamseddin, în ciuda rugămințţilor tatălui; pe urmă îi porunci 
piticului ghebos să se culce în chiar noaptea aceea cu fata. Pe deasupra, 
sultanul porunci să se facă o nuntă mare cu lăutari. ar eu, sora mea, îi 

lăsai așa, chiar în clipita în care copiii robi de la sarai îl împresurau pe 
piticul cocoșat și îl zeflemiseau cu periplizoane egiptenești tare mar- 
ghiolite, și fiecare ţinând în mână lumânările de nuntă aprinse, spre 
a-i însoţi pe însurăţei. Cât despre mire, l-am lăsat gata de îmbăiat la 
hammam, în mijlocul zeflemelelor și al râsetelor roabelor copile care 
spuneau: „Mai degrabă să freci nătărânga unui măgar jupuit, decât 
amărâtul de zebb al cocoșatului ăsta!“. 


— Și, sora mea, chiar că e tare urât cocoșatul, și tare greţos. 

Și ginnul, la amintirea aceea, scuipă pe jos, strâmbându-se amar- 
nic. Pe urmă adăugă: 

— În ce o priveşte pe fată, apoi ea este cea mai frumoasă făp- 
tură pe care am văzut-o în viaţa mea. Te încredințez că este încă și mai 
frumoasă decât flăcăul de colea. O cheamă de altminteri Sett El-Hosnl!!! 
și chiar așa-i! Am lăsat-o plângând cu amar, departe de tatăl ei, care 
a fost oprit să fie de față la ospăț. Și fata stă singurică acolo, între lău- 
tărese, dănţuitoare și cântărețe; nevolnicul de grăjdar are să iasă în 
curând de la hammam și-apoi se va a porni ospăţul! 


S 


În clipita aceasta a istorisirii sale, Șeherezada văzu că se lumi- 
nează de ziuă și, cuminte, își amână povestitul pe a doua zi. 
Iar când fu cea de a douăzeci și una noapte, Șeherezada spuse: 


S 


Mi s-a izvodit, o, norocitule sultan că, la cele povestite de ginn, 
care încheia zicând: „Și nu se mai așteaptă decât ieșirea de la hammam 
a cocoșatului!“ Ginna spuse: 

— Eu, prietene, tare socot că te înșeli când pretinzi că Sett 
EI-Hosn este mai frumoasă decât flăcăul acesta. Nu e cu putinţă. Întru- 
cât te încredinţez că el este cel mai frumos din vremile de-acum! 

Și efritul răspunse: 


[11] Sett FI-Hosn — în traducere: „Domnița frumuseţii“. 

— Pe Allah! O, sora mea, eu te încredinţez că fetișcana este și 
mai frumoasă. De altminteri, nu ai decât să mergi cu mine s-o vezi. 
E lesne. Avem să ne slujim de prilej și să-l păgubim pe alurisitul de 
cocoșat de minunea aceea. Cei doi tinerei sunt vrednici unul de altul, 
și seamănă până într-atâta încât ai zice că sunt doi fraţi ori măcar doi 
verișori. Ce păcat ar fi să ajungă cocoșatul să se încârlige cu Sett El-Hosn! 

Atunci ginna răspunse: 

— Ai dreptate, frate. Hai să-l ducem în braţe pe flăcăul ador- 
mit și să-l împreunăm cu fata despre care vorbești. În felul acesta vom 
săvârși o faptă frumoasă și, pe deasupra, avem să vedem limpede care 
este cel mai frumos dintre ei doi. 

Iar efritul răspunse: 

— Ascult și mă supun, întrucât vorbele tale sunt pline de 
bun-simț și de judecată! Haidem! 

Și-așa că efritul îl luă pe flăcău în cârcă și porni în zbor, urmat 
îndeaproape de către efrita care îl ajuta să meargă mai repede; și amân- 
doi, încărcaţi așa, ajunseră la Cairo cu mare iuţeală. Acolo îl lăsară jos 
pe Hassan cel frumos și îl descărcară, tot adormit, pe o laviţă de la o 
poartă dintr-o uliţă de pe lângă curtea saraiului, plină de lume; și îl 
treziră. 

Când se trezi, Hassan rămase năuc până peste poate, dacă nu 
se mai văzu culcat în turbehaua de pe mormântul părintelui său, la 
Bassra. Se uită la dreapta, se uită la stânga, și toate îi erau străine. Nu 
mai era aceeași cetate, ci o cetate cu totul alta decât Bassra. Fu atâta de 
nedumerit, încât căscă gura să strige; și, numaidecât, văzu dinainte-i 
un ins cumplit de mare și de bărbos, care îi făcea semn cu ochiul, spre 
a-i spune să nu strige. Și Hassan se stăpâni. lar insul (care era ginnul!) 
îi întinse o lumânare aprinsă și îl îndemnă să se amestece în mulțimea 
de oameni care, toți, ţineau în mâini lumânări aprinse, spre a însoți 
nunta, și îi spuse: 

— Află că eu sunt un ginn, un drept-credincios! Și te-am adus 
aici pe când dormeai. Cetatea aceasta este Cairo. Te-am adus aici, întru- 
cât îţi vreau binele, și vreau să te ajut pe degeaba, numai de dragul 
lui Allah și pentru frumuseţea ta! Ia, așadar, lumânarea asta aprinsă, 
amestecă-te în mulţime și du-te laolaltă cu toată lumea la hammamul 

pe care îl vezi. Acolo vei vedea că iese din hammam un soi de pitic 
cocoșat, care va fi dus la sarai; și să te iei după el! Sau, și mai bine, să 
mergi alături de cocoșat, care este mire, și să intri cu el în sarai; și, când 
vei ajunge în sala cea mare de oaspeţi, să stai la dreapta mirelui cel 
cocoșat, ca și cum ai fi de-al casei. Și-atunci, ori de câte ori vei vedea 
că vine dinaintea voastră vreo lăutăreasă, ori vreo dănţuitoare, ori 
vreo cântăreaţă, să-ți bagi mâna în buzunar, pe care, prin grija mea, 
ai să-l găsești mereu plin cu galbeni; și să iei galbenii cu pumnul, fără 
a șovăi, și să-i azvârli nepăsător tuturor! Și să nu ai nicio teamă că 
galbenii s-ar isprăvi cumva: am eu grijă! Vei da, așadar, câte un pumn 
plin cu galbeni tuturor celor ce vor veni la tine. Și ia-ţi un chip plin de 
fală și să nu-ţi fie frică de nimic! Și ai credinţă în Allah, cel carele te-a 
zămislit atâta de frumos, și tot așa și în mine, care te-am îndrăgit. De 
altminteri, toate câte ţi se întâmplă acuma ţi se întâmplă din vrerea 
și din puterea lui Allah Preamăritul! 

Cu vorbele acestea, ginnul se mistui. Atunci Hassan Badred- 
din din Bassra, la vorbele efritului, își zise în sineși: „Oare ce poate să 
însemne toată povestea asta? Și despre ce ajutor a vrut să vorbească 
eiritul ăsta uluitor?“ Dar, fără a mai zăbovi cu întrebările, își aprinse la 
loc lumânarea, care se stinsese, de la lumânarea unuia dintre oaspeți, 
și ajunse la hammam chiar când cocoșatul, care își isprăvise îmbăie- 
rea, ieșea de acolo călare și îmbrăcat de sus și până jos în haine noi. 

Atunci Hassan Badreddin bassranul se amestecă printre oameni 
și se învârti atâta de bine, încât ajunse în fruntea alaiului, lângă cocoșat. 
Și atunci toată frumuseţea lui Hassan se arătă în strălucirea ei minunată. 
De altminteri, Hassan era tot cu hainele lui cele scumpe de la Bassra: 
pe cap purta drept acoperământ un fes împresurat cu un turban falnic 
de mătase, bătut numai în fire de aur și de argint, și înfășurat după 
tipicul de la Bassra; și purta un caftan din borangic ţesut cu zarafir. Și 
toate nu făceau decât să-i scoată și mai mult în lumină înfăţișarea-i 
falnică și frumuseţea. 

Și-așa că, ori de câte ori vreo cântăreaţă ori vreo dănţuitoare se 
desprindea de ceata lăutarilor, pe când alaiul nunții înainta, pe dată 
Hassan Badreddin își băga mâna în buzunar și, scoțând-o plină cu 
aur, arunca aurul acela cu pumnul de jur împrejur și tot așa îl vărsa 

cu pumnul în daireaua cu zdrăngănele a tinerei dănţuitoare sau a 
tinerei cântărețe, și le-o umplea de fiecare dată; și toate astea într-un 
chip și cu o gingășie fără de pereche încât toate femeile, ca și toată 
lumea, rămaseră cuprinse de minunarea cea mai mare faţă de el și, pe 
deasupra, toţi erau vrăjiţi de frumuseţea și de nurii lui. 

Alaiul ajunse într-un sfârșit la sarai. Acolo, musaipii îndepăr- 
tară mulțimea și nu lăsară să intre în sarai decât lăutăresele și liota de 
dănţuitoare și de cântărețe, în urma cocoșatului. Și nimeni altcineva. 
Atunci cântăreţele și dănțuitoarele, într-un glas, îi luară la refec pe 
musaipi și le spuseră: 

— Pe Allah!, aveţi dreptate să nu lăsaţi bărbaţii să intre cu noi 
în harem, ca să nu stea de faţă la îmbrăcarea miresei! Da noi nu ne 
învoim să intrăm, dacă nu îl poftiţi să intre cu noi și pe tânărul acesta, 
care ne-a copleșit cu dărniciile lui! Și nu ne învoim să facem datinile 
miresei, decât numai dacă se va afla de faţă și tânărul acesta, priete- 
nul nostru! 

Și, cu anasâna, femeile îl luară pe tânărul Hassan și îl duseră cu 
ele la harem, în mijlocul sălii celei mari de oaspeţi. Astfel că numai el 
se afla acolo ca bărbat, lângă stârpitura de grăjdar cocoșat, în mijlocul 
haremului, spre paguba nasului cocoșatului, care nu putu să împiedice 
beleaua. În sala de primire se aflau strânse toate hanâmele, soțiile de 
emiri, de viziri și de dregători ai curţii. Și toate hanâmele se înșiruită 
pe două rânduri, ţinând fiecare câte o lumânare mare; și toate aveau 
obrazul acoperit cu iașşmacul de mătase albă, din pricină că erau de 
faţă cei doi bărbaţi. lar Hassan și mirele cel cocoșat se duseră între cele 
două șiruri și merseră să șadă jos pe o podină înaltă, trecând printre 
cele două rânduri de femei, care se rânduiseră de la sala de primire 
până la odaia de nuntă, de unde în curând urma să iasă mireasa. 

La vederea lui Hassan Badreddin, a frumuseţii lui, a nurilor lui, 
a chipului lui luminos precum cornul de lună nouă, femeile, de tulbu- 
rare, își curmară răsufletul și își simţiră minţile cum își iau zborul. Și 
fiecare ardea de dorul de a-l înlănţui pe flăcăul cel minunat și de a se 
arunca în poala lui, și de-a rămânea lipite așa vreme de un an, ori de o 
lună, ori barem de un ceas, ori măcar răstimpul cât să fie îmbucurate 
o dată și cât să-l simtă una cu ele. 

La o vreme, toate femeile acelea deodată nu se putură înfrâna 
mai mult și își dezveliră feţele, sumeţându-și iașmacurile! Și se arătară 
fără de sfială, uitând că se afla acolo cocoșatul! Și cu toatele începură să 
vină lângă Hassan Badreddin, ca să se minuneze de el mai de aproape, 
și spre a-i spune o vorbă, două de dragoste, ori barem spre a-i face un 
semn cu ochiul, încât să-l facă a vedea cât de tare îl râvneau. Și-apoi 
și dănţuitoarele și cântăreţele îl ridicau în slăvi și mai tare, povestind 
despre dărnicia lui Hassan și îndemnându-le pe hanâme să-l slujească 
cu sârg. lar hanâmele își ziceau: 

— Allah! Allah! Ia uite ce flăcău! Ăsta, da, poate să se culce cu 
Sett El-Hosn! Sunt făcuţi unul pentru altul! Da pe afurisitul de cocoșat, 
Allah să-l vântuie! 

Pe când hanâmele, în sală, îl lăudau mai departe pe Hassan și 
îl afuriseau pe ghebos, deodată lăutăresele scoaseră zvon din lăutele 
lor, ușa de la odaia de nuntă se deschise și mireasa Sett El-Hosn, încon- 
jurată de hadâmbi și de însoţitoare, își făcu intrarea în sala de primire. 

Sett El-Hosn, copila vizirului Șamseddin, veni în mijlocul feme- 
ilor, și strălucea ca o hurie, iar celelalte, pe lângă ea, nu erau decât ca 
niște stele care îi alcătuiau alaiul, întocmai precum stelele înconjură 
luna, când iese de sub nor! Era înmiresmată cu ambră, cu mosc și cu 
trandafiri; păru-i strălucea sub mătasea care îl acoperea; umerii i se 
închipuiau minunaţi sub hainele scumpe care îi învăluiau. Și chiar că 
era îmbrăcată împărătește; printre alte lucruri, avea pe ea o rochie 
bătută numai în zarafir roșu, iar țesătura era zugrăvită cu chipuri de 
jivine și de păsări; da aceea nu era decât rochia de deasupra; întrucât 
pe celelalte rochii, de dedesubt, singur Allah ar fi în stare să le știe și 
să le cântărească la preţul lor! Avea la gât un gherdan ce putea să pre- 
țuiască cine știe câte mii de dinari! Fiecare nestemată care îl alcătuia 
era atâta de rară, încât niciun om, muritor ca toți muritorii, de-ar fi 
fost el sultanul însuși, nu mai văzuse una la fel. 

Într-un cuvânt, Sett El-Hosn, mireasă, era la fel de frumoasă 
precum e luna plină în cea de a patrusprezecea noapte a ei! 

Cât despre Hassan Badreddin din Bassra, apoi acela ședea jos mai 
departe, umplând de minunare toată liota de hanâme. Încât mireasa se 
duse drept la el. Se apropie de podină, dând trupului ei niște legănări 

tare gingașe, și la dreapta și la stânga. Atunci, la iuțeală, se ridică grăj- 
darul cel cocoșat și se repezi s-o ia în braţe. Și ea îl împinse cu scârbă, 
se întoarse ca o zvârlugă și, dintr-un pas, șezu dinaintea frumosului 
Hassan. Și se vădi că era verișorul ei, măcar că nici ea și nici el nu știau! 

La vederea acelei priveliști, toate femeile câte se aflau de faţă 
începură să râdă, mai cu seamă când tânăra mireasă se opri dinaintea 
frumosului Hassan, după care, într-o clipită, se topi de drag și strigă 
ridicând mâinile spre cer: 

— Allahumma! Fă că acest băiat frumos să fie soțul meu! Și 
izbăvește-mă de grăjdarul cel cocoșat! 

Atunci Hassan Badreddin, după povaţa ginnului, își băgă mâna 
în buzunar și o scoase plină cu galbeni, și aruncă aurul cu pumnii 
înspre însoţitoarele frumoasei Sett El-Hosn și înspre dănţuitoare și 
lăutărese, care strigară: 

— Ah! Facă Allah ca a ta să fie mireasa! 

lar Badreddin surâse dulce la urarea aceea și la temenelele lor. 

Cât despre cocoșat, în toată vremea cât se petrecură acestea, 
fusese lăsat de-o parte cu scârbă, și ședea singur, urât ca o maimuţă. Și 
toţi cei ce se apropiau întâmplător de el, trecând prin preajma lui, își 
stingeau lumânările ca să-și facă batjocură de el. Și rămase așa toată 
vremea, ca să se mohorască și să-și facă sânge rău în sufletul său. Și 
toate femeile se hlizeau uitându-se la el, și îl zgândăreau cu înțepături 
piperate. Una îi spunea: 

— Maimuţoiule! Ai putea să te destoiești singur în sec și să te 
împreunezi cu văzduhul! 

Alta îi zicea: 

— Ia uite! De-abia dacă ești cât zebbul preafrumosului nostru 
stăpân! lar cocoașele tale amândouă sunt taman pe măsura ouălor lui! 

A treia grăia: 

— Dacă te-ar plesni o dată cu zebbul, te-ai duce de-a săniușul 
până la grajd pe chiar fundul tău! 

Și toată lumea râdea. 

Cât despre tânăra mireasă, de șapte ori la rând, și de fiecare 
dată îmbrăcată în alt chip, făcu ocolul sălii, urmată de toate hanâ- 
mele, și se oprea, după fiecare ocol, dinaintea lui Hassan Badreddin 

EI-Bassrani!'7. Și fiecare rochie era cu mult mai frumoasă decât cea de 
dinaintea ei, și fiecare găteală le întrecea peste fire pe celelalte găteli. 
Și necurmat, pe când tânăra mireasă trecea astfel încetișor și pas cu 
pas, lăutăresele făceau minunăţii, iar cântărețele cântau cântecele 
cele mai topite de dragoste și cele mai ațâţătoare, iar dănţuitoarele, 
bătând din dairalele lor cu zdrăngănei, dănţuiau ca niște păsări. Și de 
fiecare dată Hassan Badreddin El-Bassrani nu pregeta să arunce aurul 
cu pumnii, împrăștiindu-l prin toată sala; și toate femeile se repezeau 
pe el, ca să dobândească din mâna flăcăului ceva ce se putea pipăi. Ba 
fură și unele ce se prilejuiră de voioșia și aţâţarea tuturora, de zvoana 
lăutelor și beţia cântului, spre a închipui, cuprinzându-se una pe alta, 
o îmbrățișare, uitându-se la Hassan, care sta și zâmbea! Iar cocoșatul se 
uita la el, tare mohorât. lar mohoreala lui sporea de câte ori vedea vreo 
femeie că se întorcea spre Hassan și cum, întinzând mâna și lăsând-o 
în jos repede, îl poitea prin semne înspre pojărnicia-i; ori pe alta cum 
își răsucea degetul cel mijlociu și cum îi clipea din ochi; sau pe alta 
cum își zbuciuma șoldurile și cum se sucea, plesnindu-și palma dreaptă 
peste pumnul stâng; ori pe alta, cu o mișcare încă și mai deocheată, 
cum se plesnea cu palmele peste fund și cum îi spunea cocoșatului: 

— O să muști tu din ele la zăpada caiselor! 

Și toată lumea murea de râs. La sfârșitul celui de al șaptelea 
ocol, nunta se terminase, întrucât ţinuse o bună parte din noapte. Așa 
că lăutăresele conteniră să-și mai ciupească lăutele, dănțuitoarele și 
cântărețele se opriră și, cu toate hanâmele, trecură pe dinaintea lui 
Hassan, fie sărutându-i mâinile, fie atingându-i poalele caftanului; și 
toată lumea plecă, uitându-se pentru ultima oară la Hassan, ca parcă 
spre a-i spune să rămână acolo. Și-așa că nu mai rămaseră în sală decât 
Hassan, cocoșatul și tânăra mireasă cu slujnicele ei. Atunci slujnicele 
o duseră pe mireasă în odaia de dezbrăcare, o dezbrăcară de rochiile 
ei una câte una, rostind de fiecare dată: „În numele lui Allah!“ ca să 
alunge deochiul. Pe urmă plecară, lăsând-o singură cu doica ei bătrână, 
care, înainte de a o duce la odaia de nuntă, trebuia să aștepte ca mai 
întâi să ajungă acolo mirele, cocoșatul. 

Cocoșatul se ridică, așadar, de pe podină și, văzându-l pe Hassan 
că stă acolo mai departe, îi spuse cu un glas uscat: 


[12] FI-Bassrani — adică „cel din Bassra“. 

— Într-adevăr, domnia-ta, ne-ai cinstit straşnic cu venirea ta 
aici și ne-ai copleșit cu dărniciile tale în noaptea aceasta. Da acuma, 
ca să pleci de-aici, oare aștepți să fii alungat? 

Atunci Hassan, care la urma urmelor habar n-avea cam ce-ar 
fi trebuit să facă, răspunse ridicându-se: 

— În numele lui Allah! 

Și se sculă și plecă. Da nici nu ajunse el bine dincolo de ușa de 
la sală, că îl și văzu pe ginn ivindu-i-se dinainte și spunându-i: 

— Unde te duci așa, Badreddin? Stai locului și ascultă-mă bine 
și urmează-mi povețele. Cocoșatul are să se ducă pe dată la umblători; 
iar eu îl iau în seama mea! Tu, estimp, purcede numaidecât în odaia de 
nuntire, și, când ai s-o vezi pe mireasă că intră, să-i spui: „Eu sunt soțul 
tău cel adevărat! Vizirul, tată-tău, nu s-a slujit de acest tertip decât de 
teamă să nu te deoache ochiul oamenilor pizmași! Cât despre grăjdar, 
apoi acesta-i cel mai nevolnic dintre grăjdarii noștri; și, spre a-l răsplăti, 
i se gătește la grajd o oală voinică de lapte bătut, ca să se răcorească 
întru sănătatea noastră!“ După care s-o iei fără sfială și fără șovăială, 
să-i desfaci iașmacul și să-i faci ceea ce ai să-i faci! 

Pe urmă ginnul pieri. 

Cocoșşatul ieși, într-adevăr, la umblători, ca să se ușureze înainte 
de a se duce la tânăra nevastă, și se ciuci pe marmură, și-și dete drumul! 
Și numaidecât ginnul luă înfățișarea unui șobolănoi și ieși din gaura 
umblătoarei, și începu să scoată niște chițcăituri de șobolan „Zic! Zic!“ 
Iar grăjdarul plesni din palme ca să-l facă să fugă și îi zise: „Hâș! Hâș!“ 

Numaidecât ginnul începu să crească și se făcu mare cât un 
motan, cu ochii amarnic de sclipitori, care începu să miaune ponciș. 
Pe urmă, cum cocoșatul își vedea mai departe de nevoile lui, cotoiul 
începu să crească și se preschimbă într-un dulău mare care hămăia: 
„Hau! Hau!“ Atunci cocoșatul începu să se sperie și ţipă la el: „Ni de-aci, 
jigodie!“ Atunci câinele crescu și se umilă și se preschimbă într-un 
măgar, care începu să ragă în nasul cocoșatului: „Ha! Hi-ha!“ și toto- 
dată să se vântuiască bubuind înfricoșător. Atunci cocoșatul se umplu 
de spaimă, își simţi pântecele cum i se topește în cufureală, și de-abia 
dacă mai avu putere să strige: „Ajutor, oameni din casă!“ 

Atunci, de frică să nu fugă de acolo, măgarul crescu și mai 
mult și se preschimbă într-o pocitanie de bivol care astupă cu totul 
ușa de la umblătoare; și bivolul acela, de data aceasta, grăi cu glas de 
om Și spuse: 

— Vai de tine, cocoșat al tuhăsului! O, tu, cel mai jegos dintre 
grăjdari! 

La vorbele acestea, cocoșatul simţi răcoarea morţii cum îl 
năpădește, alunecă cu toată pântecăraia lui jos pe lespezi, pe jumă- 
tate îmbrăcat, și fălcile-i clănţăniră una de alta și, până la urmă, i se 
încleștară de frică! Atunci bivolul răcni la el: 

— Cocoșat de păcură! Au n-ai putut să-ţi găsești o altă muiere la 
care să te repezi cu nevolnicia ta de năsărâmbă, decât pe domnița mea? 

Și grăjdarul, plin de spaimă, nu izbuti să îngaime nici cârc. lar 
ginnul îi zise: 

— Răspunde-mi, ori te fac să-ţi înghiţi scârnele! 

Atunci cocoșatul, față de asemenea înfricoșată primejdie, birui 
a spune: 

— Pe Allah! Nu e nicidecum din vina mea! M-au silit! Și-apoi, 
0, doamne atotputernic al bivolilor, nu putea să-mi dea nici cât de cât 
prin minte că fata să aibă un drăguţ printre bivoli! Da mă juruiesc că 
mă căiesc și că îmi cer iertăciune și de la Allah și de la tine! 

Atunci ginnul îi spuse: 

— Să-mi juri pe Allah că vei da ascultare poruncilor mele! 

lar cocoșatul zori să rostească jurământul. Atunci ginnul îi zise: 

— Ai să stai aici toată noaptea, până la răsăritul soarelui! Și 
numai atunci vei putea să pleci! Da să nu spui nimănuia vreo vorbă 
despre toate astea, că altminteri îţi voi sfărâma căpățâna într-o puzde- 
rie de bucățele! Și niciodată să nu-ți mai calce piciorul pe la haremul 
din saraiul de aici! De nu, îţi mai spun o dată, îţi storcesc căpăţâna și 
te îngrop în groapa cu scârne! 

Pe urmă adăugă: 

— Acuma am să te pun într-un chip din care te popresc să te 
clintești până în zori! 

Atunci bivolul îl înșfăcă cu dinţii pe grăjdar de picioare și îl 
înfundă, cu capu-nainte, în gaura largă a gropii de la umblătoare, și 
nu-i lăsă decât picioarele-afară din gaură. Apoi îi spuse iarăși: 

— Şi mai cu seamă ia bine aminte să nu carecumva să te clin- 
tești de-aici! 

Pe urmă pieri. lac-așa cu cocoșatul! 

Cât despre Hassan Badreddin El-Bassrani, d-apoi acesta îl lăsă 
pe cocoșat încocleţit cu efritul și răzbătu în iatacurile poprite, și de 
acolo în odaia de nuntit, unde se aciui tocmai în afundul ei. Și nici nu 
apucă el să se așeze bine, că și intră tânăra mireasă, sprijinită de doica 
ei bătrână, care se opri la ușă, lăsând- să intre numai pe Sett El-Hosn. 
Și, fără că baba să năzărească bine cine era cel ce ședea în fundul odăii, 
gândind că vorbește cu ghebosul, îi zise: 

— Ridică-te, viteazule voinice, ia-ți nevasta și purcede străluci- 
tor! Și-acuma, copii, Allah fie cu voi! 

Pe urmă se duse. 

Atunci măritata Sett El-Hosn, cu inima pierită, păși înainte, 
zicându-și în sine: „Nu! Mai degrabă îmi dau sufletul decât să mă 
dăruiesc grăjdarului ăsta jegos și cocoșat!“ Da nici nu făcu ea bine 
câţiva pași, că îl și cunoscu pe minunatul de Badreddin! Atunci scoase 
un țipăt de voioșie și grăi: 

— O, dragule! Ce bine ai făcut că m-ai așteptat toată vremea 
asta! Numai tu eşti aici? Ce bucurie! Îţi mărturisesc că, dintru-ntâi, 
când te-am văzut în sala de primire stând cot la cot cu nespălatul de 
grăjdar, m-am gândit că v-aţi însâmbrat amândoi asupră-mi! 

Badreddin răspunse: 

— O, stăpâna mea, ce vorbe spui? Cum socoţi că ar putea coco- 
șatul acela să se atingă de tine? Și cum ar putea să-mi fie sâmbraș 
asupră-ți? 

Sett El-Hosn răspunse: 

— Da la urma urmelor, care dintre voi îmi este soţ, tu ori el? 

Badreddin răspunse: 

— Eu, stăpână! Toată pozna cu cocoșatul nu a fost ticluită decât 
ca să ne facă să râdem; și de asemenea ca să te ferească de deochi, întru- 
cât toate femeile din sarai au auzit de frumuseţea ta fără de pereche; 
iar tatăl tău l-a tocmit pe cocoșat anume spre a-ţi sluji la îndepărtarea 
deochiului; tatăl tău l-a răsplătit cu zece dinari; și, de altminteri, acuma 
cocoșatul este la grajd, ostenind să înfulece, în sănătatea noastră, o 
oală proaspătă de lapte bătut! 

La vorbele lui Badreddin, Sett El-Hosn fu cuprinsă de o bucurie 
până peste poate, începu a zâmbi cu gingășie și a râde și mai gingaș; 
pe urmă, deodată, nemaiputând să se stăpânească, strigă: 

— Pe Allah! lubitule, ia-mă! la-mă! Strânge-mă! Pironește-mă 
în poala ta! 

Și cum Sett El-Hosn își scosese hainele cele de pe dedesubt, se 
vădi a fi cu totul goală sub rochie. Încât, rostind vorbele: „Pironește-mă 
în poala ta!“, își sumese lesne rochia până la înălțimea pârdalnicei și își 
dezveli astfel în toată strălucirea lor picioarele și durduleţul de iasomie. 
La priveliștea aceea și la vederea nurilor acelui trup de hurie, Badreddin 
simți cum jindul îi dă ocol prin trup și-i trezește pruncul adormit! Și 
pe dată se ridică zorit, se dezbrăcă și se descotorosi de șalvarii cei largi 
și plini de creţuri fără de număr; scoase punga în care se aflau cei o 
mie de dinari, pe care i-o dăduse evreul din Bassra, și o puse pe divan, 
deasupra șalvarilor; pe urmă își scoase turbanul cel atâta de frumos și 
îl puse pe-un scaun și își acoperi capul cu o scufă de noapte ușoară, 
care fusese rânduită acolo pentru cocoșat; și nu mai rămase îmbrăcat 
decât cu cămașa cea subţire făcută din mătase de la Mossul, chindisită 
cu zarafir, și cu izmenele-i cele largi de mătase albastră, legate la brâu 
cu un brăcinar cu ciucuri de aur. 

Badreddin desfăcu brăcinările și se năpusti la Sett El-Hosn, care 
îi întindea toată făptura ei; și se înlănţuiră; și Badreddin o săltă pe Sett 
El-Hosn și o răsturnă pe pat, și se prăbuși asupra-i! Și-atunci aţinti ber- 
becele care era gata cu totul, spre cetate, și împinse acel berbece voinic, 
afundându-l în crăpătură; și pe dată crăpătura se sparse. lar Badreddin 
nu mai putea de bucurie, pricepând că mărgăritarul era nestrăpuns, 
și că niciun alt berbece înaintea celui al său nu-l străpunsese, și nici 
baremi nu-l atinsese cu vârful nasului! Și se încredinţă de asemenea 
că acel durduleţ al binecuvântării nu mai fusese vreodată împovărat 
de năpusta vreunui călăreț! 

Încât, voios până peste poate, îi răpi fecioria și se desfătă în 
deplina lui voie cu gustul acelei tinereți. Și, cui pe cui, berbecele bătu 
de cincisprezece ori la rând, intrând și ieșind, fără curmare; și nu se 
simţi cât de cât rău. 

Încât, din ceasul acela, fără de nicio îndoială, Sett El-Hosn 

purcese grea, precum vei vedea în cele ce urmează, 0, emire al 
drept-credincioșilor. 
Cum Badreddin isprăvea de împlântat cel de al cincisprezecelea 


x 6 


iC, Își zise: „Pesemne că este destul, deocamdată.“ Și-atunci se întinse 
alături de Sett El-Hosn, îi puse mâna binișor sub cap, iar Sett El-Hosn 
îl împresură și ea cu braţele; și amândoi se înlănţuiră strâns și, până a 
adormi, își procitiră stihurile acestea minunate: 


Să nu te temi! Împlântă-ţi lancea dreaptă, 
Și ceea ce iubeşti iubește-adânc! 

Și lasă-l pe pizmașul care-așteaptă 
S-aștepte, că-i nevolnic și nătâng. 

Îți dă și sfaturi, că de-aceea rabdă— 

Tu lasă sfatul celor care plâng. 


Și cugetă mai cu luare-aminte: 

N-a izvodit Atoatetăcătorul 
Privelişti mai frumoase și mai Sfinte 
Decât aceea-n care vezi feciorul 
Îmbrățișând fecioara lui fierbinte 

Și potolindu-și patima și dorul. 


Priveşte-i numai! În lumina caldă, 
Și-acoperiți de binecuvântări, 

Cu brațele-mpletite laolaltă, 

În flacăra preasfintei desfătări, 

Ei, în crivatul lor, sunt o unealtă 
A celui mai de seamă adevăr. 


Pizmași pe două inimi ferecate 
In lanțul ca de foc al dragostei, 
Sar inșii cei cu gurile spurcate, 
Uscaţi de neputinţe din temei! 
Și lumea rea lovește pe la spate 
Cu fierul rece-al răutății ei. 


Ci să nu-ți pese! Or, de câte ori 

Iți scoate soarta frumuseți în cale, 
Adapă-te la sfântul lor izvor! 

Când poți să bei din ele, ia-le, bea-le! 
Că totul e pe lume trecător 

Și-o coasă neagră ne tot dă ocoale. 

lac-așa cu Hassan Badreddin și cu Sett El-Hosn, fiica unchiului 
său! 

Cât despre ginn, apoi acesta zori a se duce s-o caute pe ginnă, 
prietena lui, și amândoi veniră să-și desfăteze ochii cu cei doi tinerei 
adormiţi, după ce priviseră zbegurile lor și număraseră izbiturile de 
berbece. Pe urmă efritul îi spuse efritei, tovarășa lui: 

— Hei, sora mea, vezi că am avut dreptate? 

Și adăugă: 

— Acuma se cade ca și tu, la rândul tău, să-l iei pe flăcău și să-l 
duci pe locul de unde l-am ridicat, la cimitirul din Bassra, în turbehaua 
părintelui său Nureddin! Și fă-o repede, iar eu am să te ajut, întrucât 
iacătă că stă să se lumineze de ziuă; și chiar că nu e bine! 

Atunci efrita îl ridică pe tânărul Hassan adormit, îl luă în cârcă, 
îmbrăcat așa cum era numai cu cămașa, întrucât izmenele nu mai 
putuseră să ţină în dârdora zbegurilor, și zbură cu el, urmată îndea- 
proape de către efrit. Deodată, în goana aceea prin văzduh, efritul fu 
cuprins de niște gânduri afurisite faţă de efrită, și voi s-o siluiască, așa 
împovărată cum era cu frumosul Hassan; iar efrita s-ar cam fi lăsat în 
voia efritului, da îi fu frică să nu păţească Hassan ceva. Și-apoi, din 
fericire, Allah luă seama și trimise împotriva efritului niște îngeri care 
aruncară asupra-i o trâmbă de foc, care îl mistui. lar efrita și Hassan 
scăpară astfel de efritul cel cumplit, care poate că i-ar fi prăpădit, 
întrucât efritul este amarnic la împerechere! Atunci efrita se lăsă la 
pământ chiar pe locul unde fusese prăvălit efritul cu care ea s-ar cam 
fi dedulcit, de n-ar fi fost Hassan, pentru care se temea foarte. 

Or, fusese scris de la ursitoare ca locul unde efrita îl va pune pe 
tânărul Hassan Badreddin, nemaiavând putere să-l ducă singură mai 
departe, să fie tare aproape de cetatea Damascului, în ţara $amului!!”|. 
Atunci efrita îl duse pe Hassan chiar lângă una din porţile cetăţii, îl 
culcă ușurel pe pământ, și își luă zborul. 

La revărsat de ziuă, se deschiseră porţile cetăţii și oamenii, 
ieșind din cetate, rămaseră tare mirați când îl văzură pe flăcăul cel 
minunat și adormit, îmbrăcat numai cu o cămașă, având pe cap, în 
loc de turban, o tichie de noapte și, iacătă, și fără izmene! Și își ziseră: 


[13] Tara $amului — Ţara Damascului ($am fiind numele persan al orașului 
Damasc). 

— E de-a mirările cât trebuie să fi stat nedormit, de s-a cufundat 
acuma într-un somn așa de adânc! 

Ci alții spuseră: 

— Allah! Allah! Frumos flăcău! Fericită-i și plină de noroc muie- 
rea care s-o fi bucurat de el! Da de ce-o fi așa de gol cu totul? 

Alţii răspunseră: 

— Pesemne că bietul tinerel o fi petrecut la crâșmă mai multă 
vreme decât se cădea! Și-o fi băut mai mult decât încape în el! Și, 
când s-o fi întors seara, trebuie să fi găsit porţile cetăţii închise și s-o 
fi hotărât să doarmă aci pe pământ! 

Or, pe când sporovăiau ei așa, se stârni adierea dimineţii și veni 
să-l dezmierde pe frumosul Hassan, și-i săltă cămașa; se văzu atunci 
ieșind la iveală un pântec, un buric, niște coapse și niște picioare — toate 
cum e cleștarul! Și un pocinog și niște mândrii tare bine întocmite! Și 
priveliștea uimi pe toată lumea, care se minună de toate. 

În clipita aceea, Badreddin se trezi și se văzu întins lângă poarta 
străină și înconjurat de toată lumea din jur; încât rămase tare nedu- 
merit și strigă: 

— Unde mă aflu, oameni buni? Spuneţi-mi, rogu-vă! Și de ce 
m-ați înconjurat așa? Ce s-a întâmplat? 

Ei răspunseră: 

— D-apoi noi ne-am oprit ca să ne uităm la tine, numai așa, 
spre desfătare! Da tu, ce, nu știi că te afli la porţile Damascului? Și pe 
unde ţi-ai petrecut noaptea de-ai rămas așa gol-goluț? 

Hassan răspunse: 

— Pe Allah! Ce-mi spuneţi voi, oameni buni? Eu mi-am petrecut 
noaptea la Cairo, iar voi spuneţi că mă aflu la Damasc? 

Atunci toţi fură cuprinși de un haz până peste poate, iar unul 
grăi: 

— Mare mâncător de hașiș mai ești! 

Iar alţii ziseră: 

— Păi de bună seamă că ești nebun! Ce păcat că un flăcău așa 
de minunat e nebun! 

lar alții spuseră: 

— Da la urma urmei ce-i cu povestea asta ciudată pe care ne-o 
îndrugi? 

Atunci Hassan Badreddin spuse: 

— Pe Allah! Oameni buni, nu mint deloc! Vă încredințez, așadar, 
și vă spun iar, că ieri mi-am petrecut noaptea la Cairo, iar alaltăieri la 
Bassra, cetatea mea! 

La vorbele acestea, unul strigă: 

— Uluitor lucru! 

Un altul: 

— E nebun! 

lar câţiva începură să se cocoșeze de râs și să-și plesnească 
palmele una de alta. Iar alții spuseră: 

— Într-adevăr, oare nu e păcat că acest flăcău minunat și-a 
pierdut minţile? Da și ce nebun fără de seamăn! 

lar un altul, mai înţelept, îi spuse lui Hassan: 

— Fiule, vino-ţi oleacă în fire. Și nu rosti asemenea aiureli. 

Atunci Hassan zise: 

-— Ştiu ce rostesc. Și, pe deasupra, aflaţi că în noaptea aceasta, 
la Cairo, am petrecut niște ceasuri tare desfătate ca tânăr însurăţel! 

Atunci toţi rămaseră și mai încredințaţi că e smintit; iar unul 
dintre ei, râzând, strigă: 

— Vedeţi bine că bietul flăcăiaș s-a însurat în vis! Era bună 
însurătoarea aceea în vis? De câte ori? Era cu o hurie sau cu o teleliță? 

Ci Badreddin începu să fie tare încurcat, și le spuse: 

— Păi da, așa-i! Era o hurie! Și nu în vis m-am împreunat, ci 
de-adevăratelea; și i-am luat locul unui cocoșat împuţit, și chiar mi-am 
și pus tichia de noapte menită lui, și pe care iacăt-o! 

Pe urmă cugetă o clipită și strigă: 

— Ci pe Allah! Preacinstiţilor, unde îmi e turbanul, unde îmi 
sunt izmenele, unde îmi sunt caftanul și șalvarii? Și, mai cu seamă, 
unde mi-e punga? 

Și Hassan se ridică și își căută împrejurul său hainele. Și toată 
lumea începu atunci să-și facă cu ochiul și să arate prin semne că flă- 
căul e nebun de legat. 

Atunci, bietul Hassan se hotări să intre în cetate, în straiele lui 
de râs, și fu nevoit să străbată ulițele și sukurile, în mijlocul unei cete 
întregi de copii și de inși care ţipau: 

-— E nebun! E nebun! 

Și bietul Hassan nu mai știa ce să facă, până când pe Allah îl 
cuprinse teama ca acel băiat frumos să nu fie vătămat și îl duse să 
treacă pe lângă dugheana unui plăcintar, care tocmai își deschidea 
prăvălia. Și Hassan se repezi în prăvălie și se adăposti acolo; și cum 
plăcintarul era un vlăjgan zdravăn, ale cărui isprăvi erau de pomină 
în cetate, toată lumea, de frica lui, plecă, lăsându-l pe Hassan în pace. 

Plăcintarul, pe care îl chema El-Hadj Abdallah, când îl văzu pe 
tânărul Hassan Badreddin, putu să-l cerceteze în voie, și se minună la 
vederea frumuseţii, a nurilor și a harurilor lui firești; și, în chiar clipita 
aceea, dragostea îi năpădi inima, și îi spuse tânărului Hassan: 

— O, drăguţule băietan, spune-mi, de unde vii? Și fii fără teamă; 
istorisește-mi povestea ta, întrucât te-am și îndrăgit mai mult decât 
pe sufletul meu! 

Atunci Hassan îi istorisi plăcintarului Hadj Abdallah toată poves- 
tea lui, de la început până la sfârșit. 

Plăcintarul rămase minunat până peste poate și îi spuse lui 
Hassan: 

— Tinere doamne al meu Badreddin, povestea ta chiar că este 
uluitoare, iar pățania ta este de pomină. Ci, o, copilul meu, te sfătuiesc 
să nu-i mai spui nimănuia nimic, întrucât e primejdios să te destăi- 
nuiești. Și te poltesc în prăvălia mea, iar tu să rămâi cu mine, până ce 
Allah se va milui să pună capăt năpastelor de care ești năpădit. Și-apoi 
eu nu am niciun copil, și m-ai foarte ferici dacă ai voi să mă primești 
de tată! Iar eu te voi lua de suilet ca fiu al meu! 

Atunci Hassan Badreddin îi răspunse: 

— Vrednice taică! Facă-se după dorinţa ta! 

Numaidecât plăcintarul se duse la suk și cumpără niște haine 
bogate cu care se întoarse să-l îmbrace. Pe urmă se duse cu el la cadiu 
și, de faţă cu martori, îl înfie pe Hassan Badreddin ca urmaș al lui. 

Și Hassan rămase în dugheana plăcintarului, ca fiu al lui; și 
el era cel care primea banii de la cumpărători și le vindea plăcintele, 
gavanoasele cu dulcețuri, farfuriile pline cu sorbeturi și toate zahari- 
calele cele de faimă din Damasc; și în puţină vreme învăță măiestria 
plăcintăriei, pentru care avea o înclinare cu totul deosebită, datorită 

învățămintelor pe care i le dăduse maică-sa, soţia vizirului Nureddin 
din Bassra, când pregătea dinainte-i plăcintele și dulcețurile, pe vre- 
mea copilăriei lui. 

Și frumuseţea lui Hassan, flăcăul din Bassra, fiul de suilet al 
plăcintarului, ajunse vestită în toată cetatea Damascului; iar prăvălia 
plăcintarului El-Hadj Abdallah ajunse prăvălia cu cel mai strălucit dever 
dintre toate prăvăliile de zumaricale din Damasc. 

lac-așa cu Hassan Badreddin! 

Ci în ceea ce îl privește pe mirele dulcei Sett El-Hosn, fata vizi- 
rului Șamseddin de la Cairo, iacătă! 

Când Sett El-Hosn se trezi, în dimineaţa acelei dintâi nopţi de 
căsătorie, nu-l mai găsi pe Hassan cel frumos lângă ea. Așa că socoti 
că Hassan s-o fi dus la umblători! Și începu să-l aștepte să se întoarcă. 

Estimp, vizirul Șamseddin, tatăl ei, veni s-o caute spre a lua 
vești despre ea. Și era tare îngrijorat. Și era tare rocoșit în sufletul său 
de nedreptatea sultanului, care îl silise s-o mărite pe frumoasa Sett 
El-Hosn, fata lui, cu grăjdarul cel cocoșat. Și, până a intra la fiică-sa, 
vizirul își zisese: „Neîndoielnic că am s-o omor pe fiică-mea dacă voi 
afla că s-a dăruit împuţitului de cocoșat!“ 

Bătu, așadar, la ușa odăii de nuntit și strigă: 

— Sett El-Hosn! 

Fata răspunse dinlăuntru: 

— Da, tată, mă reped să-ţi deschid! 

Și sări degrabă și fugi să-i deschidă părintelui ei. Și se făcuse 
încă și mai frumoasă ca de obicei, iar chipu-i era ca străluminat, iar tot 
sufletu-i era bucurat că trăise îmbrăţișările minunate ale cerbului cel 
frumos! Încât se ivi plină de nuri dinaintea tătâne-său, și se temeni și 
îi sărută mâinile. Și părintele ei, văzând-o pe fiică-sa veselă, în loc de-a 
fi posomorâtă de împreunarea cu cocoșatul, se bulbucă: 

— A, fată fără de rușine! Cum de cutezi să te arăţi dinaintea 
mea, cu chipul voios, după ce te-ai culcat cu jegosul acela de grăjdar 
cocoșat? 

La vorbele lui, Sett El-Hosn zâmbi a râde cu tâlc și grăi: 

— Pe Allah!, o, tată, șaga a ţinut destul! Că mie îmi cam prea 
ajunge cât am fost de râsul nuntașilor care mă luau peste picior în 

privința soţului meu cel închipuit, cocoșatul care nu prețuiește nici 
măcar cât un colţ de unghie de-al preaiubitului meu cel frumos, soțul 
meu cel adevărat de azi-noapte! Uf, ce noapte! Cât mi-a fost de plină 
de bucurii alături de mult iubitul meu! Așa că, tată, pune capăt glumei 
și nu-mi mai pomeni nimica despre cocoșat! 

La vorbele acestea ale fiicei sale, vizirul se umplu de mânie, iar 
ochii i se învineţiră de turbare, și răcni: 

— Prăpăd! Ce-mi tot îndrugi tu? Ce? Nu cocoșatul s-a culcat cu 
tine în odaia asta? 

Ea răspunse: 

— Ferească-mă Allah, o, tată! Mi-ai pomenit destul de numele 
cocoșatului! Prăpădi-i-ar Allah și pe el și pe taică-său și pe maică-sa 
și tot neamul lui! Știi bine că acuma am aflat și eu vicleșugul pe care 
l-ai scornit ca să mă ferești de deochi! 

Și îi spuse tatălui ei toate amănuntele despre nuntire și despre 
noaptea trecută. Și adăugă: 

— UI! Ce bine îmi era, cufundată în poala soţului meu preaiubit, 
flăcăul cel frumos cu purtări iscusite, cu ochii mari, negri și străluciți, 
și cu sprâncenele arcuite! 

La vorbele acestea, vizirul strigă: 

— Fata mea, tu ești nebună? Ce tot spui? Și unde este tânărul 
acela care zici că e soțul tău? 

Sett El-Hosn răspunse: 

— S-a dus la umblătoare! 

Atunci vizirul, tare tulburat, se repezi pe ușă și alergă la umblă- 
tori. Și îl găsi acolo pe cocoșat cu picioarele în sus și cu capul băgat 
adânc în veșca umblătoarei, și înțepenit! Și vizirul, înmărmurit până 
peste poate, se minună: 

— Ce-mi văd ochii? Au nu tu ești, cocoșatule? 

Și mai întrebă o dată, cu glas tare. Și cocoșatul nu răspunse 
nimic, întrucât, încă îniricoșat, gândea că acela care îi vorbea era 
ginnul... 


VA 

În clipita aceasta a istorisiri ei, Șeherezada văzu că se luminează 
de ziuă și tăcu sfioasă. 
Dar când fu cea de a douăzeci și doua noapte, spuse: 


S 


Mi s-a izvodit, o, norocitule sultan, că Giafar a urmat a-i povesti 
astfel califului Harun Al-Rașid: 

Amărâtul de cocoșat, socotind că acela care îi vorbea era gin- 
nul, fu cuprins de o spaimă amarnică și nu cuteză să crâcnească nimic. 
Atunci vizirul strigă mânios: 

— Răspunde-mi, cocoșat afurisit, ori te despic în două cu paloșul! 

Atunci cocoșatul, tot cu capul băgat în gaură, răspunse din 
adânc: 

— Pe Allah! O, căpetenie de efriţi și de ginni, fie-ţi milă de 
mine! Mă jur ţie că nu m-am clintit de aici toată noaptea, și m-am 
supus poruncii! 

La vorbele lui, vizirul nu mai știu ce să creadă și se minună: 

— Da ce tot spui tu? Nu sunt niciun efrit. Sunt tatăl miresei. 

Atunci cocoșatul scoase un suspin greu și zise: 

— Poţi să te cărăbănești de-aici! N-am nicio treabă cu tine! 
Cară-te repede, până nu vine efritul cel crunt, răpitorul de suflete! 
Și-apoi nici nu vreau să te mai văd; că tu ești pricina pățaniei mele; că 
tu mi-ai dat-o de soţie pe ibovnica bivolilor, a măgarilor și a efriţilor! 
Afurisiţi să fiţi și tu, și fiică-ta și toţi procleţii ca voi! 

Atunci vizirul îi spuse: 

— Nebunule! Hai, ieși de-aci, ca să pot să pricep cât de cât ce 
băsmești! 

Da cocoșatul răspunse: 

— Poate că oi fi eu nebun, da nu sunt chiar până într-atâta 
încât să plec de-aici fără îngăduinţa eiritului cel înfricoșător! Că el 
m-a poprit să ies din gaură până la răsăritul soarelui. Du-te, dară, și 
lasă-mă aici în tihnă! Ci ia spune-mi: oare mai zăbovește mult soarele 
până să răsară, ori ba? 

Și vizirul, tot mai uluit, răspunse: 

— Da cine este efritul de care vorbeşti? 

Atunci cocoșatul îi istorisi pătărania, cum venise la umblători 
unde să-și îndeplinească nevoile, înainte de a intra la mireasă, cum 
se arătase efritul în felurite înfățișări, de șobolan, de motan, de câine, 
de măgar și de bivol, și, într-un sfârșit, la ce popreală îl pusese și la ce 
caznă îl osândise. Pe urmă cocoșatul începu să geamă. Atunci vizirul 
veni lângă cocoșat, îl apucă de picioare și îl trase afară din gaură. lar 
cocoșatul, cu obrazul îngălat, și gălbejit, și ticăloșit, ţipă în obrazul 
vizirului: 

— Aturisiţi să fiţi și tu și fiică-ta, ibovnica bivolilor! 

Și, de frică să nu-l vadă iar pe eirit ivindu-se, înspăimântatul 
de cocoșat o luă la fugă cât îl ţineau picioarele, urlând și necutezând 
să întoarcă privirile îndărăt. Și ajunse la sarai și se sui la sultan, și îi 
istorisi toată păţania lui cu efritul. 

Cât despre vizirul $amseddin, acesta se întoarse ca smintit la 
fiică-sa, Sett El-Hosn, și îi zise: 

— Fata mea, simt că-mi zboară minţile! Luminează-mă în pri- 
vința acestei întâmplări! 

Atunci Sett El-Hosn spuse: 

— Află dar, tată, că tânărul cel frumos, care a cunoscut cinstea 
nunții cu mine toată noaptea, s-a culcat cu mine și s-a bucurat de 
fecioria mea; și neîndoielnic că am să fac un copil. Și, spre a-ţi da o 
dovadă despre cele ce îţi mărturisesc, iacătă-i turbanul pe scaun, șal- 
varii pe divan, iar izmenele în patul meu. Ba încă ai să vezi în șalvarii 
lui un lucru pe care l-a ascuns acolo, și despre care eu habar n-am ce 
poate să fie. 

La vorbele ei, vizirul se duse la scaun și luă turbanul și îl cercetă 
și îl întoarse pe toate părțile, pe urmă se minună: 

— Păi acesta-i un turban ca acelea ale vizirilor de la Bassra și 
de la Mossul! 

Pe urmă desfașă cearceaful turbanului și găsi o hârtie împătu- 
rită și cusută sub fes, și se grăbi s-o scoată afară; cercetă apoi șalvarii 
și îi ridică și găsi în ei punga cea cu o mie de dinari, pe care evreul i-o 
dăduse lui Hassan Badreddin. În pungă se mai afla tot așa o hârtiuţă 
pe care erau scrise de mâna evreului cuvintele acestea: „Adeveresc, eu, 
cutare, negustor din Bassra, că i-am dat acești o mie de dinari, prin bună 
înțelegere, domniei sale Hassan Badreddin, fiul vizirului Nureddin, pe 

care aibă-l Allah întru mila sa!, ca preţ pentru încărcătura de pe cea 
dintâi corabie a lui, care va trage la țărm în Bassra“. 

După ce citi hârtia, vizirul Șamseddin scoase un țipăt greu și 
se prăbuși la pământ. Când își veni în fire, deschise degrabă hârtia 
împăturită, pe care o găsise în cealma, și cunoscu numaidecât pece- 
tea fratelui său Nureddin. Și începu să plângă și să se tânguie, zicând: 

— Oi, bietul meu frate, bietul meu frate! 

După ce se mai potoli oleacă, zise: 

— Allah este Atotputernic! 

Pe urmă îi spuse fiică-sii: 

— Fata mea, cunoști numele celui căruia i te-ai dat azi-noapte? 
Acela este nepotul meu, fiul moșului tău Nureddin, este Hassan Badre- 
ddin! Iar cei o mie de dinari sunt zestrea ta! Preamărit fie Allah! 

Pe urmă rosti aceste două strofe: 


Văd iar pecetea lui, și simt că-mi arde 

Tot sufletul topit de lungul dor. 

Căminul amintirii noastre sparte 

Îmi pune-n ochi al lacrimii izvor. 

Mă-ntreb și strig și nimeni nu-mi răspunde: 
„Cine-i acela ce ne-a-nstrăinat? 
Să-ngăduie, îl rog, de orişiunde 

Acasă să se-ntoarcă cel plecat!“ 


Apoi citi iarăși cu luare-aminte mărturiile fratelui său, și găsi 
cuprinsă în ele toată povestea lui Nureddin și a nașterii fiului său 
Badreddin. Și rămase tare minunat, mai cu seamă când socoti și când 
cumpăni zilele și anii arătaţi de fratele său cu cei ai însăși căsătoriei 
sale la Cairo și cu ziua nașterii fiicei sale Sett El-Hosn. Și găsi că toate 
se potriveau întocmai. 

Și rămase atâta de uluit, încât se grăbi să se ducă să-l caute pe 
sultan și să-i istorisească toată povestea, arătându-i hârtiile. lar sulta- 
nul, la rându-i, rămase atâta de uluit, încât le porunci diacilor de la 
sarai să scrie acea poveste minunată și s-o păstreze cu grijă în dulapul 
cu scripte domnești. 

Iar vizirul Șamseddin se întoarse la fiică-sa acasă și începu să 
aștepte venirea îndărăt a nepotului său, tânărul Hassan Badreddin. Da 

până la urmă se încredinţă că Hassan pierise, fără a izbuti să priceapă 
din ce pricină, și își zise: 

— Pe Allah!, ce întâmplare nemaipomenită este întâmplarea 
aceasta! Chiar că una ca asta nu s-a mai văzut vreodată!... 


Ş 


În clipita aceasta a istorisirii sale, Șeherezada văzu că se lumi- 
nează de ziuă și, cuminte, se opri din povestit, spre a nu-l osteni pe 
sultanul Șahriar, stăpânul de peste insulele Indului și ale Chitaiului. 

Dar când fu cea de a douăzeci și treia noapte, spuse: 


S 


Mi s-a izvodit, o, norocitule sultan, că Giafar Al-Barmaki, vizirul 
califului Harun Al-Rașid, a urmat astfel povestirea către calif: 

Când vizirul Șamseddin văzu că nepotul său Hassan Badreddin 
nu se mai ivește, își zise: „Cuminte-i, întrucât lumea este făcută din 
viaţă și moarte, să am grijă ca, la întoarcerea sa, nepotul meu Hassan 
să poată găsi casa în chiar starea în care a lăsat-o!“ Așa că vizirul Șam- 
seddin luă o călimară și un calam și o foaie de hârtie, și însemnă, unul 
câte unul, toate lucrurile și tot ce se găsea în casa lui. Astfel scrise: 
„Cutare dulap este așezat în cutare loc; cutare perdea este în cutare 
loc“, și așa mai departe... Când isprăvi, pecetlui hârtia, după ce i-o citi 
fiică-sii Sett El-Hosn, și o puse cu grijă în sipetul cu scrisori. Pe urmă 
luă turbanul, tarbușul!'!, șalvarii, caftanul și punga și le strânse într-o 
legătură pe care-o puse sub lăcată cu multă grijă. 

Iar Sett El-Hosn, copila vizirului, chiar că rămase grea, de pe 
urma celei dintâi nopţi a ei de nuntiș; și, peste nouă luni împlinite, 
născu la soroc un băiat ca luna și care semăna cu taică-său în toate 
cele, la fel de frumos, la fel de gingaș, la fel de desăvârșit! La nașterea 
lui, femeile îl spălară și îi căniră ochii cu khol; pe urmă îi tăiară buri- 
cul și îl încredințară dădacelor și doicii. Și, în temeiul frumuseții lui 
uluitoare, i se puse numele de Agib!”. 


[14] Tarbuș — tichia în jurul căreia se înfășoară cearcealul turbanului. 
[15] Agib — adică „Minunatul“. 

Când Agib cel minunat ajunse, zi de zi, lună de lună și an de 
an, la vârsta de șapte ani, vizirul Șamseddin, bunicu-său, îl trimise la 
școala unui dascăl de mare faimă, și i-l dădu în seamă cu multă stăru- 
inţă acelui învățător. lar Agib, în toate zilele, însoţit de robul cel negru 
Said, vrednicul hadâmb al bunicului său, se ducea la școală, spre a se 
întoarce la prânz și seara acasă. Și merse astfel la școală vreme de cinci 
ani, până ce împlini vârsta de doisprezece ani. Și, estimp, Agib se făcuse 
de nesuferit celorlalți copii din școală: îi bătea și îi înjura și le zicea: 

— Care dintre voi este ca mine? Eu sunt fiul vizirului Egiptului! 

Până la urmă, copiii se vorbiră și se duseră să se plângă das- 
călului de purtările urâte ale lui Agib. Atunci dascălul, care vedea că 
îndemnurile ce le da fiului vizirului rămâneau zadarnice, și care, din 
pricina vizirului, părintele copilului, nu voia să-l alunge de la școală 
chiar el, le spuse copiilor: 

— Am să vă învăţ un lucru pe care să i-l spuneți și care are să-l 
oprească de aci înainte să mai vină la școală. Mâine, dar, în răstimpul 
de joacă, să vă strângeţi împrejurul lui Agib și să vă spuneți între voi: 
„Pe Allah! Hai să ne jucăm un joc tare frumos! Da niciunul nu va putea 
să intre în joc decât dacă va spune cu glas tare numele său și numele 
tatălui său și pe cel al mamei lui! Întrucât cine nu va putea să spună 
numele tatălui și pe cel al mamei sale, va fi socotit copil din flori și nu 
va putea să se joace cu noi!“ 

Așa că dimineaţă, la sosirea lui Agib la școală, copiii se strânseră 
de-o parte, și unul strigă: 

— A, chiar că da! E un joc strașnic! Da nimenea nu are voie să 
intre în jocul acesta decât dacă va spune numele său și numele tatălui 
și al mamei sale! Hai! Fiecare pe rând! 

Și le făcu semn cu ochiul. 

Atunci unul dintre copii ieși în faţă și spuse: 

— Pe mine mă cheamă Nabih! Pe mama mea o cheamă Nabiha! 
lar pe tatăl meu îl cheamă Izeddin! 

Pe urmă altul păși înainte și spuse: 

— Eu mă numesc Naghib! Pe mama o cheamă Gamila! Iar pe 
tatăl meu îl cheamă Mustafa! 

Pe urmă al treilea și al patrulea și alţii la fel spuseră cele ce 
aveau de spus. Când veni rândul lui Agib, acesta, tare mândru, spuse: 

— Eu sunt Agib! Mama mea este Sett El-Hosn! Iar tatăl meu 
este Șamseddin, vizirul Egiptului! 

Atunci toţi copiii strigară: 

— Nu, pe Allah! Vizirul nu este tatăl tău! 

lar Agib ţipă mânios: 

— Bată-vă Allah! Ba chiar vizirul este tatăl meu! 

Da copiii începură să chicotească și să bată din palme, și îi 
întoarseră spatele strigându-i: 

— Du-te de-aici! Habar n-ai cum îl cheamă pe taică-tău! Șam- 
seddin nu este tatăl tău! El e bunicul tău, tatăl mamei tale! N-ai să te 
joci cu noi! 

Și copiii se împrăștiară hohotind de râs. 

Atunci Agib își simţi pieptul cum i se strânge și îl sugrumară 
suspinele! Ci degrabă dascălul veni la el și îi zise: 

— Cum, Agib, tu încă nu știi că vizirul nu îţi este tată, ci bunic, 
tatăl mamei tale Sett El-Hosn? lar pe tatăl tău nici tu, nici noi, nici 
nimeni nu îl știe, întrucât sultanul o măritase pe Sett El-Hosn cu grăj- 
darul cel cocoșat; da grăjdarul nu a putut să se culce cu Sett El-Hosn 
și a povestit prin toată cetatea că, în noaptea nunții lui, l-au pus ginnii 
la popreală, pe el, pe grăjdar, ca să se culce ei cu Sett El-Hosn. Și a mai 
povestit niște pătăranii de pomină, cu niște bivoli, și cu niște măgari, 
și cu niște câini, și cu alte asemenea făpturi. Așa că, Agib, nimeni nu 
știe cum îl cheamă pe tatăl tău. Fii, dară, smerit dinaintea lui Allah și 
a tovarășilor tăi, care te socotesc copil din flori. Și-apoi, Agib, tu ești 
astfel întocmai ca un copil vândut în târg și care habar n-ar avea cine 
este tatăl lui. Încă o dată, să ştii că vizirul Șamseddin nu îţi este decât 
bunic, iar tatăl tău nu se cunoaște. Așa că să fii smerit de aci înainte. 

După spusele acestea ale dascălului, micuțul Agib se duse în 
fuga mare la maică-sa Sett El-Hosn, și-atâta de sugrumat era de plânset, 
încât dintru-ntâi nu putu să îngaime nimic. Atunci maică-sa începu 
să-l liniștească și, văzându-l atâta de tulburat, inima i se topi de milă, 
și îi spuse: 

— Copilul meu, spune-i mamei tale pricina acestei mâhniri! 

Și îl sărută și îl mângâie. Atunci micuțul Agib îi zise: 

— Spune-mi, mamă, cine este tatăl meu? 

Iar Sett El-Hosn, uluită, îi spuse: 

— Păi este vizirul! 

lar Agib îi răspunse plângând: 

— O, nu, nu! Nu este el tatăl meu! Nu îmi tăinui adevărul! 
Vizirul este tatăl tău, așa! Da nu este și tatăl meu! Nu, nu! Spune-mi 
drept, ori mă omor numaidecât cu jungherul acesta! 

Și micuțul Agib îi înșiră maică-sii vorbele dascălului. 

Atunci, amintindu-și de vărul și soțul ei, frumoasa Sett El-Hosn 
începu să-și prefire prin minte cea dintâi noapte a nunții ei și toată 
frumuseţea și toate harurile minunatului Hassan Badreddin El-Bassrani! 
Și, la acele amintiri, plânse de tulburare și suspină stihurile acestea: 


Mi-aprinse-n Suflet dorul și-apoi plecă departe, 
Spre nu ştiu care zare, în nu știu care parte. 

Cu el atunci deodată plecă și biata-mi minte, 

Și doar cu el s-o-ntoarce de-acuma înainte. 

Tot așteptându-l, biata, şi somnul mi se duse, 

Se duse și răbdarea și visele-mi răpuse. 

M-au dat demult uitării și el și fericirea; 

Cu el s-a dus odihna, cu el s-a dus iubirea. 
De-atunci, din ceasul negru, nici nu mai știu de mine. 
Suspin în taina nopții: „Mai vine, nu mai vine?“ 
S-a dus, și-l plâng zadarnic, și-l strig cu ochii-n zare; 
Curg lacrimile-mi multe cât apele din mare. 

O zi dacă se-ntâmplă să nu-l mai strig cu dor, 

O zi de-și seacă ochii-mi al lacrimii izvor, 
Numaidecât icoana-i mi se arată-n vis, 

Mi se-ntrupează-n suflet ca dintr-un hău deschis, 
Și iarăși mi se umplu și inimă, și gând 

De dor, de amintire, de dragoste plângând. 

Oh, el îmi este pururi icoana îndrăgită, 

Ce-mi luminează ochii în ziua răsărită! 

Și-așa va fi de-a pururi, că nu mai am în minte 
Nici vreo iubire alta şi nici alt dor fierbinte! 


Pe urmă nu mai făcu altceva decât să suspine. lar Agib, văzând-o 
pe maică-sa că plânge, începu și el să plângă. Și, pe când fiecare plân- 
gea în colțul său, vizirul $amseddin, auzind hohotele și sughițurile, 
intră. Și rămase și el tare tulburat și inima i se îngrijoră, când îi văzu 
pe copiii lui plângând așa, și le zise: 

— Copiii mei, de ce plângeţi? 

Atunci Sett El-Hosn îi istorisi necazul micuţului Agib cu copiii 
la școală. ar vizirul, la povestea aceea, își aminti iarăși de toate neca- 
zurile trecute, câte le păţise el și fratele său Nureddin și nepotul său 
Hassan Badreddin și, la urmă, și micuțul Agib; la toate aceste amintiri 
grămadă, nu se putu opri să nu plângă și el. Și, deznădăjduit, se sui la 
sultan, îi istorisi toată povestea, și spuse că umbra aceea nu mai putea 
să dăinuiască peste numele lui și peste numele copiilor lui, și îi ceru 
încuviințarea să plece spre țările Răsăritului, ca să se ducă la cetatea 
Bassrei, unde socotea să-l găsească pe nepotul său Hassan Badreddin. 
Pe urmă îi ceru sultanului să-i scrie niște împuterniciri, pe care să le ia 
cu sine și care să-i îngăduiască, în toate ţările prin care avea să ajungă, 
să facă cercetările de trebuinţă, spre a-l găsi și a-l aduce pe nepotul său. 
Pe urmă începu să plângă amarnic. lar sultanului i se înduplecă inima 
și îi scrise împuternicirile de trebuinţă pentru toate țările și pentru toate 
cârmuirile. Atunci vizirul se bucură și îi mulțumi îndelung sultanului, 
și-i ură mărire multă, și se temeni, sărutând pământul dintre mâinile 
lui; pe urmă își luă rămas-bun și plecă. Și, în chiar ceasul acela, își făcu 
gătirile de drum; pe urmă o luă pe fiică-sa Sett El-Hosn dimpreună cu 
micuțul Agib și porni. 

Merseră ei ziua dintâi, pe urmă cea de a doua zi, și cea de a 
treia zi, și aşa mai departe, pe drumul Damascului și, într-un sfârșit, 
ajunseră cu bine la Damasc. Și poposiră chiar lângă porţi, pe Meidanul 
Hasbal!*|, şi acolo își așezară corturile, spre a se odihni două zile, îna- 
inte de a-și urma drumul. Și găsiră că Damascul era o cetate minunată, 
plină de pomi și de ape curgătoare, și că era chiar cetatea pe care o 
cântase poetul: 


La Damasc o zi și-o noapte petrecurăm oarecând! 
Ziditorul lui cel meșter s-a jurat cum că nicicând 
N-ar mai şti zidi cetate ca aceasta pe pământ. 


Noaptea-nvăluie Damascul cu aripi îndrăgostite; 
Răsăritu-așterne-asupră-i umbra crengilor vrăjite; 
Roua de pe frunze nu e rouă rece, pasămite, 


[16] Meidanul Hasba în traducere: „Cîmpul de hîrtie“. 

Ploaie de mărgăritare.-i, ce se scutură în picuri, 
Când se-abate-o adiere, pe sub cer de borangicuri, 
Fluturând din nevăzute testemele și baticuri. 
Acolo, în pajiști blânde şi-n noian de tufe dese, 
Numai firea își aşterne gândurile ei alese: 
Pasărea în zori citește rândurile înţelese, 

Apa cerului întinde paginile larg deschise, 

Și ce pasărea citit-a, pana vântului și scrise; 
Norii-și dăruie cerneala ca să scrie cine scrise. 


Încât slugile vizirului nu pregetară să se ducă să vadă cetatea 
și sukurile ei, spre a târgui lucrurile de care aveau trebuinţă și, de ase- 
menea, să vândă lucrurile aduse din Egipt; și nu pregetară a se duce să 
se îmbăieze la hammamurile cele vestite și să treacă pe la moscheea 
Bani-Ommanilor!!”], așezată în mijlocul cetăţii și care nu-și are seamăn 
în lumea întreagă. 

lar Agib, însoţit de vrednicul hadâmb Said, se duse și el să 
se veselească în cetate. lar hadâmbul mergea la câţiva pași în urma 
lui și ţinea în mână un gârbaci în stare să ucidă o cămilă; că auzise 
despre faima locuitorilor Damascului și voia, cu gârbaciul acela, să-i 
oprească a se apropia de preafrumosul Agib, stăpânul său. Și chiar că 
nu se înșelase; întrucât, de cum îl văzură pe frumosul Agib, locuitorii 
Damascului și băgară de seamă cât de nurliu și de zarif era, și că era 
mai dulce decât adierea vântului de miazănoapte, mai dulce la gust 
decât apa proaspătă pentru gura celui însetat, mai de preț decât sănă- 
tatea pentru cel bolnav; și pe dată toţi inșii de pe uliţe și din case și din 
prăvălii începură să dea fuga după Agib și după hadâmb, și să se țină 
întruna de Agib, fără a-i mai da răgaz, în pofida vajnicului gârbaci al 
hadâmbului; iar alţii fugeau încă și mai iute, i-o luau înainte lui Agib 
și se așterneau jos pe pământ în calea lui, spre a-l sorbi din priviri mai 
bine și mai îndelung. Într-un sfârșit, din vrerea soartei, Agib şi hadâm- 
bul ajunseră dinaintea unei prăvălii de zumaricale și, ca să scape de 
gloata obraznică, intrară acolo. 


[17] Moscheea Bani-Ommanilor — unul dintre cele mai strălucite monumente 
ale arhitecturii musulmane, ridicat de către cel de al șaselea calif din 
dinastia Omeiazilor, Valid I, care a domnit între 705-715 la Damasc. 

Or, prăvălia era chiar prăvălia lui Hassan Badreddin, tatăl lui 
Agib. Plăcintarul cel bătrân, tatăl de suflet al lui Hassan, murise, iar 
Hassan îi moștenise prăvălia. Așadar, în ziua aceea Hassan tocmai pre- 
gătea o zumarica minunată, cu seminţe de rodie și cu alte zaharicale 
și mirodenii. lar când îl văzu pe Agib și pe rob, Hassan fu vrăjit de fru- 
musețea micuțului Agib, și nu numai vrăjit, ci tulburat într-un chip 
dumnezeiesc și cu totul sufletesc și întru totul nemaipomenit, și strigă 
plin de iubire: 

— O, tinere doamne al meu, tu cel care mi-ai supus inima și 
care domnești peste lăuntrul fiinţei mele, tu cel către care mă simt 
ispitit din afundurile făpturii mele, poţi să-mi faci cinstea de a intra în 
prăvălia mea? Poţi să-mi faci bucuria de a te ospăta din zumaricalele 
mele, numai așa, din bunăvoință față de mine? 

Și, cu vorbele acestea, Hassan, fără de voia lui, își simţi ochii 
plini de lacrimi, și plânse greu la amintirea care îl năpădea totodată, 
a stării lui trecute și a soartei lui de acum. 

Când auzi vorbele tatălui său, inima lui Agib se înduioșă la fel, 
şi băiatul se întoarse către rob și îi zise: 

— Said! Plăcintarul acesta îmi topește inima. Gândesc că 
pesemne și-a părăsit cine știe unde vreun copil, și că eu îi aduc aminte 
de copilul acela. Să intrăm așadar la el, spre a-i face o bucurie, și să 
ne dedulcim cu ceea ce vrea să ne cinstească. Și, dacă noi ne miluim 
astfel de durerea lui, poate că și Allah se va milui de noi și ne va ajuta 
să izbutim la rându-ne în căutările noastre după tatăl nostru! 

La vorbele lui Agib, hadâmbul se oțări: 

— Pe Allah!, o, stăpâne al meu, asta chiar că nu se cade! A! 
Nicidecum! Nu stă bine unui fiu de vizir să intre în dugheana unui 
plăcintar din suk, și mai cu seamă să mănânce așa, în văzul lumii! A, 
nu! Da dacă vrei să intri la el de frica lepădăturilor și a inșilor care se 
țin după tine, știu eu cam cum să-i zgornesc și cum să te apăr de ei, 
cu gârbaciul acesta strașnic! Da să intri în dugheană asta nu, chiar că 
nu, niciodată! 

La vorbele hadâmbului, plăcintarul Hassan Badreddin se simţi 
tare jignit și se înturnă spre hadâmb, cu ochii plini de lacrimi și cu 
obrajii scăldaţi în jalea lor, și îi zise: 

— O, măritule! Pentru ce nu vrei să te îndupleci și să-mi faci 
bucuria de a intra în prăvălia mea? O, tu cel care pe dinafară ești 
negru cum e castana, da pe dinlăuntru ești tot atât de alb ca și ea! O, 
tu, cel pe care l-au slăvit toţi poeţii noștri în stihuri minunate, eu pot 
să-ți dezvăluiesc taina cum să ajungi la fel de alb pe dinafară, cât ești 
și pe dinlăuntru! 

Atunci vrednicul hadâmb începu să râdă și se minună: 

— Adevărat? Adevărat? Poţi tu? Și cam cum? Pe Allah! Grăbește 
de-mi spune! 

Numaidecât Hassan Badreddin îi prociti aceste stihuri minunate 
întru slăvirea hadâmbilor: 


Polisfetia lui aleasă, 
Dulceaţa felului în care 

Se poartă totdeauna-n casă, 
Măreaţa lui înfățișare, 

Și multa harurilor vrajă, 
Cu-ntregul vieții lui alai, 
L-au înălțat să fie strajă 
Cinstită-n casele de crai! 

Ce slujitor fără pereche 

La pragul dulcelui harem! 

Ce ochi ursit să stea de veghe, 
Pe care ticăloșii-l tem! 

Iar pentru-ntreaga-i gingășie, 
Până şi îngerii din rai 

Simt inima cum îi îmbie 

Să i se-nchine în sarai. 


Stihurile acestea chiar că erau atâta de minunate și atâta de 
bine nimerite și atâta de bine spuse, încât hadâmbul se simţi copleșit și 
totodată până peste măsură de măgulit; și, luându-l pe Agib de mână, 
intră cu el în dugheana lui Hassan. 

Atunci Hassan Badreddin, bucuros până peste fire, se dezlăn- 
țui într-un potop de temeneli, spre a-i preacinsti. Pe urmă luă cel mai 
frumos dintre castronașele lui de farfuriu, îl umplu cu boabe de rodie 
scăldate în zahăr, cu migdale descojite și înmiresmate desfătător și 

taman atâta cât trebuie; pe urmă le puse dinainte castronașul, pe cea 
mai scumpă dintre siniile lui de aramă bătută și chindisită. Și, când îi 
văzu cum mâncau cu semne de mare încântare, se simţi tare măgulit 
și tare mulţumit, și le zise: 

— Într-adevăr, ce cinste pe mine! Și ce noroc! Și fie ca zumari- 
caua să vă fie plăcută și de dulce mistuire! 

Atunci micuțul Agib, după cele dintâi înghiţituri, nu pregetă 
să-l poltească și pe plăcintar să șadă, zicându-i: 

— Poţi să stai cu noi și să mănânci cu noi! Și astfel Allah ne va 
răsplăti, ajutându-ne să izbândim în căutările noastre! 

Atunci Hassan Badreddin îi spuse: 

— Cum, copilul meu? Tu, atâta de tânăr, și ai și fost încercat 
de pierderea cuiva scump? 

lar Agib răspunse: 

— Chiar așa, preacinstite! Inima mea a și fost încercată și arsă 
de lipsa unei ființe scumpe! Și fiinţa aceea atâta de scumpă nu este 
alta decât tatăl meu. Iar bunicul meu și cu mine am purces din ţara 
noastră spre a ne duce să-l căutăm, bătând toate olaturile. 

Pe urmă micuțul Agib începu să plângă la această amintire, 
iar Badreddin la fel nu se putu opri să-i nu-i împărtășească lacrimile, 
și plânse și el. Și hadâmbul la rându-i își bălăngănea capul cu multă 
căinare. Da toate astea nu îi stânjeneau a da cinstire desfătătorului 
castronaș cu înmiresmatele rodii, zaharisite cu atâta măiestrie. Și mân- 
cară până la saţiu, atâta erau de grozave. 

Ci, cum vremea zorea, Hassan nu putu să iscodească mai înde- 
lung; iar hadâmbul îl luă pe Agib și plecă, spre a se întoarce la corturile 
vizirului. 

De-abia plecă Agib, că Badreddin își și simţi sufletul cum i se 
duce cu el și, neputându-și înfrâna ispita de a se lua pe urmele lui, își 
închise repede plăcintăria și, fără a-i da prin minte că micuțul Agib ar 
fi copilul său, plecă și grăbi pasul, ca să se țină după ei și ca să-i ajungă 
până a nu trece de poarta cea mare a Damascului. 

Hadâmbul atunci băgă de seamă că Hassan se luase pe urmele 
lor, și se întoarse și-i zise: 

— Pentru ce te ţii după noi, plăcintarule? 

lar Badreddin răspunse: 

— Doar numai deoarece am de descurcat o daravelă afară din 
cetate, și am vrut să mă însoțesc cu voi, spre a face drumul laolaltă; 
și mă întorc apoi. De altminteri, plecarea voastră mi-a smuls sufletul 
din piept! 

La vorbele lui, hadâmbul se umplu de mare mânie și strigă: 

— Chiar că acel castronaș îl plătim tare scump! Amarnic cas- 
tronaș de necazuri! Plăcintarul ăsta vrea acuma să ne scoată pe nas 
tot ce-am mâncat! lacătă-mi-l cum ni se bagă în tururile șalvarilor 
și-ncolo și-ncoace! 

Agib atunci întoarse capul și-l văzu pe Hassan, și se îmbujoră 
cumplit și îngână: 

— Said, lasă-l! Drumul lui Allah e slobod pentru toţi musulmanii! 

Pe urmă adăugă: 

— Da dacă s-o ţine pe urmele noastre până la corturi, vom ști 
atunci că într-adevăr eu sunt cel pe urmele căruia adulmecă, și nu 
vom pregeta a-l izgoni! 

Pe urmă Agib lăsă capu-n jos și își văzu de drum, cu hadâmbul 
la câţiva pași după el. 

lar Hassan se ținu mai departe pe urmele lor, până la Meida- 
nul Hasba, acolo unde erau întinse corturile. Atunci Agib și hadâmbul 
întoarseră capul și îl văzură la câţiva pași în urma lor, încât Agib, de 
data aceasta, se supără și i se făcu spaimă, că nu cumva hadâmbul să 
se ducă să-i povestească totul bunicului: că Agib intrase în dugheana 
unui plăcintar și că apoi plăcintarul se luase după Agib! La gândul 
acesta care îl înfricoșa, luă o piatră, se uită la Hassan care sta drept, 
înțepenit în minunare și cu ochii plini de o sclipire ciudată; și Agib, 
socotind că flacăra aceea din ochi era o flacără parșivă, se mânie și 
mai tare și, din toate puterile lui, azvârli cu piatra în el și îl lovi drept 
în frunte; pe urmă Agib și hadâmbul grăbiră spre corturi. lar Hassan 
Badreddin căzu la pământ, leșinat și cu chipul plin de sânge. Da, din 
norocire, nu zăbovi mult până să-și vină în sine, și se șterse de sânge 
și, rupând o fâșie din cearceaful turbanului, se legă la frunte. Pe urmă 
începu să se dojenească și își zise: 

— Chiar că este numai din vina mea! M-am purtat într-un chip 
nevrednic, ţinându-mă după acel copil frumos și dându-i astiel de 

presupus că mă ţin după el din pricini parșive! Pe urmă oftă: „Allah 
karim“l!5l. 

Și se întoarse în cetate, își deschise iarăși prăvălia și se apucă 
să facă iarăși zumaricale, ca mai înainte, și a le vinde, gândindu-se 
întruna cu jale la biata maică-sa de la Bassra, cea care în pruncia lui îi 
dăduse cele dintâi învățături în meșteșugul zumaricalelor; și începu 
să plângă și, spre a se alina, prociti stihurile acestea: 


Să nu ceri vreo dreptate de la Soartă: 
Vei dobândi dezamăgire doar! 
Dreptatea nu ea ştie s-o împartă. 

Îi ceri dreptate Soartei în zadar. 


Iar vizirul Șamseddin, unchiul cofetarului Hassan Badreddin, 
după trei zile de popas la Damasc, porunci să se ridice tabăra de la 
Meidan și, urmându-și călătoria spre Bassra, luă drumul Homsului, pe 
urmă al Hamei și al Alepului. Și pretutindeni nu pregeta să cerceteze 
întruna. De la Alep merse la Mardina, pe urmă la Mossul și la Diarbe- 
kir!!9!. Şi, la urmă, ajunse la cetatea Bassrei. 

De cum se mai odihni oleacă, se și zori să se ducă și să i se înfă- 
țișeze sultanului Bassrei, care numaidecât îl pofti să intre și îl primi 
cu multă îndatorinţă, și îl întrebă cu bunăvoință despre pricina care 
îl aducea la Bassra. lar Șamseddin îi istorisi toată povestea și îi spuse 
că el este fratele lui Nureddin, vizirul de odinioară al Măriei Sale. Iar 
sultanul, la numele lui Nureddin, spuse: 

— Aibă-l Allah întru mila sa! 

Și adaugă: 

— Da, prietene, Nureddin era chiar vizirul meu și tare îmi mai 
era drag, și a murit, într-adevăr, acuma-s cincisprezece ani! A lăsat, 
dreptu-i, un fiu, Hassan Badreddin, care îmi era cel mai drag prieten 
de inimă, și care, deodată, într-o zi, s-a făcut nevăzut. lar noi nu am mai 
auzit pomenindu-se de el. Da se află încă aici în Bassra maică-sa, soția 
fratelui tău Nureddin, fiica vizirului meu cel bătrân, cel de dinaintea 
lui Nureddin. 

[18] Allah karim, în traducere „Allah este milostiv.“ 


[19] Homs (sau Hims), Hama, Mardina (sau Mardin), Mossul, Diarbekir (sau 
Diar Bekr) — orașe în Siria, pe drumul de la Damasc la Bassra. 259 

La știrea aceea, Șamseddin fu bucuros până peste măsură și grăi: 


— O, Măria Ta, tare aș vrea s-o văd pe cumnata mea! 


Și sultanul îi îngădui s-o vadă. 
Numaidecât Șamseddin alergă acasă la răposatul lui frate Nured- 


din, după ce întrebase unde șade și în ce parte, și nu peste mult ajunse 
degrabă acolo, gândindu-se mereu pe drum la fratele său Nureddin, 
mort departe de el cu jalea de a nu mai fi putut să-l îmbrăţișeze! Și 
plângea și își spunea stihurile acestea: 


Ah, de m-aș mai întoarce iară 
La casa de odinioară 

A nopților ce s-au trecut, 
Pereți și ziduri să-i sărut, 
Jur-împrejur, cu buză-amară. 


Ci nu de dorul de pereți 
Mi-e ruptă inima-n săgeți. 
De dorul celui ce sta-n casă 
Mă doare inima și-mi pasă, 
De dorul lui și ard, şi-ngheţ! 


Intră pe o poartă mare, într-o curte mare, în fundul căreia se 


înălța casa. Ușa casei era o minunăţie de piatră și de arcuituri, însufle- 
țită cu marmuri de toate culorile. La temelia ușii, pe o lespede scumpă, 
găsi numele lui Nureddin, fratele său, încrustat în litere de aur. Atunci 
se plecă, și sărută numele, și se simţi tare tulburat, și plânse rostind 
stihurile acestea: 

În fiecare dimineaţă, cer soarelui care răsare 
Să-mi dea o veste despre tine, pe unde ești, sub care zare. 


La fel în fiecare noapte mă rog la stele și la lună, 

De te-au văzut pe oareunde, de te-au zărit cumva, să-mi 
spună. 

Când dorm, până și-n somn mă arde, mă junghie şi mă 
strătaie 


Ca un jungher, ca o povară, un ferăstrău în măruntaie. 

Și nu am Cui să-mi strig vreodată durerea care mă-ncovoaie. 
O, preaiubitul meu cel dulce, scurtează-amara despărțire. 
Mi-e ruptă inima de jale, mă duce dorul la pieire! 

Ce zi de binecuvântare, de bucurii fără pereche, 
Ar fi aceea-n care iarăși ne-am aduna ca-n vremea veche. 


Ci nu carecumva să cugeți că-n vremea despărțirii grele 
Un altul ar fi prins în mreajă vreodată gândurile mele. 


Că nu am inima atâta de fără margini răstirată, 
Incât în largul ei să-ncapă o altă dragoste vreodată. 


Pe urmă păși în casă și străbătu toate iatacurile, până ce ajunse 
la o încăpere ferită, în care ședea de obicei cumnata lui, mama lui 
Hassan Badreddin El-Bassri. 

Or, de când fiul său Hassan pierise, ea sta închisă în odaia 
aceea, ca să plângă zi și noapte și să suspine. Și pusese să se clădească, 
la mijloc, o zidire mică, boltită, spre a închipui mormântul bietului 
ei copil, pe care îl credea mort de mult. Și acolo își petrecea ea toată 
vremea în lacrimi, și acolo, când o dobora durerea, își sprijinea capul 
ca să doarmă. 

Când ajunse aproape de ușa odăii, Șamseddin auzi glasul cum- 
natei lui, și glasul acela tânguitor rostea stihurile acestea: 


Ah, pe Allah!, spune, morminte, spune: 
Odorul meu se stinse de sub soare? 

Și bucuria frumuseții Sfinte 

S-a spulberat pe totdeauna oare? 

O, trist mormânt al gândurilor mele! 
Tu nu ești nici grădina fericirii, 

Nici cerul luminos spre care zboară 
Aripa dulce a închipuirii. 

Atunci, privind lăuntrul tău de neguri, 
De ce mă amăgesc, de ce mă mint 
Ochii mei care văd mereu în tine 
Luna lucind și creanga înflorind? 


Atunci vizirul Șamseddin intră. Se temeni dinaintea cumnatei 
sale cu cinstirea cea mai aleasă și îi arătă că el este fratele lui Nured- 
din, soțul ei. Pe urmă îi istorisi toată povestea, și cum fiul ei Hassan se 
culcase într-o noapte cu fata lui, Sett El-Hosn, cum pierise dimineața, 
și, într-un sfârșit, cum Sett El-Hosn rămăsese grea și îl născuse pe Agib. 
Pe urmă adăugă: 

261 


Cea de a douăzeci și treia noapte... 


— Agib a venit cu mine. Este nepotul tău, întrucât este fiul 
fiului tău cu fiica mea. 

Văduva, care până în clipita aceea șezuse jos ca o femeie cernită 
de moarte și care se lepădase de îndatorinţele lumești, la vestea că fiul 
ei trăiește, că nepotul ei se află acolo, și că, într-adevăr, chiar aci se află 
cumnatul ei Șamseddin, vizirul Egiptului, se ridică grabnic și se aruncă 
la picioarele lui sărutându-le, și rosti aceste strofe întru cinstirea sa: 


Mă năpădește cu potoape de daruri fără-asemuire 

Acela care îmi aduce mult așteptata, sfânta ştire! 

Căci, pe Allah!, mi-aduce veste parcă de dincolo de fire, 
Cum nu S-a auzit pe lume o veste despre fericire. 

Iar dacă vrea să ia peșcheșul pe care-l dăm drept 
mulțumire, 

Primească inima-mi topită de veghi prelungi şi de mâhnire. 


lar vizirul trimise numaidecât după Agib, care veni. Atunci 
bunica se ridică și se aruncă plângând de gâtul lui Agib. lar $amsed- 
din îi spuse: 

— O, maică, chiar că acuma nu-i vremea de lacrimi, ci de pre- 
gătiri pentru plecarea ta împreună cu noi către Egipt. Și deie Allah să 
ne strângem toţi laolaltă cu fiul tău Hassan, nepotul meu! 

lar bunica lui Agib răspunse: 

— Ascult și mă supun! 

Și, tot atunci, se și sculă și strânse toate lucrurile de trebuinţă 
și toate merindele de drum și toate slujitoarele, și fu gata repede. 

Atunci vizirul Șamseddin se duse să-și ia rămas-bun de la sulta- 
nul Bassrei. Și sultanul îl încărcă de daruri și de peșcheșuri, și pentru el 
și pentru sultanul de la Egipt. Pe urmă $amseddin, cele două hanâme 
și Agib purceseră la drum, însoţiţi de tot saltanatul lor. 

Nu se opriră din mers până ce nu ajunseră iarăși la Damasc. 
Poposiră în piaţa Kanun!” și întinseră acolo corturile. Iar vizirul spuse: 

— Acuma avem să ședem o săptămână întreagă la Damasc, ca 
să avem răgaz să târguim daruri și peșcheșuri vrednice a fi înfățișate 
sultanului Egiptului. 


[20] Kanun — târgușor la nord de Damasc, unde poposeau caravanele de 
călători. 

Aşa că, pe când vizirul era prins cu neguţătorii cei bogaţi, veniţi 
sub corturi să-i înfăţișeze mărfurile lor, Agib îi zise hadâmbului: 

— Baba Said, tare mi-e poftă să mă veselesc. Haidem prin sukul 
Damascului, să aflăm ce mai e nou și totodată să iscodim cumva ce 
s-o mai fi întâmplat cu cofetarul căruia i-am mâncat zumaricalele și 
căruia, ca răsplată, i-am spart capul cu o lovitură de piatră, pe când 
nu aveam decât să ne mândrim cu primirea ce ne-o făcuse. Chiar că 
am răsplătit un bine cu un rău! 

Și hadâmbul răspunse: 

— Ascult și mă supun! 

Atunci Agib și hadâmbul ieșiră din corturi, întrucât Agib purce- 
dea astfel sub imboldul orb, stârnit de fireasca dragoste din adâncuri. 
Ajunși în cetate, nu conteniră să bată sukurile, până ce ajunseră la 
dugheana plăcintarului. Era ceasul la care drept-credincioșii se îndrep- 
tau către moscheea Bani-Ommanilor pentru rugăciunea asr-ului. 

Taman la ceasul acela, Hassan Badreddin se afla în prăvălia 
lui, ostenind să pregătească aceeași minune de zumaricală ca și de 
data cealaltă: boabe de rodie cu migdale, cu zahăr și cu mirodii din 
belșug! Încât Agib putu să ia bine seama la cofetar, și văzu pe fruntea 
lui urma loviturii cu piatra pe care el i-o făcuse. Atunci își simţi inima 
și mai înduioșată, și spuse: 

— Pacea fie cu tine, o, cofetarule! Grija pe care ţi-o port m-a 
mânat Să vin și să aflu vești despre tine. Nu mă mai cunoști? 

Hassan, cum îl văzu, își și simţi lăuntrurile vălmășite, inima 
zvâcnind cu bătăi răvășite și capul plecându-i-se spre pământ, parcă să-i 
cadă, și limba lipindu-i-se de cerul gurii, fără a putea să lege o vorbă. 
Într-un sfârșit, izbuti să ridice iar capul spre copil și, numai smerenie 
și numai supunere, îi prociti aceste stihuri: 


Gândeam să-i fac mustrări ne-nduplecate, 
Ci, de cum l-am văzut, nu sunt în stare 
Nici Ochii să-i arăt a ne-mpăcare, 

Nici ciudă-n graiul limbii-mpiedicate. 
Tăcut, cu ochi pieriți, stau în mirare, 
Privindu-i harurile minunate; 

Și-a$ vrea să știu că și pe el îl doare 
Durerea mea; ci n-am izbândă mare. 

Pe urmă adăugă: 

— O, stăpânii mei, binevoiţi să intrați, măcar din îngăduinţă, și 
să gustaţi din zumaricalele mele. Întrucât, pe Allah!, o, tinere copile, 
de cum te-am văzut data trecută, inima mi S-a și revărsat spre tine! 
Și mă mustru că m-am luat pe urmele tale: chiar că a fost o nebunie! 

Și Agib răspunse: 

— Pe Allah! Ești un prieten tare primejdios! Pentru o bucăţică 
pe care ne-ai îmbiat s-o mâncăm, era să ne dai pierzării! Or, acuma, nu 
voi intra și nu voi mânca în prăvălia ta, decât dacă ai să mi te legi cu 
jurământ că nu vei ieși după noi și că nu te vei ţine pe urmele noastre. 
Altminteri, niciodată nu avem să mai dăm pe aici; căci, să știi limpede, 
avem să ne petrecem o săptămână întreagă la Damasc, răstimp în care 
bunicul meu să poată târgui daruri pentru sultan! 

Atunci Badreddin strigă: 

— Fac jurământ faţă de voi amândoi! 

Atunci Agib și hadâmbul intrară, și numaidecât Badreddin îi 
îmbie cu un castron de farfuriu plin cu minunăţia cea dulce din boabe 
de rodie. Iar Agib îi spuse: 

— Vino să mănânci cu noi. Și, în felul acesta, poate că Allah 
are să ne ajute să izbândim în căutările noastre! 

Și Hassan fu fericit foarte, și șezu jos dinaintea lor. Și, în acel 
răstimp, nu se putu opri să nu-l soarbă din ochi pe Agib; și se uita la 
el într-un chip atâta de aparte și atâta de stăruitor, încât Agib, stân- 
jenit, îi zise: 

— Pe Allah! Ce pătimaș, sâcâitor, și stânjenitor, și urâcios mai 
ești, preacinstite! Te-am mai dojenit din pricina asta! Isprăvește odată 
de a mă tot sfredeli așa și de a-mi sorbi chipul cu ochii! 

La vorbele lui, Badreddin răspunse cu stihurile acestea: 


În inima mea, în ungherul cel mai adânc al vieţii mele, 
Păstrez o taină care arde, o taină cu primejdii grele, 
Pe care n-aș putea vreodată s-o pun pe-a vorbelor mărgele. 


O, tu, cel dinaintea cărui se tulbură frumoasa lună 
Uitându-și strălucirea toată ce-i pare-n fața ta minciună, 
Cel dinaintea cărui zorii și luminoasa dimineaţă 
Se-mbujorează de rușine privind luminătoarea-ți față. 

O, tu, cu chipul rupt din soare-ți-am ridicat un templu-n 
mine, 

În care fără de cuvinte sărmanu-mi suflet să se-nchine! 
Drept hram, 0, soarele meu falnic, ţi-am pus un semn fără 
de moarte, 

Și-un jurământ care sporește și care crește mai departe. 
Altarul frumuseţii tale în coșul pieptului meu arde. 
Și-acum din creștet până-n talpă mă mistui ca pe jerăgai. 
Ah, Chipul tău cel de lumină e-ntregul vieții mele rai. 

Am să mă sting, fără-ndoială, topit de dorul arzător! 
Doar, calde, buzele-ţi de miere m-ar adăpa ca un izvor, 
Să-mi răcoresc din piept pojarul cu mierea răcoroasă-a lor! 


După stihurile acestea, Hassan prociti altele la fel de frumoase, 
da cu alt tâlc, închinate hadâmbului. Și urmă așa mai departe, vreme de 
un ceas, procitind stihuri, ba închinate lui Agib, ba închinate hadâm- 
bului. După care, cum ei se saturaseră bine, Hassan zori să le aducă 
toate câte trebuiau spre a se spăla pe mâini. Drept care le aduse un 
ibric frumos și curat de aramă și le turnă în mâini apă înmiresmată, 
pe urmă le șterse mâinile cu un prosop de mătase colorat, pe care îl 
ținea agăţat la brâu. Pe urmă îi stropi cu apă de trandafiri dintr-un 
stropitor de argint, pe care îl păstra cu grijă, pentru prilejuri alese, pe 
polița cea mai de sus din prăvălie. Și asta nu fu chiar tot! leși o clipită 
din dugheană și se întoarse repede, ţinând în mâini două ulciorașe 
pline cu sorbet de apă de trandafiri înmiresmată cu mosc, și le spuse: 

— Binevoiţi! Veţi pune astfel vâri bunătăţii voastre! 

Atunci Agib luă ulciorul și bău, pe urmă îl trecu hadâmbului, 
care bău și el și îl trecu îndărăt lui Agib, și așa mai departe, până ce își 
umplură bine pântecele și se ghiftuiră, cum nu se mai ghiftuiseră nici- 
odată în viaţa lor. După care îi mulțumiră cofetarului și plecară cât mai 
iute, în seara aceea, ca să ajungă la corturi până la asfinţitul soarelui. 

Ajunși la corturi, Agib se grăbi să-i sărute mâna bunică-sii și 
maică-sii Sett El-Hosn. lar bunica îl sărută și își aduse aminte de fiul ei 
Badreddin și suspină îndelung, și plânse îndelung. După care prociti 
aceste două strofe: 

De n-aș fi fost încredințată că toate cele despărțite 

Au să se-adune iar odată de unde-au fost cândva pornite, 
Nu mai aveam ce aștepta, de-atunci, de la plecarea ta. 

Și ţi-am jurat pe veci iubire, și-am așteptat cu neuitare. 
Allah, stăpânul, are știre de jurământul meu cel mare. 
Allah îmi stă de mărturie, că toată taina EI o știe. 


Pe urmă îi spuse lui Agib: 

— Copilul meu, pe unde ai fost să te plimbi? 

EI răspunse: 

— Prin sukurile din Damasc! 

Ea zise: 

— Atunci trebuie să-ţi cam fie foame acuma! 

Și se sculă și-i aduse un castron de farfuriu plin cu amestecul 
cel strașnic făcut din boabe de rodie, minunăţia aceea desfătătoare 
în care ea era mare dăscăliță și despre care îi dăduse cele mai dintâi 
îndrumări fiului ei Badreddin, pe când era copil încă, la Bassra. 

Îi spuse și robului: 

— Poţi să mănânci cu stăpânul tău Agib! 

Și hadâmbul făcu o strâmbătură în sine însuși și își zise: „Pe 
Allah!, chiar că nu mai am poftă! N-aș mai putea să înfulec nicio înghi- 
țitură!“ Da șezu jos lângă Agib. 

Cât despre Agib, șezu și el, da și el avea burta ghiituită cu ce 
mâncase și cu ce băuse la plăcintar. Da luă o înghiţitură și gustă. Și 
chiar că nu putu s-o înghită, atâta de sătul era. Și, de altminteri, găsi 
că aceasta avea oleacă mai puţin zahăr. Lucru care nu era adevărat. 
Numai că el era sătul. Încât, făcând o strâmbătură, îi spuse bunică-sii: 

— Nu e chiar bună, bunico! 

Atunci bunica se înecă de ciudă și strigă: 

— Cum, copilul meu, îndrăznești să spui că nu e bună zuma- 
ricaua mea? Au tu nu știi că nu se ailă în lumea întreagă cineva care 
să știe să gătească și să facă plăcinte și dulciuri ca mine, afară poate 
doar de tatăl tău Hassan Badreddin, care de altfel a învăţat de la mine? 

Și Agib răspunse: 

— Pe Allah! Bunico, zumaricaua ta nu îndeplinește chiar toate 
cerinţele. îi lipseşte un pic de zahăr. Și-apoi, de-ai şti! Îţi mărturisesc 
că în suk (da să nu-i spui bunicului și mamei) am fost adineauri la un 
cofetar care ne-a ospeţit tot cu zumaricaua asta! Iar la gust era atâta 
de bună, că i-ar fi făcut poită până și sufletului unui om bolnav de 
îngrețoșare! lar cât despre cea făcută de tine, chiar că nu s-ar putea 
măsura cu cealaltă, nici de aproape, nici de departe, și în niciun chip, 
zău, bunico! 

La vorbele acestea, bunica fu cuprinsă de o mânie amarnică și 
aruncă o privire poncișă către hadâmb și îi zise... 


S 


Și în clipita aceea a istorisirii ei, Șeherezada văzu că se lumi- 
nează de ziuă și, cuminte, se opri din povestit. 

Atunci sora ei, micuța Doniazada, îi zise: 

— O, sora mea, ce dulci și ce desfătate sunt vorbele tale și ce 
vrăjitoare și răpitoare este povestea aceasta! 

Iar Șeherezada îi zâmbi și zise: 

— Așa-i, sora mea! Da ce este ea pe lângă ceea ce am să vă 
povestesc la amândoi în noaptea următoare, dacă am să mai fiu în 
viaţă din mila lui Allah și din bunăvoința sultanului! 

Iar sultanul își zise: „Pe Allah! Nu am s-o omor până ce nu voi 
auzi urmarea istorisirii, care chiar că este o poveste minunată și ului- 
toare până peste poate!“ 

Pe urmă sultanul $ahriar și Șeherezada își petrecură noaptea 
înlănţuiţi, până la ziuă. Atunci sultanul Șahriar se duse la divanul jude- 
țelor sale; și divanul se umplu de mulțimea de viziri, de dregători, de 
străji și de slujitori. Iar sultanul judecă, puse în slujbe, mazili, orândui 
și isprăvi treburile domniei, până la sfârșitul zilei. Pe urmă divanul se 
sparse, și sultanul se întoarse la sarai. lar, la căderea nopţii, se duse la 
Șeherezada, fata vizirului, să facă treaba lui obișnuită cu ea. 

Și veni cea de a douăzeci și patra noapte... 

lar micuța Doniazada nu pregetă, odată treaba încheiată, să se 
ridice de pe chilim și să-i spună Șeherezadei: 

— O, sora mea, mă rog ţie, sfârșește povestea aceea mustoasă 
cu frumosul Hassan Badreddin și cu soţia lui, fata unchiului său Șam- 
seddin! Erai tocmai la vorbele: „Bunica atunci aruncă o privire poncișă 
spre hadâmbul Said și îi zise:...“ Ce i-a zis, te rog? 

lar Șeherezada îi zâmbi suroră-sii și îi zise: 

— Da, hotărât! Din toată inima și cu cea mai aleasă bunăvoință, 
am să isprăvesc povestea, da nu până ce sultanul nostru cel polisfetit 
nu-mi va îngădui! 

Atunci sultanul, care aștepta cu mare nerăbdare sfârșitul, îi 
spuse Șeherezadei: 

— Poţi să vorbești. 

lar Șeherezada spuse: 


VA 


Mi s-a izvodit, o, norocitule sultan, că bunica lui Agib, burzu- 
luită rău, se uită la rob ponciș și îi zise: 

— Prăpăditule! Nu carecumva tu l-ai împins la păcat pe copil? 
Cum de-ai cutezat să-l lași să intre în maghernița bucătarilor și a 
plăcintarilor? 

La vorbele bunicii lui Agib, hadâmbul se sperie și se grăbi să 
tăgăduiască vajnic fapta. Grăi: 

— Nu am intrat în nicio magherniţă; decât numai am trecut 
pe dinaintea ei! 

Da căpăţânosul de Agib strigă: 

— Pe Allah, ba am intrat prea bine și am mâncat acolo! 

Și adăugă cu afurisenie: 

— Și, bunico, îţi mai spun o dată că a fost mult mai bună zuma- 
ricaua de acolo decât cea pe care ne-ai dat-o tu! 

Atunci bunica se înciudă și mai rău și se duse bombănind să-i 
povestească vizirului, cumnatul ei, despre „amarnica blestemăţie a 
hadâmbului de păcură!“ Și până într-atâta îl stârni pe vizir asupra 
robului, încât Șamseddin, care din fire era de o mânie cumplită și care 
de felul lui se năpustea cu ţipete asupra slugilor, se și repezi cu cum- 
nată-sa sub cortul în care se aflau Agib și hadâmbul. Și răcni: 

— Said! Ai intrat tu cumva, da ori ba, împreună cu Agib în 
dugheana unui plăcintar? 

Iar hadâmbul speriat răspunse: 

— N-am intrat! 

Da împelițatul de Agib strigă: 

— Ba da! Am intrat! lar cât despre ceea ce am mâncat acolo, 
he he!... bunico!... era atâta de bun încât ne-am îndopat până în gât! 
și-apoi am băut un sorbet minunat cu gheaţă mărunțţită! Ya, Allah!, 
bun mai era! lar vrednicul plăcintar nu se zgârcise la zahăr, ca bunica! 

Atunci mânia vizirului spori îndoit asupra hadâmbului, căruia 
i se mai puse o dată aceeași întrebare; și hadâmbul tăgăduia înainte. 
Atunci vizirul îi zise: 

— Said, ești un mincinos, și ai cutezanţa să-l dezminţi pe copilul 
acesta, care negreșit că spune adevărul. Eu însă am să mă învoiesc a te 
crede dacă vei putea să înghiţi tot castronul acesta gătit de cumnata 
mea! Asta îmi va dovedi că ești nemâncat! 

Atunci Said, măcar că era plin tot, în urma popasului de la Badre- 
ddin, gândi să se supună încercării, și șezu jos dinaintea castronului cu 
boabe de rodie și se pregăti să înceapă; dar fu nevoit să se oprească de 
la întâia înghiţitură, așa de plin era până în gât. Și zvârli din gură ceea 
ce apucase să ia. Da spuse repede că, în ajun, atâta mâncase sub cort 
cu ceilalți robi, încât îl lovise o îngreţoșare. Și vizirul pricepu numaide- 
cât că hadâmbul într-adevăr intrase, chiar în ziua aceea, la plăcintar. 
Porunci așadar să fie întins de către robi la pământ, și cășună asupra-i 
cu lovituri năprasnice și din toate puterile lui. Atunci hadâmbul, snopit 
de lovituri, ceru într-un sfârșit iertare, da țipând întruna: 

— O, stăpâne al meu, m-a apucat ieri o îngreţoșare! 

Cum vizirul ostenise din pricina bătăii, se opri și îi spuse lui Said: 

— Hai! Mărturisește adevărul! 

Atunci hadâmbul se hotărî și spuse: 

— Eh, așa-i! Da, Doamne, e adevărat! Am intrat la un plăcintar 
din suk! Iar zumaricaua lui era atâta de bună cum în viaţa mea nu am 
mai gustat ceva așa de bun! Da și ce nenorocire că am gustat acuma 
din zumaricaua cea siloasă și scârboasă de-aici! Ya, Allah!, că rea e asta! 

Atunci vizirul începu să râdă din plin; dar bunica nu se mai 
putu stăpâni de ciudă și, înțepată până la sânge, pulni: 

— A, mincinosule! Nu cred că ai putea să ne aduci vreo zumarica 
de la plăcintarul tău! Asta-i numai o născocire de-a ta! Ci îți îngădui 
să te duci și să ne aduci un farfuriu cu bunătatea aceea! Și-apoi, dacă 
o vei aduce, ne va sluji măcar să facem o asemuire între priceperea lui 
și a mea! Cumnatul meu să fie judecător! 

Și hadâmbul răspunse: 

— Da, de bună seamă! 

Atunci bunica îi înmână o jumătate de dinar și un castron de 
farfuriu. 

Și hadâmbul plecă și ajunse la plăcintărie și îi spuse plăcintarului: 

— lacătă! Făcurăm un rămășag pe zumaricaua ta cu cei de 
acasă care, și ei, au gătit o zumarica din boabe de rodie. Așa că dă-mi 
dintr-a ta, de o jumătate de dinar. Și mai ales gătește-o bine și fă-o cu 
tot meșteșugul tău. Că, altminteri, am să mai mănânc o ciomăgeală 
ca adineaori! Te încredinţez că sunt cotonogit bine! 

Atunci Hassan Badreddin începu să râdă și spuse: 

— Fii fără teamă! Întrucât zumaricaua pe care am să ţi-o dau 
nu se mai află pe lume cineva care să poată izbuti una asemenea, afară 
de maică-mea! lar maică-mea este acuma în ţări tare depărtate...! 

Pe urmă Badreddin umplu farfuriul robului cu multă grijă, și își 
isprăvi dichisul mai adăugând oleacă de mosc și de apă de trandafir. 
lar hadâmbul luă farfuriul și se întoarse iute la corturi. Atunci bunica 
lui Agib îl luă și grăbi să guste din ceea ce se afla în el, ca să vadă cât 
de dulce și cât de bun era. Și de-abia îl duse la buze că și scoase un 
țipăt ascuţit și căzu pe spate... Ghicise mâna fiului ei, Hassan. 

Atunci vizirul rămase năuc și zori să arunce apă de trandafiri 
pe obrazul bunicii care, peste un ceas, își veni în fire și grăi: 

— Allah! Cel ce a făcut zumaricaua aceasta de rodie nu poate să 
fie decât fiul meu Hassan Badreddin, și nimeni altul! Sunt încredinţată! 
Numai eu știu s-o gătesc așa, și l-am învăţat și pe Hassan! 

La vorbele ei, vizirul fu bucuros până peste poate și ardea de 
nerăbdare să-l vadă pe nepotul său, și strigă: 

— Allah să îngăduiască strângerea noastră laolaltă! 

Și pe dată chemă să-i vie slujitorii, chibzui o clipită, ticlui un 
vicleșug, și le zise: 

— Douăzeci de inși dintre voi să se ducă pe dată la dugheana 
plăcintarului Hassan, știut în suk pe numele de Hassan El-Bassri, și să-i 
dărâme prăvălia din temelii până în vârf! Cât despre plăcintar, să i se 
lege mâinile cu cearceaful turbanului și să-mi fie adus aici, pe sus, da 
luând bine seama să nu-i faceţi nici cel mai mic rău. Duceţi-vă! 

Și-apoi încălecă numaidecât pe cal, după ce luă cu sine scrisorile 
scrise de sultanul de la Egipt, și alergă la casa cârmuirii, la Dar El-Sa- 
lam, la dregătorul care era trimisul la Damasc al sultanului Egiptului, 
stăpânul său! Ajuns la Dar El-Salam, vizirul îi arătă dregătorului cărțile 
sultanului, iar dregătorul pe dată se temeni, le sărută cu smerenie și 
le duse la frunte cu cinstire. Pe urmă se întoarse către vizir și îi spuse: 

— Poruncește! Pe cine vrei să ridici? 

EI răspunse: 

— Numai un plăcintar din suk! 

Și dregătorul spuse: 

— Nimica nu este mai lesne! 

Și le porunci străjerilor lui să meargă și să le dea o mână de 
ajutor oamenilor vizirului. Vizirul atunci își luă rămas-bun de la cai- 
macam, și se întoarse la corturi. 

Cât despre Hassan Badreddin, apoi acesta văzu cum soseau 
asupra-i toţi inșii aceia înarmaţi cu bâte, cu târnăcoape și cu topoare. 
Și cum năvăliră în prăvălie și prefăcură totul în bucățele, și răsturnară 
pe jos toate zumaricalele și zaharicalele, și năruiră toată prăvălia; pe 
urmă îl înșfăcară pe înfricoșatul de Hassan și îl cetluiră cu pânza tur- 
banului său, fără a scoate o vorbă. lar înfricatul de Hassan gândea: „Ya! 
Allah!, pesemne că zumaricaua de rodii să fie pricina năpastei! Cine 
știe ce-or fi putut să găsească la ea!“ 

Până la urmă îl duseră, așadar, pe Hassan sub corturi, dinaintea 
vizirului. Și Hassan Badreddin se zbătea amarnic și striga: 

— Doamne! Ce nelegiuire am săvârșit? 

Vizirul îl întrebă: 

— Tu ai gătit zumaricaua aceea de rodii? 

EI răspunse: 

— Da, doamne al meu! Nu carecumva, din întâmplare, veţi fi 
găsit în zumarica ceva ce are să mă ducă la tăierea capului? 

Și vizirul răspunse cu asprime: 

— La tăierea capului? Păi asta ar fi osânda cea mai blajină! 
Așteaptă-te la mult mai rău! Ai să vezi tu! 

Or, vizirul le spusese celor două hanâme să-l lase să purceadă 
după voia lui; întrucât nu voia să le dea socoteală asupra iscodelilor 
lui decât când va fi ajuns la Cairo. Îi chemă, așadar, pe robii lui cei 
tineri și le spuse: 

— Să vină încoace un cămilar de-al nostru. Și aduceţi și o ladă 
mare de lemn. 

Iar robii alergară pe dată. Pe urmă, la porunca vizirului, îl înșfă- 
cară pe înfricoșatul de Hassan și îl băgară în ladă, apoi închiseră cu 
grijă capacul. Pe urmă îl încărcară pe cămilă și ridicară tabăra și por- 
niră la drum. Merseră ei și merseră, până noaptea. Atunci se opriră ca 
să mănânce oleacă; și îl scoaseră un răstimp și pe Hassan din ladă; îi 
dădură și lui să mănânce, apoi îl băgară îndărăt în ladă. Și își văzură 
de drum. Și, din vreme în vreme, poposeau și-l scoteau afară pe Has- 
san, ca să-l închidă iarăși, după încă o iscodeală de-a vizirului, care îl 
întreba de fiecare dată: 

— Chiar tu ești cel care a gătit zumaricaua de rodii? 

Și înfricoșatul de Hassan răspundea neclintit: 

— Da, doamne! 

lar vizirul striga: 

— Legaţi-l și punețţi-l îndărăt în ladă! 

Urmară a drumeţi așa până ce ajunseră la Cairo. Și, înainte de 
a intra în cetate, se opriră în mahalaua Zaidania!”!|, iar vizirul porunci 
iarăși să fie scos Hassan din ladă și să fie târât dinainte.-i. Și-atunci zise: 

— Să-mi fie adus un dulgher! 

Și dulgherul veni, iar vizirul îi spuse: 

— la măsura acestui om, în lung și în lat, și cioplește îndată un 
stâlp pe potriva lui și rânduiește stâlpul pe un car tras de o pereche 
de bivoli! 

lar Hassan, înspăimântat, strigă: 

— Doamne! Ce vrei să faci cu mine? 

lar el răspunse: 


[21] Zaidania (mai corect ar-Reidania) — așezare la nord-est de Cairo. 

— Să te ţintuiesc la stâlpul rușinii și să te fac să intri astfel în 
cetate, spre a fi de râsul tuturor locuitorilor! 

Iar Hassan strigă: 

— Da care este mișelia pentru care să mi se cadă o atare osândă? 

Atunci vizirul Șamseddin îi spuse: 

— Pentru nebăgarea de seamă pe care ai dovedit-o când ai 
făcut zumaricaua de rodii! Nu ai pus în ea nici destule mirodii, nici 
destul zahăr! 

La vorbele acestea, Hassan Badreddin se plesni peste obraji și 
se minună: 

— Ya Allah! Aceasta-i nelegiuirea mea? Și oare pentru aceasta 
m-ai făcut tu să îndur chinul cel lung al călătoriei, și nu mi-ai dat să 
mănânc decât o dată pe zi, și vrei acuma să mă ţintuiești la stâlp? 

Iar vizirul, încruntat, răspunse: 

— Păi de bună seamă, toate-s din pricina lipsei de mirodenii! 
Păi da! 

Atunci Hassan Badreddin rămase uluit până peste fire și ridică 
mâinile spre cer și începu să cugete adânc! Și vizirul îi zise: 

— La ce te gândești? 

El răspunse: 

— O, nu la mare lucru. Numai la smintiţii peste care se vede că 
eşti căpetenie! Întrucât, dacă nu ai fi cel mai de frunte dintre smintiţi, 
nu te-ai purta cu mine așa pentru o pișcătură de mirodii mai puţin 
într-o zumarica de rodii! 

Și vizirul îi zise: 

— Păi se cuvine să te învăţ minte, ca să nu mai săvârșești gre- 
șeala! Or, pentru aceasta, nu aveam decât calea aceasta! 

lar Hassan Badreddin îi zise: 

— Oricum, faptele tale față de mine sunt o ticăloșie cu mult 
mai nemăsurată! Și s-ar cădea să te osândești tu mai întâi! 

Atunci vizirul îi răspunse: 

— Nu mai este nimica de spus, crucea ţi se cuvine! 

Pe când ei vorbeau acestea, dulgherul, alături, dulgherea întruna 
la lemnul schingiului, și din vreme în vreme strecura către Hassan 
câte o privire pe furiș, că parcă să-i spună: „Hm! Nu i-ai furat nimic!“ 

Estimp, se lăsă noaptea. Atunci îl înșfăcară pe Hassan și îl băgară 
iarăși în ladă. lar vizirul răcni: 

— Mâine ai să fii răstignit! 

Pe urmă așteptă câteva ceasuri, până ce Hassan adormi în ladă. 
Atunci puse să se încarce lada pe spinarea cămilei și dădu poruncă de 
plecare, și merseră până ce ajunseră acasă, la Cairo! 

Și numai atunci vizirul se hotări să-și dea în vileag vicleșugul 
față de fiică-sa și de cumnată-sa. Așa că-i spuse fiică-sii Sett El-Hosn: 

— Mărire lui Allah, carele ne-a îngăduit, într-un sfârșit, o, fata 
mea, să-l găsim pe vărul tău Hassan Badreddin! Este aici! Scoală-te, 
fata mea, și fii fericită! Și fii cu mare grijă să rânduiești lucrurile și 
chilimurile din casă și din odaia ta de nuntă întocmai în starea în care 
se aflau în noaptea cea dintâi a nunţii tale! 

Și numaidecât Sett El-Hosn, măcar că era în dârdora tulburării 
și a bucuriei, dădu poruncile de cuviinţă slujnicelor, care se sculară 
pe dată și se apucară de treabă și aprinseră făcliile. Iar vizirul le spuse: 

— Am să vă ajut să vă aduceţi aminte! 

Și își descuie dulapul și scoase din el hârtia pe care avea însem- 
nate lucrurile, și toate câte se aflau în casă, cu locurile lor de odinioară. 
Și le citi pe îndelete acele însemnări, și veghe ca fiecare lucru să fie 
pus la locul lui dintâi. Și treaba fu făcută atâta de bine, încât până și 
ochiul cel mai iscoditor s-ar fi crezut a fi de faţă chiar la noaptea nunţii 
frumoasei Sett El-Hosn cu grăjdarul cel cocoșat. 

Apoi vizirul așeză, cu chiar mâna sa, la locul pe care se aflau 
odinioară, hainele lui Badreddin: turbanul pe scaun, izmenele de noapte 
pe patul răvășit, șalvarii și caftanul pe divan, iar sub ele punga cu mia 
de dinari și cu senetul evreului, și nu uită nici să coasă la loc, între fes 
și cearșaiul turbanului, pânza ceruită. 

Pe urmă îi spuse fiicei sale să se îmbrace la fel ca în noaptea 
dintâi, să intre în odaia de nuntă și să se pregătească a-l primi pe vărul 
și soţul ei Hassan Badreddin și, când el va intra, să-i spună: „O, ce mult 
ai zăbovit la umblătoare! Pe Allah, dacă ești stricat la stomac, de ce 
nu-mi spui? Ori nu sunt eu un bun al tău și roaba ta?“ O mai sfătui, 
măcar că Sett El-Hosn nu avea deloc trebuinţă de un atare sfat, să fie 
tare dulce cu vărul ei și să-l facă să petreacă noaptea cea mai desfătată 
cu putinţă, fără a uita taifasul și stihurile cele frumoase ale poeţilor. 

Pe urmă vizirul însemnă pe hârtie ziua aceea fericită. Și porni 
spre odaia unde se afla lada în care zăcea Hassan cetluit. Porunci să 
fie scos afară pe când dormea, îi dezlegă picioarele, care erau legate, îl 
dezbrăcă și îi puse numai o cămașă subțire și o tichie pe cap, întocmai 
ca în noaptea nunții. Sfârșind, vizirul se furișă repede, deschizând ușile 
care duceau spre odaia de nuntă, și îl lăsă pe Hassan să se trezească 
singurel. 

lar Hassan se trezi în curând și, năucit cu totul că se vedea 
așa, aproape gol, în sala aceea luminată minunat și care nu i se părea 
străină, își zise în sineși: „Ia să te vedem, băiete! Te afli în visul cel mai 
adânc ori ești treaz?“ 

După clipele dintâi de uluială, se încumetă să se ridice și să facă 
vreo câţiva pași afară din sală, pe una dintre ușile deschise. Și pe dată 
i se curmă răsuflarea: vedea și cunoștea aidoma încăperea în care se 
întâmplase petrecerea de pomină în cinstea lui și în paguba cocoșatului 
și, prin ușa deschisă ce da spre odaia de nuntă, își văzu pe scaun tur- 
banul, și pe divan șalvarii și hainele. Atunci sudoarea îi scaldă fruntea 
Și şi-o șterse cu mâna. Și își zise: „La, la! Sunt treaz oare? Dorm? Tţ, ţ! 
Sunt nebun!“ Porni însă mai departe, da călcând înainte cu un picior 
și dând îndărăt cu celălalt, fără a îndrăzni mai mult și ștergându-și 
mereu fruntea scăldată de sudoarea rece. Pe urmă, într-un sfârșit, strigă: 

— Ci, pe Allah! Nu mai încape îndoială, chiar așa-i, măi băiete! 
Nu-i deloc vreun vis! Și erai, dreptu-i, închis bine și cetluit într-o ladă! 
Nu, deloc nu evis! 

Și, spunând acestea, ajunse la ușa de intrare în odaia miresei, 
și, cu grijă, îndrăzni să-și strecoare capul. 

Și pe dată, de sub pologul de mătase albastră și subțire, Sett 
El-Hosn, întinsă în toată frumuseţea ei goală, ridică galeșă marginile 
pologului și îi spuse: 

— O, stăpânul meu drag, mult ai zăbovit la umblătorile alea! 
Uf, vino degrabă! Vino! 

La vorbele ei, bietul Hassan începu să râdă în hohote ca un 
mâncător de hașiș ori ca un fumător de mac și începu să icnească: 

— Hu! Hi! Hu! Ce vis năuc! Ce vis aiurit! 

Pe urmă păși mai departe înainte, de parcă ar fi călcat pe șerpi, 

cu o grijă nemărginită, sumeţindu-și poalele cămășii cu o mână și 
pipăind împrejur cu mâna cealaltă, ca un orb sau ca un om beat. 

Pe urmă, nemaiputând de tulburare, șezu jos pe chilim și începu 
să cugete adânc, făcând din mâini niște semne de uluială smintite. Și 
vedea acolo, dinainte.-i, șalvarii lui așa cum erau, înfoiați și cu cutele 
bine rânduite, turbanul lui de la Bassra, caftanul lui și, dedesubt, băie- 
rile pungii, atârnând. 

Și iarăși Sett El-Hosn grăi dinlăuntrul crivatului și îi spuse: 

— Ce ai, dragule? Te văd tare buimăcit și cam tremurând. A, la 
început nu erai așa! Nu cumva, din întâmplare...? 

Atunci Badreddin, stând jos mai departe și ţinându-și fruntea 
cu amândouă mâinile, începu să deschidă și să închidă gura într-o 
pornire de râs smintit, și izbuti să îngaime într-un sfârșit: 

— Ha, ha! Zici că la început nu eram așa! Care început? Și care 
noapte? Pe Allah! Păi sunt ani și ani de când lipsesc! Ha! Ha! 

Atunci Sett El-Hosn îi spuse: 

— O, dragule, liniștește-te! Numele lui Allah fie asupră-ţi și 
împrejuru-ți! Liniștește-te! Eu vorbesc de noaptea de-acum, pe care 
ţi-ai petrecut-o în brațele mele, de chiar noaptea când berbecele a 
pătruns vârtos de cincisprezece ori în spărtura cetăţii! Dragule! Ai ieșit 
numai până la umblători. Și ai zăbovit acolo preț de vreun ceas! Of, 
văd că pesemne te-ai stricat la stomac! Vino, dar, să te încălzesc, vino, 
iubitule, vino, inima mea și ochii mei! 

Dar Badreddin râdea înainte ca un smintit; pe urmă zise: 

— Poate că e adevărat ce spui tu! Ci...! Așa că de bună seamă 
trebuie să fi adormit la umblătoare, și acolo, în tihnă deplină, oi fi visat 
un vis tare urât! 

Pe urmă adăugă: 

— Of, da... tare urât! Închipuieşte-ţi că am visat că eram ceva 
ca un fel de bucătar ori de plăcintar într-o cetate care se cheamă 
Damasc, în Siria, tare departe! Da... și că mi-am petrecut acolo zece 
ani cu meseria asta! Am mai visat și de un băieţel, un vlăstar de viţă 
aleasă, neîndoielnic, însoţit de un hadâmb! Și mi s-a întâmplat cu ei 
cutare și cutare păţanie... 

Și bietul Hassan, simțind sudoarea cum îi scaldă fruntea, și-o 

șterse, dar, ștergând-o, simţi urma loviturii cu piatra, și sări în sus 
strigând: 

— Ba nu! lacătă urma unei lovituri cu o piatră zvârlită de copilul 
acela! Nu se poate spune că nu a fost destul de strașnică! 

Pe urmă cugetă o clipită și adăugă: 

— Ori mai degrabă nu! Este numai un vis, într-adevăr! Lovitura 
poate că e o lovitură pe care oi fi căpătat-o mai odinioară de la tine, 
Sett El-Hosn, în zbengurile noastre! 

Pe urmă zise: 

— Să-ţi spun visul mai departe. În cetatea aceea a Damascului 
am ajuns, habar nu am cum, într-o dimineață, așa cum mă vezi, numai 
în cămașă și cu tichia cea albă! Tichia ghebosului! Iar locuitorii... nici 
nu prea știu ce voiau de la mine! Și m-am pomenit moștenitor peste 
prăvălia unui plăcintar, un preacinstit bătrân!... Păi da! Păi da! Nu-i 
nicidecum un vis! Am făcut o zumarica din boabe de rodie care, pare-se, 
nu avea destule mirodenii!... Și-atunci!... la să vedem! ... Oare chiar 
numai să fi visat toate astea? Și să nu fi fost nimica aievea? 

Atunci Sett El-Hosn strigă: 

— Dragule, chiar că tare anapoda vis ai avut! Mă rog ţie, spu- 
ne-mi-l până la capăt! 

Și Hassan Badreddin, oprindu-se întruna ca să se minuneze, 
îi istorisi frumoasei Sett El-Hosn toată povestea, vis ori trezie, de la 
început până la sfârșit. Pe urmă adăugă: 

— Și apoi iacătă că eram cât pe-aci să fiu răstignit! Și-aș fi și 
fost, dacă visul nu s-ar fi destrămat la vreme. Ya Allah!, încă mai sunt 
plin de sudoare din lada aceea! 

Și Sett El-Hosn îl întrebă: 

— Da pentru ce voiau să te răstignească? 

EI răspunse: 

— Păi tot din pricina puținătății mirodiilor din zumaricaua de 
boabe de rodie! Da! Amarnicul stâlp al rușinii era gata și mă aștepta 
cu un car tras de o pereche de bivoli de la NII! Ci, din mila lui Allah, 
toate nu au fost decât un vis, că, într-adevăr, pierderea prăvăliei mele 
de plăcintar, dărâmată cum a fost din creștet până în temelie, mi-ar fi 
pricinuit un necaz până peste măsură! 


277 


Cea de a douăzeci și patra noapte... 


Atunci Sett El-Hosn, nemaiputând, sări din pat și veni să se 
arunce la gâtul lui Hassan Badreddin, și îl strânse la piept, îmbrăţi- 
șându-l și topindu-l în sărutări. lar el nici nu cuteza să se miște. Și 
deodată strigă: 

— Nu! Nu! Toate acestea sunt vis! Pe Allah!, unde mă aflu? 
Care este adevărul? 

Și bietul Hassan, dus cătinel la pat de brațele dulcei Sett El-Hosn, 
se întinse istovit și căzu într-un somn greu, vegheat de Sett El-Hosn, 
care îl auzea cum murmura prin somn când vorbele: „E un vis!“, când 
vorbele: „Nu! E aievea!“ 

Odată cu dimineaţa, liniștea se întoarse în minţile lui Hassan 
Badreddin care, trezindu-se din somn, se pomeni tot în braţele calde 
ale frumoasei Sett El-Hosn, și-l văzu dinainte-i, stând în picioare la 
capul patului, pe moșul său, vizirul $amseddin, care pe dată îi ură 
bună pace. lar Badreddin îi spuse: 

— Da nu chiar tu ești acela care a poruncit să fiu legat de mâini 
și să mi se dărâme prăvălia? Și toate astea din pricina puţinătăţii de 
mirodii din zumaricaua de boabe de rodie? 

Atunci vizirul Șamseddin, nemaiavând niciun temei să tacă, grăi: 

— 0, copilul meu, iacătă adevărul! Tu ești Hassan Badreddin, 
nepotul meu, fiul răposatului meu frate Nureddin, vizirul de la Bassra! 
lar eu nu te-am pus să înduri toate acele necazuri, decât spre a avea 
încă o dovadă mai mult despre cine ești, și să mă încredințez că tu ești 
într-adevăr acela care a intrat în patul fiicei mele, în cea dintâi noapte 
a nunții ei. Și dovada aceasta am avut-o atunci când am văzut (întrucât 
eram pitit în spatele tău) că tu cunoști bine și casa și lucrurile din casă, 
pe urmă turbanul tău, șalvarii și punga, și mai cu seamă senetul din 
pungă și înscrisul ascuns în turban, în care se află povețţele tatălui tău, 
Nureddin. Așa că să mă ierţi, copilul meu! Întrucât nu aveam la înde- 
mână decât calea aceasta ca să te dovedesc, eu care nu te mai văzusem 
niciodată mai înainte, dat fiind că te-ai născut la Bassra! Copilul meu, 
toate astea se datoresc unei gâlceve mărunte, ivite odată demult între 
tatăl tău, care a fost fratele meu Nureddin, și mine, moșul tău! 

Și vizirul îi istorisi toată povestea, pe urmă îi spuse: 

— 0, copilul meu! Cât despre mama ta, am luat-o cu mine de 

la Bassra, și ai s-o vezi numaidecât, ca și pe fiul tău Agib, rodul nopții 
tale dintâi de nuntă cu mama lui! 

Și vizirul fugi să-i cheme. 

Și cel dintâi sosi Agib care, de data aceasta, se aruncă de gâtul 
tatălui său, fără a se mai teme de el, cum se temuse de plăcintarul cel 
drăgăstos; iar Badreddin, de bucurie, prociti stihurile acestea: 


De la plecarea ta, iubite, eu n-am mai contenit să plâng. 
Și mări de lacrimi năpădiră din ochii-mi fără istovire. 

Și m-am jurat: dacă vreodată la pieptu-mi am să te mai 
strâng, 

Nu voi mai plânge niciodată, nici pomenind de despărțire! 
Și iată-acuma fericirea se năpustește-asupra-mi, grea, 

Și cu atâta repejune și cu atâta vijelie, 

Încât îmi rupe jurământul-și-ncepe fără voia mea 
Potopul lacrimilor iarăși-—dar e potop de bucurie! 

Și soarta s-ajurat, și Timpul, să-mi fie cobe-n veci de veci. 
Ci eu, 0, Timp amar, 0, Soartă, vă-ncalc cu grabă 
jurământul. 

Se-ntoarse fericirea-ntreagă, cu tot ce-mi datorase, deci! 
Mi s-a întors iubitu-acasă, după ce-a colindat pământul. 


Tu, inimă a mea, te-așterne 'naintea lui cum se cuvine, 
Desfă-ți centurile-aşteptării, slujește-l îndelung și bine! 


Nici nu apucă el să le rostească de-a binelea, că bunica lui Agib, 
însăși mama lui Badreddin, se și arătă hohotind de plâns și se aruncă 
în braţele lui, aproape pierită de bucurie. 
risiră laolaltă păţaniile și necazurile și toate câte le înduraseră. 

Pe urmă mulțţumiră toţi lui Allah că îi adunase într-un sfârșit 
împreună, sănătoși și teferi, și începură iarăși să trăiască în veselie și 
în bucurie desăvârșită, și în huzururi neprihănite, și tot așa până la 
sfârșitul zilelor lor, care fură tare spornice, și lăsând o sumedenie de 
copii, toți frumoși ca luna și ca stelele. 


S 

Cea de a douăzeci și patra noapte... 


Și aceasta-i, o, norocitule sultan — îi spuse Șeherezada sultanului 
Șahriar — povestea cea minunată pe care vizirul Giafar Al-Barmaki i-o 
istorisi califului Harun Al-Rașid, emirul drept-credincioșilor, în cetatea 
Bagdadului! 

Da! Aceasta-i povestea păţaniilor vizirului Șamseddin, a frate- 
lui său, vizirul Nureddin, și a lui Hassan Badreddin, fiul lui Nureddin! 


S 


lar califul Harun Al-Rașid nu zăbovi să spună: 

— Pe Allah! Uluitoare și minunată poveste! 

Și, de mulțumire, nu numai că îi dărui vizirului său Giafar ier- 
tarea pentru arapul Rihan, da îl mai și luă sub aripa dragostei lui pe 
tânărul care fusese soțul femeii căsăpite din Povestea cu cele trei mere 
și, spre a-l alina de pierderea soției sale jertfite pe nedrept, i-o dărui de 
cadână pe una dintre cele mai frumoase fecioare, îi hotări huzmeturi 
strălucite și și-l legă prieten de inimă și tovarăș la ospeţe. Pe urmă le 
porunci calemgiilor domnești să scrie povestea aceea minunată cu 
scrierea lor cea mai frumoasă, și s-o închidă cu grijă în dulapul cu 
scripte, spre a sluji de învăţătură copiilor copiilor lor. 


S 


— Ci, urmă iscusita și chibzuita Șeherezada către sultanul 
Șahriar, stăpânul de peste insulele indienești și chinezești, nu care 
cumva să crezi, o, norocitule sultan, că povestea aceasta ar fi la fel de 
minunată ca aceea pe care am să ţi-o istorisesc, dacă nu ești ostenit! 

lar sultanul Șahriar îi spuse: 

— Și care-i acea poveste? 

Șeherezada răspunse: 

— Este cu mult mai frumoasă decât toate celelalte! 

lar Șahriar îi spuse: 

— Și cum îi zice? 

Ea răspunse: 

— Îi zice Povestea cu croitorul, cu cocoșatul, cu evreul, cu creș- 
tinul și cu bărbierul din Bagdad! 

Și sultanul Șahriar răspunse: 
— De bună seamă, poţi s-o povestești! 


SIN COERIRDIT. CNN CNI 
> > 


Sfirșitul volumului 1 

Pagină intenționat goală 


GLOSAR 


A 

abagiu = (s.m.) cel ce lucrează sau vinde aba (postav) [tc.] 

acioaie = (s.Î.) nume popular pentru diferite metale sau aliaje |după 
it.] 

adamant = (s.n.) (pop.) diamant [5l.] 

adiată = ($.[.) testament [din diată, ngr.] 

aferim = bravo! (și cu sens peiorativ, pentru fapte care merită 
dezaprobarea) 

agarlâc = (s.n.) bagaj, calabalăc [tc.] 

agie = (S.Î.) (înv.) prefectura poliţiei [de la tc. Agă] 

aiepta = (vb.) (reg.) a-și lua avânt; a arunca, a repezi cu putere [lat.] 

alagea = (S.[.) stofă de mătase vărgată [tc.] 

alef (litera) = (s.m.) prima literă a alfabetului limbii arabe se scrie ca 
o linie verticală subțire 

alimănit = (adj.) (Olten.) îndrăcit, drăcos, afurisit 

alișveriș = (S.n.) (tamn.) bunul mers al afacerilor, vânzare, dever [tc.] 

almee = (s.Î.) dansatoare egipteană care-și însoțește dansul cu 
cântece (improvizate) [din îr.] 

alvia (unui râu) = albia râului 

aman = (interj.) (înv.) îndurare! iertare!; (s.n.) în expr.: a fi (sau a 
ajunge) la aman, a îi (sau a ajunge) la mare strâmtoare; a 
lăsa (pe cineva) la aman, a părăsi (pe cineva) când are nevoie 
de ajutor [tc.] 

antal = (S.n.) (Mold.) butie de aproape o sută de vedre, mai înainte, 
era numai de 50 de vedre 

anume = termen (anume) precis 

apriat = (ad).) (înv., adesea adv.) limpede, clar, lămurit; precis [tc.] 

arman = (S.n.) (reg.) arie; rotocol, cerc la suprafaţa unei ape [ic.] 

arbalestă = (S.Î.) numele iniţial al arbaletei 


G-1 


GLOSAR 


arinișe = (S.Î.) pustie, loc nisipos 

arm/armuri = (S.n.) partea de sus a piciorului la animale 

armaș = (S.m.) (înv.) dregător domnesc, însărcinat cu paza 
temniţelor, cu aplicarea pedepselor corporale, și cu aducerea 
la îndeplinire a pedepselor capitale 

asr = vreme a zilei |tc.] 

astruca = (vb.) (înv.) (Bucovina) îngropa (se găsește și la Dosoftei) 
[lat.] 


B 

bacal = (s.m.) negustor care vinde produse alimentare cu 
amănuntul, băcan [tc.] 

bagdadie = (S.î.) (reg.) platon, tavan |tc.] 

bagea(că) = (S.Î.) (reg.) deschizătură în formă de ferestruică în 
acoperișul caselor țărănești, al unei șuri etc., prin care 
pătrunde lumina; lucarnă [din bg.] 

balaș = (s.n.) piatră scumpă, varietate de rubin roșu-deschis 

balcâz = (adj.) urât, slut; sașiu 

ban (arborele) = (s.m.) banan, bananier, arborele ale cărui fructe 
sunt bananele 

bang/banj = (S.n.) somnifer puternic, hașiș 

baștie = (s.Î.) fortificaţie, în formă de turn, făcută pe lângă șanțurile 
unei tabere, de unde se trăgea 

batojit = (adj.) slăbănogit, istovit (de bătrâneţe) 

bazistan = (S.n.) suk, bazar 

băjenie/bejenie = (S.Î.) (Mold.) pribegie, iugă pricinuită de urgia 
năvălirii dușmanilor 

bălăcări = (vb.) a bălăci prin apă, prin noroi [comp. rus.] 

băsădi = (vb.) (Trans.) a vorbi [srb.] 

băsni = (vb.) (înv.) a scorni basne, povestiri mincinoase 

(legat) belci = (adv.) (Olten.) numai în expr.: legat strâns, cobză 

bidiviu = (s.m.) cal tânăr, iute și frumos [din tc.] (bidivie, formă 
feminină refăcută de traducător după masculin) 

blagă = (s.Î.) (reg.) bogăţie, avere [srb.] 

boboti = (vb.) a arde cu flacără mare 

boghet = (adj.) (Mold.) cucuiat, (despre găini) cu pene pe la urechi; 
prin analogie: umflat, gros 

bolbotine = (S.Î.) buruieni care se fierb pentru păsări, poame 
necoapte 

bolniță = ($.[.) spital [$l.] 

boz, i = (S.m.) (înv.) divinitate păgână, zeu păgân, idol 

brâncă = ($.[.) (reg; în limba literară numai în locuţiuni și expresii) 
mână; partea de jos a picioarelor animalelor, labă [lat.] 

brumă = (S.Î.) cristale de zăpadă; (fig.) cantitate mică de =, un pic 

buici = (vb.) (reg.; despre plante și vite) a se dezvolta, a crește peste 
măsură (în dauna rodului) 

bulbuca = (vb.) a (se) holba 

burnu(S)z = (s.n.) manta de lână cu glugă pe care o poartă arabii 
[tc.] 

brână = ($.Î.) ornament care înconjură ușile, ferestrele, fațadele unei 
case (brâu) [alb.] 

buhur = (s.n.) stofă de mătase [tc.] 

butură = ($.[.) butuc, buștean, buturugă 


C 

cafas = (s.n.) jaluzele, persiene de lemn colorat, la ferestrele unui 
harem; loc închis cu grilaj de lemn, într-o biserică, rezervat 
femeilor [tc.] 

cafeluţe = (s.î.) plantă [Lupinus albus) 

calam(ă) = (s.Î.) (înv.) pană de scris [din lat., îr.] 

calem = (s.m.) cancelaria Divanului 

calemgiu = (s.m.) scriitor la calemul [cancelaria] Divanului; logofăt 
al Divanului 

canură = (S.Î.) fibrele sau firele de cânepă, de in sau de lână, mai 
groase, ce rămân în dinţii pieptenului după dărăcire, sunt 
folosite ca bătătură la pânza de sac [lat.] 

capan/capanuri = (S.n.) (înv.) magazie de aprovizionare [turcism] 

capiște = (s.[.) (înv.) templu sau altar dedicat zeităților antice [Sl.] 

carpen = (s.m.) copac cu lemn tare din care se fac jugurile 

catargă = (S.Î.) galeră, ambarcaţie 

cavas/cavaz = (s.m.) jandarm, agent de poliţie în Turcia [tc.] 

căbăniță = ($.î.) (Ban.) zeghe, dulamă [srb. din tc.] 

cădenie = ($.Î.) cuviință; după cădenie (după cum se cuvine) 

căftăni = vb.) a îmbrăca (pe cineva) cu caitan, a da rang 

căpătâi, căpătâie = (Ss. n.) parte a patului sau a oricărui obiect, pe 
care se pune capul; (p. ext.) pernă sau alt obiect pe care se 
pune capul [lat.] 

cărăbăni = (vb.) (tam.) a pleca repede, a o șterge; (reg.) a căra 

cârjaliu = (S.m.) (înv.) hoţ, tâlhar (care face parte dintr-o bandă) [tc.] 

ceacâr = (adj.) (despre ochii unei ființe), care au culori diferite; care 
suferă de strabism, sașiu, zbanghiu 

ceacșiri = (S.m., pl.) un fel de pantaloni largi sau șalvari, de cele mai 
multe ori de culoare roșie, prelungiți prin tuzluci până sub 
îndoitura genunchiului [tc.] 

cealma = ($.[.) turban [tc.] 

ceapcân = (S.m.) șiret [tc.] 

cecmegea = (S.Î.) (turcism înv.) sertar de tejghea, unde se ţineau 
banii |tc.] 

chehaia, chehaele = (S.f.) (înv.) intendentul sultanului [tc.] 

chelemet (a lega) = a face afaceri cu cineva [ic.] 

chenafa = (s.î.) plăcintă, sarailie [tc.] 

chervan(a) = (S.n.) (înv.) car mare pentru transportul mărfurilor și al 
persoanelor; șir lung de trăsuri sau de care [tc.] 

chilim = (S.n.) covor (turcesc) cu două feţe, scoarță înflorată [ic.] 

chindiseli = (s.Î.) broderii (din chindisi) 

chindisi = (vb.) a broda [ngr.] 

chinovar = (S.) minereu roșu, foarte greu, combinaţie naturală de 
sulf cu mercur |rus provenind din ngr.] 

chip = (S.n.) faţă 

chirate = (s.[.) carate în limba arabă 

chisnovat = (adj.) poznaș, glumeţ 

chisnovătură = (s.Î.) glumă, cuvânt glumeţ 

chitonag = ($.) (reg.) pistil obținut din pastă de gutui [după îr.] 

celebiu/cilibiu = (ad).) distins, elegant, nobil 

cinabru = (S.) sulfură roșie de mercur, minereu format din sulf și 
mercur [fr.] 

cinghel = (S.n.) cârlig de care atârnă măcelarul carnea [tc.] 

cinie = ($.[.) (Bucov., Maram.) unealtă [din pol.] 

cioltar = (S. n.) (înv. și pop.) pătură (de postav) de obicei înilorată sau 
împodobită cu diferite cusături, care se pune sub șa [din tc.] 

ciul = (ad).) (reg.; despre animale) care are urechile anormal de mici; 
care are urechile sfâșiate, rupte; căruia îi lipsește o ureche 
sau ambele urechi, un corn sau ambele coarne 

ciump = (S.m.) (reg.) bucată rămasă din ceva căruia i s-a tăiat, i s-a 
retezat vârful 

ciurdar = (S.m.) păstor 

cizlar = (S.m.) intendent 

clironomie = (S.Î.) (drept de -) moștenire [ngr.] 

codană = ($.Î.) adolescentă 

colocasia = (S.Î.) colocazia (Colocasia antiquorum) plantă tropicală 
cultivată pentru rizomul ei bogat în feculă 

colun = (S.m.) specie de măgar sălbatic 

comând = (S.n.) praznic, pomană [lat. vulg.] 

conăci = (vb.) a poposi, a se odihni, a se opri 

copcă = (S.Î.) (reg.) săritură pe care o fac animalele când fug repede 
[bg.] 

cornalină = ($.[.) agat semitransparent, de culoare roșie închisă, din 
care se fac peceţi, inele etc. [tc.] 

coroi = (S.m.) nume dat mai multor specii de păsări răpitoare mici, 
în special șoimului |magh.] 

coropcar = (S.m.) vânzător ambulant care umblă cu coropca în 
spinare, boccegiu, mămular (rut.) 

costiș = (adv.) aplecat pe-o latură, pieziș 

covaci = (s.m.) fierar [Sl.] 

covaliu = (S.m.) fierar 

covălie = (S.f.) fierărie 

covercă = (s.î.) covergă, coviltir [din bg.] 

criceală = (s.Î.) insistenţă 

crisopraz = (S.n.) calcedonie de culoare verde [Îr.] 

crivat = (S.n.) (reg.) pat [ngr.] 

culă = (s.Î.) (înv.) turn, cupolă, boltă; beci boltit, subterană [ic.] 
culpeș/culpaș = (adj.) vinovat [lat.] 
curmei/curmete = (S.n.) nuia, funie din coajă de tei 


D 

dabilă = (s..) (înv.) impozit, dare, bir 

dahabia = (s.Î.) barcă [dahabieh în îr.] 

daică/dadă = (S.Î.) ţaţă, soră mai mare 

dairea = (S.Î.) instrument muzical popular oriental de percuție, 
asemănător cu tamburina, format dintr-o tobă de piele 
întinsă pe un cerc de lemn, prevăzut în interior cu discuri 
metalice, și folosit la marcarea ritmului [tc.] 

dalcauc/dalcavuc = (s.m.) (înv.) parazit, lingău, haimana; (reg.) 
bătăuș; (depr.) agent electoral |tc.] 

dam = (S.n.) casă mare boierească, palat; [Mold.: șandrama, șură] 

dandan = (S.m.) [în limba persană: colț, dinte, zimţ] pește mitic, 
socotit a face parte dintre peștii cu dinţi 

danic = (s.m.) monedă măruntă de aramă, egală cu a șasea parte 
dintr-un dirham 

dardă = (s.Î.) un fel de suliță alcătuită dintr-o vargă de lemn cu un 
fier ascuţit la capăt [pol.] 

dănănaie = ($.[.) (reg.) ciudăţenie, bazaconie; belea, năpastă 

dăruitor = (adj.) generos 

dăulat = (ad)j.) (reg.) sleit de puteri, istovit, spetit, prăpădit; (despre 
lucruri) stricat, ruinat 

dăscăli = (vb.) a învăţa, a sfătui, a povăţui; (p. ext.) a mustra, a 
dojeni 

dârdoră = (s.Î.) (pop.) toi (în desfășurarea unei acţiuni); zor; (expr.) 
a fi în dârdora însurătorii: a ţine cu orice preţ să se însoare; 
belea, bucluc, necaz; spaimă |[bg.] 

dârmon = (S.m.) ciur cu ochiuri mari pentru cernerea semințelor 
[ngr.] 

dârvală (vită de) = (s.Î.) întrebuințată la orice 

de-a orbișelea (orbi$) = (adv.) orbește 


G-6 


O mie și una de nopți 


decindea = (adv) de cealaltă parte 

delele = (s.[.) |delă — dele] pricină, proces, jalbă [rus] 

deliu = (S.m.) (înv.) soldat din garda domnească (în epoca fanariotă) 
[tc.] 

derviș = (s.m.) călugăr musulman |tc.] 

diată = (.n.) testament [ngr.] 

dibăci = (vb.) a nimeri; a căuta cu stăruință; a dibui 

dichis = (S.n.) (pop. şi fam.) obiecte mărunte, accesorii; (loc. adv.) cu 
dichis (cu tot dichisul): cu toate cele necesare, ordonat, cu 
rost; podoabă, ornament 

dimerlie/dimirlie = (S.Î.) (reg.) baniţă (pentru cereale) |tc.] 

dirham = (S.m.) unitate monetară principală din Maroc [din îr.] 

divanit = (ad).) de divan [ngr.] 

dodei/dodăi/dodeli = (vb.) a neliniști, a strâmtora, a aduce supărare 
[vsl.] 

dos = (S.n.) partea de dindărăt; expr.: a da dosul: a fugi, a o șterge 

dosadă = (s.î.) chin, întristare nespusă; (Ban.) ocară, înfruntare [vsl.] 

dovedi = (vb.) a învinge, a răzbi, a isprăvi 

dricul nopții = (expr., fig.; pop.) miezul nopții 

drughineață = (S.Î.) prăjină scurtă de care este legată găleata la 
fântână 

dubăci = (vb.) a tăbăci (din rut.) 

dubăcit(ă) = (adj.) (pop.) tăbăcită [de la dubală — tăbăceală] 

duhnos (duhnoasă) = (adj.) împuţit, care răspândește un miros urât 


E 

efrit = (S.m.) în mitologia arabă, este denumirea unui ginn, în 
general, cam răutăcios și prostănac 

erodiu = (s.m.) stârc alb [vsl.] 

estimp = (adv.) (reg.) în acest an, în acest timp, în același timp, tot 
acum 

evghenie = (s.î.) nobleţe [ngr.] 

evghenit(ă) = (adj.) înnobilat(ă) [ngr.] 

F 

fanar = (S.n.) (înv.) felinar [ngr.] 

farfuriu = (S.n.) porțelan de China [tc.] 

Fatiha = (S.Î.) primul capitol din Coran 

fățărât = (adj.) făţarnic, ipocrit 

făurar = (S.m.) fierar 

felah = (s.m.) ţăran stabil din ţările arabe ale Orientului Mijlociu și 
din nordul Africii [îr.] 

feleșag, (rar) feleşaguri = (S.n.) (reg.) îel de a fi; fire, caracter [din 
magh.] 

fereca = (vb.) a căptuși sau a îmbrăca cu fier, a lega cu cercuri de 
fier; a îmbrăca (o sculă prețioasă, o icoană etc.) cu plăci 
de argint, de aur sau cu pietre scumpe; a lega cu fiare, a 
încătușa 

feregea = (S.[.) vălul cu care își acopereau cadânele fața; manta largă 
pe care o purtau boierii peste anteriu [tc.] 

fermenea = (S.Î.) haină scurtă făcută din stofă brodată cu fir sau 
cu mătase, uneori căptușită cu blană, pe care o purtau 
odinioară boierii peste anteriu; scurteică îmblănită cu blană 
de oaie |tc.] 

fiastru = (s.m.) fiu vitreg (lat.) 

finap = (S.m.) v. jujuba 

firidă = (s.Î.) adâncitură de forma unei ferestre oarbe lăsată într-un 
zid; (p. ext.) deschizătură îngustă într-un zid 

firitisi/hiritisi = (vb.) a felicita [ngr.] 

firosi = (vb.) a hărăzi, a dărui; (p. ext.) a irosi, a risipi; a se sfârși, a nu 
mai rămâne nimic |ngr.] 

forăi = (vb., pop.) a sforăi 


G 

gagat = (s.n.) jais |germ.] 

gălămoz/golomoz = (S.n.) cocoloș; lucru făcut ghem; moloz; 
harababură 

gâldău = (S.n.) groapă plină cu apă, băltoacă 

geomanție = (S.Î.) pretinsă ghicire a viitorului prin „citirea“ formelor 
pe care le iau nisipul, cenușa sau pietrele pe care le 
împrăștie ghicitorul pe o tavă 

gerid = (s.n.) un fel de băț, în formă de suliță, cu care trăgeau turcii 
la ţintă [tc.] 

ghelir = (S.n.) |turcism înv.] câștig obţinut fără muncă 

gherdan = (S.n.) șirag de mărgele, de mărgăritare, de pietre scumpe 
sau de galbeni [tc.] 

gherdap = (S.n.) loc îngust și stâncos de pe cursul unei ape; loc 
de pe cursul unei ape cu căderi de apă periculoase pentru 
navigaţie [tc.] 

ghidici = (s.m.) ghiduș, poznaș [tc.] 

ghies = (s.n.) ghiont, lovitură, îndemn, îmboldire 

ghiold = (s.n.) ghiont 

ghionder = (S.n.) prăjină de măsurat |tc.] 

ghiviziu = (adj.) roșu închis [tc.] 

ginn = (S.m.) în mitologia arabă, duh, spirit 

giumbuşluc = (S.n.) caraghioslâc, ghidușie; (peior.) glumă de prost 
gust 

giuvan = (s.m.) persoană plictisită de așteptare, tristă 

gligan = (s.m.) porc sălbatic, mistreţ [bg.] 

gloabă = (s.î.) pedeapsă în bani aplicată celor care se făceau vinovaţi 
de un delict, de o crimă; amendă, despăgubire [vsl.] 

gogi = (vb.) a boli, a duce o boală pe picioare fără să zacă la pat 

gogonui/gogoloi = (S.n.) (Olten.) bulgăre (cocoloș) de pământ (sau de 
zăpadă) 

gubăvie = ($.[.) lepră, sifilis; boală, lipsă de putere 

guleai = (s.n.) (Mold.) chef, petrecere [rus.] 


H 

hainlâc = (S.n.) trădare, răzvrătire [tc.] 

hală = (s.î.) monstru, dihanie 

hammam = ($.) „baie caldă“, cuvânt arabo-turc denumind un 
stabiliment sau o încăpere de baie 

hanâm(ă) = (s.m., s.f.) turc(oaică) din aristocrația turcă, nobil(ă) [tc.] 

haramin = (S.m.) hoţ de codru, tâlhar [tc.] 

harș(e)a = (s.î.) pătură, cioltar care se așază pe cal, sub șa 

haznadar = (S.m.) vistiernicul sultanului 

hărtănit în (căutări) = deprins cu = [magh.] 

hărăzi = (vb.) a dărui, a face un dar, a acorda un drept; a închina, a 
dedica, a consacra [ngr.] 

hăui/ăui = (vb.) a vui, a răsuna 

hâi = (vb.) (înv.) a (se) apleca într-o parte, a se strâmba 

hâră = (s.î.) (reg.) ceartă, neînțelegere (pentru lucruri mărunte); 
(loc. adv.) de-a hâra: cu dorinţa de a face cuiva un necaz [din 
hârâi] 

hâtru = (s.Î. și m.) (reg.) mucalit, poznaș 

hegira = (S.Î.) este socotită a fi începutul erei mahomedanilor, 
marcând fuga lui Mahomed de la Mecca la Medina (16 iunie 
622 d. Hr.); marchează și începutul calendarului musulman 
[îr.] 

hematit = (S.n.) oxid natural de fier foarte dur, de culoare roșie sau 
brună, cu luciu semimetalic 

hennea = (S.Î.) vopsea extrasă dintr-un arbust din Orientul Mijlociu 

huzmet = (S.n.) (înv.) dar, plocon; slujbă, funcţie, (p. ext.): rang [tc.] 


Il 

iașmac = (S.) vălul cu care își acoperă turcoaicele faţa [tc.] 

iatac(uri) = (s.n.) apartament(e) 

iertăciune = (pop.) iertare, scuză 

imoșie = (S.Î.) murdărie [lat.] 

iminei = (S.m.) pantofi de modă turcească purtaţi pe vremuri de 
boieri |tc.] 

inșallah = (în arabă) exclamaţie de admiraţie, care s-ar traduce prin: 
„ah, Doamne!“ 

ipochimen = (S.n.) persoană, personaj [ngr.] 

ir = (S.n.) (pop.) alifie pe care o prepară femeile la ţară din grăsimi, 
plante = |magh.] 

isnaf = (S.n.) breaslă, corporație; (s.m.) breslaș |tc.] 
iuschiuzar(a) = (adj.) (înv.) demn(ă) de a fi iubit(ă), drăguță 
izvod = (S.n.) manuscris, însemnare |vsl.] 

izvodi = (vb.) a crea, a da naștere, a născoci, a inventa 


a 


Il 

îmblăti = (vb.) a bate grânele cu îmblăciul (unealtă cu care se bat 
grânele ca să cadă boabele) 

împistri = (vb.) a împodobi, a orna, a vopsi în diferite culori; a 
încondeia ouă; a broda, a înflori, a chindisi |vsl.] 

înburda = (vb.) a (se) răsturna 

încăpuit = (adj.) (reg.) care are de toate; care are tot ce-i trebuie, 
căpătuit 

încărca (a se —) (pe o corabie) = (vb.) a se îmbarca 

închelbăra/încherba/închelba = (vb.) a înjgheba 

închipuit = (adj.) imaginar, imaginat; fals 

încumeta = (vb.) a cuteza; (pop.) a (se) bizui [lat.] 

în darn = (loc. adv.) în zadar [it. indarno] 

înfurca = (vb.) a (se) certa, a (se) încăiera 

îngerul Radwan = (S.pr.) cel care păzeşte comorile raiului 

îngurlui = (vb.) (Mold.) a se da în dragoste cu cineva 

însăileală = (S.Î.) improvizație 

însovoni/înzovoni = (vb.) (pop.) a pune sovonul (vălul) pe capul 
miresei; (reg. înv.) a învălui mortul în giulgiu 

însulița/însuliți = (vb.) a străpunge violent (cu o suliță) 

învălura = (vb.) a împresura, a cuprinde din toate părțile, a năpădi; 
(refl.) a se agita ca valurile 

învăscut = (ad).) (înv.) care este îmbrăcat, acoperit, înfășurat, învelit 

învârstat = (ad).) vărgat, în dungi; (p. ext.) împestriţat, pestriţ 


J 


jbilțuri = (s.n. pl.) legături; lanţuri 

judeţ = (s.n.) (învechit și pop.) judecată [lat.] 
jujuba = (S..) arbore fructifer meridional (Zizyphus jujuba) numit și 
finap sau gingifar 


K 
Kaaba = ($.[.) casa sfântă de la Mecca 
Kkasidă = gen de poezie 
kenefa/kenafa/chenefa = (s.Î.) plăcintă, sarailie |tc.] 
Khateb = (s.m.) persoană care rostea predica 


L 

laf/lafuri = (S.n. de obicei la pl.) palavre; taifas [tc.] 

laie = (S.Î.) (mold.) ceată [Pol. Iala] 

leandra ghilăitoare = ceata urlătoare 

lefterie = (S.[.) (fam.) credit, încredere [ngr.] 

legumi = (vb.) (reg.) a mânca sau a bea câte puţin de ici de colo, fără 
poftă; a ciuguli 

lictar = ($.) magiun [lat.] 

lingăvi = (vb.) abia a se atinge de mâncare (de la lingav) 

Lot = „cei din neamul lui Lot din Biblie“ erau vestiți pentru 
pederastismul lor 

liubov = (S.) iubire, dragoste [vsl.] 


M 
madea = ($.Î.) melopee, melodie ritmică 
madem = (S.n.) mină (de unde se scot metale); metal; pacfon [aliaj 
din aramă și nichel, care imită argintul] [tc.] 
madrassah = (S.) grup școlar; profesor la acest grup școlar 
Maghreb = (s.pr.) în limba arabă înseamnă Apusul, în special 

regiunea din nordul Africii, cuprinzând Marocul, Algeria, 
Tunisul și Tripoli 

maghrebin = (s.m.) locuitor al Maghrebului 

marghioli = (vb.) (reg., fam.) a face mofturi, a se sclifosi 

marmanziu = (adj.) purpuriu, vin roșu 

masala = ($.î.) (înv.) torţă, faclă 

mascur = (S.m.) porc castrat și îngrășat [lat.] 

matoli = (vb.) a (se) bacceli, a (se) veșteji [din tc. matuf: babalâc] 

matotit = (adj) (înv. și fam.) îmbătrânit, ramolit 

mazdrac(e) = (s.n.) (înv. și reg.) lance sau suliță lungă; măciucă 
ghintuită [bg.] 

mazili = (vb.) a scoate din domnie sau din slujbă (pe cineva) [din tc.] 

mădular = (S.n.) membru al unei societăţi, al unei corporaţii 

măgădan = (S.m.) (reg.) măgădău, bărbat mare la trup și cam 
nătâng, vlăjgan 

mămular = (S.m.) (înv.) vânzător de mărunțișuri, de obicei ambulant, 
tolbaș, coropcar 

mătrăși = (vb.) (pop. şi fam.) a îndepărta pe cineva a cărui prezenţă 
este supărătoare; a alunga, a goni; a ucide 

mecet = (S.n.) (înv. și reg.) moschee mică; cimitir turcesc [tc. prin bg.] 

mehenghi = (ad).) isteţ, deştept 

meher = (S.n.) dotă nupţială 

meremetisi = (vb.) (înv. și reg.) a repara; (fam.) a dichisi, a aranja 
Ingr.] 

mertic = (S.n.) măsură veche pentru cereale; rație, porție de mâncare 
[magh.] 

meterhanea = (S.Î.) (înv.) muzică turcească în care predominau 
tobele; (p. restr.) tobă [tc.] 

mihrab = altar într-o moschee, de forma unei nișe, bogat 
ornamentat și orientat spre Mecca [ic.] 

mirodie = (s.Î.) mirodenie [ngr.] 

moș = (s.m.) (Mold.) unchi 

moștean = (S.m.) (înv. şi reg.) moștenitor 

mufluzlâc/mofluzlâc = (S.n.) faliment [tc.] 

mumbașir = (S.m.) slujbaș însărcinat odinioară cu împlinirile de 
bani și cu executările [tc.] 

mursăca/mursica = (vb.) (pop.) a mușca (despre animale sălbatice); 
a sfâșia cu dinţii [lat.] 

musaip = (S.m.) înalt demnitar la curtea sultanului; intim, confident, 
favorit al sultanului; (p. ext.) consilier, sfetnic al domnitorului 
[din tc.] 

muslim/moslim = (S.n.) musulman [iranţuzism din tc. miislim] 

mușluitură = (S.Î.) (reg.) linsoare (pe deasupra cu râtul, la porci) [de 
la mușlui, a mușina| 

myrobolan = (S.m.) îructe exotice folosite în farmacie 


N 

nafacă = ($.Î.) ce i se dă cuiva pentru subzistență; cerinţă, nevoie 

nahlap = (S.m.) (reg.) val sau vârtej (mare) făcut de o apă curgătoare 

naică = (S.Î.) (reg.) termen de respect folosit la ţară pentru o femeie 
mai în vârstă, lele [scr.] 

naramză = (S.Î.) (înv. și reg.) fructul naramzului — varietate de 
portocal [ngr.] 

naramziu = (ad).) (înv. și reg.) portocaliu, roșu deschis [tc.] 

nard = (S.m.) nume dat mai multor plante erbacee originare din 
regiunea munților Himalaya; (spec.) plantă cu rădăcină 
scurtă și groasă, fibroasă și foarte aromată (Nardostachys 
iatamansi); esenţă pariumată extrasă din rădăcina de nard 
[ngr.] 

naz/nazuri = (S.n.) (fam., pop.) capricii, mofturi, toane [tc.] 

nazar = (S.n.) (înv.) favoare, hatâr; expr.: a avea (pe cineva) la naz(a) 
âr: a avea (pe cineva) în graţie 

năboi = (S.n.) revărsare de ape, potop; (vb.) a inunda, a potopi [srb.] 

năframă = (S.Î.) bucată de pânză folosită ca basma, batistă, ștergar; 
(Mold.) broboadă [tc.] 

năhlap = (s.m.) topitură 

năhlapi = (S.) topitură fierbinte 

năimi = (vb.) (înv. şi pop.) a închiria, a angaja, a tocmi, a se băga 
slugă [vsl.] 

năpadă = (S.Î.) năvălire, incursiune [vsl.] 

năpârstoc = (S.) (pop.) degetar; (fam.) epitet dat unui copil mic; 
(peior.) persoană mică de statură; (fig.) om neajutorat, 
neputincios 

năpristan/neprestan = (adv.) neîncetat; imediat, de îndată [vsl.] 

năsărâmb(ă) = (adj.) nătâng(ă) 

năsărâmbă = (s.î.) prostie, neghiobie 

năvleg = (ad)j.) (reg.) nătâng 

năzar = (S.n.) cerere, jalbă |tc.] 

nemotenie = (S.Î.) (reg.) rudenie; rudă, neam 


O 

oblăduință = (s.Î.) (înv. și pop.), oblăduire, protecție 

oblăduitor = (adj.) (înv. și pop., adesea substantivat) care oblăduiește, 
guvernează, conduce, cârmuiește; protector 

oblici = (vb.) a observa, a zări 

oboroc = (S.n.) vas mare de formă cilindrică pentru păstrarea și 
transportarea cerealelor; expr.: a pune (sau a ascunde, a ţine) 
ceva sub oboroc (a ţine ascuns, a ascunde de ochii lumii) 
[ucr.]; a oboroci adevărul (a ascunde adevărul) 

obște = (îndeobște) de obicei 

odagaci = (s.m.) săpunariţă, ciuin (plantă erbacee); numele a doi 
arbuști exotici, cu ramuri brune și păroase, cu frunze ovale, 
a căror scoarță aromatică se întrebuințează în medicină 
(Croton); prin ardere, scoarța lor răspândește un miros 
plăcut; (p. ext.) substanţă aromatică, parfum extras din 
această scoarță [tc.] 

0goi = (vb.) (pop.) a (se) liniști, a (se) potoli, a (se) domoli, a (se) 
calma [Scr.] 

olm = (S.n.) (înv.) miros, mireasmă 

olmaz/almaz = (S.n.) (înv.) denumire dată diamantului de culoare 
trandafirie [din ucr., rus.] 

opor = (S.î.) (Olten.) împotrivire [bg.] 

orândă = (S.[.) soartă, ursită, destin; obicei, datină [cf. ucr. orendar] 

orfăurit = (adj.) aurit (giuvaier —) 

ori (a-şi veni în ori) = a-și veni în fire 

osârdnic = (adj.) (înv.) zelos, sârguincios [Sl.] 

otac = (s.n.) (reg.) colibă care servește ca adăpost provizoriu 
pescarilor, ciobanilor sau muncitorilor agricoli în timpul 
lucrului; odaie [tc.] 


P 

paic = (S.m.) soldat din garda sultanului [tc.] 

pandoră/pandură = ($.Î.) instrument muzical cu coarde, asemănător 
cu lăuta, folosit în sec. XVI-XVII [îr.] 

parasanj = (S.n.) veche unitate de măsură pentru lungime, egală cu 
5,5 km 

parpalec = (s.m.) (reg.) epitet depreciativ dat unui om care nu 
merită nicio considerație 

parigorisi = (vb.) (înv.) a consola [gr.] 

parimie = (S.Î.) proverb, pildă [gr.] 

pas = (s.m.) a avea (sau a da cuiva) pas, a avea (sau a da cuiva) 
posibilitatea, îngăduința 

patriciu = (S.m.) titlu nobiliar instituit în Imperiul Roman de către 
împăratul Constantin cel Mare; (p. gener.) nobil, aristocrat 

păstru = (S.m.) (înv. şi reg.) persoană sau colectivitate care păstrează 
ceva, (fam.) închisoare; (în textul de faţă, a ascunde într-un 
loc ferit) 

pâclişit = (adj.) ursuz, închis la inimă, cătrănit, palid |comp. pâclă] 

pârdalnic = (adj.) (pop. și fam.) afurisit, blestemat 

pean = (S.n.) (livr.) imn cântat pentru implorarea unui zeu, de obicei 
Apollo [fr.] 

pehin = (S.m.) (reg.) jneapăn 

pembe = (s.n., ad). invar) (înv.) culoarea roșu-deschis sau roz; (adj. 
invar.) roșu-deschis, trandafiriu [tc.] 

pestref = (s.n.) preludiu, în muzica turcească; (p. ext.) compoziţie de 
muzică ușoară ce se cânta la petreceri [ngr.] 

peș = ($.), în expresia: într-un peș: pe o parte, într-o latură [tc.] 

peșcheș = (S.n.) dar către Poartă, haraci, dar în genere, plocon [tc.] 

pidosnic = (adj.) (pop.) care este ieșit din comun; sucit, care face 
totul pe dos 

plean = (S.n.) (înv. și pop.) pradă (de război), captură; jaf; ceată de 
oameni robiți [Sl.] 

pleve/pleavă = ($.Î.) pojghiţă care acoperă bobul de grâu, secară, 
Ovăz 

plocad/pocladă = (S.n.]s.Î.) (reg.) țesătură de casă miţoasă, de obicei 
din lână nevopsită, întrebuințată ca pătură sub șaua calului, 
ca învelitoare sau ca așternut 

plotog/potlog = (s.n.) bucată de piele veche și uscată; petic din piele 
cu care se cârpește o încălțăminte [srb.] 

poame = (S.i., pl.) fructe 

po(d)ghiaz = (S.n.) (înv. și reg.) prădare făcută de o ceată de 
năvălitori, incursiune în scopul de a jefui; ceată de jefuitori 
[magh.] 

pohfală = (s.î.) pompă, fast, triumi |vsl.] 

polisfetie = (S.[.) curtenie, politeţe, maniere elegante, curtoazie 

polog = (S.n.) țesătură folosită ca perdea; (p. ext.) baldachin [sl., rus.] 

ponci$ = (adv.) a privi ponciș: cruciș, sașiu; (fig.) cu ciudă, cu 
dușmănie 

portulacă = (S.Î.) (pop.) agurijoară, plantă erbacee decorativă [lat.] 

posadă = (s.Î.) trecătoare [scr.] 

potcă = (s.[.) belea, supărare, păcat ce-l paște pe om |[vsl.] 

povară = (S.Î.) încărcătură grea; (povară de roade: cu fructe multe, 
încărcat cu fructe) 

povod = (S.n.) (înv.) motiv, cauză, pricină [din rus., scr.] 

pravilnicesc = (ad).) legal 

prăvaliștea (vremilor) = rostogolirea, prăbușirea adusă de 
vremurile grele [de la prăvăli] 

prepuelnic = (adj.) bănuitor 

priincios = (adj.) (pop.) profitabil, favorabil 

prileji = (vb.) a aila prilej, a profita 

primblă = ($.Î.) balustradă la o scară, la un pod 

probozeală = (s.Î.) (înv., reg. și fam.) mustrare, dojenire, ocărâre 

probozi = (vb.) (Mold.) a ocări, a înfrunta, a mustra, a face de rușine 

prociti = (vb.) (înv.) a recita; a mustra, a certa, a cicăli [rus] 

rantie = (s.Î.) (Mold.) haină lungă și largă purtată mai ales de 
călugări și preoţi, peste îmbrăcăminte, ca o manta; (Maram.) 
scutec 

rascote = ($.[.) crengi uscate, vreascuri 

rasidă = (S.[.) specie a liricii clasice turce și persane, asemănătoare 
cu oda [din îr.] 

rateș = (s.n.) han la drumul mare (ruteană) 

răbuj = răboj 

răjghina = (vb.) a (se) desface, a (se) desprinde, a (se) dezlipi 

răvac = (S.n.) partea cea mai curată a mierii, care se scurge din 
fagurii expuși la soare 

răzvedi = (vb.) a lămuri, a face să priceapă [srb.] 

râmoc = (S.n.) brăzdar (al plugului) 

reiz = (S.m.) căpitanul unei corăbii 

reveneală = (S.[.) umezeală; (Olten.) adiere ușoară [din reavăn vsl.] 

rit] = (s.m.) unitate de măsură (pentru lemne) 

rocoșit(ă) = (adj.) răzvrătit(ă) [apa rocoșită] 

rokh/roc = (S.) pasăre fabuloasă, extrem de mare și de puternică, 
prezentă în mai toate mitologiile populare orientale 

rost = (s.n.) sens, noimă, rațiune 


S 

sadea = (adj. invar. și adv.) fără amestec, fără podoabă, curat, simplu 
[tc.] 

safi = (ad). și adv.) (înv. și reg.) curat, pur; adevărat; net [tc.] 

saftian = (S.n.) piele subţire și fină de capră (sau de oaie, de vițel) 
din care se confecţionează articole de marochinărie și de 
galanterie; |tc.] 

salamalec = (S.n.) formulă de salut la popoarele de religie 
mahomedană; temenea (care însoțește rostirea acestei 
formule) [din tc.] 

salsabil = (S.) în mitologia arabă, este un izvor de pe tărâmul raiului 

saltanat = (S.n.) alai, pompă 


G-18 


O mie și una de nopți 


sameș = (S.m.) casier, administrator financiar 

sangulie = ($.[.) (colan de -) țesătură foarte fină 

santun/santon = (S.m.) (înv., rar) nebun venerat de arabi (pentru că 
ar fi comunicat direct cu Mahomed) [din fr. santon] 

sardiu = (S.n.) piatră semipreţioasă transparentă, de culoare roșie 
sau brună [lat.] 

sastisi = (vb.) (grecism înv.) a (se) tulbura, a (se) zăpăci; a (se) plictisi, 
a (se) sătura [ngr.] 

satara = ($.Î.) dare grea impusă samavolnic asupra cuiva 

satrap = (S.m.) titlul guvernatorilor de provincie la vechii perși; om 
despotic, arogant 

saulă = (s.î.) parâmă subţire cu care se ridică pavilioanele și se fac 
legăturile mici la bord 

săftiele = (s.Î.) marochin [fr.] 

săvai, sevai = (conj.) fie, măcar, chiar (din să+va „vrea”) 

sâmcea = (S.Î.) vâriul cuţitului; (p. ext.) muchie ascuţită [lat.] 

sârmea = ($.Î.) antimoniu [tc.] 

scăuieș = (s.n. scăunaș 

scârțar = (s.m.) (pop. și fam.) om zgârcit; om de nimic 

seiz = (S.m.) (înv.) rândaș, grăjdar la curtea domnească [din tc.] 

selam(a)lâc = (S.n.) (înv.) parte rezervată bărbaţilor și musafirilor în 
casele turcești; încăperi destinate domnului și slugilor sale, 
precum și pentru recepții, în palatele domnilor români [din 
tc.] 

senet/sinet = (S.n.) act, document; zapis, hrisov; adeverinţă, chitanţă, 
poliţă 

serasir = ($.) brocart de aur [tc.] 

serbezie = (S.[.) fără gust, anost [de la serbezi] 

sfarogit(ă) = (adj.) (pop.) scorojit(ă) 

sfeti = (vb.) a (se) arăta, a (se) da pe faţă 

sfrunta = (vb.) (rar) înirunta (cu ostentaţie) [din it.] 

sicrin = ($.[.) ladă 

silea(p)h, sileaf = (S.n.) brâu lat cu care se încing turcii, albanezii și 
în care înfig diferite arme [tc.] 

sireap = (adj) (despre cai) iute, greu de stăpânit, sălbatic (reg.: sirep) 
[din slv.] 

sâmbraș = (s.m.) cel ce face sâmbră (tovărășie) cu altul; (Banat) cel 
ce are puţine oi și le dă altuia să le păzească și să le pășuneze 
împreună cu ale acestuia 

slomni = (vb.) a îngăima; (despre culori, lumină) a se distinge cu 
greutate, a miji 

smicea = (S.Î.) ramură roditoare lungă, subțire, flexibilă; (p. gener.) 
nuia, ramură, mlădiţă ruptă dintr-o plantă, dintr-un arbore 

smreduit(ă) = (adj.) contaminat(ă), molipsit(ă) 

snamenă = ($.Î.) om slab; iazmă; om ieșit din minţi [comp. srb.] 

sofra = (s.î.) mescioară rotundă, cu picioare scurte, pe care se 
mănâncă stând împrejur pe divan, după moda turcească [ic.] 

soitariu = (S.m.) măscărici al sultanului [tc.] 

stamboală = (S.[.) (reg.) baniţă; conţinutul unei banițe; (loc. adv.); cu 
stamboala: din belșug, foarte mult [din tc.] 

staniște = (s.Î.) (Mold., Trans.) locul umbrit sau expus la bătaia 
vântului, unde se odihnesc vitele la amiază, în timpul 
căldurii, vara |[vsl.] 

staroste = (s.m.) conducător al unei bresle 

stăpânie = (s.Î.) sub stăpânirea, sub dominaţia cuiva 

stâlpar = (adj.) (de la stâlp); (fig.) persoană care constituie un sprijin, 
un reazem, un ajutor de bază (pentru altcineva) 

steblă = (s.Î.) (pop.) tulpină, lujer, ramură; mănunchi [$l.] 

stepenă = (S.Î.) treaptă, rang, spiţă [vsl.] 

sterpiciune = ($.[.) [de la sterp| 

stivă = (S.Î.) grămadă de mărfuri așezate în magazia vaporului 

strămurare = ($.[.) nuia lungă cu care se îmboldesc boii 

străvesti = (vb.) a-și pune haine străine, a se travesti 

stregheţi = (vb.) covăsi; străgheată: (s.[.) lapte prins [lat.] 

suleget = (adj.) subţiratec, delicat, fin [lat.] 

suk = (S.n.) cuvânt arab însemnând piaţă, târg, bazar 

sumeți = (vb.) |de la semeţi] a se făli, a deveni arogant; [de la 
sumete] a-și ridica mânecile sau poalele îmbrăcămintei 

supuitor/supuitoare = (S.m.|s.Î.) pezevenghi, pezevenghe, individ(ă) 
care mijlocește coruperea, prostituarea fetelor sau femeilor 

supus = (adj.) a se da supus rugăminților: a se lăsa înduplecat 

Sura = (s.î.) Coran 

surguci = (S.n.) panaș (din pene de struţ) împodobit cu pene scumpe, 
purtat de sultani la turban sau la ișlic [tc.] 
suruclui = (vb.) (reg.) a apela, a recurge la 


Ș 

șahmara/șahmarand = (S.Î.]s.m.) brocart 

șamalagea = ($.Î.) alagea de Damasc, ţesută din bumbac și mătase 

șart = (s.n.) rânduială, datină, tradiţie; rost, socoteală, tâlc; (loc. adv.) 
pe șart (în ordine, pe rând) [tc.] 

șod = (adj.) (Banat) ciudat, poznaș 

șofrăni = (vb.) (reg.) a se șoirăni la faţă: a prinde culoarea șofranului, 
a se îngălbeni [de la șoiran] 


T 

tacâm = ($.n.) toate hamurile unui cal [tc.] 

tainiță = ($.Î.) groapă săpată în pământ; încăpere subterană; hrubă; 
(p. ext.) loc ascuns; ascunzătoare 

talâm = (S.n.) închinăciune ceremonioasă (după obiceiul turcesc), 
temenea; maniere, apucături [tc.] 

tarhan = (S.m.) şvab, denumirea a două insecte: libarca și o insectă 
mică, galbenă-roșcată [ucr.] 

tăbuieţ = (s.n.) (Mold.) sac cu merinde, săculeț |rus.] 

tăgadnic = (ad).) (înv.) care tăgăduiește 

tăgârța = (vb.) a se atârna de cineva 

tărășie = (s.Î.) şiretenie 

tărhaturi = ($.n.) unelte trebuincioase ciobanilor la stână și care, în 
migraţiunile lor, se încarcă pe măgar 

tău = (s.n.) (înv.) abis [magh.] 

tăbârci = (vb.) (reg.) a târî după sine ceva greu 

târomelnic(ă) = (adj.) (Olten.) leneș(ă), moleșit(ă) 

târomi = (vb.) a se codi, a-i fi lene, a tărăgăna 

tearfă = (s.Î.) (reg.) otreapă, zdreanţă 

teleleu = (adv.) (Mold.) „a umbla teleleu (Tănase)“: a umbla fără rost, 
pierzându-și vremea degeaba |rus] 

telpiz = (adj) viclean, șiret [tc. și srb.] 

teptil = (adv.) travestit, deghizat |tc.] 

tererem = (S.n.) tremolo, tril; podoabă, zorzoană; ifos 

te(i)riac = ($.) un fel de lictar (magiun) preparat cu opiu, întrebuințat 
odinioară ca leac pentru multe boli [ic. din gr.] 

terfelegioaică = ($.Î.) adulteră 

tesac = ($.Î.) sabie scurtă și lată; (p. restr.) teacă de sabie 

tiparoase = chiparoase (înv.) folosit de Brătescu Voinești 

triște = (s.Î.) soartă (bună sau rea) [vsl.] 

tulpan = (S.n.) țesătură de bumbac, de lână sau de mătase foarte 
subțire și străvezie, muselină; basma de muselină 

tura = (S.Î.) monogramă a sultanului otoman, care se aplica pe acte 
și pe monede, pentru a le autentifica; (p. gener.) emblemă 
sau efigie; faţa monedei pe care se află o emblemă 

turmalină = (S.Î.) nume dat mai multor silicați naturali de sodiu, 
calciu, magneziu și aluminiu, cu bor, cristalizați și divers 
colorați, folosiţi ca pietre semiprețioase sau în optică, 
radiotehnică etc. [îr.] 

tuție = (s.Î.) o priză, o cantitate mică 

tuzluci = (S.m. pl.) un fel de cizme de dimie, cu carâmbii înalţi, cu 
talpa groasă |tc.] 


A 
țala = a bate ţala drumurile; a se zbengui, a alerga pe drumuri 
țarțamuri = (S.n.) ciucuri și împletituri ce atârnă în jurul unei 


broderii 


U 
ugilit = (ad).) ofilit, scârbit, fără chef, mohorât, umilit, supus 

ulema, ulemale = (S.n.) membru al clerului musulman (care avea și 
atribuţii de legiuitor) [tc.] 

ulmi = (vb.) a adulmeca 

ungher = (S.n.) (reg.) colț (mai ales de odaie) [lat.] 

urșinic = (S.n.) (înv.) catifea 

usnă = (S..) (pop.) marginea de sus a unei oale sau a altui vas; buză, 
gură 


V 

validea = (s.Î.) titlu purtat de mama sultanului la turci [tc.] 

valiu = (S.m.) (în Imperiul Otoman) guvernatorul unui vilaiet [tc.] 

varvaric = (S.) doar în expresia: mustață sau mustăţi în varvaric; 
lungi și răsucite (dând o înfățișare de voinic) [probabil ngr. 
„de barbar“] 

vâlced(ă) = (adj.) (reg.) vânăt(ă), livid(ă), palid(ă) 

vâlnic = (S.n.) (Olten.) fotă încărcată de alesături 

vâlvoare = ($.[.) vâlvătaie; lumină incandescentă [lat.] 

vânjoli/vânzoli = (vb.) trământa, agita [magh.] 

vânteș(ă) = (adj.) iute ca vântul 

vântui = (vb.) (despre vânt) a sufla cu putere, vijelios 

vânturar = (S.n.) (rar.) evantai 

veresie = (pop., fam.) (loc adv.: pe veresie) fără a primi bani 

vestegălui = (vb.) a recurge (la) 

veșcă = (s.[.) coajă de copac circulară din care se face marginea 
circulară a sitelor, cercul din jurul pietrelor de moară și a 
râșniţelor [din ucr.] 

vig = (S.n.) (pop.) val, sul, trâmbă (de pânză, de stofă) [magh.] 

vilaiet = (S.n.) diviziune teritorială în Turcia, provincie guvernată de 
un valiu (îr.) 

vileag = (S.) în public, de faţă cu toţi, înaintea lumii |magh. „vilag“ 
lume, aici cu sensul de „în lumea fericirii“; (loc. adv.) a scoate 
în vileag: a scoate sau a deveni cunoscut în faţa tuturor 

vlavie = (S.[.) (înv.) vlagă 

volnicie = (S.Î.) libertate, slobozenie, (pl.) drepturi 

G-23 


GLOSAR 


votri = (vb.) a mijloci coruperea, prostituarea fetelor și femeilor; a 
peţi 

votrie = |s.Î.] peţeală 

votru = (S.m. Și î.) codoș, proxenet, peţitor [Sl.] 

vuvă = (s.Î.) (reg.) dairea, tamburină 


Z 

zabet = (s.m.) (turcism înv.) guvernator; (p. ext) autoritate, stăpânire 
[din tc.] 

zahargiu = (S.m.) vânzător de zumaricale, de dulciuri 

zaherea = (S.î.) hrană pentru oameni și animale [tc.] 

zaheregiu = (s.m.) cel ce se ocupă cu aprovizionarea [de la zaherea] 

zaif = (adj.) indispus [în turcă zaif: slab, infirm| 

zaiflâc = (S.n.) (înv.) indispoziţie, slăbiciune; vlăguire [tc.] 

zaimf = (S.n.) (rar) văl [din îr.] 

zamparagiu = (s.m.) derbedeu [tc.] 

zamparalâc = (S.n.) dezmăţare, desfrânare [tc.] 

zarafir = (S.n.) (pop.) fir de aur; (p. ext.) stofă care se ţese cu un 
asemenea fir |tc.] 

zarif = (ad).) frumos, elegant [tc.] 

zariște = (S.[.) orizont, zare 

zarnacadea = ($.Î.) (reg.) narcisă [din tc.] 

zarpa = (S.Î.) (înv.) stofă scumpă de mătase, ţesută cu fir de aur și de 
argint, brocart [tc.] 

zarpalatic = (ad). și s.m.) zăpăcit 

zavistios = (ad).) invidios, pizmaș, intrigant 

zavistui = (vb.) (înv.) a pizmui, a invidia; a băga intrigi [din sl.] 

zăbavnic = (adj.) (înv.) care întârzie, zăbovitor; încet, greoi [Sl.] 

zăcaș = (adj.) leneș, trândav [slv.] 

zăcășeală = ($.Î.) răutate de om zăcaș; pică, invidie [siv.] 

zăloagă = (S.Î.) fâșie de hârtie, pânză, piele (folosită de obicei ca 
semn de carte) |rus.] 

zăluzală/zăluzie = (s.Î.) (Mold.) sminteală 

zăpuc = (.n.) (reg.) zăpușeală, nădui 

zăticni = (vb.) (pop.) a tulbura; a împiedica, a (se) stingheri, a (se) 
deranja 

zăticneală = (S.Î.) stinghereală; tulburare 

zăvează = (S.Î.) perdea, tesătură care atârnă ca o perdea pe perete 
[vsl.] 

zbantagiu = (S.m.) (la hammam) persoană însărcinată cu luarea de 
sânge 

zburatic/sburatec = (adj.) sprinten la fugă; (îig.) ușuratic, flușturatic 

zburătui = (vb.) a zburătăci; a reteza dintr-o lovitură, făcând să cadă, 
să se prăbușească 

zdrahon = (S.m.) (pop. și fam.) om bine legat, voinic 

zeberi = (vb.) (înv.) a sechestra, a lua cu forța; a confisca 

zebereală = (S.î.) (înv.) sechestrare, sechestru 

zerboa = (S.Î.) gazelă 

zgău = (s.n.) gaură, râpă 

zingălău = (s.m.) zurgălău, clopoțel 

zimberec = (S.n.) (turcism înv.) arc de ceasornic; (p. ext.) mașinărie 

zmângâ(ă)li = (vb.) mâzgăli 

znamie/snamie = (S.[.) iasmă 

Zori = (vb.) a (se) grăbi 

zuliar(ă) = (adj.) gelos, geloasă [ngr.] 

zulie = (s..) (înv.) gelozie [ngr.] 

zulum = (S.n.) nedreptate; (Olten.) tumult [tc., înv.] 

zumaricale = (S.Î.) prăjituri, aluaturi [ngr.] 

zurbă = ($.Î.) răscoală; gălăgie, zarvă [tc.] 

zuvelcat = (adj.) suflecat, (despre obiecte de îmbrăcăminte) ridicat, 
sumes 

zvidui = (vb.) (reg.) a se vindeca [scr.] 

zviduire = (S.Î.) vindecare 

zvoană = ($.Î.) zgomot, sunet [Sl.] 


Y 
yuzbașa = (s.m.) căpitan peste o sută de fustași care păzeau poarta 
curții domnești [turcește, Yiiz Bașy -— din Yiiz: sută] 

